
Capitolul 1 


Mayfair, Londra 
Octombrie 1817 


— Lord Chesney? Vocea lui Jensen străpunse liniştea 
dimineţii târzii din grajduri. Sunteţi aici, domnule? 

În boxa din capătul grajdului, Thomas Matteson stătea 
nemişcat, în speranţa că majordomul va pleca pur şi simplu 
şi nu îi va tulbura dimineaţa. Nu acea dimineaţă pe care şi- 
o plănuise cu atâta grijă, dându-le liber rândaşilor ca să 
meargă la Tattershall. Lăsă tăcerea grajdurilor să răspundă 
în locul lui, tăcere întreruptă doar de mişcarea 
neastâmpărată a cailor în boxele lor şi de loviturile 
copitelor. 

Dar Jensen stărui: 

— Domnule? 

Înăbuşind o ocară şi ştiind că nu avea de ales, 
trebuind să înfrunte orice năpastă care îl determinase pe 
majordom să plece în căutarea sa, Thomas ieşi pe culoar şi 
trânti uşa boxei în urma sa. Îşi scutură de paie mânecile 
redingotei maronii. 

— Ce se întâmplă, Jensen? 

— Un musafir, domnule. 

Majordomul trupeş înaintă grăbit, cu o tavă din argint 
în mână. 

Thomas se strădui să nu îşi dea ochii peste cap 
văzând pedanteria bărbatului. Angajat al familiei Matteson 
de aproape 20 de ani, Jensen îşi lua funcţia în serios, chiar 
şi atunci când ducele şi ducesa erau plecaţi la moşia lor de 
la ţară, iar Thomas era singurul membru al familiei rămas 
acasă. 

lar el era acasă tocmai pentru că părinţii săi nu erau 
şi avea nevoie de distracţiile din Londra şi de libertatea de 
a transforma reşedinţa Chatham într-un bârlog de holtei 
până la întoarcerea alor săi, în ianuarie. Cu toate astea, 
Jensen şi restul personalului continuau să lucreze cu 


precizia unui batalion. militar, mândrindu-se cu funcţiile lor 
într-o casă de duce, chiar şi atunci când ducele era plecat. 

lar când ducele bătrân nu era acasă, ducele cel tânăr 
se distra... sau cel puţin acesta fusese planul său. Să-şi 
umple zilele cu cât mai multe activităţi frivole, iar nopţile, 
oricum - şi cu oricine - putea. Dar era al naibii de greu, 
când personalul îi urmărea fiecare mişcare. Pentru numele 
lui Dumnezeu, cu o dimineaţă în urmă, o surprinsese pe 
bucătăreasă spionându-l, ca să se asigure că luase micul 
dejun! 

Cel mai probabil, atenţia lor deosebită se datora 
ordinelor mamei sale. Dacă nu l-ar fi enervat la culme, ar fi 
considerat atenţia ei ca fiind duioasă. Şi era al naibii de 
supărător faptul că aproape toţi cei pe care îi întâlnea în 
ultima vreme, inclusiv servitorii, îl considerau, în 
continuare, fragil. Nu pe deplin întremat. Defect. 

— Milord. 

Jensen îi întinse cartea de vizită cu atâta pompă, încât 
ai fi crezut că se află în foaierul, poleit cu aur, şi nu în 
grajduri, cu pantofii periculos de aproape de un morman de 
bălegar. 

lritat de întrerupere, Thomas înşfăcă rapid cartea de 
vizită şi citi numele scris în relief. Contele Royston? Ciudat! 
De ce naiba se afla aici? Royston era un vechi prieten de 
familie, întotdeauna bine-venit în reşedinţa Chatham. Dar, 
fără îndoială, Royston ştia că tatăl lui era la ţară, aşa că 
Thomas nu îşi putea închipui ce treabă putea avea contele 
cu el. 

— L-am condus pe Excelenţa Sa în salon, domnule. 
Apoi, ca şi când s-ar fi temut să îi spună, Jensen şovăi şi îşi 
drese glasul. lar domnişoara Emily îşi bea ceaiul în 
salonaşul de dimineaţă. _ 

— Da? Sora mea? Buzele i se încreţiră sumbru. Incă o 
persoană care era, se pare, hotărâtă să îi strice dimineaţa. 
Spune-i lui Royston că vin imediat. Ridică o sprânceană. Și 
spune-i surorii mele că are propria casă în oraş şi că ar 
trebui înceteze naibii să mă urmărească. 

— Da, domnule. 


În ciuda încuviinţării scurte, Thomas ştia că trupeşul 
majordom nu avea nicio intenţie să transmită ace/ mesaj. 

Paiele foşniră în boxa din spatele său. Jensen îşi 
încruntă sprâncenele stufoase. 

— Să chem un lacheu să vă ajute, domnule? 

— Nu este nevoie. Auzind din nou foşnet, adăugă: E 
doar o iapă pe care am încercat să o îmblânzesc. 

Cu o mică plecăciune şi atent să ocolească bălegarul, 
Jensen se răsuci vioi pe călcâie şi se retrase către casă. 
Thomas aşteptă ca majordomul să dispară din vedere, 
înainte de a deschide uşa boxei. 

Încrucişându-şi braţele, se rezemă alene de stâlp şi o 
privi pe femeia care se afla înăuntru. 

— Doar o iapă pe care încerci să o îmblânzeşti, asta 
sunt? 

Helene Humphrey, tânăra văduvă a răposatului 
Charles Humphrey, se îmbufnă cu o supărare prefăcută şi 
îşi scutură paiele agăţate pe costumul de călărie. Acelaşi 
costum de călărie care, cu doar câteva momente în urmă, 
fusese tras până în talie şi adunat în jurul şoldurilor ei în 
timp ce îl călărise în fân. 

— Foarte nepoliticos din partea ta, Chesney. 

Ridică din umeri, ignorând dojana ei, fără să îi pese 
dacă se simţea jignită. La urma urmei, o lăsa dimineţile în 
grajdurile lui doar ca să alunge orice urmă de nelinişte care 
stăruia din nopţile anterioare. Şi nu era atât de naiv încât 
să-şi închipuie că îl vizita cu alt motiv decât acela de a face 
amor. 

După ce devenise o văduvă cu dare de mână, cu tot 
aplombul unei dive de la operă, Helene fusese încântată să 
se dedea flirturilor; o făcuse chiar şi înainte de moartea lui 
Humphrey. Acesta fusese unul dintre motivele principale 
pentru care Thomas alesese să o facă una dintre amantele 
sale. Cu Helene, ce vedeai asta primeai. Fără secrete, fără 
surprize... pur şi simplu o femeie frumoasă şi doritoare, cu 
o gură fierbinte şi o inimă rece. 

— Tu eşti cea care vizitează grajdurile me/e, Helene, îi 
aminti el. 


— Şi unde altundeva aş avea parte de o partidă de 
călărie matinală atât de plăcută? 

Se întoarse cu spatele, pentru ca el să îi încheie 
rochia. 

lar, el, desigur, se conformă. La urma urmei, era un 
gentleman, iar un gentleman îşi ajută întotdeauna amanta 
să îşi împrospăteze înfăţişarea după o întâlnire amoroasă, 
chiar dacă aceasta se împreunase cu jumătate din 
societatea londoneză şi tocmai îl călărise la doar doi metri 
de un morman de bălegar. 

— Ar trebui ca, într-una din dimineţile astea, chiar să 
te urc pe un cal. După ce îi încheie ultimul nasture, îşi 
cobori capul ca să-i mângâie gâtul cu buzele, să o guste 
pentru o ultimă oară. Am un cal castrat nou care s-ar putea 
să-ţi placă. 

Cu un zâmbet poznaş, se întoarse în braţele lui şi îşi 
făcu mâna căuş pe mădularul lui. 

— De ce aş vrea un cal castrat, toarse ea ca o pisică, 
mângâindu-l prin pantaloni, mai degrabă un gest posesiv 
decât dorinţă, când am un armăsar? 

Trăgând cu putere aer în piept printre dinţii încleştaţi, 
Thomas întinse braţul şi, apucându-i încheietura, îi 
îndepărtă mâna, cuprins de o furie nouă. Nu se imagina în 
postura unui armăsar. Chiar dacă, într-un fel, era adevărat. 

— Măcar oaspeţii tăi şi-au ales bine momentul. Helene 
se dădu înapoi şi-şi aranjă mănuşile. Pe lângă pălăria cu 
voaletă împodobită cu mărgele, îşi păstrase mănuşile şi 
cizmele tot timpul cât el fusese înăuntrul ei. Din fericire 
însă, renunţase la cravaşă. Dacă ar fi venit cu zece minute 
mai devreme, m-aş fi supărat foarte tare. 

„Zece minute mai devreme”. Pe el l-ar fi deranjat, dar 
i-ar fi păsat oare cu adevărat? 

Durerea amară a vinovăţiei făcu să i se strângă 
pieptul. Dumnezeule, chiar aşa ajunsese viaţa sa? Tăvăliri 
programate, într-un grajd, cu o femeie pe care nici măcar 
nu o plăcea, împărțind cu ea plăceri mai mult pentru a 
scăpa de neliniştile acute care îl chinuiau fără încetare, 
doar pentru satisfacţie fizică? 


Cu doar un an în urmă, viaţa lui încă avea noimă. Se 
simţea viu şi fericit şi nu ar fi căutat, în veci, compania unei 
femei atât de superficiale ca Helene. În public, se învârtea 
în elita societăţii engleze, profitând de toate binefacerile pe 
care i le oferea viaţa în sânul înaltei societăţi şi părând, 
pentru a păstra aparențele, interesat doar de cai iuți, de 
femei uşuratice şi de cotele pariurilor de la clubul White. 
Dar, în particular, lucra ca agent secret la Ministerul de 
Război, unde abilităţile îi erau apreciate, iar munca pe care 
o făcea era importantă. Viaţa lui chiar avea un sens. 

Până când totul luase o întorsătură groaznică, într-o 
seară de duminică, chiar în Mayfair. Aceea fusese seara în 
care aflase diferenţa dintre a fi viu şi a trăi cu adevărat. 
Seara în care viaţa îi devenise un adevărat iad. 

În mod inconştient, îşi duse mâna la coaste, spre locul 
acela, chiar deasupra şoldului, unde gaura de glonţ îi 
însemna încă, în mod hidos, pielea. Degetele îi tremurară. 
Fir-ar să fie! Chiar şi acum, chiar şi în siguranţa propriei 
case, în plină zi, nu se putea abţine să nu tremure. 

— Atunci, pe joia viitoare, de dimineaţă, pentru 
partida de călărie obişnuită? Fără să observe bezna care îl 
înghiţea din nou, Helene îşi plimbă sugestiv vârful cravaşei 
peste umărul lui, apoi trecu pe lângă el ca să iasă pe 
culoar. Deşi mi-aş fi dorit atât de mult o plimbare privată în 
parc. 

La gândul plecării ei, îl cuprinse o disperare bruscă. O 
apucă de talie şi o trase din nou aproape de el, 
provocându-i un strigăt uşor de surpriză. 

Îşi găsise eliberarea alături de ea cu doar câteva 
minute în urmă, dar o agitaţie întunecată pulsa încă 
înăuntrul lui, agitaţie care acum se transformase în panică. 
Inima începu să îi bată puternic când simţi pe limbă gustul 
metalic, familiar, al adrenalinei şi, fără să se gândească 
prea mult, căută un ultim moment care să-l distragă. 

— Când vine vorba de călărit, Helene, murmură el în 
timp ce îi muşca lobul urechii, în speranţa că o va aţâţa 
suficient încât să o convingă să rămână, măcar pentru alte 
câteva minute, bănuiesc că nu există nimic ce nu ai 


încercat deja. 

O făcu să geamă când mâna lui, încă tremurând, îi 
mângâie sânul prin costumul de călărie, iar mădularul i se 
încordă la sunetul acela feminin. Avea oare timp să o 
posede încă o dată? Nimic mai mult decât o diversiune 
disperată, cu siguranţă, totuşi una care i-ar fi putut ţine 
încă puţin sub control neliniştea ce părea să-l copleşească 
şi l-ar fi ajutat să treacă de restul dimineţii fără să cadă 
pradă beznei care-l vâna. 

Cu un râs gutural, Helene se eliberă din îmbrăţişarea 
lui. 

Palmele lui goale se făcură pumn. O durere fizică îi 
străpunse pieptul, când îşi dădu seama că trebuia să o lase 
să plece, pentru că, dacă ar fi prins-o din nou, ar fi arătat ca 
un neghiob afurisit. 

— Nesătulule! îl dojeni ea cu un zâmbet poznaş şi îl 
plesni jucăuş pe umăr cu cravaşa. Trebuie să ajung la micul 
dejun, iar tu ai oaspeţi care te aşteaptă. 

Se îndepărtă de grajduri mişcându-şi alene şoldurile şi 
se îndreptă spre trăsura care o aştepta pe alee, fără să aibă 
idee că bezna îl înconjura din nou, gata să-l sfâşie cu 
ghearele. La urma urmelor, în ultimul an, învățase să-şi 
ascundă nefericirea. Chiar şi faţă de cei care îl iubeau. 

În timp ce se uita după ea, se forţă să respire adânc şi 
regulat, să alunge teama care începuse să-l roadă şi care îi 
făcea sângele să-i bubuie atât de tare în urechi, încât îl 
asurzea. Un nod ca plumbul încins îi ardea jos, în vintre, şi 
îşi şterse buzele cu dosul palmei, ca şi cum ar fi putut cu 
uşurinţă să-şi şteargă gustul fricii din gură. Ca şi cum ar fi 
putut să şteargă coşmarul în care i se transformase viaţa. 

Îşi privi mâinile care îi tremurau necontrolat, apoi 
închise ochii şi luptă împotriva demonilor care se trezeau în 
el. Nu în dimineaţa asta... Doamne, Dumnezeule, nu când 
Royston şi sora sa îl aşteptau înăuntru. 

Ştia ce urma odată ce începea tremurul şi îşi folosi 
toată stăpânirea de care era în stare ca să oprească asta. 
Toate amintirile dădeau năvală, până când retrăia 
împuşcătura şi urmările ei... durerea pe care o simţea în 


coaste, atât de arzătoare, încât nu mai putea respira, 
teama că va muri şi că va aluneca în beznă pentru 
totdeauna. Şi, cel mai rău, teroarea de a se trezi în beznă, 
urlând, confuz şi speriat, incapabil să se mişte... 

închizând ochii, îşi concentră atenţia asupra grajdului 
în care se afla, asupra zgomotelor făcute de cai, asupra 
mirosului de fân şi de bălegar şi asupra aerului rece de 
dimineaţă pe obrajii lui fierbinţi şi se forţă să numere încet 
până la zece. Apoi până la douăzeci. Apoi până la o sută... 
Abia când ajunse la trei sute, reuşi să îşi stăpânească 
tremurul cât să nu mai fie vizibil şi să scape de mâncărimea 
de la încheieturile mâinilor, chiar dacă inima continua să îi 
bată în piept ca un ciocan. Mai zăbovi o clipă, până îşi 
reveni, suficient cât să nu-i observe nimeni agitația în care 
îl aruncase plecarea lui Helene, apoi părăsi grajdurile. 

Răsuflând adânc, se îndreptă cu mers apăsat spre 
casă, cu mâinile încleştate de o frustrare atât de intensă, 
încât îi făcea ochii să scapere. Era conştient că ar fi trebuit 
să fie recunoscător că era în viaţă, că avea o inimă care 
putea să bată agitată şi o răsuflare ce putea deveni un 
gâfâit neliniştit chiar şi la cea mai mică provocare. Pentru 
că toate astea însemnau că era viu. Dar, la naiba, cu ce 
preţ? Cât mai putea să îndure până să ajungă nebun de 
legat? 

Şi cât avea să mai dureze până să accepte că viaţa nu 
îi va mai fi niciodată ca înainte? Până să înţeleagă că nu îşi 
va recăpăta acea viaţă, indiferent cât de mult râvnea la ea? 

Îşi trecu degetele prin păr, blestemându-le tremuratul. 
Cariera sa de spion se sfârşise. Ministerul de Război nu i-ar 
mai fi dat nicio misiune de teren acum, indiferent de 
abilităţile lui. Faptul că fusese împuşcat îl expusese prea 
mult pentru a mai putea lucra în spionaj. Era prea rănit. Și, 
atât din cauză că fusese împuşcat, cât şi pentru că era 
moştenitor al unui duce, nu mai putea primi niciun fel de 
post militar. Până şi afurisita de amiralitate îl respinsese. 

Aparent, nu mai era bun nici măcar să se înece. 

Şi totuşi, nu putea să îndure gândul de a se întoarce 
la viaţa de dinainte să lucreze la Ministerul de Război, când 


nu avea altceva de făcut decât să aştepte ca tatăl său să 
moară pentru ca el să devină duce, apoi... ei bine, apoi să 
nu facă din nou nimic până când avea să moară şi să fie 
înlocuit, la rândul său, de moştenitorul lui. După ce luptase 
împotriva lui Napoleon în Peninsulă, ca membru al 
companiei Canaliile Stacojii din batalionul Primilor Dragoni, 
nu găsea niciun sens în a trăi ca un gentleman de 
societate. În doar câteva luni după ce se întorsese din 
război, trecuse prin toate ocupațiile preferate de cei de viţă 
nobilă: jocuri de cărţi, cai, femei, iar jocuri de cărţi, din nou 
femei, până când nu mai rămăsese nimic. Dar el se simţea 
în continuare gol. 

Nu era de mirare că mulţi bărbaţi îşi pierduseră 
averile la jocuri de noroc, deveniseră alcoolici sau 
dezmăţaţi care se distrează compromiţând tinere femei. Se 
plictiseau de moarte. 

Când se gândea la cât de puţin îi putea oferi viaţa de 
lord, la bezna ce îi umbrea acum existenţa, cât şi la 
atacurile severe a căror frecvenţă creştea, se îndoia că ar fi 
putut supravieţui. Anul trecut reuşise să-şi păstreze minţile 
doar cu speranţa că încă mai avea cunoştinţe în guvern 
care l-ar fi putut ajuta să îşi găsească ceva de lucru. Dar 
deocamdată nu avusese noroc deloc. Nimeni nu fusese 
dispus să îi dea o recomandare. 

Jensen deschise uşa principală în timp ce el urcă 
scările şi păşi ţanţoş în casă. Se opri un moment la masa 
din hol pentru a-şi arunca ochii pe corespondenţa de 
dimineaţă, căutând o anumită scrisoare, una specială... 

Văzu scrisoarea. O speranţă disperată îi făcu inima să 
tresalte. 

„Contele Bathurst”. 

Cu respiraţia întretăiată - şi cu afurisitele de degete 
tremurânde pe care abia le putu face să-l asculte -, rupse 
sigiliul de ceară, pentru a citi în grabă scrisoarea de la 
ministrul de stat pentru Război şi Colonii, omul responsabil 
cu supravegherea Ministerului de Război şi ultima sa 
speranţă de a se reîntoarce la viaţa de dinainte de a fi fost 
împuşcat. Dar fiecare propoziţie pe care o citea făcea ca 


demonii dinăuntrul său să se trezească iar, inima începu să 
i-o ia la goană în timp ce bezna îl învăluia, sufocându-l. 
Trase adânc aer în piept ca să se liniştească, în timp ce 
refuzul lui Bathurst de a-l ajuta îi răsuna în creier. „Nu sunt 
convins că ne veţi putea acorda sprijinul de care avem 
nevoie...” 

Durerea-fantomă îl străfulgeră. Sprijinindu-se de masă 
cu o mână, şi-o duse pe cealaltă la coaste, protector, chiar 
dacă ştia foarte bine că rana era complet vindecată, 
indiferent de cât de puternică şi ascuţită era durerea. Işi 
strânse ochii ca să se concentreze asupra respirației. Incet, 
calm, controlat... „Unu, doi, trei, patru...” 

— Domnule? Jensen îi era alături. E vreo problemă? 

Deschizându-şi ochii şi îndreptându-se, se întoarse 
către majordom şi îşi ascunse umilinţa clătinând din cap şi 
încruntându-se iritat. 

— Doar o scrisoare enervantă, minţi el. 

Ca şi cu Helene, ajunsese expert în a-şi ascunde 
suferinţele faţă de servitori. De fapt, faţă de toţi cei cărora 
le păsa de el. Şi era bun la asta. La urma urmei, avusese 
ani buni de practică ca spion, când fusese obligat să se 
prefacă a fi în largul lui în mijlocul unor grupuri în care nu 
se simţise niciodată cu adevărat confortabil. Mai ales în 
mijlocul societăţii londoneze, din care dreptul dobândit prin 
naştere proclamase că trebuia să facă parte. 

Oftă obosit şi îi mulţumi lui Dumnezeu că de data asta 
tremurul nu îl învinsese. Ultimul lucru de care avea nevoie 
era ca servitorii să creadă că e bolnav. Sau nebun. 

— Du asta în birou, te rog! 

Aruncă scrisoarea în teancul de corespondenţă şi se 
întoarse. Avea să se ocupe de ea mai târziu, când va fi 
singur şi va putea să absoarbă pe de-a întregul refuzul 
acestei ultime, disperate încercări de a trăi. Când va putea 
lăsa bezna să îl sufoce şi să se afunde în ea, neajutorat. 
Dar, pentru moment, contele Royston îl aştepta în salon, iar 
sora lui, în salonaşul de dimineaţă, şi trebuia să pară 
normal în faţa lor, indiferent cât de sfâşietor de mistuitoare 
ar fi fost bezna care îi ardea pieptul. 


Mai zăbovind un moment pentru a se aduna şi a-şi 
trage în jos mânecile jachetei ca să-şi acopere încheieturile 
julite, se rezemă de tocul uşii de la salonaşul de dimineaţă 
şi se uită la sora lui, care stătea pe canapea cu picioarele 
ghemuite sub ea şi cu o carte deschisă în poală. li 
provocase atât de multe griji lui Emily, anul trecut. Vina de 
a fi făcut-o să treacă prin iad nu făcea decât să îi sporească 
remuşcarea apăsătoare care îl mistuia pe dinăuntru. 

Dar, pentru moment, era relaxată şi radioasă în timp 
ce fredona în surdină. Văzând-o, se calmă, iar bezna se 
retrase încet, până când inima lui se opri din bubuit, iar 
respiraţia i se linişti. Până când păru normal. 

— Ai vreun motiv întemeiat pentru care te afli aici, 
doamnă Grey? rosti el, tărăgănat, în speranţa că vocea lui 
suna mai calmă decât se simţea el în realitate. Sau pur şi 
simplu mă spionezi din nou? 

— A doua variantă, evident. Emily zâmbi şi puse 
cartea deoparte, apoi se aplecă asupra tăvii de pe măsuţa 
joasă şi turnă o ceaşcă de ceai. 

Mişcările surorii sale erau pline de o graţie înnăscută 
care le făcea pe alte femei să se înverzească de invidie, iar 
mintea ei ascuţită nu făcea decât să o deosebească şi mai 
mult de acele femei din înalta societate, care puteau plictisi 
de moarte un bărbat cu sporovăială lor legată de modă şi 
de baluri. 

— Ştiu că ai un musafir care te aşteaptă - Royston mi- 
a urat bună dimineaţa când a venit. Dar, după ce termini cu 
el, aştept să mi te alături la o ceaşcă de ceai. 

Nu era o rugăminte, observă el. 

— Ştii că am un rang mai înalt decât tine, ca marchiz. 

— E doar un titlu de nobleţe, dragul meu frate, îi 
aminti ea, începând astfel să se împungă şi să facă aluzii 
răutăcioase unul altuia, după cum le era obiceiul. Deşi nu ar 
fi rău dacă te-ai folosi de acest titlu şi ai începe să vizitezi 
unele tinere care... 

— Nu. 

Ea îi aruncă o privire supărată pe deasupra marginii 
ceştii de ceai, privire pe care el o ignoră. Va trebui să se 


însoare într-o zi şi să aducă pe lume un moştenitor, dar nu 
era nicio grabă. Nu era nevoie să pedepsească pe nedrept 
o biată fată, aducând-o în nebunia familiei Matteson mai 
devreme decât era necesar. 

— Ai venit din nou să mă verifici, o acuză el cu 
blândeţe, deşi în realitate se bucura să o vadă. Zilele astea, 
bezna nu dispărea niciodată de tot, dar, atunci când era cu 
Emily, se retrăgea. 

— Am venit pentru că am în sfârşit toată ziua pentru 
mine şi am vrut să-mi petrec timpul cu iubitul meu frate. In 
ciuda evidentei minciuni, îl dojeni uşor: Să-ţi fie ruşine 
pentru că vrei să insinuezi altceva. 

Ridică  neîncrezător o  sprânceană. Emily era 
frumoasă, încântătoare şi elegantă şi o adevărată pacoste 
de fiecare dată când se amesteca în treburile lui, ceea ce 
se întâmpla adeseori. Dar o iubea şi şi-ar fi dat bucuros 
viaţa pentru ea - atunci când nu îi venea lui însuşi să o 
strângă de gât... 

— Atunci, unde s-a dus Grey? 

— S-a dus împreună cu colonelul până la Tattersall să 
vadă un cal de vânătoare pe care Jackson Shaw l-a scos la 
licitaţie, răspunse ea mult prea calm, fiind evident faptul 
că, anticipând întrebarea, îşi pregătise răspunsul. Nu 
putuse niciodată să mintă bine, nici când era copil. Kate şi 
gemenii sunt la reşedinţa Brambly. Şi nu puteam suporta 
gândul că voi fi singură acasă, aşa că am venit aici. 

— Vrei să spui că nu puteai suporta gândul că eu voi fi 
singur, contraatacă el, ştiind foarte bine că ea îi avea pe fiul 
său, dădaca acestuia şi o duzină de servitori care să îi ţină 
companie. Aşa că ai venit aici, să mă chinuieşti. 

Ridică din umeri şi duse ceaşca de ceai la buze. 

— Dacă nu-ţi poţi tortura familia, atunci pe cine poţi 
tortura? 

— Şi asta, punctă el grav, descrie perfect fiecare cină 
în familia Matteson, încă de când aveam cinci ani. 

Ea se înecă cu ceaiul. Râzând, îşi drese vocea: 

— Hai, du-te! Ocupă-te de Royston. Voi fi aici când te 
vei întoarce. 


— Doamne, Dumnezeule, mormăi el îndurerat, 
vorbeşti serios? 

li văzu zâmbetul răutăcios pe care ea încerca să Îi 
ascundă în spatele ceştii şi se întoarse pe hol. 

— Şi transmite-i salutări din partea mea doamnei 
Humphrey data viitoare când o vei... vedea. 

El îngheţă. Drace! Dându-şi ochii peste cap, se uită 
peste umăr, furios, la ea. 

— Ai devenit spion la fel ca soţul ăla al tău. 

— Tortură, spionaj... îl goni cu un semn din mână. 
Toate astea sunt afacerile familiei Matteson. 

Da, încuviinţă el pe când urca scările, câte trei o dată, 
probabil că aşa era. 

Doar că nu şi a lui. Nu mai era şi afacerea lui. 

Alungând gândurile negre din minte, intră în salon cu 
un zâmbet forţat pe chip. 

— Royston. 

— Chesney. Simon Royston, contele Royston, îi 
strânse mâna. Mă bucur să te văd. 

Felul cald şi familiar cu care contele îl salută îl făcu să 
se simtă uşurat. Era întotdeauna plăcut să întâlneşti pe 
cineva în care puteai avea încredere, mai ales zilele acelea. 

— Şi eu. 

Royston le era prieten de familie încă de pe vremea 
când tatăl lui Thomas se întorsese din India şi primise un 
post de conducere în Londra. De atunci, cele două familii 
deveniseră din ce în ce mai apropiate. Cele două doamne 
găzduiseră împreună multe serate şi petreceri sofisticate 
care fuseseră subiectul principal de discuţie al sezonului, 
iar cei doi domni lucraseră împreună îndeaproape în 
Camera Lorzilor, Royston fiind un suporter înflăcărat al 
câtorva dintre iniţiativele tatălui lui Thomas. 

În comparaţie cu familia Matteson, al cărei ducat avea 
o vechime de nouă generaţii, familia Royston primise 
relativ recent titlul, contele actual fiind al treilea. Dar 
bunicul contelui fusese foarte admirat de nobili, iar Simon 
Royston îi continuase moştenirea şi devenise o stea în 
ascensiune în parlament şi un sfetnic de încredere al prim- 


ministrului. Lui Thomas îi plăceau bărbatul şi familia sa. 
Royston fusese unul dintre puţinii membri ai societăţii care 
îl primiseră pe tatăl său cu braţele deschise la Londra, chiar 
înainte ca moştenirea să fie luată în considerare, iar 
Thomas însuşi simţea un soi de loialitate faţă de acest om, 
loialitate care se datora ajutorului pe care Royston i-l 
dăduse pentru a-şi obţine rangul de căpitan în Canaliile 
Stacojii. Datorită tuturor acestor lucruri - cât şi a curiozităţii 
privind motivul care îl adusese pe conte la reşedinţa 
Chatham în afara sezonului, curiozitate care ar fi reuşit, 
poate, să îi abată atenţia de la restul dimineţii -, îl 
întâmpină cordial. 

Thomas făcu semn către bufetul cu băuturi. 

— Whisky? 

Nu era încă amiază, era devreme, dar observase cu 
îngrijorare încordarea din trupul bărbatului mai în vârstă, 
cearcănele de sub ochii lui. Contelui i-ar fi prins bine o tărie. 
Şi, ca s-o spunem pe cea dreaptă, şi lui i-ar fi prins bine. 

Royston aprobă din cap. 

— Te rog! 

Thomas turnă în două pahare şi îi întinse unul, apoi îi 
făcu semn lui Royston să ia loc. Se aşeză pe scaunul lui şi îl 
privi pe conte cum bău aproape jumătate din paharul de 
whisky dintr-o singură înghiţitură. 

— Nu te-am mai văzut din august, spuse Thomas. 
Sper că eşti bine. 

— Cât de bine poate fi în octombrie, în Anglia. 

Dar jovialitatea forţată din vocea sa îl îngrijoră pe 
Thomas. 

— Şi soţia şi fiul tău? 

— Contesa se agită, fericită, cu treburile de la 
Blackwood Hall, iar Charles termină ultimul an la Oxford. 
Probabil că va lua diploma în matematică. 

Simţi tensiunea care se ascundea în vocea bărbatului 
şi se abţinu să nu se încrunte. 

— Mă bucur să aud asta. 

— Dar tu? 

Ochii lui Royston se îngustară, iar Thomas avu 


senzaţia ciudată că era examinat. Deşi, cunoscând relaţia 
strânsă dintre conte şi părinţii săi, cel mai probabil mama 
sa îl pusese pe conte să îl verifice cât timp se afla în oraş. 

— A trecut un an de când ai fost împuşcat. Lucrurile 
au revenit la normal? 

Dacă oricine altcineva l-ar fi întrebat asta, Thomas l-ar 
fi trimis la naiba. Dar ştia câtă consideraţie avea Royston 
pentru el şi pentru familia lui şi mai ştia şi că întrebarea 
fusese pusă doar din pură îngrijorare. 

— Da, minţi el, ridicând paharul la gură, pentru a 
ascunde orice expresie rătăcită care ar fi putut apărea pe 
chipul său. Sunt din nou eu însumi şi mă străduiesc să mă 
dedic oricărei plăceri pe care Londra are să mi-o ofere. 
Apoi, abătând intenţionat atenţia de la el, spuse: Trebuie 
însă să recunosc că vizita din dimineaţa asta este o 
surpriză. Credeam că vei fi la ţară până în ianuarie. 

— Am avut nişte treburi neprevăzute, în Londra, 
răspunse vag contele, cu un zâmbet politicos. 

Thomas îi respectă intimitatea şi nu insistă: 

— Eşti întotdeauna bine-venit la reşedinţa Chatham, 
desigur. 

De-a lungul anilor, Thomas şi tatăl lui petrecuseră mai 
multe ore decât putea număra jucând cărţi şi biliard 
împreună cu contele, nepunând la socoteală toate dineurile 
şi discuţiile politice la diverse întruniri din înalta societate. 
Vizita lui Royston nu era un lucru ciudat, doar că... 

— Dar tata este la ţară, pentru sezonul de vânătoare. 
Cu siguranţă ştii asta. 

Aşa cum ar fi trebuit să facă orice proprietar de 
pământ care avea înţelepciunea de a ocoli Londra pe 
vremea aceea. Incluzându-l pe Royston. 

— De fapt, la tine am venit. Contele făcu o pauză. 
Putem discuta confidenţial? 

Încuviinţă din cap,  reţinându-şi  încruntătura 
nedumerită. Oare ce-ar fi putut dori Royston de la el? 

Bărbatul se aplecă spre el, cu coatele sprijinite pe 
genunchi şi învârtind în palme paharul din cristal. 

— Au fost nişte necazuri la Blackwood Hall. 


Thomas nu fusese niciodată pe domeniul familiei 
Royston, dar ştia de el - îi fusese acordat bunicului contelui 
odată cu conferirea titlului. Situat în inima ținutului 
Lincolnshire, era la două zile călare de Londra pe vreme 
bună; în perioada asta a anului, cu frigul tot mai mare şi 
ploile de toamnă, ar fi fost un adevărat noroc dacă o 
trăsură ar fi putut ajunge acolo în patru zile. Deci ceea ce îl 
făcuse pe conte să gonească până la Londra trebuia să fie 
foarte important. Şi, în mod evident, nu era o vizită de 
curtoazie la cerința mamei sale. 

Îl studie cu îngrijorare pe Royston, pe deasupra 
paharului. Dacă putea face ceva pentru a-l ajuta, îi era 
dator contelui, pentru anii de prietenie între cele două 
familii. lar necazurile contelui ar fi putut să îi distragă şi lui 
atenţia. 

— Ce necazuri? 

— Tâlhari la drumul mare. 

— Tâlhari la drumul mare, repetă Thomas şi avu grijă 
să-şi păstreze expresia neschimbată, ca să nu i se observe 
dezamăgirea în faţa banalului răspuns. 

Royston făcu o grimasă. 

— Ştiu la ce te gândeşti. Pe care drum din 
Lincolnshire nu sunt tâlhari? 

Exact la asta se gândise, dar pentru a nu răni mândria 
celuilalt, spuse: 

— De fapt, mă întrebam de ce nu ai apelat la poteră. 

— Am făcut-o, dar fără niciun rezultat. Îşi termină 
whisky-ul apoi îşi fixă privirea asupra paharului gol. Este un 
mister afurisit. 

Comentariul acesta ciudat îi stârni curiozitatea lui 
Thomas, care se ridică să-i umple din nou paharul. 

— Cum aşa? 

— Nu pare să fie niciun tipar, însă este unul. Când 
Thomas se încruntă auzind afirmaţiile lui contradictorii, 
continuă: Singurii care au fost prădaţi au fost nişte oaspeţi 
care se întorceau de la Blackwood Hall, dar nu toţi oaspeţii 
şi nu mereu. Royston se strâmbă. Suntem vizaţi. Oaspeţii 
mei. Eu. 


— Nu aş merge atât de departe. Thomas încercă să îşi 
ascundă tonul condescendent, dar, în realitate, descrierea 
tâlhăriilor i se păru curată paranoia. Însă nefericirea lui 
Royston îl îngrijora şi se încruntă când aduse carafa. Eşti un 
proprietar de pământ bogat din Lincolnshire, deci, cu 
siguranţă, cei mai mulţi dintre oaspeţii tăi... 

— Este adevărat că sunt unul dintre bărbaţii bogaţi 
din zonă, dar nu sunt singurul. Ridică paharul pentru ca 
Thomas să îi mai toarne whisky. Doar oaspeţii mei au fost 
tâlhăriţi de acest hoţ la drumul mare. Ai nimănui altcuiva. 

Ei bine, asta era ciudat. Puse carafa deoparte şi se 
afundă din nou în scaun. 

— Şi totuşi, asta nu înseamnă că tu eşti ţinta, în mod 
special. Ar putea să fie vorba de o simplă coincidenţă şi de 
ghinion. 

Royston clătină din cap. 

— Când opresc trăsurile, doar bărbaţilor li se cere să 
renunţe la bunurile de valoare. Un singur bărbat din fiecare 
trăsură, indiferent de câţi se află înăuntru. Niciodată 
femeilor, chiar dacă au la vedere toate bijuteriile. 

Thomas se aplecă înainte. Un hoţ la drumul mare care 
nu tâlhărea decât un singur bărbat din fiecare trăsură şi nu 
se atingea de bijuterii? Era, în sfârşit, intrigat. 

— De cât timp durează acest lucru? 

— Când şi când, în ultimii doi ani. 

Simţi înţepătura unei uşoare suspiciuni gâdilându-l în 
spatele genunchilor şi făcându-i inima să i-o ia la goană, 
sentiment pe care nu îl mai avusese de când nu mai era 
spion. 

— Abia acum ai observat tiparul? 

— Cu ruşine, trebuie să recunosc că observasem mai 
demult. Dar până acum nu a fost nevoie să se intervină. 

— Ce s-a schimbat? 

— Am speranţe mari pentru următoarea sesiune a 
Camerei Lorzilor. Vor fi vacante unele posturi importante şi 
vreau să mă impun. Ochii săi plini de atenţie îi întâlniră pe 
ai lui Thomas. Cu ajutorul tău. 

Dând din cap, Thomas puse paharul deoparte. 


— Mă tem că îţi pierzi timpul. Nu sunt implicat în 
nimic important în guvernare. 

Nu mai era. 

Royston îşi aţinti privirea ageră asupra lui. 

— Ştiu lucruri despre tine, Thomas, spuse el cu glas 
scăzut, fără urmă de falsă politeţe. Ştiu ce ai făcut de când 
te-ai întors din Spania şi am cunoştinţe la Ministerul de 
Război care garantează abilităţile tale speciale. 

În ciuda şocului electric care îl străbătu la cuvintele 
contelui, Thomas rămase tăcut şi indiferent, nedorind nici 
să nege, nici să confirme presupunerile lui Royston în ceea 
ce îl privea. Doar o mână de oameni ştiau adevărul despre 
ceea ce făcuse pentru ţara sa după ce părăsise armata, 
odată ce adevărata luptă împotriva francezilor începuse. In 
ciuda prieteniei strânse dintre familii, nu l-ar fi pus inutil pe 
Royston în pericol. Indiferent cât de mult ar fi vrut să ajute. 

Şi apoi acele abilităţi speciale pe care Ministerul de 
Război garantase contelui că le are erau aceleaşi pe care ei 
nu le mai voiau. 

— Vreau să vii la Blackwood Hall şi să investighezi. 
Era, evident, dificil pentru mândria bărbatului să ceară 
ajutorul cuiva cu douăzeci de ani mai tânăr, dar, judecând 
după privirea exasperată din ochii săi, nu găsise nicio altă 
soluţie. Vreau ca aceste tâlhării să înceteze, cu orice preţ. 
Privirea i se aţinti asupra paharului. Şi, dacă merge bine, nu 
văd de ce nu aş putea pune o vorbă bună pentru tine pe 
lângă lordul Bathurst, asigurându-l că ai tot suportul şi 
toată încrederea mea. Că ţi-ai revenit şi că eşti, cu 
adevărat, cel de altă dată. 

„Bathurst”. Thomas îngheţă, iar numai se strânse 
puternic. Aceasta ar fi putut fi tocmai oportunitatea pe care 
o căuta, ultima sa şansă de a se întoarce la viaţa de 
dinainte de a fi fost împuşcat. Când viaţa sa avea un sens şi 
o noimă. Când se simţise viu. 

— Cădem la învoială, Chesney? 

Thomas încuviinţă uşor din cap, părând calm, în ciuda 
inimii care-i bătea cu putere. Prinderea unui tâlhar la 
drumul mare era o treabă foarte diferită de ceea ce făcuse 


ca spion, dar îi putea servi şi pentru a-i demonstra lui 
Bathurst - şi lui însuşi - că îşi păstrase abilităţile. 

— Săptămâna viitoare voi da o petrecere la 
Blackwood Hall. Contele îşi puse paharul deoparte şi se 
ridică. O ocazie pentru prietenii şi asociaţii din zonă de a se 
întâlni timp de o săptămână şi de a alunga plictiseala 
timpului petrecut la ţară. O ţintă irezistibilă pentru tâlhari, 
bănuiesc. 

Thomas se ridică în picioare, cu mintea învolburată 
deja de această nouă misiune. 

— Asigură-te că lista de oaspeţi este bine cunoscută 
de angajaţii tăi. 

Neîncrederea se aşternu pe chipul lui Royston. 

— Crezi că tâlharul ar putea fi cineva din propria 
casă? 

— Cred că ar putea fi oricine. Luptând cu entuziasmul 
care îl copleşea şi care înlocuise anxietatea care îşi 
înfipsese ghearele în el cu doar o jumătate de oră mai 
înainte, Thomas îl bătu pe umăr şi îl conduse la parter. 

— Atunci, ne vedem săptămâna viitoare. 

Cu o expresie de recunoştinţă, Royston îşi luă pălăria 
şi mănuşile de la Jensen şi ieşi pe uşa din faţă. 

— Mulţumirile mele, Chesney. 

„Şi ale mele”. Mai mult decât ar fi putut şti vreodată 
contele. Pieptul îi pulsă cu prima speranţă reală pe care o 
avusese în ultimul an. Un tâlhar la drumul mare în 
Lincolnshire... nu era tocmai duşmanul Coroanei. Dar în 
momentul acesta, cu orice alte căi blocate, se mulțumea cu 
cea mai mică victorie posibilă. 

„Mică victorie?” Râse. Pe cine încerca să păcălească? 
Ştia adevărul, oricât de reticent era să recunoască asta. 

O săptămână la o petrecere plictisitoare din 
Lincolnshire îi putea salva viaţa. 

Emily îşi ridică privirea din cartea sa atunci când el 
intră alene în salonaşul de dimineaţă şi se prăbuşi pe sofa, 
alături de ea. 

— Să înţeleg că ai încheiat afacerile? 

— Nu afaceri. El rânji, simțindu-se ca pisicuţa care se 


înfruptase din smântână şi fiind el însuşi, cum nu mai 
fusese niciodată de când fusese împuşcat. Plăcere. 

Buzele ei se strâmbară răutăcios. 

— Hmm, comentă ea cu o falsă inocenţă, şi eu, care 
credeam că Helene a plecat. 

O săgetă cu o privire de gheaţă care făcuse bărbaţi în 
toată firea să tremure de frică, dar care pe ea păru să o 
amuze. Copil răsfăţat. 

— Royston m-a invitat la o petrecere la Blackwood 
Hall. 

— Ah? Acel singur cuvânt, plin de uimire, pe care îl 
rostise, spunea foarte multe. Clipi, nevenindu-i să creadă că 
el ar fi atât de dornic să alerge în galop la o petrecere care 
va fi cu siguranţă plină de filfizoni plictisitori şi bârfe vechi. 

El se prefăcu, adăugând: 

— Contele are aspirații politice şi doreşte sfaturi cu 
privire la unele probleme recente care îl neliniştesc. 

— Şi te-a ales pe tine? În vocea ei se simţi uimirea. 
Doreşte ca acest e aspirații să i se împlinească, nu-i aşa? 

Se strâmbă la această insultă răutăcioasă. Il 
împungea, încercând, în felul ei, să obţină de la el adevărul, 
dar el păstră secretul asupra acestei investigaţii. Dacă 
această călătorie către Lincolnshire avea să meargă atât de 
bine pe cât spera el, ar putea fi salvarea lui şi avea să Îi 
spună după aceea, când totul ar fi fost pus la punct. 

Şi dacă nu... ei bine, ea nu avea să poată face prea 
multe pentru nu-l ajuta să lupte cu demonii care vor fi venit 
să îl înşface, cu întunecimea sufocantă care îl va fi devorat 
în întregime. 

— S-ar putea totuşi să îţi prindă bine să ieşi din 
Londra, adăugă ea gânditoare. Ai putea cunoaşte un cu 
totul alt grup de potenţiale soţii. 

Înăbuşindu-şi un oftat exasperat, el lovi cu cizmele în 
măsuţa de ceai. 

— Ştii, copil răsfăţat, că atunci când erai o copiliţă, te- 
am vândut ţiganilor, îi spuse el tăios. Încă aştept să vină să 
te ia. 

Emily râse, cu ochii albaştri strălucind şi îi oferi o 


ceaşcă de ceai. 


Capitolul 2 


Săptămâna următoare. 
Satul Islingham, Lincolnshire 


— Josephine! Elizabeth Carlisle flutură evantaiul în 
aer, pentru a-i atrage atenţia fiicei sale în aglomerata sală 
de bal de la Blackwood Hall. Toţi locuitorii, din toate 
familiile din Lincolnshire păreau a fi adunaţi în încăpere, 
pentru serata de deschidere a petrecerii anuale a familiei 
Royston. Aici! 

Cu un zâmbet, Josie se strecură prin îmbulzeală. 

Contesa Royston se autodepăşise. Seara aceasta 
avea să fie subiectul principal al bârfelor multe luni de 
atunci înainte, desăvârşită de orchestră, cu vin din belşug şi 
fructe glasate pe masă. Chiar şi dansul avea să fie minunat. 
Deşi era doar un dans popular, şi nu un bal grandios în 
Londra, Josie aflase din surse sigure, de la al doilea 
violonist, că erau programate cel puţin două valsuri în 
seara aceea. lar ei îi plăcea atât de mult să danseze vals! 
De fapt, valsul fusese singurul lucru care făcuse suportabile 
ultimele cinci sezoane. 

Cinci sezoane. Doamne, Dumnezeule! 

li căzură umerii. In vârstă de 23 de ani, fără niciun 
peţitor ori perspective, presupusese că avea să fie curând 
pe piaţă în mod oficial şi atunci nu ar mai fi trebuit să se 
preocupe de sezoane ori să găsească parteneri de vals care 
să nu o calce pe vârfuri. 

Deşi, în realitate, nu era surprinsă. Pe hârtie, ca fiică 
de baron, putea fi rivala oricărei tinere din Anglia. Dar, în 
realitate, era o orfană adoptată care fusese abandonată de 
mama sa la trei luni, o paria cu descendență necunoscută. 
Poate fiica unei spălătorese ori a unei servitoare. Sau poate 
chiar mai rău. Şi niciun gentleman adevărat nu dorea să 


curteze o femeie a cărei obârşie nu ar fi făcut altceva decât 
să-i strice descendența. 

Da, avusese câţiva peţitori de-a lungul anilor. Câţiva 
tineri care fuseseră la petrecerile de la Blackwood Hall şi 
care fuseseră interesaţi de ea, dar, în cele din urmă, 
interesul lor nu durase mai mult decât şederea lor. Fii de 
moşieri locali şi negustori o vizitaseră de-a lungul anilor, îi 
aduseseră flori, o scoseseră la picnicuri, ba chiar avuseseră 
curajul să pretindă câteva sărutări înainte de a cere mâna 
altor tinere. Din când în când, câte un soldat ori preot de 
tară fusese îndeajuns de curajos încât să o curteze. Pe 
aceia îi îndepărtase ea însăşi, ştiind că erau dispuşi să 
treacă cu vederea originea ei doar pentru a dobândi 
zestrea ei şi pentru a se înrudi cu un nobil. 

Ţinând seama de toate astea, mai era oare de mirare 
că era încă nemăritată? 

Dar sincer, nu era mai bine? În timp ce alte tinere îşi 
concentrau atenţia asupra vânătorii de soţi din familii 
adecvate - cu averi adecvate, desigur -, Josie îşi găsise un 
scop, lucrând la orfelinatul local şi făcând tot ce-i stătea în 
putinţă pentru a le oferi cea mai bună viaţă posibilă copiilor 
care nu fuseseră la fel de norocoşi ca ea. Acesta era 
motivul pentru care nu le ceruse niciodată părinţilor săi un 
sezon londonez. Aici, în Lincolnshire, ce conta dacă cineva îi 
cunoştea adevăratul trecut? Oamenii care chiar contau 
pentru ea ştiau cine era ea şi o iubeau oricum. Dar 
doamnele din Londra ar fi marginalizat-o dacă trecutul ei ar 
fi devenit subiect de bârfă şi atunci niciun domn nu ar mai 
fi îndrăznit să o curteze. Şi chiar dacă ar fi găsit un bărbat 
care să o iubească şi care ar fi fost dispus să treacă cu 
vederea descendența ei pătată, cel mai probabil nu i-ar fi 
îngăduit să îşi continue munca pe care o făcea pentru Casa 
Bunei Speranţe. Cu siguranţă, nu tot ce făcea. 

Şi nu putea să se oprească, deoarece cunoştea din 
proprie experienţă ororile acelui orfelinat... nopţile reci de 
iarnă în care dormeau câte trei într-un pat pentru a se 
încălzi, zile în care singura mâncare era o fiertură lungă şi 
haine purtate până când deveneau zdrenţe care se 


destrămau, niciodată spălate şi pline de păduchi şi de 
purici. Doamna Potter, administratoarea pe care Simon 
Royston o angajase pe acest post, fura în mod constant din 
magazia cu provizii şi îi bătea pe copii, îi încuia în depozitul 
de cărbuni fără mâncare şi fără oală de noapte şi de multe 
ori cădea lată de la cât gin bea. 

Dar Josie fusese norocoasă. Avea doar şase ani când 
Richard şi Elizabeth Carlisle o adoptaseră; fusese aleasă de 
ei pentru că era cea mai rezistentă fetiţă din orfelinat, nu 
se temea de nimic şi putea să le ţină piept celor trei fraţi 
mai mari. De când era copilă jurase să nu îi uite pe ceilalţi 
copii, să facă tot posibilul pentru a-i ajuta. 

Deci, dacă rămânând nemăritată însemna că putea să 
continue să aibă grijă de orfani, era de părere că era un 
preţ mai mult decât corect pe care trebuia să îl plătească. 
Şi totuşi, inima sa nesăbuită tânjea să întâlnească un 
bărbat care să se îndrăgostească de ea. Dar cu fiecare 
sezon care trecea, acest vis devenea din ce în ce mai mult 
doar asta. Un vis. 

Şi iată că era nemăritată şi, probabil, aşa avea să fie 
întotdeauna. Familia ei nu o obligase niciodată să se 
căsătorească, lăsând-o să facă aşa cum voia, iar în 
momentul de faţă îşi accepta condiţia de fată bătrână care 
se întrezărea. 

Se întrezărea? Îşi înăbuşi râsul. Dumnezeule! Nu 
sosise deja? 

Ajungând în cele din urmă lângă mama sa, Josie o 
sărută pe obraz. La 17 ani de la momentul în care o văzuse 
pentru prima dată, Elizabeth Carlisle era încă cea mai 
frumoasă femeie pe care Josie o văzuse vreodată, chiar şi 
după ce crescuse patru copii până la maturitate. 

— In seara asta am nevoie de ajutorul tău. Mama 
cercetă panicată sala de bal, pe deasupra evantaiului pe 
care-l flutura, căutându-i din priviri pe cei trei fii ai săi, 
pierduţi cu toţii în înghesuială. Supraveghează-i cu multă 
atenţie pe fraţii tăi, te rog! 

Ca la un semn, fratele mijlociu al lui Josie, Robert, păşi 
în sala de bal şi se duse ţintă la bufet şi îşi turnă un pahar 


de vin de Madeira. 

— Ţine-l pe Robert departe de Miranda Hodgkins, cu 
orice preţ, o avertiză mama. 

— Dar Miranda este o fată fermecătoare. Nepoata 
fermierului vecin, Miranda crescuse practic în camera 
copiilor de la Chestnut Hill şi, din fericire, le dăduse fraţilor 
ei ocazia de a chinui şi pe altcineva, în afară de ea. 

— Da, şi va fi o soţie minunată cândva. Dar acum are 
doar 18 ani şi este uşor influenţabilă. Strânse mâna lui Josie 
şi îşi cobori vocea ca pentru a-i împărtăşi un secret: Trebuie 
să mai aştepte un pic până să se coacă. 

Perplexă, Josie se încruntă la mama sa. 

Aceasta ridică o sprânceană, atotştiutoare: 

— Incă nu e coaptă. 

— Mama! Josie căscă gura de uimire. 

— În ceea ce îl priveşte pe Sebastian, continuă ea să 
vorbească despre cel mai mare dintre fraţi, sunt sigură că 
stă ascuns într-un colţ, discutând despre politică şi 
agricultură. Fă-l să se distreze un pic în seara asta, te rog! 
Jur că s-a născut bătrân. 

Josie zâmbi auzind descrierea perfectă pe care mama 
ei i-o făcuse lui Seb. 

— Şi Quinton? 

Privi cum cel mai tânăr dintre fraţi se apropie de 
Robert şi îl plesneşte pe spinare exact când acesta voia să 
soarbă o gură de vin, făcându-l să îl verse pe cizme. Dacă 
mama avea noroc, cei doi bărbaţi nu se vor certa chiar aici. 

Scoase un oftat plin de frustrare. 

— Pe elnu îl lăsa să facă nimic! 

Josie îşi muşcă buza de jos ca să nu râdă. Fraţii ei nu 
fuseseră niciodată uşor de controlat, nici chiar când erau 
copii, şi numai Dumnezeu ştia cum de nu se omorâseră 
până atunci. Dar îi iubea sincer, ca şi cum ar fi fost carne 
din carnea ei şi sânge din sângele ei. 

Atunci când fusese adoptată îi fusese greu să 
interacţioneze cu ei, neştiind care era poziţia ei ca o străină 
printre băieţii care aveau un cămin stabil şi un sentiment 
de securitate în sânul familiei. Şi, bineînţeles, fusese 


geloasă pe înfăţişarea lor aurie şi pe farmecul lor, ea 
părând a atrage rar atenţia cu părul său castaniu 
necontrolabil şi statura sa minionă. Bineînţeles, după câţiva 
ani îşi dăduse seama că, dacă oamenii nu îi acordaseră tot 
atât de multă atenţie ca băieţilor, fusese în principal din 
pricina faptului că îi urmăreau pe cei trei fraţi cu ochi de 
vultur, aceştia părând a pune mereu capcane pentru 
oameni încrezători. Sau dădeau foc lucrurilor. Inclusiv unul 
altuia. 

Ajunsese să-i iubească pe toţi, deşi, chiar şi acum, o 
parte iraţională din ea se temea că nu va face niciodată cu 
adevărat parte din familie, aşa cum erau fraţii săi. lar faptul 
că niciun bărbat nu voise să se însoare cu ea după ce Îi 
descoperiseră trecutul nu făcuse decât să accentueze 
diferenţa dintre ea şi alte fete din înalta societate. 

Însă cei trei fraţi erau încă holtei şi niciunul dintre ei 
nu se agita să evite această stare de fapt. 

Nu era ca şi cum fraţii săi aveau de ce să se teamă că 
vor rămâne necăsătoriți. Bărbaţii din familia Carlisle, bine 
făcuţi, frumoşi, cu păr blond-auriu, erau în centrul atenţiei 
femeilor oriunde mergeau. Părinţii lor ar fi fost încântați să 
îi vadă aşezaţi la casele lor deja, deşi Josie mai ştia şi că 
mama sa era foarte atentă în alegerea doamnelor care se 
asociau cu fiii săi. Nu din cauză că se temea că o parvenită 
ar fi putut să prindă în capcana căsniciei pe vreunul dintre 
ei, ci mai degrabă de teamă că unul din băieţii Carlisle ar fi 
putut prinde în capcană o biată fată încrezătoare, care nu 
ar fi avut idee în ce se băga, legându-se de vreunul dintre 
ei pe viaţă, cu cătuşe la picioare. 

— Dar unde este Sebastian? Josie îşi trecu privirea de- 
a lungul camerei. Nu îl va... 

Se opri, cuvintele rămânându-i în gât când o pereche 
de ochi albaştri îi susţinu privirea. Nişte ochi întunecaţi, mai 
degrabă de culoarea safirului decât pur şi simplu albaştri. 
Adânci, melancolici, un pic periculoşi. Şi îndrăzneţi. Ah, cu 
siguranță îndrăzneţi, fiindcă îi ţinură captivă propria privire. 
Şi sub acei ochi era o gură plină, senzuală, care se curbă 
amuzată. La ea. 


Oh! 

Se holba la bărbat, iar e/ ştia că ea se holba, iar ea 
ştia că e/ ştia... iar când el ridică uşor paharul pentru un 
toast neprotocolar, privirea aceea întunecată, melancolică, 
periculoasă şi îndrăzneață, i se încolăci, fierbinte, de-a 
lungul spinării, până în vârful degetelor de la picioare, 
tăindu-i respiraţia. 

„Ah, Doamne!” 

— Ce fel de diavol eşti? murmură ea. 

Pentru că familia sa locuia pe moşia alăturată, Josie 
crezuse că îi cunoaşte pe toţi invitaţii de la bal, până la cel 
mai plictisitor, bătrân, sânge albastru. Dar, cu siguranţă, nu 
îl cunoştea pe el. Oricine ar fi fost, sânge albastru sau nu, 
cu siguranţă nu era în vârstă şi, din ceea ce văzuse până 
atunci, nu era absolut deloc plictisitor. 

— Ce e, draga mea? o întrebă mama absentă. 

Îşi smulse privirea de la străin pentru a se uita la 
mama ei. 

— Nimic. 

Când se uită înapoi, el se întorsese să discute cu Lady 
Agnes Sinclair şi cu nepoata acesteia. Fu inundată de 
dezamăgire că îi pierduse interesul atât de repede, înainte 
de a fi avut şansa să facă măcar cunoştinţă, pentru numele 
lui Dumnezeu. Şi totuşi, nefiind o persoană care să lase să 
treacă o oportunitate, se folosi de acel moment pentru a-l 
studia fără ruşine. 

Îmbrăcat impecabil, într-o jachetă bleumarin, extrem 
de elegantă, peste o vestă de brocard gri şi cu o lavalieră 
de mătase albă ca zăpada, cu pantaloni negri şi cizme 
lustruite până la o strălucire imposibilă, era înalt, brunet şi - 
spre întristarea ei - frumos. Foarte frumos, de la lărgimea 
umerilor săi laţi şi părul care i se ondula în valuri dese pe 
guler. Şi, în mod incontestabil, charismatic. Chiar şi de atât 
de departe, vedea cum cele două femei îi sorbeau fiecare 
cuvânt. Şi totuşi, Josie fu deopotrivă uimită de modul în 
care el părea a fi atent la toţi cei din jur, chiar şi atunci 
când era adâncit într-o discuţie, şi de gelozia ascuţită care 
pulsă în ea atunci când atenţia lui nu mai fusese 


concentrată asupra ei. 

Gelozie? Cerule, ce se întâmpla cu ea în seara aceea? 

Scuturându-se, alungă noţiunea aceea absurdă din 
mintea ei şi încercă să se concentreze asupra supravegherii 
fraţilor săi. Acesta era singurul lucru căruia trebuia să îi 
acorde atenţie. Nu era nevoie să se facă de râs din cauza 
unui bărbat, când ştia foarte bine, din experienţele din 
trecut, că interesul ei faţă de el nu avea să ducă nicăieri, de 
îndată ce avea să afle cine era ea cu adevărat. 

— Merg să îl caut pe tatăl tău. Distrează-te, draga 
mea! Elizabeth o sărută pe Josie pe obraz. Şi nu îi lăsa pe 
fraţii tăi să se apropie de muzicanți. Cu siguranţă că nu 
vrem să se repete incidentul cu violoncelul, de acum doi 
ani. Oftă cu năduf. Nu cred că au mai găsit vreodată 
arcuşul. 

Cu acest avertisment, mama ei se îndepărtă. Dar Josie 
abia băgă de seamă, atenţia sa fiind încă concentrată în 
cealaltă parte a încăperii. 

„Cine eşti tu?” Nu îl văzuse niciodată până atunci, era 
sigură de ista, pentru că şi-ar fi amintit un bărbat ca el, 
care umplea camera cu intensitatea unei furtuni. Un bărbat 
care îi captase atenţia ca niciun alt bărbat, de mult timp. 
Dacă o făcuse vreodată unul. Şi care o făcuse să se întrebe 
dacă şi el o găsea la fel de interesantă. 

Ah, se păcălea singură! Un gentleman ca acesta nu i- 
ar fi acordat niciun strop de atenţie odată ce ar fi aflat că 
era orfană. Sau şi mai rău, i-ar fi acordat un alt fel de 
atenţie, greşită, crezând că trecutul ei i-ar da lui dreptul să 
îşi ia anumite libertăţi în ceea ce o privea, pe care nu ar fi 
îndrăznit niciodată să şi le ia cu orice altă fată nemăritată. 

Şi totuşi... Ah, nu ar fi fost drăguţ să se poată preface 
că era altcineva, măcar pentru câteva minute? Să creadă 
că ar putea să capteze atenţia unui bărbat ca el? 

Aşa că, dacă tot ceea ce avea erau câteva minute în 
care putea fi o tânără obişnuită şi putea să pretindă că 
avea un viitor obişnuit, de ce să risipească măcar unul din 
ele? 

Cu hotărâre, apucă un pahar cu punci de la un lacheu 


aflat în trecere şi îşi croi drum de-a lungul încăperii, 
incapabilă să îşi tempereze curiozitatea crescândă în 
legătură cu el ori dorinţa puternică de a-l întâlni pe care o 
trezise în ea. Oare ochii aceia albaştri, ca miezul nopţii, 
aveau să fie la fel de interesanţi şi de aproape? Gura aceea 
avea să fie la fel de senzuală? 

Oftând la propria nesăbuinţă, se strecură prin mulţime 
ca o molie atrasă de o flacără. Ar fi trebuit să îşi 
supravegheze fraţii. Ar fi trebuit, cel puţin, să o 
supravegheze pe Miranda Hodgkins. In schimb, urmărea un 
străin chipeş, ridicându-şi paharul foarte uşor, în timp ce 
luneca spre el, lovindu-şi braţul de al lui... 

Şi stropindu-i mâneca jachetei cu punci. 

Drept la ţintă! 

— Vai, îmi pare rău! exclamă în timp ce mâna lui îi 
apucă imediat cotul pentru a o susţine... sau pentru a o 
împiedica să verse şi restul punciului, nu era prea sigură. 
Dar când se uită în sus, spre ochii aceia de safir, o căldură i 
se adună jos, în pântec, şi pur şi simplu nu îi mai păsă. 

O, da. Acei ochi erau exact la fel de fascinanţi şi de 
aproape. 

Se scutură şi îşi veni în fire. 

— Îngrozitor din partea mea! exclamă ea şi îşi trecu 
vârful degetelor peste cele câteva picături de punci rămase 
încă pe mâneca lui. 

Cele două doamne Sinclair se scuzară, cu o urmă de 
stânjeneală, de care lui Josie nu îi păsă câtuşi de puţin. Mai 
ales când, amuzat de ea, colţurile gurii lui se curbară 
senzual. 

— Nu-i nimic, vă asigur. Vocea i se auzi ca un tors 
profund. 

Ea îşi drese glasul, încercând să-şi stăpânească 
tremurul care se răspândea în ea ca o ploaie caldă. 

— Sunt atât de neîndemânatică! Continuă să îi 
scuture mâneca mult timp după ce punciul fusese 
îndepărtat, neputându-se, în mod inexplicabil, abţine să nu- 
| atingă. Toţi spun mereu: „Josephine Carlisle, eşti groaznic 
de neîndemânatică!” 


| se păru că observă un râs atotştiutor strălucind în 
ochii lui, înainte ca el să schiţeze o plecăciune uşoară. 

— Domnişoară Carlisle, ceva îmi spune că nu sunteţi 
chiar atât de neîndemânatică pe cât susţineţi. 

Cuvintele lui erau îndeajuns de criptice, încât să îi dea 
un răgaz şi să o facă să se întrebe, din nou, cine era acest 
bărbat şi de ce se afla la petrecerea contelui, căci oamenii 
de calibrul lui nu veneau niciodată la Blackwood Hall. Dar, 
cel puţin, acum erau angajaţi într-o conversaţie şi reuşise 
să facă în aşa fel încât să se întâlnească - chiar dacă cu cea 
mai nefericită introducere din istorie - fără a fi nevoită să 
caute pe altcineva care să facă onorurile. Şi nu se simţi 
absolut deloc vinovată pentru tertipul de care se folosise. 
Doar să audă susurul acelei voci şi meritase, indiferent cât 
de puţin ar fi durat întâlnirea. 

În străfundul inimii ei, dorea ca această întâlnire să 
dureze mult. 

Cu un zâmbet prin care îşi cerea scuze spuse: 

— Sper din suflet că nu v-am stricat jacheta. 

— Este în regulă. Ochii lui o măsurară fără grabă, în 
timp ce murmură: Chiar foarte bine. 

Inima ei o luă la goană. Sfinte Dumnezeule, flirta? Cu 
ea? Deşi nesigură, roşi ca o debutantă la primul ei bal. 
Dumnezeule! 

— Nu dansati. 

— Poftim? şopti, iar inima ei nesăbuită îndrăzni să 
spere că el îi va cere... dar nu. Cuvintele lui fuseseră doar o 
observaţie, nu o cerere, iar stomacul ei se prăbuşi de 
dezamăgire. 

Bineînţeles că nu o invita la dans. De ce naiba i-ar 
cere asta unei femei neîndemânatice, care îl stropise cu 
punci? Ca şi când acest bărbat ar fi avut vreodată nevoie să 
roage pe cineva să danseze cu el, în primul rând. Aproape 
sigur, toate doamnele londoneze ar fi căutat ele carnetul /u; 
de dans, dacă bărbaţii ar fi avut aşa ceva. Apoi mândria sa 
scăzu şi mai mult când îşi dădu seama că exact asta făcuse 
ea însăşi, abordându-l cu un şiretlic atât de jalnic. 

Făcu un semn din cap şi trecu pe lângă ea, spre ringul 


de dans, unde cuplurile executau mişcările rotitoare ale 
unui cadril. 

— Nu dansati, repetă el. 

— Îmi salvez degetele pentru vals, răspunse ea, 
curioasă să vadă cum va răspunde el. 

— A, protejarea degetelor, răspunse el cu o gravitate 
prefăcută, cu ochii strălucind. O cauză nobilă. 

Ea zâmbi, în mod ciudat satisfăcută de răspunsul lui. 
În realitate, ar fi fost dezamăgită dacă replica lui ar fi fost 
mai puţin amuzantă. 

— Într-adevăr, domnule, dar poate că sunt subiectivă, 
din moment ce am un interes personal în această 
problemă. Râse scurt. Zece, ca să fiu mai exactă. 

Urmărind privirea ei îndreptată către pantofii pe care 
îi rotea sub tivul rochiei, îi aruncă un rânjet fermecător ce 
se insinuă de-a lungul şirei spinării ei cu o căldură blândă. 

Îşi înăbuşi râsul. „Amuzant?” Ei bine, asta era puţin 
spus. Acest bărbat era absolut captivant. Şi, pentru un 
moment neruşinat, uimită de cum putuse el să îi provoace 
o reacţie atât de neobişnuită, atât de repede, îşi dori foarte 
mult să devină captiva lui. A 

— Dar dumneavoastră? Işi drese glasul brusc 
sugrumat şi speră că vocea îi sunase mult mai liniştită 
decât se simţea. Dumneavoastră de ce nu dansaţi? 

— Prefer să stau pe margine. Apoi se aplecă uşor, 
şoptind cu un zâmbet ascuns în colţul gurii: în felul acesta 
doamnelor frumoase le este mult mai uşor să verse punci, 
intenţionat, pe mâneca mea, pentru a-mi atrage atenţia. 

Gura i se deschise şi căscă ochii la el. Mută de uimire. 
La îndrăzneala lui de a-i da în vileag şiretlicul şi de a afirma 
că era frumoasă. La dorinţa ei nechibzuită de a-l auzi 
repetând-o. 

— Bănuiesc că ar trebui să mă ofer să vă aduc un alt 
pahar cu punci, continuă el, îndreptându-se. Era evident, 
după licărul seducător din ochii lui, că savura stânjeneala 
ei. Dar mă gândesc cu teamă unde ar putea ateriza. 

Închise gura brusc. Da, ar trebui să se teamă. O fi fost 
el înalt, brunet şi frumos, dar acum, că îl cunoscuse, era 


clar că nu era deloc un gentleman. Un bărbat cu maniere 
nu i-ar fi dat în vileag trucul într-o manieră atât de directă... 
deşi era dispusă să ierte complimentul despre frumuseţea 
ei. Cu toate astea, în timp ce de jenă o roşeaţă o cuprindea, 
dorinţa de netăgăduit pe care o simţise, de a-l cunoaşte, se 
evaporă sub o doză rece de realitate. Bănuise că întâlnirea 
nu se va termina cu bine, date fiind întâlnirile trecute cu 
bărbaţi buni de însurătoare, oaspeţi la Blackwood Hall, dar 
nu se aşteptase să se strice atât de repede. Era un record 
nou, chiar şi pentru ea. 

— După cum v-am spus, este vorba doar de 
neîndemânare din partea mea. Preferă să mimeze o 
expresie inocentă pentru a nu-l lăsa să vadă dezamăgirea 
sinceră că, în definitiv, el se dovedise a fi bădăran, apoi se 
dădu înapoi un pas, ca să pună distanţă între ei, gândindu- 
se la un mod politicos de a se scuza. Nu trebuie să bănuiţi 
nimic mai mult. 

— Atunci aş fi foarte dezamăgit, murmură el şi avansă 
uşor pentru a micşora distanţa pe care ea o pusese între ei. 

Perişorii de pe braţele ei vibrară a avertizare. li... 
făcea curte? 

Imposibil. Nu cineva ca el. Şi totuşi, o urmă pas cu pas 
în timp ce ea se retrăgea uşor. Nu îşi putea da seama dacă 
el voia să flirteze cu ea sau să o alunge, dar oricare ar fi 
fost scopul lui, o tulbură cu siguranţă. 

Trăgând aer în piept pentru a-şi face curaj, se opri şi 
îşi înclină capul provocator. 

— Poate ar trebui totuşi să îmi aduceţi punciul acela. 

Asta îl opri. Ridică întrebător o sprânceană. 

— Apoi putem repeta scena vărsării punciului şi astfel 
vom afla cu siguranţă dacă a fost vorba de o încercare 
neîndemânatică din partea mea de a vă atrage atenţia sau 
de o încercare nereuşită din partea dumneavoastră de a vă 
da la o parte din drum. Forţă un zâmbet siropos menit să-l 
pună pe fugă. Căci nu aş vrea să fiţi dezamăgit degeaba. 

Obrăznicia ei îl făcu să râdă... Afurisitul avea tupeul să 
râdă de ea! Şi nu orice fel de râs, ci unul jos şi hohotitor, 
care trecu în ea şi o umplu. Şi totuşi, se simţea ceva ruginit 


în sunet, ca şi cum nu mai râsese de foarte mult timp. 

Tremură. Încercarea ei de a-l alunga eşua lamentabil. 
Şi acum nu mai ştia ce să facă cu el. Cerule, situaţia o 
depăşea, iar o privire rapidă spre fraţii săi, care-şi vedeau 
de treabă în cealaltă parte a sălii de bal, îi spunea că nu 
avea să primească ajutor de nicăieri. 

El îndrăzni să înainteze încă un pas până când 
ajunseră umăr lângă umăr, cu faţa în direcţii opuse. Când 
îşi cobori capul pentru a-şi aduce gura aproape de urechea 
ei, oricine i-ar fi văzut ar fi crezut că face asta doar pentru a 
se face auzit. Totuşi, înţelegerea aceasta subtilă o şocă 
făcând-o să vadă cât de priceput era în a crea impresia de 
intimitate şi apropiere fizică în mijlocul unei încăperi pline 
de oameni. Şi ce depravare se ascundea în spatele acelor 
ochi arzători. Tremură la fierbinţeala pe care o stârnea în 
ea acest bărbat care părea genul cu care nu ar fi trebuit să 
aibă nimic de-a face, dar care o atrăgea în mod misterios, 
mai mult decât orice alt bărbat pe care îl întâlnise vreodată 
în viaţa ei. 

— Atunci, fiţi cinstită, domnişoară Carlisle, rosti el 
tărăgănat, cu vocea aceea masculină, ca un tors de pisică, 
uşor amuzată. Ca şi când ar fi ştiut exact ce efect avea 
asupra ei. Neîndemânare ori încercare de a atrage atenţia? 
Degetele lui le atinseră nevăzute pe ale ei, în timp ce 
atârnau într-o parte, ascunse în faldurile fustei ei 
voluminoase. O acuză tachinând-o: Nu îmi place minciuna. 

„Minciuna”. Înăbuşindu-şi un icnet de surprindere, ea 
îşi retrase mâna. 

În timp ce se holba la el, o senzaţie neaşteptată de 
groază puse stăpânire pe ea. Inima îi bubui atât de tare, 
încât zgomotul provocat în urechi de goana sângelui 
acoperi muzica orchestrei şi avu impresia că genunchii îi 
vor ceda şi că se va prăbuşi pe podea chiar acolo, la 
picioarele lui. Dar cumva reuşi să rămână în picioare şi cu 
toată voinţa de care era în stare, se forţă să nu pălească. 
Nu în faţa acelor ochi extraordinari, care păreau a observa 
totul. 

Dar cum era posibil să ştie ceva despre ea? Şi, mai 


exact, cât de mult ştia? Era un străin. Pentru Dumnezeu, 
nu-i ştiuse nici măcar numele până nu se dusese la el şi i-l 
spusese! De nelinişte, i se puse un nod dureros în stomac. 
Oricât de mult îşi dorise să îl cunoască în urmă cu doar 
câteva minute, ştia că sosise timpul să plece înainte ca el 
să afle şi mai mult din ceea ce nu trebuia să afle. Cu toate 
astea, gândul de a-şi lua la revedere, când de abia îl 
întâlnise, îi frângea, în mod inexplicabil, puţin inima. 

— Atunci, o încercare nepotrivită de a vă obţine 
atenţia, răspunse ea rece, recunoscându-şi nebunia şi 
îndepărtându-se de el cu o înclinare scurtă din cap. Scuzele 
mele. 

O prinse cu mâna de cot şi o opri. 

— Nu plecaţi, o imploră el liniştit, cu o expresie brusc 
posomorâtă pe chip. Vă rog. Nu am făcut altceva decât să 
vă tachinez. Nu am vrut să vă jignesc... 

— Josie. O palmă mare îl strânse de umăr. Bărbatul 
ăsta te deranjează? 

Thomas se  crispă, fiecare muşchi din corp 
încordându-i-se la apariţia a doi munţi de bărbaţi care îl 
flancară, câte unul pe fiecare parte. Dar nu reacţionă în 
niciun fel, în afară de a-i da drumul la braţ când ea făcu un 
pas înapoi. Se uită la femeia interesantă din faţa lui şi 
aşteptă cu răsuflarea tăiată răspunsul ei, ştiind că acesta 
putea să însemne diferenţa între a fi snopit în bătaie şi a 
rămâne cu ambele picioare întregi. 

Şi totuşi, ea ezita să răspundă, iar indecizia pâlpâia în 
ochii ei verzi, în timp ce îşi muşca buza de jos. 

Din limbajul corpului ei, era clar că voia să scape de 
el, dar, în acelaşi timp, nu voia să provoace scena pe care, 
în mod clar, cei doi bărbaţi ar fi declanşat-o, bătându-l până 
l-ar fi lăsat lat. Nu avea nicio idee ce gânduri îi treceau prin 
mintea aceea ascuţită, în vreme ce îi cerceta chipul în 
căutare de răspunsuri, dar spera din tot sufletul că le 
găsise, deopotrivă pentru a-i potoli pe cei doi, dar şi pentru 
că descoperise că nu voia să se despartă de ea. Ceva din 
felul ei de a fi îl liniştea. Ceva ce încă nu putea defini, dar 
căruia nu voia să îi dea drumul prea curând. 


Ea îşi cobori umerii şi decise să spună: 

— Nu mă deranjează. 

Dar după felul cum îşi încrucişă braţele şi îşi înăspri 
privirea îi dădu de înţeles că el avusese parte de o victorie 
amară. 

— Bun, spuse tărăgănat muntele din partea stângă, 
pentru că nu mi-ar plăcea deloc să îmi supere cineva 
surioara. 

— Nici mie, afirmă muntele din dreapta. 

Surioara. La naiba! De asta detesta petrecerile de la 
ţară. Era mult prea uşor să fii ucis la una dintre ele. 

— Fraţii mei. Dându-şi ochii peste cap, acum la fel de 
supărată pe ei pe cât era pe el, făcu semn cu mâna către 
muntele din stânga. Robert Carlisle. Apoi făcu un gest către 
cealaltă matahală. Quinton. Şi, undeva în îmbulzeala asta, 
este fratele meu mai mare, Sebastian. 

Trei fraţi. Avea să fie ucis. Şi, din nefericire, înainte să 
fi apucat măcar să o deguste. 

— Domnilor, e o plăcere să vă cunosc, spuse el, fără 
să se adreseze vreunuia dintre fraţi în particular, ochii lui 
nepărăsind nicio clipă chipul lui Josephine. Nu semăna 
absolut deloc cu fraţii ei, care erau de două ori mai mari 
decât ea, cu dimensiunile ei de spiriduş, şi blonzi, spre 
deosebire de ea, care avea păr castaniu. Nici la vârful 
nasului, uşor ridicat şi obraznic, la perechea de ochi verzi 
ori plinătatea buzelor ei, care acum se strânseseră într-o 
linie îngustă... /nteresant. Tocmai o conduceam pe sora 
dumneavoastră pe ringul de dans. 

Observă licărul de surpriză din ochii ei şi se întrebă 
dacă şi fraţii ei îl observaseră. În momentul acela pur şi 
simplu flirta cu pericolul. Şi savura straşnic momentul. 

În ultimul an, participase la prea multe serate pentru 
a le putea număra şi întâlnise tot felul de femei, dar nici 
măcar una nu îi atrăsese atenţia aşa cum o făcuse această 
micuță fată de la ţară. Niciuna nu îl privise cu atâta 
speranţă şi anticipare, cu o combinaţie de confuzie şi 
îndrăzneală care-i făcea capul să se învârtă. Cu siguranţă 
nu îl provocaseră să intre în vorbă aşa cum o făcuse ea. 


Dumnezeule, îl făcuse chiar să râdă! Nu îşi putea aminti 
ultima oară când chiar râsese. Şi, deşi asta era în sine o 
surpriză, chiar şi mai uluitoare era uşurarea care îi umpluse 
pieptul în timpul celor câteva minute ce trecuseră de când 
îşi ridicase privirea şi o surprinsese privindu-l cu insistenţă. 
Pentru prima dată în ultimul an, faptul că fusese împuşcat 
şi urmările acestei întâmplări nu mai fuseseră pe primul loc 
în mintea lui. 

Nu avea nicio idee de ce ea. Dar ştia cu siguranţă că 
încă nu dorea să se despartă de ea. Cu matahale de fraţi 
sau nu. 

— Ei bine. Robert luă mâna de pe umărul lui Thomas 
pătându-l prieteneşte. Deşi ne bucurăm că un bărbat este 
interesat de Josie... 

— Nu cred că îi putem îngădui să danseze cu 
dumneavoastră... întrerupse Quinton. 

— Un bărbat căruia nu i-a fost prezentată în mod 
oficial, termină Robert. 

Quinton aprobă din cap. 

— Sigur că nu. 

Ambii frați ignorară pumnalele reci ca gheața 
aruncate de privirea ei, iar Thomas bănuia că îşi pregătea 
deja răzbunarea. Cu siguranţă că Emily aşa ar fi făcut. 

— Ah, dar am făcut deja prezentările, îi informă, calm, 
Thomas. Altfel, cum aş şti că surorii voastre, frumoasa 
domnişoară Josephine Carlisle, îi place să danseze, deşi 
prietenii ei o consideră un pic prea neîndemânatică pentru 
cadriluri, aşa că preferă să valseze, în ciuda numărului 
dureros de mic de bărbaţi din Lincolnshire care să nu o 
calce pe picioare? 

Fraţii ei îl priviră curioşi, neştiind, cu siguranţă, cum 
să răspundă. Nu ştia nici Josephine, care îl privea fix, ca şi 
când tocmai ar fi mărturisit că furase bijuteriile Coroanei. 

Dansul fusese doar o scuză pentru fraţii ei, ca să 
poată explica de ce o ţinea de cot, dar acum îşi dorea să 
facă exact asta. 

— Am impresia că începe valsul nostru. Domnişoară 
Carlisle, îmi permiteţi? 


Josie clipi, apoi încuviinţă din cap, buimacă. De parcă 
ştia că un refuz ar fi atras şi mai mult atenţia mulţimii 
curioase din jur, asupra ei înseşi. 

Îi luă mâna înmănuşată şi o depuse, delicat, pe 
mâneca lui, aceeaşi pe care ea o stropise cu punci cu doar 
câteva minute în urmă când apelase la acea stratagemă, 
adorabilă, dar evidentă, de a-l cunoaşte. 

— Domnilor, vă rog să ne scuzaţi! 

În timp ce o conducea către ringul de dans, ea 
murmură cu voce slabă: 

— Aţi fost foarte abil. 

— Autoconservarea, răspunse el, cu acelaşi ton jos, în 
timp ce o trase în poziţie, nu se referă doar la vârfurile 
picioarelor. 

În ciuda faptului că o enervase mai devreme, râse 
scurt. Sunetul catifelat, melodios, flutură în pieptul lui, 
uşurând şi mai mult povara veche de un an pe care o purta. 
Nu se putu abtine să nu-i zâmbească. 

Când el o învârti, ea uită supărarea de mai devreme, 
şi îşi potrivi, cu graţie, ritmul cu cel al paşilor lui. 

— Robert şi Quinn sunt foarte protectori cu mine, 
explică ea. 

El aruncă o privire tăioasă către fraţii ei. 

— Am observat. 

— Hmm, răspunse ea cu subiînţeles. Şi puteam să jur 
că aţi observat multe alte lucruri. 

| se strânse stomacul de panică la gândul că făcea 
aluzie la faptul că el era mai mult decât părea; reacţia era o 
rămăşiţă a instinctului de supravieţuire bine ascuţit în anii 
în care fusese ofiţer în armată şi agent. Şi totuşi... ei bine, 
ea nu se înşela. Bănuia că ar fi trebuit să fie îngrijorat de 
faptul că era singura femeie, în afară de sora lui, care îl 
suspecta că ar fi avut o viaţă dublă. Cu toate astea, în 
realitate, era intrigat. 

Ridică din umeri în timp ce o roti, iar ea îl urmă, 
natural, fără să greşească niciun pas. 

— Oare ce vreţi să spuneţi? 

— Ei, haideţi! Am stabilit deja că nu vă plac 


minciunile, aşa că nu vă ascundeţi de mine, îl certă ea uşor, 
cu un zâmbet care nu îi era adresat lui, ci menit să-i 
liniştească pe fraţii ei, care dădeau târcoale pe marginea 
ringului de dans, ca o haită de lupi. Interesant... în mod 
clar, nu dorea să danseze cu el, însă îşi dorea chiar şi mai 
puţin ca fraţii săi să declanşeze o scenă. Niciodată până 
atunci nu fusese răul mai mic pentru o femeie. Mândria lui 
ar fi fost rănită, dacă ea nu l-ar fi fascinat atât de mult. Am 
impresia că ochii dumneavoastră nu ratează prea multe. 

El îşi ridică uşor sprânceana. 

— Este un compliment? 

— V-aţi dori să fie? contracară ea fără ruşine. 

„Da, foarte mult”. Nu era sigur de ce, dar, din 
momentul în care ochii li se întâlniseră, îşi dorise să o 
impresioneze. Poate din cauză că o surprinsese cercetând 
mulţimea ca şi el sau pentru că îi susţinuse privirea fără să 
clipească şi fără pic de sfială. Atâta îndrăzneală era, fără 
îndoială, rară, la o domnişoară. 

Dar de un lucru era sigur - şi-ar fi croit el însuşi drum 
prin mulţime, să o întâlnească, dacă doamnele Sinclair nu l- 
ar fi ţinut captiv în conversaţie. În schimb, îl surprinsese ea, 
cu şiretlicul cu punciul vărsat. 

Dacă s-ar fi aflat în Londra şi oricare dintre doamnele 
de acolo ar fi încercat o astfel de manevră, fie cu scopul de 
a se mărita cu el, fie de a se culca cu el, ar fi răspuns cu o 
remarcă tăioasă care ar fi făcut-o să o ia la sănătoasa. Dar 
Josephine Carlisle era curioasă în legătură cu el. Ceea ce-l 
făcea pe el curios. In legătură cu ea. 

— Sunteţi o femeie neobişnuită, domnişoară Carlisle, 
răspunse în schimb. 

— Este acesta un compliment? Îşi înclină capul într-o 
parte de parcă îl studia. 

Schiţă o jumătate de rânjet. 

— V-aţi dori să fie? 

Jucându-şi rolul, ea îi aruncă un zâmbet strălucitor, cu 
adevărat sincer, care îi făcu inima să sară în piept. 

— lar dumneata eşti un bărbat neobişnuit, domnule... 
Clipi, faţa devenindu-i dintr-odată lipsită de expresie. Apoi 


rosti pe nerăsuflate: Cerule, chiar nu am făcut cunoştinţă! 

Îşi înghiţi râsul din nou. 

— Matteson, îi răspunse încurajator, sperând că vor 
deveni familiari după această introducere. Marchiz de 
Chesney. Apoi îşi cobori gura aproape de urechea ei, destul 
de aproape încât să simtă fiorii care o cuprinseră când îi 
şopti: Thomas. 

Se retrase la distanţa cuvenită, înainte ca fraţii ei să 
sară asupra lui şi să îl bată măr, dar chiar şi atunci putea 
încă să simtă foşnetul rochiei ei pe picioarele lui atunci 
când dansau împreună şi căldura degetelor ei uşor îndoite 
peste ale lui. Sperase că faptul de a se fi prezentat o va 
deschide mai mult către el; în schimb, atrase o licărire de 
suspiciune şi neîncredere în adâncurile de smarald ale 
ochilor ei. 

Femeia îl nedumerea. Făcuse prima mişcare, dar 
acum, de câte ori o încuraja să flirteze şi să devină mai 
intimi, se retrăgea. Ca un mânz sperios care explora pentru 
prima dată grajdul, se temea tocmai de lucrul care o făcea 
să fie curioasă. 

Işi ridică bărbia strâmbând din nas. 

— Şi ce anume aţi observat, Lord Chesney? 

Zâmbi, amuzat de încăpăţânarea ei de a menţine 
formalitatea între ei, în acelaşi timp încântat peste poate că 
ea îl privise îndeajuns încât să ştie că el observa - nu doar 
pe ea, ci pe toţi cei din încăpere. Puţini oameni dădeau 
atenţie împrejurimilor aşa cum o făcea el, cu atât mai puţin 
doamnele din societate, iar această trăsătură i se părea 
fascinantă la ea. 

— Ei bine, domnişoară Carlisle, şopti el cu ardoare, 
susţinându-i privirea, cu siguranţă că v-am observat pe 
dumneavoastră. 

Inghiţi nervoasă în sec şi, în timp ce privea ondularea 
uşoară pe gâtul ei elegant, un val de plăcere îl inundă. 

— Şi ce-aţi observat? 

Vocea lui sună neaşteptat de răguşită, chiar propriilor 
sale urechi: 

— Vreţi să spuneţi, în afară de cât de seducătoare 


sunteţi? 

Acest comentariu îi făcu obrajii să se îmbujoreze, 
exact aşa cum sperase el. Era încă şi mai frumoasă când 
roşea. 

li urmă paşii fără efort când o învârti, fără să 
greşească niciun pas. Încă o dovadă a faptului că nu era 
nici pe departe aşa de neîndemânatică pe cât pretindea ea. 
Ceea ce îl făcu imediat să se întrebe ce altceva îi ascunsese 
în ceea ce o privea. Şi acest mister îl intrigă şi mai mult. 

— Ce-aţi observat despre mine, Lord Chesney? insistă 
ea cu blândeţe, iar el fu lovit de o ciudată suspiciune cum 
că ea nu ar căuta complimente, ci, mai degrabă, că încerca 
să afle mai multe despre el din ceea ce el era capabil să 
descopere despre ea. 

— Ei bine, fraţii tăi sunt întotdeauna în centrul 
atenţiei, dar dumneata ai prefera să nu fii. Admise sincer, 
coborându-şi vocea: Deşi mă bucur foarte mult că, în ciuda 
acestui fapt, aţi decis să vărsaţi punci pe mine. 

— Asta era uşor de ghicit, contracară ea sceptic, dar 
roşeaţa i se adânci, dovadă că, în ciuda hotărârii ei de a nu 
lăsa să se vadă, îi plăcuse comentariul lui. 

Hmm... oare cât de mult ar fi putut să o facă să 
roşească înainte ca fraţii ei să îl atace? 

— Nu chiar atât de uşor pe cât aţi crede, mormăi el, 
aruncând o privire către fraţii ei, care îi urmăreau în 
continuare ca nişte păsări de pradă. Apoi privi în jos, la 
rochia ei, observând atât stilul, cât şi modul delicios în care 
îi învăluia curbele. Apoi am mai observat că mergeţi la 
Londra o dată pe an, dar niciodată pentru tot sezonul. 

Asta îi atrase atenţia, iar ochii verzi i se lărgiră. 

— Cum, întrebă ea într-o şoaptă uimită, îndepărtându- 
se de el, aţi putea să ştiţi asta? 

O trase tandru mai aproape, nedorind să îi dea 
drumul. 

— Pentru că rochia dumneavoastră era la modă 
sezonul trecut, explică el, deci aţi fost la Londra pentru 
probe, dar nu aţi stat acolo pentru întregul sezon. 

— De unde ştiţi asta? şopti ea, în timp ce buzele ei roz 


se deschiseră, delicat, de surpriză. 

— Pentru că eram acolo, îi spuse el sincer, neputându- 
se abţine să nu zăbovească cu privirea pe gura ei plină. ŞI 
mi-aş fi amintit, cu siguranţă, o femeie ca dumneavoastră. 

La această confesiune neaşteptată, ea se uită la el, cu 
ochii la fel de întunecaţi ca marea răvăşită de furtună, iar el 
se simţi atras de ea. La fel cum se simţea şi ea de el. In 
acel moment, în ciuda faptului că se aflau în sala 
aglomerată de bal, ar fi vrut să o ia în braţe şi, cu 
neruşinare, să îi şteargă de pe buze acel zâmbet care îl 
tachina, care îl făcuse să îşi dorească să îi acopere gura cu 
a lui. Ce plăcut ar fi fost să o audă gemând, să simtă 
căldura acelui trup mic şi moale, strâns lipit de al lui în timp 
ce i-ar fi răspuns la sărut... Când îi mângâie cu degetul 
mare palma, ea se cutremură, iar el ştiu că şi ea îşi dorea 
exact acelaşi lucru. 

Cu inima bubuind, şopti: 

— Josephine... 

— Atunci asta e tot ceea ce ştiţi despre mine? întrebă 
ea brusc, cuvintele ieşind într-un iureş precipitat. Nimic 
altceva? ; 

— Ştiu că aş vrea să aflu mai multe. Indrăzni să îi 
mângâie spinarea în cercuri mărunte, uitându-se adânc în 
ochii ei. Mult mai multe. 

Ea greşi un pas şi s-ar fi rostogolit pe podea dacă el 
nu i-ar fi susţinut spatele cu braţul. In timp ce o ajută să se 
echilibreze, ea trase atât de adânc aer în piept încât se 
zgudui. De fapt, tremura toată acum. Ca şi cum... s-ar fi 
temut. 

— Domnişoară Carlisle? Fu pe dată cuprins de 
îngrijorare când privi în jos la ea cu mâna strângând-o pe a 
ei. Josephine? 

Ea refuză să îşi ridice privirea către el, ochii ei 
rămânând lipiţi de pieptul lui, cu corpul ţeapăn în braţele 
lui. Acea roşeaţă minunată pe care o iscase în obrajii ei 
dispăruse, şi faţa ei drăguță devenise palidă. 

El se încruntă, uluit. Doamne, Dumnezeule, tot ceea 
ce făcuse fusese să flirteze cu ea, ba chiar fusese un flirt 


incredibil de temperat în comparaţie cu acele şoapte 
scandaloase plăcute doamnelor din Londra, la auzul cărora 
se puteau preface a fi scandalizate, deşi cuvintele le 
excitau. Ţinând cont de felul cum fraţii săi o păzeau, 
probabil că era încă o fată inocentă de la ţară, dar, ce naiba 
făcuse de îi provocase frică? Cu siguranţă, nimic care să o 
facă să tremure, pentru numele lui Dumnezeu! 

Şi, la naiba, o alunga din nou! 

— Dacă am întrecut măsura... îi strânse mâna cu 
părere de rău. Nu am vrut să vă jignesc. 

— Nu m-aţi jignit, protestă ea, dar se retrase de 
îndată ce valsul luă sfârşit. Se dădu un pas în spate şi făcu 
o reverență uşoară. A fost o plăcere să vă cunosc, Lord 
Chesney. Vă rog să mă scuzaţi, eu... dintr-odată nu mă simt 
bine. 

Nu se simţea bine? O privi cu ochii îngustaţi. O 
minciună afurisită. 

Dar dispăru înainte să o poată opri şi luptă împotriva 
impulsului de a alerga după ea în timp ce părăsea în grabă 
ringul de dans, îndreptându-se către fraţii săi, pierderea ei 
subită făcându-l să simtă deja că i se strânge pieptul, iar 
bezna îl apasă brusc. Se forţă să respire regulat şi adânc... 
şi să o lase să plece. 

O văzu cum îşi duse mâna la frunte, prefăcându-se 
bolnavă, şi cum le explica repede fraţilor ei de ce voia să 
plece atât de brusc, când dansul abia începuse. In mod 
surprinzător, privirile pe care bărbaţii i le aruncau erau 
curioase, nu unele care să îl facă să se teamă pentru viaţa 
sa, ceea ce însemna că scuzele pe care ea le dăduse 
fuseseră în întregime plauzibile. Şi care nu îl acuzau. Slavă 
Domnului măcar pentru asta. Dar ştiind că nu dăduse vina 
pe el era o mică consolare pentru plecarea ei inopinată şi 
pentru consolarea pe care o luase cu ea. Oare ce făcuse ca 
să o alunge? 

Unul dintre fraţi - Sebastian, cel pe care încă nu îl 
întâlnise - îi luă braţul şi o conduse la intrarea principală. 

În timp ce ea dispărea din raza lui vizuală, o senzaţie 
neaşteptată de durere îi străpunse pieptul. Având nevoie de 


aer, se duse afară, pe terasă, unde respiră adânc ca să se 
liniştească. Peste doar câteva minute, o urmări plecând, 
atunci când trăsura dispăru pe aleea luminată de razele 
lunii, ducând-o departe pe enigmatica femeie, alături de 
ultimul moment de tihnă din seara aceea. 

Îşi trecu exasperat mâna prin păr, cu degetele deja 
tremurând la gândul nopţii care-l aştepta. Una pe care ştia 
că o va petrece fără să doarmă, mişcându-se fără astâmpăr 
ore întregi în camera sa, căci aceasta era singura 
modalitate de a scăpa de spaima care îl cuprindea când 
noaptea era tăcută şi nu avea nimic de făcut, în afară de a 
se gândi. Şi de a-şi aminti. 

Răsuflând lung, se sprijini pe palme de balustrada de 
piatră. Cine era femeia asta, de avea, dintre toţi oamenii, 
un efect atât de liniştitor asupra lui, când nimeni altcineva 
nu fusese în stare să îl ajute? Pentru prima oară de când 
fusese împuşcat, se simţise perfect în largul său alături de 
cineva, în afară de Emily, Edward şi Grey. 

Nu era cea mai frumoasă femeie pe care o cunoştea, 
nici cea mai sofisticată. Şi totuşi, cu nimic altceva decât un 
strop de punci şi un vals, Josephine Carlisle îl înveselise mai 
mult decât o făcuseră Helene sau alte amante cu trupurile 
lor goale, mai mult decât o făcuse Emily, cu toate oalele ei 
de ceai. Distragerea plăcută a zâmbetelor ei şi agerimea 
minţii ei îl făcură să se gândească la ea, şi nu la ceea ce 
pierduse atunci când îl împuşcase tâlharul acela. Sau la cât 
de disperat era să îşi recapete vechea viaţă, indiferent de 
ce ar fi trebuit să facă pentru a o obţine. 

Inclusiv să vâneze un tâlhar la drumul mare. 

Dar investigația pentru Royston nu decurgea, cu 
siguranţă, aşa cum plănuise. Era la Blackwood de peste opt 
ore şi, în loc să urmeze, în mod activ, indicii, pierduse timp, 
încercând să impresioneze o femeie ca un căţeluş cu ochii 
verzi, luminoşi, doar ca să o alunge la final. Asta era 
neobişnuit, pentru că nu îşi putea aminti ultima oară când o 
femeie fugise de el. Dacă se întâmplase vreodată. Şi asta 
era, în mod ciudat, supărător, pentru că descoperi că dorea 
să o revadă. Pentru că astă-seară, pentru câteva minute 


preţioase, existase doar ea. Şi pace. 

lar acesta era cel mai ciudat lucru dintre toate. Faptul 
că o fetişcană cu limba ascuţită, prea-deşteaptă-pentru- 
binele ei, din Lincolnshire, îl aţăţase atât de tare, încât chiar 
şi acum, gândindu-se la ea, aproape se excitase. Dar 
eliberarea pe care o căută în ea era departe de a fi doar 
fizică. 

De ce ea, pentru numele lui Dumnezeu? 

Nu avea idee. Dar era hotărât să afle. 


Capitolul 3 


Thomas îşi întoarse calul pe aleea străjuită de copaci 
care ducea la casa Carlisle, din Chestnut Hill, şi merse la 
galop mic, încet, pe sub ramurile boltite. Repetă, încă o 
dată, scuzele pe care le exersase toată dimineaţa - de fapt, 
toată noaptea - pentru ofensele pe care i le adusese din 
greşeală domnişoarei Josephine Carlisle în timpul valsului 
din seara trecută. Venise să îşi ceară iertare, dar vizita sa 
nu era în întregime dezinteresată. Îşi dorea să o vadă din 
nou şi să afle de ce naiba îl intriga atât de mult. 

Nu dormise toată noaptea. Nici măcar bună dispoziţia 
din timpul dansului nu fusese suficientă ca scena împuşcării 
să nu revină iar şi iar în mintea lui, de îndată ce ajunsese în 
camera sa, făcându-i inima să o ia la goană şi groaza să i se 
strecoare în oase. Aşa că, după ore de plimbat neîntrerupt 
prin odaie, în zori îşi pusese şaua pe cal şi galopase, de la 
Blackwood Hall, sub pretextul de a investiga locurile unde 
se petrecuseră tâlhăriile, deşi, în realitate, avea pur şi 
simplu nevoie să scape de bezna sufocantă a camerei sale 
şi de amintirea de a fi fost țintuit neajutorat la pat. 

De îndată ce se făcuse o oră decentă şi satul se trezi, 
discută cu polițistul şi află că, în ciuda a aproape două 
duzini de tâlhării în ultimii doi ani, nimeni nu fusese rănit, 
cu excepţia unor urme de la sfori, urme cu care vizitiii 
imobilizaţi se aleseseră încercând să se dezlege. Hoţii 


cunoşteau destul de bine ţinutul, încât să oprească trăsurile 
fără să fie văzuţi, iar apoi să dispară fără urmă. Ceea ce 
însemna că erau localnici şi că, cel mai probabil, încă se 
aflau în zonă. Ceea ce însemna că avea o şansă dea... 

Zgomote de foc de armă sparseră liniştea dimineţii. 

Dumnezeule! Tresări, mâna ducându-i-se, instinctiv, 
într-o parte. Inima îi sări în gât şi începu să-i bată ca un 
baros, în coaste, în timp ce gustul metalic, familiar, al 
neliniştii şi fricii îi apăru imediat în gură. Strânse cu putere 
frâiele, dar nici această sforţare nu opri tremuratul 
incontrolabil care i se răspândea în braţe. 

Calul o luă la goană, simţindu-i anxietatea bruscă şi o 
luă nervos la trap, când se apropiară de grajduri. 

— Potoleşte-te, îi şopti Thomas calului, întinzând o 
mână tremurândă, să mângâie gâtul animalului. Totul este 
în regulă, calmează-te... Deşi la fel de bine putea să-şi 
spună şi lui însuşi. 

Un rândaş tânăr îi ieşi în întâmpinare dinspre grajduri, 
părând la fel de puţin de deranjat de gălăgie de parcă 
focurile de armă la Chestnut Hill nu erau mai neobişnuite 
decât clopotele bisericii. Mai liniştit, Thomas trase adânc 
aer în piept, se îndreptă în şa şi ignoră cu succes 
mâncărimea care îi ardea încheieturile. Pentru moment, cel 
puţin. 

Trăgând de marginea pălăriei în semn de bineţe, 
rândaşul întinse mâna să prindă calul. 

— Bine aţi venit la Chestnut Hill, domnule. 

Îi mulţumi mormăind şi îşi roti umerii, încercând să 
alunge tensiunea din muşchii încordaţi ai spatelui. 

Rândaşul făcu semn din cap către spatele casei. 

— Partida de tir are loc în grădini, domnule. 

Asta explica focul de armă. In timp ce bubuitul 
pulsului scădea încet, iar respiraţia îi revenea la normal, 
curiozitatea începu să-şi facă apariţia. Era adevărat că se 
afla acolo pentru a o vizita pe Josephine, dar o partidă de tir 
în grădina unui conac de ţară era pur şi simplu prea 
neobişnuită pentru a o trece cu vederea, chiar dacă, 
judecând după purtarea calmă a rândaşului, focurile de 


armă erau un lucru firesc acolo. Ceea ce Thomas îşi putea 
închipui, având în vedere cele văzute la fraţii Carlisle până 
atunci. 

In plus, avea nevoie de timp să se adune înainte de a 
o aborda pe Josephine. Ultimul lucru de care avea nevoie 
era ca ea să îl vadă tremurând ca un proaspăt recrut la 
prima lui confruntare. 

Işi trase mănuşile de călărie, în timp ce se îndreptă cu 
paşi mari spre spatele frumoasei case de cărămidă roşie, 
urmând sunetul focurilor de armă răzlețe. Când dădu colţul 
casei, ezită. In faţa sa se desfăşura o partidă de tir, într- 
adevăr, şi părea că toţi bărbaţii prezenţi la petrecerea lui 
Royston se adunaseră, aşteptându-şi rândul. Ţinte sprijinite 
de baloturi de paie erau aşezate pe panta uşoară a unei 
pajişti întinse, la vreo 18 metri distanţă, cu un şir de 
pistoale aliniate pe o masă la capătul opus. Supraveghind 
competiţia, cei trei fraţi Carlisle strigau ordine şi râdeau 
zgomotos când ordinele lor contradictorii provocau 
confuzie. 

— Chesney! Robert îi făcu semn către masa cu arme. 
M-am gândit că am putea să mai alungăm din plictiseala de 
la petrecerea lui Royston şi să organizăm noi înşine o 
partidă de tir. 

— Înţeleg. Mohorât, îşi dădu seama că Josephine le 
spusese fraţilor săi cine era, chiar şi titlul pe care îl avea, 
dar cum încă nu îşi întorseseră pistoalele către el, era 
evident că nu le spusese varianta ei despre felul cum se 
întâlniseră seara trecută. Măcar ăsta era un semn bun. 
Femeia ştia să păstreze tăcerea. 

— Mă bucur că ai venit! exclamă Sebastian. Am 
călărit azi-dimineaţă, după micul dejun, până la Blackwood 
ca să invităm pe toată lumea, dar nu te-am văzut acolo. 
Încărcă unul dintre pistoale şi i-l înmână lordului Gantry, 
care se duse să se alinieze la ţintă. Greaves a zis că 
plecaseşi deja. 

Thomas privi fără interes cum Gantry tinti, apăsă pe 
trăgaci şi rată ţinta, aproape smulgând urechea unui lacheu 
neatent care marca reuşitele. 


— M-am trezit devreme şi am plecat să călăresc. M- 
am gândit să admir satul. 

De fapt, era o minciună. Plecase călare, dar nu se 
trezise devreme, pentru că nu dormise deloc. 

Quinton râse zgomotos şi îl lovi prieteneşte pe 
spinare. 

— Şi ce ai făcut apoi, după minutul care ţi-a trebuit ca 
să ajungi dintr-un capăt în celălalt al satului? 

— Nu e prea mare satul ăsta, explică Robert. 

— Am descoperit... mormăi Thomas, în timp ce ecoul 
unui alt foc de armă răsună în grădină. Apoi, la fel de 
degajat de parcă ar fi vorbit despre vreme, adăugă: Am dat 
totuşi peste polițistul local. A zis că în ultimul timp au fost 
ceva probleme pe aici cu un tâlhar la drumul mare. 

Sebastian pufni: 

— Un tâlhar nenorocit, se pare, care... 

— Atacă doar de câteva ori pe an, îl întrerupse Robert. 

— Nu trage niciodată cu arma, interveni Quinton. 

— Şi nu fură aproape nimic care să merite să fie 
menţionat, adăugă Sebastian imediat, de parcă cei trei fraţi 
erau obişnuiţi să-şi termine propoziţiile unul altuia. 

— Dar netotul nici măcar nu încearcă să sărute 
doamnele... continuă Robert. 

— Ori să îşi vâre mâna sub fustele lor, termină 
Quinton. 

Sebastian îi dădu uşor una peste ceafă fratelui mai 
tânăr. 

— Ai grijă cum te porţi! 

Pedepsit corespunzător şi frecându-şi scalpul, Quinton 
plecă să se alăture spăşit celorlalţi bărbaţi adunaţi pe 
poligonul improvizat. 

— Totuşi, bănuiesc că ar trebui să fim recunoscători 
că avem chiar şi un tâlhar prostănac care să mai agite un 
pic lucrurile pe aici, continuă Robert. 

— Islingham nu este cel mai interesant loc în care să 
trăieşti, explică Sebastian. 

Thomas îşi plimbă privirea de la un frate la celălalt. 

— Asta înseamnă că nu vă îngrijorează aceste 


tâlhării? 

— Islingham este în siguranţă, dacă asta vrei să 
întrebi, răspunse Sebastian. 

— Josie călăreşte şi iese la plimbare la orice oră, 
adăugă Robert, şi nu a trebuit să ne facem niciodată grijă 
pentru ea. 

Asta îl îngheţă pe Thomas şi îi captă întreaga atenţie. 
Deşi de ce-ar fi atât de îngrijorat pentru Josephine Carlisle, 
o femeie pe care nu o văzuse decât o dată şi căreia abia 
dacă-i vorbise - chiar şi atunci, mai mult se certaseră decât 
discutaseră -, nu avea nicio idee. Totuşi, în mod 
inexplicabil, comentariul întâmplător al lui Robert îi făcu 
inima să sară de îngrijorare. 

— Nu singură, desigur. 

— Încearcă să o opreşti. Robert făcu o grimasă de 
exasperare frăţească. Măcar nu iese des şi nu se avântă 
niciodată prea departe. Dacă nu ar fi putut să hoinărească 
singură din când în când, mai mult ca sigur că ar fi fugit de 
acasă până acum. Întotdeauna a plecat singură, încă de 
când... O privire severă de-a lui Sebastian îl opri brusc. li 
place să petreacă timp singură, încheie el. 

Ochii lui Thomas se îngustară. Fără îndoială, se 
întâmplau mai multe decât dezvăluiseră cei doi. 

— Îi place în special să se plimbe prin pădure şi să 
citească, explică Sebastian. Să culeagă flori, să ducă 
alimente orfanilor şi săracilor... genul ăsta de lucruri. 

— Zice că îi plac liniştea şi pacea din afara casei. Eu, 
personal, nu înţeleg. O salvă de focuri de armă explodă 
dinspre oaspeţi, iar Robert ridică din umeri. Pe aici e mereu 
prea multă linişte pentru gustul meu. 

Sebastian aprobă dând din cap. 

— Dar asta este Josie. Mereu a făcut doar ce-i place. 

Cum o altă salvă de focuri de armă explodă în spatele 
lor, Thomas se forţă să nu tresară. Trase aer în piept să se 
calmeze. 

— Nu vă faceţi griji pentru ea? 

— E în stare să-şi poarte de grijă. Nu o supără nimeni. 

Nu cu acei fraţi dând târcoale, trase concluzia 


Thomas, toţi trei oricând gata să sară la oricine s-ar fi uitat 
pieziş la ea. Dacă tâlharul era localnic - şi nu încăpea 
îndoială în mintea sa că aşa era -, atunci mai mult ca sigur 
că omul o cunoştea personal pe femeia cu ochii verzi, ca şi 
pe masivii şi înspăimântătorii ei fraţi mai mari. Nici măcar 
un răufăcător de ocazie nu ar fi fost atât de nesăbuit încât 
să o amenințe pe Josephine Carlisle. Doar dacă îşi dorea să 
moară. 

— L-a văzut vreodată cineva din familia voastră pe 
acest tâlhar? întrebă Thomas degajat. 

Cei doi fraţi scuturară din cap la unison. 

— După cum spuneam, nu se întâmplă niciodată 
nimic în Islingham, comentă Sebastian. 

— Ne creăm propriile distracţii aici, rânji Robert. Eşti 
priceput cu armele, Chesney? 

— Destul. Thomas ridică din umeri, încercarea sa de a 
afla mai multe despre jafuri luând sfârşit. Pentru moment. 

— O liră runda, atunci. Câştigătorul ia tot. 

Privirea lui aruncă săgeți către bărbaţii aliniaţi la 
tragere. 

— E cam exagerat. 

Rânjetul lui Robert se lărgi. 

— Asta e ceea ce face partida noastră mult mai 
interesantă decât orice alte activităţi de salon plictisitoare 
pe care le-a pregătit Royston în dimineaţa asta. 

Alţi doi bărbaţi înaintară către marcaj, traseră cu 
pistoalele şi îşi pierdură banii. 

— Vorbind despre saloane... Thomas mimă indiferența 
în timp ce alese un pistol din cele şase de pe masă şi îl 
cercetă. Sora voastră primeşte vizitatori în dimineaţa asta? 
Sau e la Blackwood cu celelalte doamne? 

— E acasă. Sebastian ridică suspicios din sprânceană. 
Atunci, de asta ai venit aici? Să o vizitezi pe Josie? 

Ascunzând orice urmă de interes faţă de sora lor, 
prefăcându-se că verifică arma, ridică pistolul şi, închizând 
ochii pe jumătate, privi dincolo de percutor, de-a lungul 
ţevii. 

— Voiam să întreb dacă se simte mai bine în 


dimineaţa asta. 

— Da, e mai bine. Sebastian îşi încrucişă braţele pe 
pieptul lat, într-o postură care amintea foarte bine de un 
uriaş mercenar german. Totuşi, se părea că avea suficientă 
stăpânire de sine pentru a nu întreba dacă Thomas fusese 
cauza îmbolnăvirii subite a surorii sale. Nu ştiu dacă 
primeşte vizitatori. 

Cu alte cuvinte, Sebastian nu ştia dacă l-ar fi primit pe 
el. Poate că fraţii Carlisle erau cu mult mai ageri la minte 
decât crezuse. 

— Voi risca. 

— Hmm. 

Mârâitul pe jumătate dezaprobator, pe jumătate 
curios nu putu trece neobservat, în ciuda potenţialului 
prejudiciu fizic. 

— Este vreo problemă dacă vorbesc cu sora voastră? 

— Să vorbeşti cu ea, nu. Sebastian făcu o pauză cu 
subiînţeles. Mă întreb doar ce ai de gând, în afară de a 
vorbi. 

Măi să fie. Asta era reconfortant de direct, un lucru cu 
care Thomas nu era obişnuit când se afla printre toţi 
aroganţii de la Londra. Şi, cu siguranţă, nu îi învinuia pe 
fraţi pentru că erau protectori cu ea, deoarece şi el fusese 
la fel de protector cu Emily. 

Totuşi, un răspuns greşit acum l-ar fi putut ucide. 

— E vorba doar despre o preocupare politicoasă, te 
asigur. 

Privirea pe care i-o aruncă Sebastian îl pironi ca peo 
ţintă, dar spuse: 

— Bine, pentru că ar fi păcat dacă am fi nevoiţi să te 
rănim, nu-i aşa, Robert? 

— Al naibii de păcat! Fratele său încuviinţă solemn şi 
întinse mâna către unul dintre pistoale. 

Thomas clipi. „Al naibii de păcat”. 

— Nu aveţi de ce vă teme. 

Sebastian aprobă tăios din cap. 

— Atunci ţine-ţi mâinile acasă şi nu face nicio 
promisiune pe care nu eşti pregătit să o îndeplineşti. 


Preţ de o clipă, cei doi bărbaţi îşi susţinură privirile, ca 
de la bărbat la bărbat, de la frate la frate, apoi Thomas îl 
asigură solemn: 

— Ai cuvântul meu. 

— Dacă va refuza să te primească, întoarce-te aici, 
exclamă Robert cu un rânjet vesel. Compania ta va fi bine- 
venită... la fel ca banii tăi. 

Drept răspuns, Thomas se alinie, ridică repede pistolul 
şi lovi ţinta drept în centru. Toţi se holbară într-o tăcere 
mormântală. 

Rânjetul lui Robert se stinse. 

— Nu e nevoie să te grăbeşti să te întorci. 

Thomas puse din nou pistolul pe masă şi îşi adună 
câştigurile, apoi se îndreptă, cu pas vioi, spre casă. 
Incepuse să îi placă pe bărbaţii din familia Carlisle. Atunci 
când nu îl înspăimântau de moarte. 

O pată de culoare maronie îi atrase fulgerător atenţia, 
destul cât să poată desluşi fustele fâlfâitoare ale unui 
costum de călărie ascunzându-se în interiorul clădirii de 
piatră. 

Un rânjet mic îi curbă buzele. Josephine. Deci era mai 
bine în dimineaţa aceea, destul de bine încât să iasă călare. 
Şi, dacă nu se înşela, tocmai o surprinsese spionându-l. 

Ziua se dovedea a fi foarte interesantă. 

Schimbă direcţia şi se îndreptă către grajduri. 


* 


Josie se sprijini de uşa anexei cu harnaşamente şi îşi 
închise strâns ochii. Fir-ar să fie! Thomas Matteson era 
ultima persoană pe care dorea să o vadă azi. Ultima 
persoană. 

Fusese sigură că scăpase de el seara trecută, la dans, 
cu tot cu ochii aceia albaştri care observau mult prea 
multe. Ah, şi de aproape fusese tot atât de fermecător şi de 
interesant pe cât îşi imaginase când îl surprinsese fixând-o 
cu privirea şi, preţ de câteva momente, îşi îngăduise să 
fantazeze că şi el ar fi putut să o găsească la fel de 


atrăgătoare, că era în stare să atragă atenţia unui bărbat 
ca el. Dumnezeule, dansase vals cu ea! Şi ce vals minunat 
fusese! 

Însă toate acele lucruri pe care le aflase despre ea - 
dacă ar fi continuat să stea de vorbă cu el, ar fi fost doar o 
problemă de timp până când el ar fi aflat adevărul. 

Nu. Indiferent cât de interesant l-ar fi găsit, Thomas 
Matteson întruchipa necazurile pentru ea, iar cel mai bun 
mod de a se feri de necazuri era să stea departe de ele. 
Aşa că exact asta plănuia să facă. Pur şi simplu să stea 
departe de el. Până la urmă, Blackwood Hall era o casă 
mare pe o moşie întinsă şi ar fi trebuit, cu uşurinţă, să 
poată participa la petrecere şi totuşi să păstreze distanţa 
între ei, fără să îi ofenseze pe Lord şi pe Lady Royston. 

Dar acum, cu el făcându-şi apariţia la ea acasă şi 
arătând atât elegant în hainele de călărie... cu siguranţă 
soarta nu putea fi atât de duşmănoasă. 

Poate că nu o văzuse sau poate că nu voia să o vadă 
după felul în care îşi luase tălpăşiţa seara trecută. Poate se 
afla acolo doar din cauza fraţilor ei şi a idioatei ălei a de 
partide de tir. Poate... 

— Bună ziua, Josephine. 

Umerii i se lăsară. Poate soarta voia, pur şi simplu, să- 
i vină de hac. 

Deschise ochii la sunetul vocii catifelate. Aceeaşi voce 
care îşi croise drum, nepoftită, în somnul ei din seara 
trecută şi care îi provocase asemenea vise... vai! Obrajii i 
se înfierbântară. 

— Lord Chesney. 

— Thomas, o corectă el mieros. 

— Lord Chesney, sublinie ea cu un zâmbet încordat, 
ca să înăbuşe dorinţa din interiorul ei de a răspunde 
cântecului de sirenă din acei ochi. Ce minunat ar fi fost să îl 
poată striga pe numele mic... şi astfel, ştia sigur, să se 
arunce de bunăvoie într-un abis al necazurilor. Nu, era mai 
bine să păstreze distanţa, indiferent cât de dezamăgitor ar 
fi fost. Fraţii mei sunt în grădină. 

Aruncând o privire peste umăr pentru a se asigura că 


sunt singuri în grajd şi că rândaşii erau ocupați în altă 
parte, îşi sprijini mâna de tocul uşii, lângă umărul ei şi se 
aplecă spre ea, blocând-o între uşă şi corpul lui. 

— De fapt, tocmai am venit de la partida de tir. 

Stătea acum atât de aproape, încât îi putea simţi 
parfumul masculin, combinaţia aceea minunată de piele şi 
săpun şi, în ciuda ei înseși, îl trase adânc în piept. 

— Bine, oftă ea. 

El ridică din sprânceană. 

— Bine? 

Doamne! Spusese asta tare? Afişând o bravadă falsă, 
pe care, cu siguranţă, nu o simţea, îşi ridică bărbia. 

— Asta înseamnă că veţi reuşi să găsiţi drumul înapoi. 

În loc să plece, aşa cum sperase ea, bărbatul acela 
enervant doar rânji. Acelaşi zâmbet molcom, senzual, pe 
care şi-l amintea atât de bine de seara trecută, îi curbă 
buzele care cereau să fie sărutate. Şi, exact ca seara 
trecută, o senzaţie de căldură se împrăştie înăuntrul ei, 
până în vârful degetelor de la picioare. 

Se cutremură. Ah, bărbatul ăsta era periculos. 

— Cred că ar trebui să vă alăturaţi celorlalţi, îl 
îndemnă ea cât putu de tare fără să fie nepoliticoasă. 

— Nu îmi plac armele, şopti el şi îi făcu inima să o ia la 
goană când îşi cobori privirea asupra gurii ei. Şi, în afară de 
asta, am venit să te văd pe tine. 

— Pe mine? În locul ciripitului la care se aşteptase, 
vocea ei se auzi guturală, un răguşit gâfâit care făcu ca 
zâmbetul lui să se lărgească. Ceea ce făcu ca inima ei să 
bată şi mai repede. O, nu, asta nu era bine! 

— Ai plecat atât de repede aseară. Întinse mâna să 
atingă unul dintre cârlionţii lăsaţi să atârne delicat din coc, 
de către servitoarea ei, ca să îi încadreze faţa şi gâtul. 
Voiam să ştiu dacă te simţi bine. 

Cu fiecare răsucire a buclei împrejurul degetului său, 
îşi dorea ca el să înceteze să o mai atingă în felul acela, în 
acelaşi timp dorindu-şi cu neruşinare ca el să îi desfacă 
părul şi să îşi vâre mâna în buclele ei, să le răsfire printre 
degete, să îi dea capul pe spate şi să o sărute... Cerule, 


dăduse de necaz! 

Işi drese vocea: 

— Foarte drăguţ din partea dumneavoastră să vă 
faceți griji, Lord Chesney. 

— Thomas, insistă el. 

Ignoră asta, deşi, cu siguranță, nu ar fi putut niciodată 
să îl ignore pe el. Era prea înalt, prea musculos şi mult prea 
masculin pentru a fi trecut cu vederea. Şi modul priceput în 
care flirta, făcând-o să se simtă cea mai frumoasă femeie 
din încăpere - înghiţi în sec. Cu greu. 

— Mă simt mult mai bine astăzi, mulţumesc. Deşi se 
simţea febrilă, dintr-odată. Şi, în mod ciudat, suferindă. 

— Îmi cer iertare dacă am depăşit limita aseară, şopti 
el. 

Nu doar depăşise limita. Pur şi simplu o dezbrăcase 
de haine în mijlocul unui salon de bal aglomerat, spunându- 
i despre ea însăşi lucruri pe care niciun străin nu le-ar fi 
putut cunoaşte şi se simţise complet expusă sub acei ochi 
de safir, vulnerabilă şi în pericol total. 

— Nu este nevoie de scuze. In timp ce îi învârtea 
buclele în jurul degetelor sale, un val de căldură o 
cutremură până într-atât, încât nu mai rezistă şi spuse cu 
greutate: Vă rog nu îmi mai atingeţi părul. 

— Bine. El dădu drumul buclei... însă doar ca să îşi 
plimbe degetul pe ceafa ei. 

Respirația i se opri în gât. Naiba să-l ia! Făcea asta 
doar ca să o necăjească. Şi, spre frustrarea ei, funcţiona. 
Chiar o deranja, în tot felul de moduri care o făceau să 
simtă furnicături până în vârful degetelor şi să se roage ca 
el să nu îi simtă pulsul accelerat sau să vadă focul care i se 
ridica în obraji. 

— După cum am mai spus, nu m-am simţit bine, atâta 
tot. Apoi repetă într-o şoaptă jalnică, deloc convingătoare: 
Vă rog să nu mă mai atingeţi. Nu... Nu este deloc 
cuviincios. 

Singurul răspuns pe care îl obţinu fu o zvâcnire 
amuzată a buzelor lui... şi lărgirea fără margini a modelului 
mângâierilor pe ceafă şi pe gâtul ei. 


— Văd că şi camerista ta se simte mai bine în 
dimineaţa asta. 

— Da, Mary e mai bi... Se opri când pricepu sensul 
cuvintelor lui şi începu să se panicheze. Dacă ştia ceva atât 
de personal despre ea, ce îl putea opri să nu îi descifreze 
toate secretele? Îl întrebă: Cum de ştiţi asta? 

— Seara trecută coafura ta era dezordonată, dar în 
această dimineaţă toate buclele sunt la locul lor. Pentru a 
sublinia lucrul acesta, îşi trecu dosul mâinii peste obrazul 
ei, atingerea lui lăsându-i o roşeaţă fierbinte în urmă, pe 
care ea nu putea să o oprească. Minunată, chiar. 

Inima îi bubui atât de tare încât bănui că el o putea 
auzi de la 30 de centimetri distanţă. Ştia că ar fi trebuit să îi 
lovească braţul, să îl împingă şi să plece. Pentru numele lui 
Dumnezeu, cineva ar fi putut să dea peste ei! Nu ar fi fost 
în stare să explice de ce îl lăsase să pună mâna pe ea. Nici 
ea nu ştia, în afară de faptul că o făcea să se simtă foarte 
bine. 

Dar nu-şi putea aduna voinţa de a face vreunul din 
lucrurile astea. În schimb, îl lăsă să rămână periculos de 
aproape, îl lăsă să îşi plimbe degetele de-a lungul liniei 
bărbiei şi apoi să înainteze încet către buzele ei. Se înfioră. 

Când îşi trecu degetul mare pe buza ei de jos, oftă şi 
întredeschise buzele, fără ruşine, sub mângâierea lui. Ochii 
lui întunecaţi se uitară într-ai ei cu atâta îndrăzneală, atât 
de intens, încât privirea lui îi aprinse văpăi în trup, care se 
învârtejiră în jos, în pântec, şi ajunseră între picioarele ei cu 
o durere atroce. 

Vai, Cerule sfânt! Trebuia să se îndepărteze de el. 
Acum. 

Aşa că îşi ridică bărbia, îl lovi peste mână şi atacă: 

— Deci aseară eram dezordonată? 

Ochii lui se micşorară la reacţia ei neaşteptată. Bun. 
Să se înfurie. Să îşi îndrepte atenţia asupra oricărui alt 
lucru, în afară de aflarea adevărului despre ea. 

— Lord Chesney, îl certă ea, afişând toată afectarea 
unei guvernante. Refuz să stau aici şi să vă îngădui să mă 
insultaţi. Ori să îmi ruinaţi reputaţia cu îndrăzneala dum... 


Cu o mişcare rapidă, îi apucă braţul şi o trase după el, 
în timp ce deschise cu umărul uşa anexei din spatele ei. 
Odată ajunşi înăuntru, îşi aplecă lacom gura peste a ei, 
cuprinzând-o într-un sărut fierbinte înainte ca ea să se 
dezmeticească şi să îl oprească. lar atunci când el, trântind 
uşa cu piciorul, în spatele lor, închizându-i împreună în 
încăperea mică, îşi mulă gura pe a ei, ea nu mai dori ca el 
să se oprească. 

Icnetul ei slab de surpriză deveni un geamăt de 
supunere sub buzele lui, când el se sprijini cu spatele de 
uşă şi o trase spre el, făcând-o să îşi piardă echilibrul, până 
când ea nu avu încotro şi îşi petrecu braţele în jurul 
umerilor lui, pentru a nu se prăbuşi. 

— Ştii al naibii de bine că nu a fost o insultă, mărâi el 
smulgându-şi gura de pe a ei, pentru a-i explora linia 
bărbiei. Fiecare atingere a buzelor lui îi trimitea un fior 
fierbinte de excitare dureroasă, care fremăta prin corpul ei. 
La fel cum ştii că nu sunt aici ca să aflu dacă te simţi mai 
bine. 

Incapabilă să găsească voinţa de a-l împinge, îşi lăsă 
capul pe spate, ca să îi îngăduie gurii lui, care căuta, acces 
la gâtul ei descoperit şi pentru a-l lăsa să presare sărutări 
fierbinţi în aceleaşi locuri unde degetele lui o chinuiseră, cu 
doar câteva clipe în urmă. 

— Atunci... şopti răguşit. De ce sunteţi aici? 

— Pentru asta. O muşcă uşor de gât. Şi pentru asta. 
Vârful limbii lui îi mângâie curbura urechii. Şi, mai ales, 
pentru asta. 

li apăsă bărbia cu degetul mare şi îi îndepărtă buzele 
astfel încât, atunci când gura lui o cuprinse pe a ei, limba 
lui pătrunse înăuntru pentru a-i poseda complet sărutul. 

Cu un scâncet pe jumătate de plăcere, pe jumătate de 
nevoie, îşi înfipse degetele şi mai tare în umerii lui 
musculoşi şi renunţă, neputincioasă, în faţa forţei şi puterii 
lui, căldurii ce-i pulsa, chinuitor, de-a lungul spinării. Trupul 
îi tremură, iar mintea i se goli, până când tot ceea ce 
percepu era presiunea persistentă a gurii lui, mângâierile 
tachinatoare ale limbii lui peste a ei. Nu fusese niciodată 


sărutată în felul acesta. Dumnezeule, nici măcar nu ştiuse 
că un astfel de sărut era posibil! 

Şi, ah, ce sărut delicios era, unul care îi dădea 
frisoane şi care o făcea să îşi dorească să simtă gustul lui 
picant. 

Înăbuşind un geamăt uşor, atinse, în joacă, vârful 
limbii lui cu al ei. Lui i se tăie respiraţia, iar ea fu încântată 
de reacţia lui. Pierdută în senzațiile ameţitoare pe care 
săruturile lui le revărsau în ea, se ridică pe vârfuri, 
curajoasă, pentru a răspunde sărutului lui, îşi trecu 
degetele prin moliciunea mătăsoasă a părului lui des şi îi 
linse, dezinhibată, gura. 

— Josephine, gemu el. 

Îi prinse vârful limbii între buzele lui, sugând puternic 
şi trăgând-o adânc în gura lui, până o lăsă fără suflu, până 
când degete de flăcări lichide se ridicară din vârful 
degetelor de la picioare şi o gâdilară în locul acela intim, 
dintre coapse. lar atunci ea suspină, lung, zgomotos, fără 
ruşine. 

Îşi desprinse gura de pe gura lui, gâfâind şi luptându- 
se să respire, îşi îngropă capul în pieptul lui şi opri cursa 
nebună pe care el i-o dăruia, înainte de a-şi pierde complet 
controlul în faţa lui. 

În timp ce se agăţă de el, cu genunchii slăbiţi 
tremurând atât de tare, încât fu nevoită să se sprijine de el, 
pentru a nu cădea, îşi petrecu braţele în jurul gâtului lui şi 
îşi odihni fruntea pe umărul lui tare. Corpul ei pulsa, 
fierbinte. Tremura. O durea. Şi, trădător, voia mai mult. 

— Doamne, Dumnezeule, rosti el, fără a-i veni să 
creadă, cu gura îngropată în părul ei. 

Într-adevăr, Doamne, Dumnezeule! Cum era posibil ca 
el să o facă să îşi piardă controlul şi să devină atât de 
nesăbuită, cu doar un sărut? 

— Dar... nici măcar nu te plac, protestă ea într-o 
şoaptă confuză. 

— Ştiu, scrâşni el cu vocea răguşită. Al naibii de curios 
şi pentru mine. 

Mâinile lui alunecară pe spatele ei, în mângâieri 


încete, blânde, ca şi când nu s-ar fi putut abtine să nu o 
atingă. Deşi, dacă ar fi fost să spună adevărul, nu îşi dorea 
ca el să se oprească. Ceea ce îl făcea chiar şi mai periculos 
decât şi-ar fi imaginat vreodată. Pentru că nu numai că în 
cele din urmă se dovedea a nu fi diferit de toţi ceilalţi 
bărbaţi dinaintea lui, dar avea puterea de a afla despre ea 
mult mai mult decât ar fi trebuit să dezvăluie. 

— Dar ai un asemenea efect asupra mea, Josephine, 
nici nu îţi dai seama... şi nu înţeleg deloc de ce. 

Mâinile lui mari îi cuprinseră fundul şi îi trase uşor 
şoldurile, lipind-o indecent de el. Şi, Dumnezeu să o ajute, îl 
lăsă să facă asta. 

— Eşti o enigmă pentru mine, cu o mulţime de 
secrete. Şi ador o ghicitoare bună. 

„Secrete”. Inima începu să-i bată incredibil de repede. 

— Nu sunt... Trase adânc aer în piept când el o 
strânse de fund. Nu sunt o enigmă. 

— Un mister, atunci. Buzele lui fierbinţi îi atinseră 
tâmpla. Unul care cere să fie rezolvat. 

Delectându-se în mod neruşinat cu felul scandalos în 
care o ţinea, protestă slab: 

— Nu cer nimic. 

Râse răutăcios şi îi ridică faţa. 

— Nu încă. Expresia lui deveni prădătoare când îşi 
cobori ochii spre gura ei. Dar o vei face. 

Nu era nicio îndoială la ce făcea referire şi un val 
neaşteptat de dorinţă se învolbură atât de intens în ea, 
încât se adună într-o flacără arzătoare în pântecul ei şi 
tânjea dureros să fie ostoită. 

— Sunt doar... Se înfioră când mâinile lui alunecară în 
sus şi în jos de fiecare parte a trupului ei, iar degetul lui 
mare apăsă pe fiecare coastă în parte, în timp ce înainta. O 
femeie obişnuită. _ 

— A, nu, nu eşti. Işi cobori capul pentru a o săruta, 
tachinând-o, în colţul gurii, scoțând vârful limbii pentru a o 
gusta. Nu după cum m-ai intrigat din momentul în care te- 
am văzut. li apucă uşor buza de jos între ale lui şi o supse, 
provocându-i un scâncet moale de plăcere. E ceva la tine, 


Josephine, şopti el, fierbinte, aproape de gura ei. Ceva ce 
numai tu îmi faci. Şi trebuie să îmi dau seama de ce. 

Ea îşi întoarse capul ca să nu îl implore să o sărute din 
nou aşa cum o făcuse înainte, lăsând-o fără suflare, când 
aţâţase flacăra aceea delicioasă care o înfierbântase al 
naibii de tare între picioare. Dar nu reuşi decât să îşi 
apropie urechea de gura lui, care îi trasă, diabolic, conturul 
cu limba. Se cutremură. _ 

— Nu, sunt obişnuită. Imi plac dansurile şi rochiile, să 
cânt la pian... îmi place să cumpăr dantelă şi să probez 
mănuşi şi bonete, înghiţi în sec când degetele lui se jucară 
cu nasturii de la gulerul ei, având, parcă, de gând să o 
dezbrace chiar acolo, în grajd. Imi... îmi plac dansurile... 

— Ai mai spus asta, şopti el fierbinte în urechea ei, 
făcând-o să se înfioare. 

— Păi, din cauza ta nu pot gândi cum trebuie! mormăi 
ea, frustrată, şi găsind cumva puterea de a-l plesni uşor pe 
umăr pentru a-i atrage atenţia şi pentru a-l face să nu-i mai 
sărute urechea în felul acela. Era atât de scandalos de 
delicios, atât de periculos de aproape. 

El se dădu în spate suficient cât să o poată privi de 
sus, iar căldura mistuitoare din ochii lui îi tăie respiraţia. 

— Bine, toarse el. 

Catifea. Doamne, Dumnezeule, vocea lui era de 
catifea... 

| se puse un nod în stomac. Oare el îi putea simţi 
bubuitul inimii, vuietul sângelui prin vene? Era complet 
zguduită, aproape de punctul de a exploda de la o 
combinaţie de nervozitate, pentru că nu ştia ce să facă, şi 
de teamă că el îi va descoperi secretele, aşa cum susţinu se 
că o va face. Şi dintr-o nevoie pe care nu ştia cum să o 
satisfacă, nevoie care o lăsa frustrată şi în suferinţă, pentru 
că era sigură că el ştia. 

Vai, cât de periculos era! Oare avea el idee ce senzaţii 
turbate stârnise în ea cu doar un sărut şi cu o mângâiere? 
Sau, Dumnezeu să o aibă în pază, cât de mult îi plăcuse? 

Se uită în ochii lui, iar dorinţa aprinsă pe care o zări în 
ei... Ah, cu siguranţă că el ştia. 


— Eşti un mister pentru mine, Josephine. Desfăcu 
încet primii doi nasturi ai jachetei ei. Eşti frumoasă, cu o 
minte ascuţită care mă face să mă întreb mereu ce vei face 
sau vei spune în următoarea secundă. Un alt nasture scăpă, 
eliberat. Deşi, dacă ar fi fost vorba doar despre asta, aş fi 
fost în stare să păstrez distanţa. Dar eşti mult mai mult de 
atât. 

Degetele lui îi desfăcură uşor gulerul, iar ei i se opri 
respiraţia în gât. Niciun alt bărbat nu ajunsese să o 
descopere atât de mult... 

Vârfurile degetelor lui fluturară pe gâtul ei şi îi 
smulseră un geamăt uşor. Îşi închise ochii pentru a lupta cu 
tentaţia. O rezistenţă inutilă pentru că trupul ei, în loc să îl 
alunge, se aplecă, trădător, către căldura lui. Mâinile ei se 
agăţară de umerii lui, iar inima ei, care avea să fie, cu 
siguranţă, rănită, bubui cu un zvâcnet fioros. 

— Ceea ce înseamnă că m-ai forţat să aflu de ce 
tocmai tu, dintre toate femeile, Josephine, eşti cea care îmi 
invadează gândurile şi îmi captează complet atenţia. Aşa că 
îţi voi da la o parte toate straturile, unul câte unul. Işi cobori 
capul pentru a-şi pune buzele pe pielea dezvelită a gâtului 
ei gol. Fiori îi cuprinseră braţele şi se cutremură. Până când 
îmi voi da seama exact ce vrăji mi-ai făcut. 

Îşi muşcă buza de jos pentru a opri un scâncet. 

— Lord Chesney, te rog!... 

— Thomas, insistă el în timp ce îşi trecu buzele, 
chinuitor, pe gâtul ei. Numele meu este Thomas. Rosteşte-l! 

Cu o respiraţie neregulată, se rugă să găsească, 
cumva, puterea de a-l face să se oprească, înainte ca el să 
facă tocmai ceea ce o avertizase, adică să afle exact cine 
era ea cu adevărat. 

— Trebuie să pleci. _ 

— Rosteşte-mi numele, Josephine. Işi înălţă capul 
pentru a o privi fix în ochi, iar ei îi lipsi imediat căldura gurii 
lui pricepute pe corpul ei. Şi o dori din nou asupra ei. 

Într-o capitulare neputincioasă, spuse în şoaptă: 

— Thomas. 

— Mulţumesc. 


Drept răsplată, gura lui se cobori să o atingă pe a ei, 
vârful limbii lui trecând uşor de-a lungul buzei ei inferioare, 
ca şi când ar fi savurat-o. Apoi se retrase şi o privi cu 
mirare, ca şi când nu îi venea să creadă... 

— Dumnezeule, murmură el. Ai gust de piersici. 

Ea clipi, pierdută în ceața excitării. 

— Eu... ce? 

O salvă de focuri de armă erupse din grădină. 
Tresărind violent, o împinse, iar mâna îi zbură într-o parte. 

Se clătină înapoi din cauza forţei neaşteptate cu care 
o împinsese şi îl fixă cu privirea. „Ce naiba...?” Uimită, îşi 
apăsă dosul palmei pe buze şi surprinse sălbăticia 
neaşteptată din ochii lui, panica subită care îl cuprinsese. 

De panică, i se puse un nod în gât. 

— Thomas? 

Forţându-se să tragă adânc aer în plămâni, strânse 
ochii, ca şi cum ar fi simţit o durere fizică. Faţa lui palidă se 
întunecase şi bolborosi o ocară tăioasă, trecându-şi o mână 
tremurândă prin păr, în timp ce pe cealaltă o ţinea încă într- 
o parte. Întregul corp îi tremura. Violent. 

— Au fost doar fraţii mei, explică ea încet, simțind 
nevoia de a spune ceva - orice - pentru a umple liniştea 
stânjenitoare dintre ei. Partida de tir, îţi aminteşti? Ai spus 
că ai fost acolo. 

— Ştiu, rosti printre dinţi şi apoi ocări din nou. 

Ea se holbă, incapabilă să îşi domolească bubuitul 
înfricoşat al inimii. Reacţia lui fusese atât de neaşteptată, 
atât de ciudată! Văzuse cu ochii lui partida de tir şi ştia că 
vor trage cu pistoalele toată ziua. Dar reacţionase ca un om 
înspăimântat. Şi captiv. 

— Eşti bine? Privirea ei cobori către coasta lui şi către 
mâna pe care el încă o ţinea acolo. Incruntându-se 
îngrijorată, întinse mâna către braţul lui... 

— Nu! Se feri cu o privire mânioasă, apoi îşi frecă 
sălbatic încheieturile mâinilor, în timp ce continuă să tragă 
adânc aer în piept. Sunt bine, se răsti el. 

În vocea lui se simţea cruzimea, iar ochii reci ca 
gheaţa, care, cu doar câteva momente mai înainte, o 


priviseră cu dorinţă mistuitoare, fulgerau acum şi o 
avertizau să îl lase în pace şi să păstreze distanţa. 

Deşi propria inimă o luase la goană, se forţă să 
respire încet şi să rămână calmă. Pentru binele lui. Dar 
dacă ar fi avut vreun strop de minte, ar fi luat-o la 
sănătoasa. Pur şi simplu, şi-ar fi ridicat fustele şi ar fi 
alergat către casă, fără să îi acorde vreo atenţie, gândindu- 
se doar la cât de departe ar fi putut să fugă de el. Era 
periculos, mult prea inteligent pentru binele ei şi, ah, atât 
de atrăgător - totul în legătură cu el urla înnebunitor că ar 
fi trebuit să îl lase în pace. 

Numai că ea ştia că avea nevoie de ea. 

Încet, întinse din nou mâna spre el. 

De data asta, el nu o opri. Cu ochii susţinându-i calm 
privirea, ea îi strânse mâna, atentă să îi evite încheietura. 
Se apropie de el, pas cu pas, şi înlătură distanţa pe care el 
o pusese între ei atunci când o împinsese. Mâna ei alunecă 
în palma lui, degetele lor împletindu-se într-o mângâiere 
care era, cumva, chiar şi mai intimă decât apăsarea gurii lui 
pe gâtul ei, cu câteva momente în urmă. Bătaia violentă a 
pulsului lui curse prin el şi reverberă în interiorul ei. După 
câteva minute, tremurul i se domoli. 

Ea ridică mâna liberă ca să îi dea la o parte de pe 
frunte o şuviţă de păr negru. Se ridică uşor pe vârfuri ca să 
îi atingă, liniştitor, buzele cu ale ei, ţinându-i tot timpul 
mâna, cu degetele lui strâns împletite cu ale ei. 

— Thomas, şopti ea, încercând să alunge sălbăticia 
din el şi să îl readucă la realitate. Totul e în regulă. Suntem 
în siguranţă. 

— Sunt bine, insistă el din nou, însă de data asta cu 
mult mai puţină duritate şi părând a fi mult mai aproape de 
bărbatul sigur pe el pe care îl întâlnise seara trecută. 
Acelaşi bărbat care o trăsese în anexa cu harnaşamente în 
dimineaţa aceasta şi o sărutase cu atâta ferocitate înainte 
ca focul de armă să îl tulbure. Fraţii tăi m-au speriat, atâta 
tot. 

— Fac asta destul de des, aprobă ea încet şi, cumva, 
reuşi să evite ca neîncrederea în spusele lui să se vadă pe 


chipul ei. 

Ah, reacţia lui fusese mult mai mult decât o simplă 
sperietură! Se panicase. Chiar şi acum putea simţi o ezitare 
în el, un disconfort neliniştitor, ca şi cum nu ar fi avut 
încredere în el însuşi că nu va avea o nouă criză. Dar îi 
respectă dorinţa nerostită de a nu insista şi se retrase. 

— Cine a avut ideea să le dea arme încărcate ălora 
trei? mormăi el. 

Se linişti, ştiind în acel moment că el va fi bine. 

— Ei bine, aveau de ales între pistoale sau săbii, îl 
informă ea, fiind în sfârşit sigură că era destul de calm încât 
să îşi poată elibera mâna pentru a se încheia la haină. 
Măcar cu pistoalele trebuie să se oprească din când în 
când, ca să le reîncarce. 

Când îşi ridică privirea către el, părea, din nou, 
perfect normal, perfect relaxat. Era totuşi uimită de cât de 
repede îşi revenise, cum respiraţia îi era acum, din nou, 
calmă, ochii albaştri, limpezi, iar teama sălbatică care îl 
copleşise dispăruse. Era aproape ca şi cum era obişnuit să 
îşi ascundă panica. Ca şi cum aceste episoade îngrozitoare 
aveau loc atât de des, încât se obişnuise cu ele. Dar bănuia 
că, sub faţada aceasta calmă, era la fel de tulburat ca mai 
înainte, că, dacă i-ar fi atins pieptul, ar fi aflat că inima îi 
bătea la fel de sălbatic. 

Se încruntă. El spusese că ea era un mister, dar era 
evident că şi el era. 

— Dacă este ceva ce... 

— Ar trebui să mergem, o întrerupse el şi apucă 
mânerul uşii din spatele lui. Şi aşa te-am ţinut aici prea 
mult. 

Aruncând o privire peste umăr să se asigure că 
hainele ei de călărie erau aranjate cum trebuie, deschise 
uşa şi cercetă, cu precauţie, grajdul. Apoi, sigur că erau 
singuri, ţinu uşa deschisă şi îi făcu semn să îl urmeze afară 
din anexă. 

— Aşteaptă aici zece minute, o sfătui, fiind din nou 
stăpân atât pe sine, cât şi pe situaţie, încât să pună între ei 
o distanţă respectabilă, în caz că cineva i-ar fi putut vedea 


împreună. Apoi fă ce aveai de gând să faci înainte să te 
caut. 

Ce avea de gând să facă înainte ca el să o caute? Clipi 
uluită. Asta fusese tot? Aşa avea să se termine întâlnirea 
din dimineaţa aceea? O sărutase atât de pasional, încât 
degetele de la picioare i se curbaseră, îi spusese că era 
frumoasă şi că era atras de ea aşa cum nu fusese atras de 
nicio alta - apoi se speriase, aproape îşi ieşise din minţi, 
până când ea îl liniştise. Şi acum el se aştepta, pur şi 
simplu, să îşi ia la revedere politicos şi să plece ca şi cum 
nimic nu s-ar fi întâmplat? 

Gâtlejul i se strânse de umilinţă. În mod clar, el nu 
fusese nici pe departe la fel de afectat de îmbrăţişare, cum 
fusese ea. Se topise gemând în braţele lui, pentru numele 
lui Dumnezeu, iar el fusese deranjat mai mult de partida 
prostească de tir a fraţilor ei. 

Ochii o usturară. Ah, se simţea atât de nesăbuită! Se 
dovedise a nu fi cu nimic mai bun decât ceilalţi domni care 
vizitaseră Blackwood Hall în trecut, acei bărbaţi care o 
consideraseră un flirt plăcut. Unii îndrăzniseră să presupună 
chiar şi mai mult. 

Dar îşi dorise cu disperare ca Thomas să fie diferit, 
chiar dacă ştia că trebuia să îl îndepărteze înainte ca el să fi 
aflat mai multe despre ea, indiferent cât de minunate 
fuseseră săruturile şi cât de puternice braţele lui. Inima ei 
nesăbuită îndrăznise încă să viseze, în timp ce mintea 
cunoştea cruda realitate a vieţii ei. 

— Ei bine. Forţă un zâmbet mic, în ciuda stânjenelii ce 
îi strângea pieptul. Mă bucur foarte mult că m-ai căutat 
astăzi. 

Ochii lui licăriră cu prudenţă: 

— Chiar te bucuri? 

— Da. Se forţă să zâmbească mai larg, deşi, cu 
siguranţă, nu îi venea deloc să zâmbească. Şi acum, că ţi-ai 
satisfăcut curiozitatea în ceea ce mă priveşte... Făcu o 
pauză, pentru a nu lăsa cuvintele să se blocheze în nodul 
din gâtlejul ei. Nu ar trebui să-ţi mai faci griji pentru mine 
niciodată. 


În loc să ţină cont de avertismentul ei, el îi zâmbi, cu 
ochii de safir strălucind ca şi cum i-ar fi aruncat o 
provocare, nu o insultă. 

— Te înşeli, o corectă el cu o voce răguşită care se 
încolăci, periculoasă ca un şarpe, pe şira spinării ei. Imi 
doresc foarte mult să te deranjez din nou, Josephine. 

Buzele ei se depărtară într-o exclamaţie uşoară la 
auzul aluziei strigătoare la cer. În momentul acelei reacţii 
şocate, făcu jumătate de pas înspre ea înainte de a-şi da 
seama şi a se opri brusc. O expresie de nemulţumire 
profundă apăru pe chipul lui, din cauză că nu putea să o 
atingă din nou, de teamă să nu fie văzuţi acum, când se 
aflau din nou pe culoar. Dar colţurile gurii i se curbară într- 
un zâmbet lent, lacom. 

— Şi, crede-mă, o asigură el, îndrăzneţ, cu o voce 
joasă, amuzată, vei şti când voi fi satisfăcut. 

— Vai, şopti ea cu respiraţia tăiată, obrajii arzându-i şi 
creierul nesăbuit mult prea uluit pentru a putea să 
formuleze dojana pe care o merita. 

— Mâine după-amiază, la ora două, anunţă el, 
încrucişându-şi braţele peste piept, ca şi când s-ar fi temut 
să nu lase la o parte orice urmă de decenţă şi să întindă 
mâna să o atingă. Vom merge cu trăsura ca să îmi arăţi 
satul şi peisajul. Cobori misterios vocea: Şi vom putea să ne 
deranjăm unul pe altul oricât de mult vom dori. 

„O, nu”. Nu era deloc o idee bună. Era o idee foarte 
proastă. Dar inima ei necugetată tresăltă la auzul sugestiei, 
chiar dacă mintea ei ageră ştia că nu era decât un crai. Şi 
un mare pericol. 

— Îmi pare rău, refuză ea, nevrând să recunoască în 
sinea ei că stomacul i se prăbuşea de dezamăgire. Şi când 
se gândea că, nu mai departe de seara trecută, când îl 
văzuse prima oară la bal, ar fi fost încântată dincolo de 
cuvinte, să primească o astfel de invitaţie din partea lui. 
Dar ajunsese deja prea aproape. Nu îşi putea permite o altă 
întâlnire. Mă tem că am deja alte planuri. 

El ridică neîncrezător din sprâncene. 

— Am... mintea ei se învârti să găsească o scuză. Am 


promis că merg la orfelinat. 

— Atunci voi fi mai mult decât bucuros să te însoțesc. 
La ora două, repetă el ferm. Să nu mă faci să te aştept. 

Plimbându-şi degetele peste fusta ei când trecu pe 
lângă ea, se îndepărtă cu paşi mari, în timp ce Josie rămase 
acolo, în mijlocul grajdului, cu gura căscată în urma lui. 

Îi atinsese buzele, care o furnicau încă, fierbinţi şi 
umede de la sărutările lui. Ah, bărbatul acesta era 
periculos! Imposibil de riscant pentru ea. Şi nu ar fi trebuit 
niciodată să îl şi lăsat să o sărute în felul ăla, nici să îi fi 
răspuns atât de înflăcărată. Cu Thomas Matteson ştia că se 
joacă cu focul, dar era în stare să se oprească. 

Închise ochii şi se scutură. Ah, ce prostuţă fusese să îl 
lase să o tulbure în aşa hal! Şi mai rău, să îl lase să se 
apropie atât de mult. De ce reuşea bărbatul acesta să 
alunge orice gând raţional, de autoconservare, din mintea 
ei ori de câte ori îi zâmbea? Dar de data asta, vai, tăcuse 
mult mai mult decât să zâmbească. Şi, Doamne, 
Dumnezeule, îl lăsase! Işi dorise ca el să o sărute, de fapt, 
să o atingă... fără ruşine, să îl lase să facă chiar mai mult. 
Nu fusese niciodată sărutată cu atâta pasiune, niciodată cu 
atâta dorinţă pură. Thomas o făcuse să tremure şi să vrea 
să fie mai aproape, atât de aproape încât să dorească săi 
se bage sub piele. 

Oftă cât se poate de frustrată. Era un crai şi căzuse 
pradă farmecelor lui de parcă nu ar fi întâlnit niciun bărbat 
înainte. Ca şi cum nu ar fi ştiut ce ravagii puteau aduce 
astfel de creaturi asupra unei inimi. 

Şi, pur şi simplu, nu îi putea îngădui să se apropie din 
nou atât de mult. 


Capitolul 4 


— Ei bine. Josie ieşi de sub şemineul din camera 
comună de la primul etaj al orfelinatului Buna Speranţă, 
unde se vârâse să arunce o privire pe horn, şi îşi şterse pe 


şort mâinile înnegrite de funingine. Dacă într-adevăr a trăit 
o familie de lilieci aici, au părăsit locul şi s-au dus în altă 
parte. 

— Sunteţi sigură? întrebă o voce sprinţară din spatele 
unui scaun cu spătar, din partea opusă a încăperii. Un 
creştet blond apăru grijuliu de după scaun şi se holbă cu 
ochii neîncrezători ai unui copil de trei ani. 

— Absolut, Clara. Josie zâmbi ca să o liniştească. 

Ceea ce nu păru să o liniştească deloc pe fetiţă, după 
felul îngrijorat în care i se încruntară sprâncenele tinere. 

— Se vor întoarce? 

— Îi voi spune doamnei Cooper să pună un grătar la 
şemineu ca să nu se poată întoarce. E bine aşa? 

Clara aprobă din cap. Mulțumită că niciun liliac nu va 
zbura din şemineu să o atace, se apropie încet, cu una 
dintre  păpuşile de cârpă pe care Josie le donase 
orfelinatului Crăciunul trecut, strânsă cu putere la piept. Cu 
ochii mari, deschişi larg de curiozitate, îşi înclină capul într- 
o parte să verifice curăţenia pe care Josie şi fetele mai mari 
o făceau în încăperi, cu toate ferestrele larg deschise, ca să 
lase să intre lumina soarelui şi aerul proaspăt al zilei blânde 
de toamnă, cu siguranţă, printre ultimele din an. 

Clara arătă cu degetul găleţile cu apă şi periile. 

— Vreau să ajut. 

— Nu poate, exclamă Alice, una dintre fetiţele orfane 
mai mărişoare, care îşi lăsă jos peria şi se răsuci pe călcâie. 
E prea mică. 

— Nu sunt! Un picior furios lovi podeaua. 

— Ba eşti! 

— Ba nu! 

— Ba... 

— Opriţi-vă! Doamne, parcă îi auzea pe Robert şi pe 
Quinn! Râzând, Josie ridică mâinile pentru a opri schimbul 
de cuvinte, care ştia că putea să dureze cel puţin un sfert 
de oră. Clara, ne poţi ajuta dacă dai fuga jos, la bucătărie, 
să aduci o altă găleată cu apă caldă, da? intoarse umerii 
copilei către uşă şi o împinse uşurel înainte. Şterge-o! 

Chicotind, Clara ţopăi sprintenă pe podea şi bălăngăni 


păpuşa de cârpă, ţinând-o de unul din braţe. 

Josie se întoarse la locul în care lucra înainte de 
întreruperea Clarei, care insistase să verifice dacă nu 
cumva erau lilieci în horn, apoi îşi notă mental să îl roage 
pe John Cooper să repare hornul, adăugând şi această 
reparaţie pe lista ei, deja lungă. Nu văzuse nici urmă de 
lilieci, însă cărămizile începuseră să se fărâmiţeze, iar 
mortarul dintre ele să se crape şi, cu siguranţă, trebuia 
reparat cât mai curând. 

Îşi cufundă peria în apă, îngenunche sub fustele 
rochiei murdare de lucru şi frecă scândurile podelei. O 
privire încruntată îi umbri sprânceana mânjită de praf. 

— Alice, chiar erau lilieci în şemineu? 

— Da, domnişoară. Acum trei seri, unul dintre ei s-a 
năpustit din şemineu în încăpere, şi s-a tot învârtit, până 
când Benny a deschis fereastra şi noi toţi l-am alungat 
afară. Râse, apoi zâmbi larg. A fost foarte distractiv! 

La 16 ani, cu un păr roşu, dezordonat şi cu obrajii ca 
merele, Alice era gălăgioasă, veselă şi destul de matură, 
încât să fie ca o mamă pentru copiii mai mici şi să îi 
protejeze cât putea de bine. Dacă nu ar fi fost orfană, ar fi 
fost la vârsta la care ar fi început să participe la baluri 
rurale şi ar fi atras atenţia multor fii de fermieri locali. Din 
păcate, în situaţia ei, avea noroc dacă măcar îi observa 
cineva prezenţa. 

De vinovăţie, lui Josie i se strânse inima, aşa cum se 
întâmpla întotdeauna când se gândea la soarta orfanilor. 
Dacă norocul nu ar fi intervenit în viaţa ei, ar fi putut foarte 
bine să sfârşească la fel ca Alice, cu puţine perspective şi 
un viitor întunecat. Fusese atât de norocoasă să fie 
adoptată şi ferită de ororile orfelinatului şi de destinul care, 
cel mai probabil, ar fi aşteptat-o, ca spălătoreasă de rufe 
sau slujnică la bucătărie. Sau, şi mai rău, ca prostituată 
obligată să îşi vândă trupul pentru un colţ de pâine. Nu, cel 
mai probabil ar fi fost deja moartă de boală sau de foame. 

În schimb, avea un cămin sigur şi cald, unde nu ducea 
niciodată lipsă de nimic. Pentru toate astea şi multe altele, 
ajunsese să-i iubească pe cei din familia Carlisle din toată 


inima. Dar nu era, cu adevărat, una de-a lor, nu era carne 
din carnea lor şi sânge din sângele lor. Işi amintea asta de 
fiecare dată când trecea pragul orfelinatului. 

Chiar şi acum, după 17 ani petrecuţi împreună cu 
familia Carlisle, simţea uneori că viaţa ei era un vis pe care 
nu îl merita. Şi, în momente mai întunecate, se temea că 
adopţia nu fusese adevărată, o teamă iraţională că această 
viaţă ar fi putut să îi fie răpită în orice moment. In colţurile 
întunecate ale minţii ei, auzea încă şoapte de îndoială, cum 
că ar fi posibil ca papa şi mama să îşi dea seama că nu 
putea fi niciodată a lor, aşa cum ar fi o fiică adevărată, şi ar 
putea să o alunge. Ştia că aceste gânduri erau întru totul 
absurde, că nici măcar o dată părinţii ei nu arătaseră nici 
cel mai mic semn că nu ar dori-o, dar ea nu putuse 
niciodată să se dezbare complet de temeri. 

Pentru că ştia că, dacă ei s-ar fi răzgândit vreodată şi 
ar fi alungat-o din familie, ar fi fost, cu adevărat, ca moartă. 

De aceea se ocupa în continuare de orfelinat şi ar fi 
făcut orice - orice era nevoie - pentru a le face copiilor 
viaţa mai bună. 

Alice îi zâmbi larg. 

— Cred că liliacul acela micuţ era la fel de speriat de 
noi, pe cât eram noi de speriaţi de el. 

— Sunt sigură. Se încruntă şi atacă puternic 
scândurile cu peria, ca şi când ar fi putut curăța, fizic, 
viitorul fiecărui copil, la fel de uşor ca podelele de lemn. 
Dar nu am mai auzit până acum de un liliac care să iasă 
dintr-un şemineu în care arde focul. 

— Nu era foc, domnişoară, şopti ea, mutându-se, ca 
să vină mai aproape de Josie, pentru ca nimeni, care s-ar fi 
putut afla pe scări ori pe palier, să nu poată auzi. Niciun foc 
nu a fost aprins în ultimul timp, nici măcar cele de sus. 

Sus. Vechiul pod care fusese transformat şi unde 
dormeau băieţii şi fetele în odăi separate, pe paturi scurte 
şi înguste. Josie se asigurase că aveau destule saltele şi 
pături acolo, sus, pentru toţi copiii, astfel încât niciun copil 
să nu doarmă pe podea. Dar camerele se răceau foarte tare 
până în zori şi doar focurile de cărbuni, pe care doamna 


Potter trebuia să le întreţină noaptea, făceau ca încăperile 
să nu devină insuportabil de reci. 

Mâna îi încremeni pe perie. Ridică privirea, temându- 
se de răspuns chiar în timp ce întrebă: 

— De ce nu? 

— Nu mai sunt cărbuni. 

Imposibil. josie se asigurase ea însăşi, cu doar o lună 
în urmă, că rămâneau suficienţi bani în contul orfelinatului, 
pentru a cumpăra destul cărbune ca să le ajungă copiilor 
până la primăvară şi insistase cu hotărâre pe lângă doamna 
Potter - de fapt, aproape ameninţând-o pe femeie - ca 
acele fonduri să nu fie cheltuite pe nimic altceva. Pe nimic 
altceva. Livrarea ar fi trebuit să fie făcută cu două 
săptămâni în urmă, iar boxa din beci ar fi trebuit să fie 
plină. 

— Ce s-a întâmplat? 

Alice ridică din umeri, ca şi cum răspunsul era 
evident. 

— Doamna Potter. 

Aruncând un blestem tăios, Josie trânti peria în 
găleată cu un pleoscăit zgomotos. Furia clocoti în ea atât 
de incandescent, încât aproape o orbi. Doamna Potter 
furase din nou banii orfelinatului şi nu lăsase nimic pentru a 
cumpăra cărbuni pentru iarnă. 

Naiba să o ia! Şi naiba să îl ia pe Royston că o 
angajase, fiindcă femeia făcea tot ce voia contele şi păstra 
tăcerea mişeleşte. Atâta timp cât făcea asta, Royston 
trecea cu vederea orice altceva, inclusiv faptul că fura. 
Inclusiv faptul că îi înfometa pe copii şi îi bătea. Şi nimic nu 
avea să se schimbe, atâta timp cât Royston se ocupa de 
orfelinat. 

Josie se lăsă pe călcâie şi îşi şterse fruntea cu o mână 
obosită. Lacrimi neputincioase îi umpleau ochii în timp ce o 
amărăciune teribilă îi ardea pieptul. Royston nu avea să o 
concedieze niciodată pe doamna Potter, nici nu avea să 
înlocuiască banii furaţi. lar Josie nu putea să meargă la 
părinţii şi la fraţii ei şi să le ceară să facă din nou donaţii. 
Deja dăduseră pentru orfani mult mai mult decât s-ar fi 


aşteptat oricine, ba chiar o ajutaseră să le cumpere haine 
noi şi încălțări în luna mai. 

Nu. Trebuia să facă rost singură de bani, din nou. ŞI 
să găsească o cale de a cumpăra şi livra o tonă de cărbune 
înainte de prima ninsoare. 

Îşi împreună mâinile tremurânde în poală şi umerii ei 
plăpânzi se  gârboviră sub greutatea enormei 
responsabilităţi. Clipi pentru a alunga lacrimile fierbinţi, de 
frustrare şi de oboseală. Doamne, Dumnezeule, nu avea să 
se termine niciodată? 

Alice se încruntă la ea. 

— Sunteţi bine, domnişoară? 

Josie expiră adânc şi aprobă, hotărâtă, din cap. 

— Voi găsi o cale de a înlocui cărbunele. 

— Cum? 

Într-adevăr, cum? 

— Nu îţi face griji. Zâmbi forţat pentru a o linişti pe 
fată şi ca să ascundă nesiguranța care o rodea. Mă voi 
gândi eu la ceva. 

Din stradă se auzi gălăgie. Zgomotul unor paşi 
alergând era însoţit de trântitul ocazional al unor uşi şi de 
ecoul unor copite de cai pe caldarâm. Un fluierat strident 
sparse liniştea după-amiezii. 

— Ce naiba...? mormăi Josie, trecându-şi mâna peste 
ochi şi ridicându-se în picioare. 

— Domnişoară Josephine Carlisle! 

Ingheţă, iar firişoarele de păr de pe braţe i se zburliră. 
Cunoştea acea voce, felul plăcut în care o scălda, ca o 
ploaie caldă de vară, felul în care îi făcea inima să bubuie şi 
stomacul să i se umple de fluturaşi... 

Thomas Matteson. 

— Domnişoară Carlisle! strigă el din nou, iar Josie se 
îngrozi. 

Al naibii bărbat! Avea să atragă atenţia întregului sat 
asupra lor, dacă o ţinea tot aşa. Probabil că o ştia şi el şi, 
pur şi simplu, nu îi păsa. Sau, mai degrabă, ştia că ea nu îl 
putea lăsa să continue şi că se va simţi obligată să îi 
răspundă, doar ca să îl facă să tacă. Să îl ia naiba! 


Alice alergă la fereastra deschisă şi se uită cu atenţie 
jos, în stradă. Ochii i se lărgiră şi îi făcu cu mâna lui Josie, 
plină de entuziasm. 

— Vai, domnişoară! Trebuie să vedeţi asta! 

Neştiind dacă să fie curioasă sau îngrozită, Josie se 
îndreptă tulburată spre fereastră, se aplecă peste pervaz şi 
se uită în jos - fix în ochii de safir ai marchizului de 
Chesney, care se afla dedesubt, în stradă. 

Un rânjet lent se întinse pe faţa lui frumoasă. 

— Domnişoară Carlisle, iată-te! strigă el ridicându-se 
pe bancheta unui faeton cu oiştea înaltă şi ţinând frâiele 
înfăşurate pe o mână. Ca frumoasa Julieta la fereastra 
balconului ei. 

— Încetează! şuieră ea, cu faţa roşie ca focul, căci un 
grup de săteni se adunaseră în jurul lui şi se zgâiau la 
spectacolul ciudat pe care îl dădeau gentlemanul acela 
aranjat şi femeia acoperită de praf. 

Dumnezeule, ultimul lucru de care avea nevoie era ca 
el să provoace o scenă! 

Calm, îşi scoase pălăria. 

— Am venit să vă iau la plimbare. 

Temându-se că avea să vină la Chestnut Hill după 
cum promisese, fugise de dimineaţă, devreme, ca să nu fie 
acolo când sosea. Sperase că, dacă nu o va găsi, avea să 
înţeleagă că nu voia să aibă nimic de a face cu el. 

Se strâmbă. Se pare că nu înţelesese. 

— Ţi-am spus. Îl săgetă revoltată cu privirea. Am alte 
planuri. 

— Dar planurile pe care le am eu, pentru noi doi, sunt 
mult mai interesante, o asigură el. 

Câţiva bărbaţi râseră auzind aluzia, iar ea se înroşi şi 
mai tare. Bărbatul acesta enervant nu avea nici urmă de 
decenţă? 

— Sunt ocupată aici! 

— Atunci aştept până termini. Întorcându-i spatele, 
diavolul încăpățânat se aşeză şi îşi rezemă cizmele pe 
suportul pentru picioare, în mod clar, pregătindu-se pentru 
o aşteptare îndelungată. Dar mă gândeam că fetelor şi 


băieţilor le-ar plăcea bunătăţile pe care le-am adus pentru 
ei. 

— Bunătăţi? ciripi Alice şi se aplecă şi mai mult peste 
fereastră. 

Josie apucă rochia fetei şi o trase înapoi, în încăpere. 

— Lord Chesney, nu poţi... 

Prea târziu. Copiii îi auziră vorbele şi năvăliră afară din 
clădire, pe stradă, ca să se îngrămădească în jurul 
faetonului şi a bărbatului a cărui expresie se transformase 
într-una de triumf. Stia că el câştigase, naiba să-l ia! 

— Ah, pleacă odată! strigă ea exasperată. 

— Coboară şi o să plec, o provocă el mieros. 

Neavând de ales - doar dacă nu cumva voia să dea un 
spectacol pe High Street pentru tot restul după-amiezii şi să 
dezamăgească un întreg orfelinat - se răsuci pe călcâie şi 
plecă de la fereastră. 

— Bine! se răsti ea. 

Cât tupeu avea să apară acolo! Şi, mai rău, să creeze 
o scenă care avea să dea satului subiect de bârfă 
săptămâni la rând, când ea îşi petrecuse cea mai mare 
parte din viaţă încercând să nu atragă atenţia asupra ei. La 
ce bun, când bărbatul acesta era decis să o atragă asupra 
ei. 

Deşi, dacă era să fie sinceră, o parte din ea găsea 
interesul lui flatant. Niciun alt domn nu o curtase vreodată 
cu atâta hotărâre, nu după ce îl potolise, aşa cum făcuse şi 
cu el de când se cunoscuseră, şi de ce el, dintre toţi 
oamenii - un marchiz, pentru numele lui Dumnezeu! - era 
acela care o făcea, o nedumerea din cale-afară. Chiar dacă 
era conştientă că atenţiile lui aveau să se dovedească la fel 
de trecătoare ca şi ale altor oaspeţi de la Blackwood Hall, o 
speranţă nebună îi provoca fluturi în stomac. Nu se putea 
opri. Era încă la fel de atrasă de el, cum fusese din primul 
moment în care îl zărise, şi cât era de minunat să viseze cu 
ochii deschişi că interesul lui ar fi putut fi mai mult decât o 
distracţie trecătoare pentru un crai, la o petrecere 
plictisitoare. 

Dar trebuia să stea departe de el. Mai ales dacă avea 


de gând să continue să atragă atenţia asupra ei. Nu putea 
să îngăduie asta, cu sau fără frumosul marchiz. 

Tropăi până jos şi ieşi pe uşa principală, cu restul 
copiilor îngrămădindu-se în urma ei. Ochii lor se măriră 
când văzură perechea de cai şi elegantul faeton de curse 
pe care Thomas îl împrumutase din grajdurile lui Royston, 
în timp ce ochii lui Josie se îngustară la bărbatul cocoţat în 
el. 

— Aţi spus bunătăţi, domnule. Jasper, unul dintre 
băieţii mai mari, ieşi din grupul de copii. Ce fel de bunătăţi? 

Thomas făcu semn cu degetul către spatele 
faetonului. 

— Desfă coşul acela, din spate, şi vei afla. 

Jasper şi Benny se grăbiră să înainteze în timp ce un 
murmur entuziasmat creştea în rândul grupului de copii. 
Primeau rar bunătăţi, iar felul în care le erau livrate de data 
asta făcea ca evenimentul să semene cu dimineaţa din ziua 
de Crăciun. Deşi un sentiment de entuziasm lua naştere în 
propriul piept, ceea ce, probabil, nu avea nicio legătură cu 
acel coş, ci cu bărbatul arătos care îl adusese, Josie se 
încruntă iritată cum băieţii dau jos coşul, care era aproape 
la fel de mare ca micuța Clara, care arunca priviri jucăuşe 
către Thomas, din spatele fustei lui Josie. 

Jasper ridică repede capacul şi exclamaţii de „ah!” şi 
„O!” se auziră de la copiii îngrămădliţi în jurul lui. 

Josephine se uită peste capetele lor şi observă ochii 
albaştri ai lui Thomas privind-o. 

— Ce le-ai adus? 

— Am cerut bucătăresei de la Blackwood să 
pregătească un coş cu plăcinte cu carne şi biscuiţi cu 
lămâie, explică el, cu privirea ţintuită în ochii ei. Ştiam că 
nu o să le refuzi o astfel de surpriză. 

— Şantaj, Lord Chesney? îl dojeni ea, deşi îi admira 
vicleşugul. Era exact ceea ce ar fi făcut şi ea. Te-ai cobori 
într-atât, încât să te dai bine pe lângă copii, ca să mă obligi 
să fac ceea ce vrei? 

— Desigur. Strunind caii opriţi cu frâiele într-o mână, 
întinse cealaltă mână către ea. Aşa că te rog să îmi 


mulţumeşti pentru bunătate arătându-mi peisajele. 

Prinse licărirea din ochii lui şi ştiu că o provoca. La fel 
cum ştia că fusese prinsă în capcană. Nu putea fi atât de 
nepoliticoasă încât să îi refuze invitaţia în faţa mulţimii de 
săteni curioşi, mai ales că le adusese copiilor un dar cu 
adevărat minunat. : 

Dar, în acelaşi timp, refuză să se lase prinsă. In 
schimb, îi aruncă un zâmbet greţos de dulce. 

— Am muncit înăuntru. Mă tem că sunt prea ciufulită 
şi plină de praf. 

— Eu cred că arăţi minunat. 

O căldură o învălui, ca lumina dimineţii, iar inima îi 
tresăltă. Chiar o credea drăguță? 

Dar avea timp să se gândească la asta mai târziu, 
atunci când nu se va fi zgâit la ea jumătate din sat, 
aşteptând un răspuns din partea ei. 

— Din nefericire, camerista mea nu e cu mine şi nu 
văd niciun rândaş care să ne însoţească. 

— Vă însoțesc eu, se oferi Alice. 

Josie îi făcu fetei semn cu piciorul, să tacă. 

— Fără o  însoţitoare potrivită, continuă ea, 
aruncându-i o privire încruntată lui Alice ca să îi închidă 
gura, nu pot pleca nicăieri. 

Auzind asta, unii localnici râseră amuzaţi, iar alţii 
dădură din cap aprobator. Dar refuzul ei ferm, motivat de 
bunele maniere, fu îndeajuns pentru a împrăştia mulţimea, 
când nu mai rămăsese nimic interesant de văzut pe stradă, 
cu atât mai mult cu cât o cunoşteau destul de bine, încât să 
ştie că nu va ceda. Şi mai ales acum, când copiii fugiseră cu 
plăcintele cu carne şi biscuiţii cu lămâie în orfelinat, cu tot 
CU COŞ. 

— Dar poţi. Se aplecă şi-şi aduse ochii la acelaşi nivel 
cu ai ei. Tocmai de aceea i-am cerut lui Royston să îmi 
împrumute faetonul. 

Ea clipi, neînţelegând absolut deloc. Ce avea a face 
un faeton cu lipsa unei însoţitoare? 

— Chiar nu ştii? şopti el surprins. Cu siguranţă că ai 
avut peţitori care te-au scos cu trăsura... 


— Lord Chesney, îl întrerupse ea iritată şi ridică o 
mână să îl oprească. Foştii peţitori - sau, mai degrabă, lipsa 
lor - nu aveau nimic de-a face cu actuala ei nelinişte. Era 
acest bărbat, cu farmecul şi săruturile lui, care o topeau, şi 
cu hotărârea de a-i descoperi secretele, care o făcea să 
tremure în încălțări şi să se înfioare. Nu am timp pentru 
jocurile tale. 

— Nu mă joc, sunt serios. Se aplecă mai mult, ca să-i 
explice: Cel care conduce un faeton nu îşi poate lua mâinile 
de pe hăţuri, deci eşti în perfectă siguranţă chiar şi fără 
însoţitoare. Domnii londonezi conduc adesea faetoane 
pentru a putea fi singuri cu doamnele lor. 

Inima îi sări din piept. 

— Tu... îşi cobori vocea la o şoaptă liniştită, pe care 
nu putea să o audă nimeni altcineva. Vrei să petreci timp 
singur... cu mine? 

— Foarte mult. Apoi ochii lui se umplură de o ardoare 
care o făcură să simtă cum i se strânge inima. Petrece-ţi 
după-amiaza cu mine, Josephine. Te rog! 

Şi ea îşi dorea. Chiar şi acum degetele de la picioare i 
se curbau la gândul tentant de a fi singură cu el. Poate că 
ar fi sărutat-o din nou, cu nevoia aceea ameţitoare, 
delicioasă, care o ţinuse trează toată noaptea trecută şi 
care îi făcuse stomacul să facă tumbe ori de câte ori se 
gândea la cât de bine se simţise în braţele lui. Şi se gândea 
aproape tot timpul. Pentru că fusese bine. Atât de bine! 

Dar ştia mai bine de atât. Wu cu acest bărbat, 
indiferent cât era de tentant. 

Aşa că, în ciuda felului în care arăta, plină de praf, 
strâmbă din nas cu toată aroganţa de care era în stare, 
pentru a-l alunga. 

— Nu suntem în Londra, milord. 

— Nu, nu suntem, încuviinţă el. Dar avem un faeton. 
Fluieră. Băieți! 

Fără niciun avertisment, trei perechi de mâini îi 
înconjurară talia şi o ridicară. Scoase un strigăt de surpriză 
către Jasper şi cei doi băieţi din spatele ei, apoi Thomas o 
luă de braţ şi o trase, ridicând-o până o aşeză pe banchetă, 


lângă el. 

În momentul în care fundul ei atinse bancheta, 
Thomas scutură hamurile şi echipajul o porni de-a lungul 
străzii. El aruncă trei monede în spate, către băieţi, care 
probabil fuseseră complici de la început, apoi se întoarse cu 
faţa, apucă cu ambele mâini hăţurile pentru a controla caii 
şi îi mână la trap rapid. 

— Ce faceţi? clocoti ea. Mâinile ei apucară cu putere 
bancheta de sub ea în timp ce se aşeza mai bine pe perna 
de piele, neavând de ales decât să se ţină cât putea de 
strâns ca să nu cadă. 

— Am crezut că e destul de evident. Priceput, 
îndemnă caii la pas lin, rapid şi rânji. Te-am răpit. 

Privi în jos, la roţile care se învârteau şi la pământul 
care accelera sub ei, în timp ce alergau dinspre sat către 
râu şi către ogoarele de pe partea cealaltă. O, cu siguranţă, 
fusese răpită! Şi fără să poată scăpa, nu fără să-şi rupă 
gâtul. 

— Opreşte în clipa asta! porunci ea, cu aceeaşi voce 
dezaprobatoare pe care o folosea când copiii nu se purtau 
cum trebuie. Nu ai permisiunea tatălui meu de a mă scoate 
la plimbare. 

El îi aruncă o privire amuzată şi ridică din sprâncene. 
Ca şi cum spusese cel mai absurd lucru din lume. 

— Chiar vrei să îi explic tatălui tău cum ne-am 
cunoscut şi ce făceam când te-am rugat să ieşim la 
plimbare cu trăsura? 

Închise gura, iar căldura unei noi îmbujorări i se 
răspândi pe faţă. Naiba să îl ia că folosea buna-cuviinţă 
împotriva ei! Oftă adânc, ştiind că fusese învinsă şi îl săgetă 
cu privirea ei cea mai ucigătoare. 

— Faci des genul acesta de lucruri? 

— Să scot doamne la plimbare? 

Se referise la răpire. Dar acum, când el pusese 
întrebarea cu voce tare, descoperi că era curioasă, în mod 
ciudat şi fără niciun motiv întemeiat, tocmai de acest 
aspect. Avea să se dovedească a fi exact la fel ca toţi 
ceilalţi domni de dinaintea lui - interesat de ea doar atâta 


timp cât era nevoie ca să se distreze, uitând-o de îndată ce 
petrecerea avea să ia sfârşit. 

Totuşi, dacă tot întrebase... 

— Da, o faci des? 

El ridică din umeri. 

— Ocazional. 

Nu era pregătită pentru ghimpele de gelozie din 
pieptul ei, apărut la auzul acelui singur cuvânt, nici pentru 
furnicătura care pulsă prin ea şi care se opri, neruşinat, 
între picioarele ei, atunci când el spuse tărăgănat: 

— Dar niciodată cu o femeie atât de interesantă ca 
tine, Josephine. 

Nu avu timp să reflecteze asupra înţelesului spuselor 
lui, pentru că el, cu o smucitură din hăţuri, îndemnă caii la 
galop mic, lent, când depăşiră marginea satului, unde locul 
pietrişului fusese luat de praf, iar drumul cotea către râu. 
Se aşeză mai bine pe banchetă, cu o mână ţinându-se de 
marginea scaunului, iar cu cealaltă agăţându-se strâns de 
braţul lui, neavând altceva de care să se ţină. 

Se uită în jos la Josephine, măsurând-o din ochi. 
Obrajii ei se încinseră sub privirea lui pătrunzătoare. Ştia că 
arăta înfiorător şi, cocoţată lângă el, pe banchetă, nu avea 
unde să se ascundă de acei ochi de safir care vedeau prea 
multe. Pulsul i se acceleră, pe de o parte, din cauza bruştei 
nervozităţi pe care el o stârnise în ea şi, pe de alta, din 
cauză că se simţea prinsă în capcană. Şi era disperată să 
găsească o cale de scăpare. 

Se îndepărtă de el. 

— De ce faci asta? întrebă ea fără ocolişuri. Ce ai 
putea dori de la mine? 

El încetini faetonul, în cele din urmă făcând caii să 
meargă la pas atunci când ieşiră de pe drumul principal şi 
intrară pe un drum de ţară care se îndrepta către ogoare, 
ascuns de un gard viu înalt. Se întoarse cu faţa spre ea, caii 
nemaiavând nevoie de toată atenţia lui. 

Ceea ce însemna că putea să îi acorde ei mai multă 
atenţie. 

— Ţi-am spus că... 


— Da, că sunt un mister ce trebuie rezolvat, aruncă 
ea. Ceea ce era exact lucrul de care se temea, motivul 
pentru care încerca atât de mult să îi abată atenţia de la 
ea. Pentru că se apropia prea mult, cu o curiozitate care nu 
putea duce la nimic bun. Şi totuşi, de câte ori încerca să îl 
alunge, părea că îi stârneşte şi mai mult interesul. lar asta 
trebuia să înceteze. În momentul acela. Şi, după cum ţi-am 
mai spus, nu este nimic de rezolvat. 

— Minti, o acuză el pe un ton indiferent. 

îndrăzneala lui o uimi. 

— Sincer, Lord Chesney, mă faci să... 

— Thomas, o corectă el. 

Cu un oftat exasperat şi refuzând să îi spună pe 
numele de botez, începu din nou: 

— Faci imposibilă purtarea unei conversații 
cuviincioase. Doamnelor nu le place să fie numite 
mincinoase. 

— Atunci doamnele nu ar trebui să mintă, o 
admonestă el uşor. Tu ești un mister, Josephine. Nu semeni 
cu niciuna din femeile pe care le-am întâlnit vreodată. 

Inima îi tresăltă auzind declaraţia. În mod clar, o 
minciună, complimentul era, evident, făcut cu gândul de a 
o înmuia şi a-i înlesni lui vânătoarea, şi cu toate astea, 
cuvintele lui o încălzeau de parcă ar fi declarat-o cea mai 
frumoasă femeie din lume. Şi, vai, ce căldură periculoasă 
era! 

Hotărâtă să reziste farmecelor lui, pufni ca şi cum ar fi 
fost jignită de compliment. 

— Nu sunt specială. 

— Ba da, eşti, şopti el, iar vocea lui adâncă o 
înconjură ca nişte degete mângâietoare. Poţi să negi cât 
vrei, dar e ceva diferit la tine. Şi trebuie să descopăr despre 
ce este vorba. 

înghiţi în sec nervoasă. Secretul ei era încă în 
siguranţă, deşi nu era complet sigură că şi ea era. Nu, 
având în vedere felul în care continua să o privească de 
parcă ar fi vrut să se înfrupte din ea. 

Şi, cu siguranţă, nu cu dorinţa inexplicabilă care se 


furişa în interiorul ei, de a-l lăsa să facă asta. 

Totuşi, suspiciunea pulsa în ea. 

— De ce? întrebă ea, dar, la naiba, cuvintele îi ieşiră 
gutural, ca un tors de pisică. 

El ezită şi privi într-o parte. 

— leri-dimineaţă, când eram în grajd... Privirea îi 
rămase aţintită pe urechile cailor din faţa lui. Cum de ai 
ştiut să mă linişteşti în felul acela? 

Ea clipi. „Acela” era marele secret pe care el voia să îl 
afle de la ea? Ei bine, nu era deloc la ce se aştepta. Dar nici 
nu ştia ce să răspundă. Işi muşcă buza. Ce ar fi putut 
spune? Că ştia cum să îl liniştească pentru că îi alinase pe 
orfani atunci când trecuseră prin bătăi crunte, zile 
îngheţate fără mâncare şi fără pături ori prin nopţi în care 
fuseseră încuiaţi în pivniţă cu şobolanii? Dar nu îi putea 
spune cum fusese viaţa ei înainte de a-i întâlni pe cei din 
familia Carlisle, pentru că atunci i-ar fi fost cu adevărat milă 
de ea. Şi nu s-ar mai fi uitat niciodată la ea cu ochii aceia 
înflăcăraţi, ca şi cum era o femeie pe care un bărbat ca el 
ar dori-o cu adevărat. 

Nu avea niciun viitor împreună cu el; nu era nici 
naivă, nici îndeajuns de nesăbuită încât să aştepte mai mult 
de la el. Dar nu era pregătită nici să renunţe încă la orice 
speranţă şi să pună capăt fanteziei înainte să fie nevoită să 
o facă. 

Fixându-şi privirea asupra mâinilor pe care le ţinea în 
poală, ridică din umeri şi rosti: 

— De ce are importanţă? 

— Pentru că uneori, admise el cu o urmă de 
stânjeneală în voce, sunt cuprins de spaimă. Un zgomot 
puternic sau o mişcare bruscă şi devin... neliniştit. 

„Neliniştit?” Ceea ce văzuse ieri nu fusese nelinişte, ci 
un atac de panică în toată regula, şi era clar, după cât de 
repede îşi revenise, că nu era o surpriză pentru el. Ceea ce 
însemna că atacurile aveau loc des. 

Se pare că Thomas Matteson îşi apăra propriile 
secrete. 

— Când sunt lângă tine, Josephine, nu e nicio... Se 


opri, cenzurând orice mărturisire liniştită pe care ar fi vrut 
să o facă. În schimb, continuă spunând: Nimeni nu a reuşit 
să mă ajute aşa înainte. Am nevoie să aflu ce-ai făcut, cum 
ai ştiut ce să faci. Făcu o pauză. Trebuie să ştiu de ce tu. 

El avea nevoie să ştie, la fel cum ea avea nevoie să 
păstreze secretul. Totuşi, preţ de o clipă, se gândi să 
mărturisească totul, să-şi găsească, în sfârşit, alinarea, 
împărtăşind cu cineva acea parte din viaţa ei care o separa 
atât de mult de oamenii pe care îi iubea. Chiar şi de familia 
ei. 

Nu. Nimic bun nu avea să iasă din asta. Trebuia să îl 
convingă să o lase în pace înainte de a-i descoperi toate 
secretele. Şi nu exista niciun alt mod de a o face, în afară 
de a i-l destăinui pe cel mai dureros dintre ele. 

Ignorând durerea ascuţită provocată deopotrivă de 
groază şi de panică, trase adânc aer în piept şi spuse uşor: 

— În seara aceea, la dans, i-ai cunoscut pe fraţii mei. 
Ignoră strângerea de inimă pe care o simţea în timp ce 
mărturisea: Dar nu sunt fraţii mei adevăraţi. 

— A, fraţi vitregi. El dădu din cap înţelegător. Ceea ce 
explică de ce nu semeni deloc cu... 

— Am fost adoptată. 


Thomas trase brusc de frâie, iar caii se cabrară şi se 
opriră. Se întoarse pe banchetă şi se holbă surprins la ea. 
Adoptată? Ştia că are secrete, dar, Doamne, Dumnezeule, 
nu se aşteptase la asta. 

Mijindu-şi ochii, studie fiecare părticică din ea, de la 
ochii verzi ca marea până la praful de pe fruntea ei. Din 
momentul în care îşi itise capul pe fereastra orfelinatului să 
îl privească, văzuse o sută de emoţii diferite străbătându-i 
chipul frumos, dar întotdeauna clipele în care lăsa garda jos 
erau efemere, ca şi cum un voal îi acoperise trăsăturile. 

Dar expresia de acum... ei bine, aceasta era de o 
vulnerabilitate pur feminină şi îl lăsă fără suflu. 

Se uita în jos, la mâinile ei, ca şi când nu ar fi fost în 


stare să îl privească, de teamă că el s-ar fi holbat la ea, 
şocat. Sau, şi mai rău, cu milă. 

— Mama îşi mai dorea un copil - o fetiţă -, dar 
avusese complicaţii cu Quinn, iar doctorii au sfătuit-o să nu 
mai rămână însărcinată. Aşa că m-au adoptat pe mine. 
Privirea îi rămăsese aţintită pe degetele care trăgeau, 
nervoase, de fustă. Aveam şase ani şi eram o pacoste, cu 
adevărat cel mai de neconceput copil pentru a deveni fiica 
unui baron. Dar voiau o fiică care să le poată ţine piept 
băieţilor şi m-au crescut ca şi când aş fi fost fiica lor 
naturală. 

— Eşti foarte norocoasă, murmură el, neştiind ce 
altceva să spună. 

Dar un zâmbet trist, autoironic apăru pe buzele ei. 

— Bănuiesc că da. 

Cu siguranţă nu era răspunsul la care se aştepta el. 

— Josephine, dacă eu... 

— Acum, că ştii cine sunt cu adevărat, îl întrerupse 
ea, îndreptându-şi spatele când se ridică de pe banchetă, 
lângă el, sunt sigură că vei dori să îţi ceri scuze pentru că 
m-ai sărutat ieri în grajd şi că m-ai adus înapoi de la 
orfelinat. 

— Pentru nimic în lume, şopti el, lăsându-şi ochii să 
lunece, ademenitor, pe cele două umflături ale sânilor abia 
vizibili deasupra răscroielii gulerului dantelat. | se păru că 
tremură. Felul în care arăţi şi gustul tău, ceea ce îmi faci... 

Auzind asta, ea înghiţi nervos în sec, iar unduirea 
uşoară a gâtlejului ei îi făcu stomacul să se încleşteze atât 
de tare, încât se opri brusc din vorbit. Pe toţi dracii, femeia 
asta era un leac otrăvit. 

Se foi un pic pe bancheta îngustă, pentru a-şi lipi 
coapsele de ale ei şi nu mai încăpea îndoială că tremura. O 
femeie atât de puternică, de încrezătoare şi totuşi atât de 
vulnerabilă, de inconştientă de efectul pe care îl avea 
asupra lui. Clocoti în el frustrarea că nu putea să o ia în 
braţe să o sărute din nou, doar pentru a-i demonstra, chiar 
în acea clipă, cât de potrivit fusese faptul că o sărutase. 
Acelaşi faeton care le îngăduia să fie singuri, fără însoțitori, 


îi împiedica, de asemenea, să se bucure de plăcerile celor 
neînsoţiţi. Şi singuri. 

— Ţi-a plăcut, Josephine? întrebă el, cu blândeţe, 
nevrând să o sperie cu dorinţa lui arzătoare de a-i auzi 
răspunsul. 

Mâinile ei se încordară pe materialul fustei, ca şi când 
ar fi luptat împotriva impulsului de a-l plesni sau de a-l 
trage mai aproape. Şi micuța pacoste ar fi putut lua în 
calcul oricare din cele două posibilităţi. Dar el ştia ce îşi 
dorea de la ea, deşi se temea că ea nu îşi dorea acelaşi 
lucru. Dumnezeule! Nu i se întâmplase niciodată să nu ştie 
dacă o femeie îl dorea sau nu. De obicei, săruturile lui le 
făceau pe femei să cerşească să fie duse în patul lui, dar, la 
o adică, Josephine Carlisle nu era o femeie obişnuită. Era o 
făptură interesantă, ageră şi independentă, aşa cum nu mai 
întâlnise până atunci. Una care îl făcea să se simtă 
reîntregit atunci când era cu ea. Şi nu era încă pregătit să 
renunţe la acea senzaţie. 

Când ea nu răspunse, el insistă. 

— Ei bine, mie cu siguranţă mi-a plăcut să te sărut. Îşi 
frecă uşor piciorul de al ei, pielea cizmei lui alunecând pe 
ciorapul ei moale de sub tivul rochiei. Excitarea ce înflorea 
o făcu să tremure, iar buzele ei senzuale se întredeschiseră 
delicat, ceea ce făcu ca inima lui să bubuie cu putere în 
piept. Spune-mi că şi ţie ţi-a plăcut, o îndemnă el cu 
tandreţe, rugându-se ca ea să nu audă disperarea din 
vocea lui. Haide, Jo! Nu mă face să mă simt ca un ticălos 
pentru că te doresc. 

Ochii ei se lărgiră când îi întâlniră pe ai lui, iar apele 
verzi din adâncul lor deveniră întunecate şi tulburi. Şopti, 
nevenindu-i să creadă: 

— Tu m-ai dorit? 

Căldura neintenţionată din cuvintele ei se revărsă în 
jos până în vârful mădularului şi i-l întări instantaneu. 
Cerule! Slavă Domnului că şedea, altfel ea ar fi putut vedea 
foarte clar cât de mult o dorea. 

— Incă te doresc, răspunse el, cu aceeaşi căldură în 
voce. 


Ea continua să îl privească, cu aceeaşi expresie de 
neîncredere derutată, dar era acolo şi dorinţă pentru el. 
Pieptul i se strânse, ca unui băietan necopt care se afla 
singur cu prima lui femeie. 

— Dar tu ce îţi doreşti de la mine, Josephine? 

În acea clipă, i-ar fi dat tot ce ar fi cerut, doar ca să 
rămână cu el, ţinând bezna la distanţă şi făcându-l să se 
simtă din nou viu. Şi dacă ar fi îndrăznit să-i spună că şi ea 
îl dorea la fel de mult... 

O seriozitate sumbră îi întunecă faţa frumoasă şi şopti 
atât de încet, încât el abia o auzi: 

— Cărbune. 

— Poftim? Nu se putea să fi auzit bine... „cărbune”? 

În loc să repete cuvintele, se holbă curioasă la el, cu 
capul aplecat uşor într-o parte, în timp ce îl studia. 

— Nu te deranjează că sunt orfană? Neîncrederea îi 
inundă vocea blândă. Nu te face să doreşti să dai fuga 
înapoi, la orfelinat, să mă duci înapoi? 

— Absolut deloc. Nu-i păsa nici cât negru sub unghie 
că era adoptată. Cel mai bun prieten al lui şi în acelaşi timp 
cumnat fusese orfan, iar el îl iubea pe Nathaniel Grey ca pe 
un frate adevărat şi nu avea o impresie proastă despre el 
pentru asta. De fapt, îl admira pentru că supravieţuise 
acelei copilării oribile şi că se întreţinuse singur, devenind 
unul dintre cei mai puternici bărbaţi din Anglia. 

Dar expresia suspicioasă de pe chipul ei îi spunea că 
nu îl credea. Nu conta, atâta timp cât îl îngăduia în preajma 
ei. Atâta timp cât putea să îşi dea seama care era acel 
lucru pe care ea îl avea şi care o făcea capabilă să îi ofere 
linişte, aşa cum nu mai avusese de când fusese împuşcat, 
ca să poată lua cu sine acea linişte după ce îl va fi prins pe 
tâlharul lui Royston şi se va fi întors la Ministerul de Război. 

Ridică o sprânceană, provocându-l. 

— Atunci nu te mişca. 

Ei bine, acela era un răspuns neaşteptat. Plimbarea 
devenise, dintr-odată, foarte interesantă şi în adâncul lui 
ardea de curiozitate să descopere ce gânduri îi treceau prin 
mintea ei sprinţară. 


— Bine. 

Trăgând adânc aer în piept, ca şi cum şi-ar fi făcut 
curaj, întinse uşor mâna spre a lui, în timp ce el ţinea 
hăţurile între genunchi. Atingerea era blândă şi delicată şi, 
chiar şi prin mănuşi, îi putea simţi căldura şi tandreţea 
degetelor care îl explorau curioase. Mâna îi tremură, în 
inocenţa ei lipsită de experienţă, în ciuda aparenţei 
sofisticate pe care o afişa. Ar fi râs de prefăcătoria ei, dacă 
nu ar fi fost scuturat de un fior electric, care numai inocent 
nu era, iar mădularul nu i-ar fi tresărit la gândul ispititor al 
mâinilor explorându-i trupul. 

— Au mai fost şi alţi domni la Blackwood care au vrut 
să îmi atragă atenţia la fel ca tine, admise ea domol în timp 
ce mâna continua să alunece de-a lungul antebraţului, până 
la îndoitura cotului, apoi în sus, spre umăr, pipăind 
muşchiul tare de sub mânecă. 

O urmă de gelozie îl străbătu, dar al naibii să fie dacă 
o să îi arate. 

— Nu îi învinuiesc. 

— Hmm. Şi-au petrecut săptămâna  dăruindu-mi 
buchete de flori şi făcându-mi complimente, procedând în 
aşa fel încât să se aşeze lângă mine la cină, flatându-mă cu 
atenţiile lor şi cu invitaţii la plimbări în grădină, călătorii cu 
trăsura prin sat... 

Sub examinarea ei atentă, rămase perfect nemişcat, 
neîndrăznind să spună nici măcar un singur cuvânt de 
teamă că ea s-ar fi oprit. Nu îşi mai amintea de când nu mai 
fusese descoperit în voie de o femeie, ca acum. Femeile cu 
care se asociase erau experimentate şi plictisite de viaţă, 
atât de tare, încât mângâierea muşchilor unui bărbat nu 
avea nicio fascinaţie pentru ele. Dar atingerea lui Josie era 
curioasă şi stângace, mai mult ca sigur stimulată de 
ardoarea întâlnirii pe care o împărtăşiseră în grajd, aşa că 
ultimul lucru pe care îşi dorea să îl facă era să o oprească. 

Totuşi, găsea în atingerea ei inocentă ceva mai mult 
decât o beţie sexuală. O găsea tămăduitoare. Pentru că, 
atunci când ea îşi puse cealaltă mână, uşor, pe braţul lui, 
vârfurile degetelor ei atingând acel punct de pe încheietura 


lui, chiar acolo, unde se termina mănuşa, mâncărimea 
începu să scadă, până când rămase doar căldura palmei ei. 

— Unul sau doi dintre ei s-au aventurat chiar să mă 
ducă la prăvălie să cumpăr panglici. Râse uşor de ridicolul 
situaţiei. Îţi imaginezi... panglici? 

— Probabil că nu te cunoşteau prea bine. Vocea îi era 
întretăiată de excitare, buzele îi tânjeau de dorinţa de a-i 
simţi gustul. 

— Vai, credeau că mă cunoşteau destul de bine. La 
urma urmelor, aflaseră că sunt orfană. 

Mâna ei urmări linia gulerului redingotei, până la 
revere şi apoi continuă în jos, către piept. 

Injurând în gând faetonul şi neputinţa de a lăsa frâiele 
pentru a o atinge, se forţă să respire încet şi regulat, numai 
că, atunci când mâna ei lunecă sub jachetă să se joace cu 
nasturii de la vestă, gemu înfiorat. 

— Ceea ce însemna că îşi închipuiau că ar putea să se 
bucure de plăcerea de a mă compromite - mă refer la cei 
care nu presupuneau că mă culcasem deja cu cineva. Au 
crezut că îşi pot pune mâinile pe mine după bunul lor plac. 

Trase o gură de aer în piept printre dinţii încleştaţi, la 
gândul de a face exact asta... de a explora cu mâinile sub 
fustele ei pentru a o găsi umedă şi fierbinte, dorindu-l, şi de 
a-i suge sânii. Se gândea la atingerea ei, la mâinile ei pe 
muşchii pieptului lui şi la gura ei coaptă cuprinzându-i 
mădularul. Cu siguranţă, nu ar fi fost nici urmă de beznă în 
spatele acelui amuzament, iar atunci când vor fi terminat 
să îşi ofere plăcere unul celuilalt, ar fi dormit. Fără 
coşmaruri, fără teroarea de a se trezi singur în întuneric. Cu 
Josephine încă în braţele lui. 

— Vezi tu, credeau că nu vor fi obligaţi să îşi asume 
responsabilitatea. Până la urmă, oi fi eu fiica adoptivă a 
unui baron, dar, sub toată această mătase şi dantelă, sunt 
doar o orfană. În adâncurile verzi ale ochilor ei, el văzu 
excitare şi dorinţă; era de netăgăduit. Dar văzu şi altceva - 
suspiciune. Aristocrația nu l-ar repudia pe unul de-al lor, 
dacă refuza să se însoare cu cineva ca mine. Şi ei ştiau 
asta. Și tu o ştii. 


— Nu sunt unul dintre acei bărbaţi, scrâşni el, cu o 
furie amestecată cu excitare. Nu aş îndrăzni niciodată să 
gândesc asta despre tine. 

Mâinile lui se strânseră în jurul hăţurilor. Era furios pe 
acei bărbaţi care se gândiseră că ar fi putut să o 
compromită şi apoi să plece, pur şi simplu, ca şi când nu ar 
fi fost nimic mai mult decât un divertisment la o petrecere. 
Apoi furia se îndreptă asupra lui însuşi, când îşi dădu seama 
că era exact ceea ce şi el voia să facă - să se bucure de ea, 
în mod egoist, pentru ca apoi să păstreze, cumva, liniştea 
pe care ea i-o aducea şi să se reîntoarcă la vechea lui viaţă. 
O viaţă care nu îngăduia distragerea pe care ea i-o aducea. 

Degetele ei eliberară primul nasture, iar lui i se opri 
brusc respiraţia. Era un joc periculos. 

— Josephine... 

Ea îşi duse buzele la urechea lui şi şopti: 

— Deci trebuie să cred că îmi acorzi atenţie, mă 
răpeşti ca să mă scoţi la plimbare şi mă săruţi doar pentru 
că îţi place să-ţi petreci timpul cu mine? 

Vârfurile degetelor ei lunecară sub vestă şi sub 
lavalieră pentru a mângâia pielea goală a gâtului său... atât 
de blânde şi de delicate, atât de chinuitor de erotice în 
atingerea lor uşoară ca un fulg. Nu-i scăpă ironia că ea 
imita intenţionat felul cum o mângâiase el dimineaţa 
trecută, în grajd, felul cum îi desfăcuse gulerul pentru a-i 
atinge pielea fină de sub el. Ea folosea propria lui metodă 
de seducţie împotriva sa. 

— Şi fără niciun alt motiv, în afară de acesta? 
Cuvintele ei moi îi gădilară urechea ca o provocare. 

Cu bătăile inimii accelerate, deopotrivă de excitare şi 
de furie, refuză să-i răspundă. Nu putea nega că voia să o 
seducă, din ce în ce mai mult, cu fiecare clipă care trecea. 
Afurisita de femeie o ştia şi ea. Dar o dorea pentru mai mult 
decât o eliberare fizică şi cum ar fi putut să îi explice asta 
fără să o sperie? 

— Fii sincer cu mine, Thomas! Fiecare cuvânt ieşea ca 
o respiraţie fierbinte, înfiorată. Ai de gând să îmi faci curte 
după ce se termină petrecerea? 


Ar fi fost atât de uşor să o mintă şi să obţină exact 
ceea ce-şi dorea - compania ei în următoarele patru zile, 
delicioasa distragere pe care i-o oferea ţinând la distanţă 
negura, poate câteva sărutări şi mai multe intimităţi 
împărtăşite. Dar îşi dorea şi mai mult vechea lui viaţă şi nu 
era loc de o femeie în ea. Nici măcar pentru o femeie atât 
de specială, cum era ea. 

— Nu, muşcă el cuvintele, sincer, frustrarea bubuind 
dureros prin el. 

— Atunci nu eşti cu nimic diferit de toţi ceilalţi bărbaţi, 
până la urmă. Dovedindu-şi punctul de vedere, îşi retrase 
mâinile de pe el, apoi îşi încrucişă strâns braţele la piept, 
pentru a ridica între ei o barieră cât mai mare. Ochii îi 
străluceau acuzator. Şi cred că ar fi mai bine dacă am 
păstra distanţa de acum încolo. 

El îşi încleştă maxilarul. Încăpăţânată, îndărătnică, 
provocatoare... Era norocoasă că nu îşi putea lua mâinile de 
pe hăţuri, căci altfel ar fi strâns-o de gât chiar acolo pentru 
lecţia pe care i-o dăduse. Să stea departe de ea? Aproape 
că izbucni în râs. Era prea aproape de a-şi recăpăta viaţa pe 
care o pierduse, atât prin recomandarea lui Royston de a-l 
aresta pe tâlharul la drumul mare, cât şi prin sentimentul 
că bezna se retrăgea, de când o întâlnise pe ea, pentru a 
îndrăzni să se oprească. 

— Să dea naiba dacă o s-o fac, mormăi el şi scutură 
puternic hăţurile, îndemnând caii la galop pentru a o duce, 
fără tragere de inimă, înapoi, în sat. 


Capitolul 5 


Thomas stătea nemişcat pe calul său, la adăpostul 
pădurii întunecate şi încerca să nu tremure de frig. 

Trecuse bine de miezul nopţii, iar el se afla acolo de 
mai bine de două ore, nemişcat, aşteptând în locul unde 
avuseseră loc cele mai multe dintre atacuri. Nu îl deranja. 
Ce însemna încă o noapte de nesomn după anul pe care îl 


avusese, mai ales că în seara aceea toate coşmarurile lui ar 
fi putut lua sfârşit? 

Privi în jos, spre mâinile cu care ţinea hăţurile şi un 
zâmbet strâmb îi apăru pe buze. Nu îi tremurau absolut 
deloc. 

Dar, pe de altă parte, de când sosise în Lincolnshire 
se simţea bine, aşa cum nu se mai întâmplase de luni bune. 
Misiunea aceasta, pe care i-o încredinţase Royston, îl ţinea 
prea ocupat pentru a se gândi la ziua în care fusese 
împuşcat şi nici chiar faptul că se afla afară, în răcoarea 
nopţii, înconjurat de beznă, nu îi provocă panica şi 
neliniştea la care se aştepta de fiecare dată când se 
aventura în afara casei şi a luminii. 

Frigul nopţii îi pătrunse până la oase, dar, după 
întâlnirea în faeton de ieri după-amiază cu Josephine 
Carlisle, întâmpina cu bucurie frigul. Răcoarea îi împiedica 
sângele să fiarbă de furie amintindu-şi cât de incredibil de 
tentantă îi păruse înainte ca ea să îl pună la punct aşa cum 
o făcuse. Şi reflectând la modul cum afurisita de femeie îl 
evitase de atunci, ceea ce, bănuia el, nu se datora doar 
faptului că îi spusese că era orfană sau că îl considera la fel 
cu toţi ceilalţi bărbaţi de dinaintea lui, care încercaseră să 
se folosească de acest aspect. 

La dracu'! 

Îşi pierdea minţile. Altfel de ce s-ar fi gândit la o 
femeie tocmai acum, când se ivise ocazia să arate ce 
putea? Aceasta era şansa lui, pe care o aşteptase timp de 
un an. Care i-ar readuce, în sfârşit, viaţa de dinainte de a fi 
fost împuşcat. Şi nicio femeie, nici măcar una extrem de 
interesantă, inexplicabil de atrăgătoare, cu ochii mari, 
verzi, cu o inimă atât de generoasă, încât freca podelele 
orfelinatului, şi cu o stăruinţă spre încăpățânare cât Londra 
de mare, nu avea să împiedice asta. 

Îşi roti umerii în încercarea de a scăpa de tensiune, 
dar nu reuşi. Afurisita de femeie avea să îl bântuie toată 
noaptea cu micuţele şi arogantele ei strâmbături din nas şi 
limba ascuţită, părul acela bogat, castaniu şi cu buzele 
acelea pline, cu gust de piersici care îl făcuseră să se 


întrebe ce alte gusturi delicioase ar mai fi putut... 

O mişcare bruscă îi atrase atenţia. 

Işi îngustă ochii şi rămase nemişcat, în timp ce, sub 
el, nişte umbre lunecau prin pădure pe marginea drumului. 
Fiecare muşchi din corp i se încordă. Alte umbre trecură în 
linişte printre copaci. Desluşi în întuneric o mână de bărbaţi 
călare, toţi îmbrăcaţi în negru din cap până-n picioare şi 
purtând măşti şi tricornuri. Simţi cum un arc de tensiune îl 
atinge în spatele genunchilor în timp ce electricitatea 
trosnea în aer. 

O tâlhărie era pe cale să aibă loc. 

Intuiţia pe care o avusese în legătură cu seara aceea 
fusese corectă. Când călăreţii se opriră din mişcare ca să se 
confunde cu umbrele întunecate, aşa cum făcuse şi el, ştiu 
că vechile instincte îi erau încă ascuţite, că abilităţile lui de 
spion erau încă preţioase. lar în acea seară avea să fie 
răzbunat. 

În timp ce o trăsură se apropia huruind pe drumul 
îngust, un bărbat scund, cu o constituţie nu mai solidă 
decât cea a unui băiat, ieşi din umbrele de la poalele 
dealului şi făcu semn cu mâinile deasupra capului. Un 
copac mare se prăbuşi, blocând drumul. Călăreţii din 
pădure aşteptară în întuneric, nevăzuţi, în timp ce doi 
bărbaţi înaintară pe jos şi se ghemuiră în tufişurile de lângă 
copacul căzut, câte unul de fiecare parte a drumului. 

Un moment mai târziu, trăsura se opri brusc. Vizitiul 
trase de hăţuri şi făcu semn celor doi lachei îmbrăcaţi în 
livrea să sară de pe locurile lor şi să înlăture buşteanul. În 
tăcerea pădurii, Thomas auzi mormăielile celor doi bărbaţi, 
urmate de icnetele pe care le scoteau, luptându-se să dea 
la o parte copacul căzut. 

Un fluierat ascuţit străpunse noaptea. Hoţii săriră din 
tufişuri şi tăbărâră asupra celor doi lachei, luptându-se cu ei 
şi punându-i la pământ în timp ce călăreţii se năpustiră 
dintre copaci, strigând şi fluturând pistoalele în aer. Thomas 
rămase acolo unde se afla, nemişcat, privind cu interes 
ceea ce se întâmpla în jurul lui. Într-o clipită, vizitiul şi cei 
doi lachei erau legaţi la marginea drumului. 


Conducătorul mascat sări de pe calul său negru. Dădu 
de perete uşa trăsurii, îndreptă pistolul către cei dinăuntru 
şi ridică un sac. Într-o clipă, bărbaţii călare făcură turul 
trăsurii, iar pasagerii aleşi în acea noapte umplură sacul. 
Apoi tâlharul închise uşa trăsurii şi se căţără cu uşurinţă 
înapoi pe calul său. Urmă un alt fluierat şi hoţii se 
împrăştiară care încotro, pe când tâlharul se îndreptă spre 
pădure, în galop. 

lar Thomas porni în urmărirea lui. 

Călăreţ excelent şi familiarizat cu împrejurimile, 
tâlharul înainta în viteză prin pădurea întunecată, iar 
Thomas îl urma atent, printre umbre, destul de aproape 
încât să nu îl piardă din vedere, dar în acelaşi timp destul 
de departe, încât să nu fie observat. Tâlharul încetini, 
lăsând calul să meargă la pas întins şi traversă o poieniţă 
de lângă un lac. Oprindu-se, Thomas urmări cum omul îşi 
îndemnă calul negru la trap şi cum, fără să se oprească, 
strecură sacul într-o scorbură de copac, apoi întoarse calul 
pe copitele din spate şi se cufundă din nou în pădure. 

Thomas îl urmă precaut, atent la umbrele din jur, cu 
muşchii încordaţi. Nu fusese nimeni rănit în niciuna din 
tâlhăriile precedente, însă nu avea de gând să îşi rişte, fără 
sens, viaţa. Tâlharul era înarmat cu cel puţin un pistol, iar 
Thomas nu putea fi sigur că bărbatul nu mergea să se 
întâlnească acum cu restul bandei sau că, urmându-l, nu 
avea să cadă într-o capcană. 

Ascunsă într-o mică poieniţă din pădure, din 
întunericul copacilor, apăru silueta neagră a unei căsuțe. 
Thomas trase frâiele în tăcere, oprind calul şi se aplecă în 
şa pentru a urmări cum tâlharul se îndreptă, la trap uşor, 
către căsuţa de piatră, lunecă uşor din şa şi îşi duse calul 
într-un staul micuţ, cu acoperiş cu un versant, lipit de 
clădire. Un moment mai târziu, bărbatul ieşi şi intră în 
căsuţă. 

Atent să nu fie văzut sau auzit, Thomas lunecă de pe 
cal, îl legă de un copac şi se apropie în tăcere de căsuţă. 
Scoase uşor un pistol de sub haină, lăsându-l pe al doilea în 
toc. Nu o minţise pe Josie. li displăceau armele de când 


fusese împuşcat, dar era şi mai îngrozit să fie vulnerabil. lar 
în seara aceea nu avea de gând să îşi asume riscuri inutile. 

Uşa din faţă era întredeschisă, iar lumina slabă a unei 
singure lumânări răzbătea prin întuneric. În timp ce Thomas 
se îndreptă către uşă, se gândi să se strecoare în spatele 
căsuţei ca să caute o uşă din spate sau o fereastră 
deschisă, dar din punctul în care era observă că obloanele 
erau bine închise, nici măcar o urmă de lumină 
nepătrunzând prin vreo crăpătura din jurul ferestrelor. 
Tâlharul nu ştia că el era acolo, ceea ce îi dădea un avantaj, 
dar dacă ar fi încercat să deschidă ferestrele sau să forţeze 
încuietorile, zgomotul l-ar fi dat de gol. Să intre pe uşă era 
periculos, dar nu avea de ales. Dacă ar fi aşteptat o ocazie 
mai bună, bărbatul ar fi putut scăpa, zădărnicind cea mai 
bună ocazie a lui Thomas să îl aresteze. Nu, era mai bine să 
intre pe uşa din faţă, folosind elementul-surpriză, decât să 
piardă şansa, aşteptând cu laşitate. 

Stând, cu grijă, într-o parte, îşi băgă uşor piciorul pe 
uşă, destul cât să se poată strecura înăuntru. Se opri şi 
ascultă cu atenţie. Niciun sunet, niciun foşnet de mişcare... 
nimic. Cu spatele la perete, înaintă în căsuţă. 

— Stai pe loc! Ţăcănitul unui pistol sparse liniştea. 
Sau trag. 

Ingheţă, preţ de-o clipă, iar frustrarea de a fi căzut 
pradă unui asemenea truc îl inundă. „La naiba!” 
Blestemându-se, ridică încet mâinile şi, întorcându-se, dădu 
cu nasul de ţeava unui pistol. 

Şi de femeia din spatele lui. 

Josephine Carlisle stătea de cealaltă parte a camerei, 
în lumina slabă a lumânării, şi ţinea un pistol îndreptat 
direct spre pieptul lui. Se confunda cu umbrele, îmbrăcată 
în negru din cap până în picioare, cu haine de băiat ce îi 
acopereau silueta mlădioasă, de la jacheta prea mare care 
îi ascundea curbele feminine până la cizmele din picioare. 
Părul i se desfăcuse şi îi cădea în jurul umerilor delicaţi, 
într-o masă de bucle castanii, tricornul fusese aruncat pe 
podea, iar de mâna ei stângă atârna o mască neagră. 

— Tu? murmură el, holbându-se la ea, neputând să-şi 


ascundă uimirea. Imposibil. 

Pentru o clipă, nu făcu nimic decât să se holbeze la 
rândul ei, părând la fel de uimită ca el. Apoi, cu vocea 
răguşită de surpriză, răspunse: _ 

— Ei bine, tu eşti cel care a spus că sunt o enigmă. In 
ciuda tonului curajos, mâinile îi tremurau. Enigmă 
rezolvată, iată! 

— Nici pe departe, mârâi el încruntat şi închise uşa, 
trântind-o furios cu o mână. 

De pe buze îi ieşi o ocară şi, ignorând pistolul cu care 
încă îl ameninţa, traversă încăperea şi se opri exact în faţa 
ei. Nu l-ar fi împuşcat, ştia asta; ar fi tras piedica în 
momentul în care el a intrat pe uşă, dacă ar fi vrut, cu 
adevărat, să îl omoare, iar ca tâlhar, nu trăsese niciodată 
niciun foc. Era gata să garanteze cu viaţa lui că nu avea să 
înceapă s-o facă în seara aceea. 

Îşi ridică bărbia când el se apropie, dar nu se dădu 
înapoi şi nici nu se ghemui. Trebui s-o admire pentru asta, 
deşi nu era convins dacă era curajoasă pentru că îi ţinea 
piept ori era, pur şi simplu, nebună. 

— M-ai urmărit, îl acuză ea, cu vocea tremurând uşor. 
De ce? 

— A avut loc o tâlhărie în noaptea asta. Se aplecă 
uşor să-şi pună pistolul la picioare, apoi îl scoase şi pe al 
doilea de sub haină şi făcu acelaşi lucru. In opinia lui, o 
armă ridicată era mai mult decât de ajuns. O trăsură care 
părăsea Blackwood Hill. 

Apoi se îndreptă şi se uită în jos, spre ea, obligând-o 
să se uite în sus, spre el, în timp ce el o domina cu statura 
lui înaltă. Privind-o, inima i-o luă la goană, deşi nu ştia cât 
din asta se datora pistolului, încă aţintit asupra lui, şi cât 
felului sălbatic în care arăta, cu ochii furioşi dilataţi şi faţa 
îmbujorată, stând atât de aproape, încât i-ar fi putut 
mângâia obrajii dacă ar fi ridicat mâna. 

Şi, dacă ar fi făcut-o, femeiuşcă aia blestemată ar fi 
apăsat pe trăgaci. 

Aşa că, iritat, îşi încrucişă braţele peste piept şi 
încercă să nu facă nimic pentru a fi împuşcat. 


— Dar ştii asta, nu? Pentru că te aflai acolo. 

— Da. 

— Atunci ştii de ce mă aflu eu aici. 

Îşi înclină uşor capul, studiindu-l. 

— Vrei să mă arestezi? 

— Da. Intenţiona să îl aresteze pe tâlhar. Dar 
Josephine Carlisle, dintre toţi oamenii... Dumnezeule! 

— Nu poţi, să ştii. 

Rosti cuvintele atât de firesc, încât îl făcu să 
clipească. 

— De fapt, pot. 

— Nu te-ar crede nimeni. Negând din cap, cobori 
pistolul şi puse, liniştită, piedica. Nu-ţi vine nici ţie să crezi, 
deşi ai văzut tâlhăria cu proprii ochi. 

Îşi încleştă maxilarul. Surpriza pe care o avusese 
atunci când intrase în căsuţă şi o găsise pe ea, în locul 
bărbatului pe care crezuse că îl urmărea, se transformase 
în furie, furia că fusese păcălit. Mărturisirea pe care i-o 
făcuse în faeton, cum că era orfană, comparaţia cu ceilalţi 
bărbaţi care o curtaseră - totul fusese făcut doar pentru a-i 
distrage atenţia şi a-i pierde urma. Şi funcţionase. Pentru că 
nu ar fi crezut niciodată că ascundea un secret atât de 
mare în spatele ochilor acelora verzi, furtunoşi. 

— Te arestez, îi spuse în timp ce ea se îndreptă spre 
şemineul de piatră şi puse arma pe poliţă. 

— Nu poţi, repetă ea cu încredere. Fiica respectabilă a 
unui baron, care nu ştie să călărească bine şi care nu ştie 
să folosească un pistol, arestată pentru tâlhărie? Vei fi de 
râsul întregii Anglii doar dacă sugerezi asta. 

— Eşti o călăreaţă pricepută, o luă el în râs. 

— Nu mai de mult decât săptămâna trecută am căzut 
de pe iapa mea, pe High Street, în faţa mai multor martori. 

Îşi încleştă dinţii. Avea dreptate, lua-o-ar naiba! Nu l- 
ar fi crezut nimeni. Chiar şi în acel moment, nu era el însuşi 
sigur de ceea ce văzuse în seara aceea în pădure... ori de 
ceea ce vedea încă în faţa sa. 

Pieptul i se strânse când pricepu întreaga situaţie. 
Dintre toţi oamenii care ar fi putut să îl împiedice să rezolve 


investigația pentru Royston... tocmai femeia drăguță cu 
înclinația de a vărsa punci, care făcuse pe toată lumea să 
creadă că este o neîndemânatică, mult prea modestă şi 
atât de fragilă, încât doar spunând că are o durere de cap îi 
făcea pe fraţii ei să se calce în picioare ca să aibă grijă de 
ea. Aceeaşi care îl scosese cu succes din bezna ce îl 
înconjura de când glonţul îi străpunsese coastele cu un an 
în urmă. Şi ale cărei talente de a disimula şi de a minţi le 
egala pe ale lui însuşi. 

lronia aproape că stârnea râsul. l-ar fi admirat 
uneltirile, dacă viaţa lui nu ar fi depins de arestarea ei. 

— De fapt, spuse ea cu blândeţe, nu ai nicio dovadă. 

El ridică o sprânceană şi o măsură încet din cap până 
în picioare, acuzând în tăcere felul în care era îmbrăcată. 
Purta pantaloni scurţi... pantaloni scurți, pentru numele lui 
Dumnezeu, şi, în timp ce gura i se usca, înţelese brusc de 
ce nu le era permis femeilor să îi poarte în public. Pentru că 
pantalonii scurţi i-ar fi făcut pe bărbaţi să fie conştienţi că 
femeile aveau picioare, care i-ar fi dus cu gândul la locul 
acela cald şi strâmt dintre coapsele lor, ceea ce i-ar fi făcut 
să se gândească la cât de mult ar fi dorit să se afunde 
înăuntru... 

Sfinte Dumnezeule, chiar că îşi pierduse minţile. 

— Hainele mele? Ridică din umeri cu o inocenţă 
prefăcută. Am vrut să încerc să călăresc precum bărbaţii, 
deoarece am crezut că mi-ar fi mai uşor decât pe o parte, 
dar este imposibil să călăreşti cu picioarele desfăcute 
purtând fustă. 

— Noaptea? spuse el tărăgănat, luând-o în râs. 

Plescăi din limbă dezaprobator ca o guvernantă. 

— Mult prea scandalos în timpul zilei. Am o reputaţie 
de menţinut. Se retrase către o uşă şi intră în ceea ce el 
presupuse a fi un dormitor. Aprinde focul, te rog! 

Blestemând printre dinţi auzindu-i cererea obraznică, 
traversă din nou încăperea şi puse zăvorul. Ultimul lucru de 
care avea nevoie era ca banda ei să năvălească pe uşă, să 
o salveze. Sau şi mai rău, să intre polițistul să o aresteze, 
înainte ca el să reuşească să rezolve dezastrul acela. 


Dacă dezastrul acela avea vreo rezolvare. 

Scrâşnind din dinţi de nervi, luă cutia cu iască din 
vatră şi îngenunche ca să facă focul. Trebuia să o aresteze, 
nu avea încotro. Ca fiică a unui baron, ar fi fost trimisă la 
închisoare sau deportată, şi nu spânzurată, dar nu, 
diferenţa nu îl mulțumea. Şi totuşi, oricât de cumplit era 
gândul de a o şti putrezind în spatele gratiilor, încălcase 
legea, iar el nu avea de gând să renunţe la viitorul lui ca să 
scape un infractor. Chiar şi unul atât de frumos şi admirabil 
de îndrăzneţ. 

Când flăcările atinseră, într-un final, iasca, aruncă 
câţiva buşteni înăuntru şi îşi îndreptă spatele, apoi aruncă o 
privire de jur-împrejurul căsuţei şi se strâmbă. Locul era 
uscat, sigur şi perfect pentru a te ascunde confortabil după 
o noapte ocupată în care ai uşurat nişte nobili de bunurile 
lor. 

Se întoarse cu spatele la foc şi mormăi cu 
prefăcătorie: 

— Ai o ascunzătoare pe cinste aici! 

— Este o căsuţă de vânătoare veche, strigă ea din 
dormitor. E de mulţi ani în proprietatea familiei Carlisle. 

El dădu roată camerei, studiind piesele confortabile 
de mobilier. Era chiar şi un coş cu mâncare pe masă, 
pentru numele lui Dumnezeu. 

— Se pare că te-ai pregătit pentru tot. 

— Nu pentru tot, îl corectă ea. Cu siguranţă, nu ai 
intrat în planurile mele. 

Apropiindu-se de uşa dormitorului, observă că ea o 
lăsase, din greşeală, întredeschisă şi putea auzi foşnetul 
materialului şi zgomotul mişcărilor de dincolo de uşă. Se 
opri, atenţia fiindu-i irezistibil atrasă înăuntru. 

Uitându-se pe furiş prin deschizătură, o zări în 
umbrele întunecate aruncate de pâlpâăirile lumânării. Se 
schimba de haine, cu spatele la uşă, iar el urmări cu 
neruşinare cum îşi trage cămaşa peste cap şi o azvârle într- 
o parte, dezgolindu-şi spatele. 

Sfinte Sisoe! Privirea îi alunecă peste corpul ei, de la 
umerii goi până în zona fină a spatelui care dispărea sub 


betelia pantalonilor scurţi, singurul lucru care făcea să nu 
fie complet goală. Mădularul i se întări instantaneu, dar 
reuşi cumva să reziste nevoii aproape copleşitoare de a da 
buzna în odaie, să îşi pună gura între omoplaţii ei şi să o 
lingă pe şira spinării de sus în jos. 

— Dumnezeule, mormăi el răsuflând adânc şi se 
întoarse înainte să îl vadă holbându-se la ea ca un filfizon 
bătrân şi libidinos. Sau şi mai rău, înainte să-i smulgă el 
însuşi pantalonii scurţi. 

— Ai spus ceva? 

— Nu. Îşi trecu nervos mâna prin păr. Tremura din 
nou, dar, de data asta, nu din cauza beznei. 

— E aprins focul? 

El îşi aruncă privirea spre erecţia care zvâcnea pe sub 
pantalonii săi. 

— Al naibii de dogoritor, bombăni el. 

Uşa dormitorului se deschise şi ea ieşi în lumina 
focului, aranjându-şi mânecile rochiei de muselină roz. 

— Poftim? 

— Nimic. Se strâmbă, bucuros că haina lungă îi 
ascundea umflătura dintre picioare. 

Se uită cum îşi strânge părul şi îl prinde repede în coc 
cu două ace lungi în timp ce se îndrepta spre un dulap din 
colţ, deşi o parte din el - o parte foarte interesată şi acum 
dureroasă - îşi dorea să şi-l fi lăsat desfăcut. O plăcea mai 
mult cu părul aşa, căzut liber pe umeri, dezordonat şi 
sălbatic. În ultimele zile îşi petrecuse mult prea mult timp 
imaginându-se îngropându-şi mâinile în valurile acelea 
castaniu-închis, trecându-şi degetele prin moliciunea lui şi 
lăsându-i părul să se răsfire pe pieptul lui când s-ar fi 
prăbuşit, gemând de plăcere, peste el. 

Fusese al naibii de prost. 

— Te rog să iei loc. Arătând către canapea, deschise 
uşile unui bufet. Doreşti ceva de băut? 

— Josephine... 

— Whisky sau coniac? continuă ea ignorând 
avertismentul din vocea lui. 

Îşi înghiţi frustrarea. 


— Nu vreau să beau. 

— Nu, vrei să mă arestezi. Dar, din moment ce nu se 
va întâmpla asta, strigă ea, alegând o sticlă şi două pahare 
mari, ai putea foarte bine să te faci comod şi să te bucuri 
de binefacerile faptului că ne aflăm într-o căsuţă de 
vânătoare, în timp ce ne răspundem unul altuia la întrebări. 
Puse sticla la subsuoară şi se întoarse către el, apoi îi dădu 
să ţină cele două pahare ca să poată turna coniac în primul 
pahar. De ce sunt tâlhar la drumul mare? Turnă şi în celălalt 
pahar. Şi de ce vrei să mă arestezi? Puse dopul sticlei şi îl 
privi cu îndrăzneală în ochi. Dacă pleci acum, nu vom afla 
niciodată adevărul. 

Se uită la ea, frustrarea amestecându-se cu 
neîncrederea crescândă care pulsa acum în el. Nu avea 
nicio dovadă că jefuise o trăsură şi, stând acolo în rochia 
aceea roz care îi punea în evidenţă culoarea din obraji şi 
culoarea întunecată a părului ei bogat, părea, pentru toată 
lumea, o tânără inocentă. Avea dreptate. Dacă ar fi încercat 
să o aresteze, nu Tar fi crezut nimeni şi putea să-şi ia adio 
de la reprimirea lui în Ministerul de Război. 

— Şi vei fi cinstită cu mine? o puse el la încercare. 

Pentru un moment, ea nu spuse nimic, pur şi simplu îi 
susţinu privirea, în timp ce se gândea la întrebare, apoi îi 
aruncă un zâmbet viclean care îi încălzi lui Thomas 
măruntaiele. 

— Desigur. 

Fără s-o creadă nici măcar pentru o secundă, îi întinse 
morocănos unul din pahare, în timp ce ea puse sticla pe 
marginea mesei de lângă canapea, apoi se aşeză cu 
delicateţe, strângându-şi picioarele sub ea. | se păru că o 
vede tremurând. Dar se înşela, cu siguranţă. Femeia asta 
supărător de îndrăzneață şi de nesăbuită nu părea să aibă 
nicio urmă de nesiguranţă în trupul ei mic, delicios. 

Exasperat, cu nicio altă mobilă pe care să se poată 
aşeza în afară de canapea şi chiar lângă ea, se încruntă şi 
se afundă, forţându-se să nu o atingă, nu ca să nu o sărute, 
ci ca să nu o zgâlţâie. Puternic. Cea mai enervantă, 
incitantă şi încăpăţânată femeie pe care o întâlnise 


vreodată - fără să aibă idee cât de periculos era jocul pe 
care îl făcea, cât de mortale erau consecinţele, dacă ar fi 
călcat greşit. Ori ce însemna că ea, dintre toţi oamenii, 
stătea acum între el şi vechea lui viaţă. Ironia era 
muşcătoare. 

Îşi aţinti privirea rece asupra ei, nemaivăzând-o ca pe 
femeia inocentă care îl liniştea, ci ca pe adversarul care-i 
era. 

— Spune-mi, Josephine, îţi place măcar coniacul sau 
este vorba doar despre o altă tactică să ascunzi adevărul 
despre tine? 


Încleştându-şi degetele în jurul paharului pentru ca el 
să nu le vadă tremurând, Josie îşi dădu silinţa să ascundă 
nervozitatea care fierbea în ea, aceeaşi îngrijorare şi teamă 
care erau prezente din momentul în care intrase pe uşă şi o 
surprinsese, în acea seară. Nu, cu mult înainte de asta. Din 
momentul în care-şi ridicase ochii la bal şi descoperise ochii 
aceia de safir urmărind-o. De la acea primă privire fugară 
se temuse de acel moment, ştiind cumva că el avea să-i 
afle cel mai mare secret. 

Ea se chinui să caute un răspuns la acea întrebare 
simplă, mintea fiindu-i atât de îmbătată de prezenţa lui, 
încât nu putea nici măcar gândi, darămite să găsească o 
scăpare din situaţia aceea încurcată. De aceea întârziase 
interogatoriul - şi foarte probabil, arestarea sa - mai întâi 
schimbându-şi hainele, iar apoi turnând băuturi pe care 
niciunul din ei nu le dorea. Acum, fără nicio altă cale de a 
amâna inevitabilul, se rugă în tăcere să pară curajoasă şi 
încrezătoare, când, în realitate, îşi dorea să se topească pe 
podea şi să ceară îndurare. 

Dar nu îşi permitea să arate nicio urmă de 
incertitudine ori slăbiciune în faţa lui. Aşa că duse paharul 
la buze şi luă o înghiţitură mare. Lichidul o arse până în 
piept, şi o senzaţie de sufocare îi cuprinse gâtlejul. Cu 
lacrimile adunându-i-se în ochi, îşi înăbuşi tuşea. 


— Îmi place coniacul, minţi ea răguşită, fiind prima 
oară în viaţa ei când îl gusta şi găsindu-l absolut 
dezgustător. 

Licărul amuzat din ochii lui îi dădu de înţeles că el ştia 
că minţea. Mai mult - trimise un val de căldură mătăsoasă 
prin ea, făcându-i degetele de la picioarele goale să se 
încovoaie sub ea. Ridicând provocator din sprânceană, 
Thomas îşi termină băutura din două înghiţituri, iar ea îi 
privi omuşorul pulsând ispititor cu fiecare înghiţitură, 
stârnind în ea nevoia inexplicabilă de a-şi pune buzele chiar 
acolo, pe gâtul lui, să simtă ea însăşi mişcarea delicată. 

Dumnezeu să o ajute, era în încurcătură. 

— Ai zis că nu eram în planurile tale. Se întinse să 
pună pe masă paharul gol, şi braţul său îl atinse pe alei. 

Se cutremură, înfiorată. Parcă scuturată de un curent, 
simţea furnicături pe piele, acolo unde o atinsese. Trase 
adânc aer în piept ca să se liniştească. 

— Nu, nu erai, admise ea sincer. În mod cert, eşti o 
surpriză. 

Cu un blestem sări în picioare de pe canapea şi se 
îndepărtă de ea cu paşi mari. 

— Pentru că ai crezut că sunt foarte uşor de păcălit? 

— Pentru că îmi ghiceai cu atâta uşurinţă toată 
secretele. Unele pe care le păstrase ani în şir, pe care 
nimeni altcineva nu reuşise nici măcar să le bănuiască. Nici 
măcar propria familie. 

Se întoarse cu faţa spre ea, cu o expresie sumbră. 
Furia care clocotea în el era palpabilă chiar şi de la câţiva 
metri distanţă, atât de tare vibra în el, şi o făcu să tremure 
de frică. Şi de altceva, la fel de tulburător. 

— Când am părăsit orfelinatul, îi explică ea, încercând 
să-şi domolească bătăile inimii, le-am promis copiilor că nu 
îi voi uita şi mi-am ţinut promisiunea. Asta făceam în seara 
asta. 

— Devenind tâlhar la drumul mare? spuse el 
tărăgănat, nevenindu-i să creadă. 

— Făcând familiile să plătească pentru ceea ce au 
făcut, pentru că şi-au alungat copiii nedoriți în acel loc şi s- 


au spălat pe mâini de ei. Nu le-au dat copiilor lor nicio 
şansă la o viaţă decentă, nu le pasă dacă sunt înfometați, 
bătuţi ori... Emoţiile crescură şi, pentru a se linişti, luă o 
altă înghiţitură din coniac, de data asta bucurându-se de 
arsura din gâtlej. Tusea îi aduse salivă pe buze şi ea şi-o 
şterse cu dosul palmei într-un gest de hotărâre îndârjită. 
Am decis să le dau şanse egale, asta e tot. 

— Robin Hood, o luă el peste picior. Asta te crezi? 

Îşi ridică neclintită ochii pentru a-i întâlni pe ai lui. 

— Cred că sunt singura căreia îi pasă de acei copii. 

Puse coniacul deoparte. Chestia aceea era scârboasă! 
De fapt, toată acea situaţie îi provoca greață. Singura 
alinare era că, în sfârşit, putea împărtăşi întregul adevăr 
despre viaţa ei, cu altcineva din afara micii ei bande. Nu 
îndrăznise niciodată să le spună părinţilor ei, ştiind că traiul 
în sânul familiei Carlisle era incert, pentru că nu era sânge 
din sângele lor şi se temea că acest secret ar fi fost un 
motiv pentru a fi alungată, aşa cum o parte întunecată din 
sufletul ei se aştepta mereu. lar tatăl ei... cum ar fi putut 
suporta dezamăgirea de pe chipul lui papa, dacă acesta ar 
fi descoperit vreodată adevărul despre ea? Aşa că îl 
ascunsese, până în seara aceea, când se consola un pic cu 
faptul că, în sfârşit, în loc să ţină totul ascuns în sine, 
admisese ceea ce făcuse. Chiar dacă bărbatul căruia îi 
spusese era acelaşi hotărât s-o aresteze. 

— Eşti o infractoare. 

Tresări la auzul acuzaţiei. Cuvintele lui usturătoare 
scoteau la suprafaţă toată vinovăția şi dezgustul faţă de ea 
însăşi care o consumaseră în ultimii doi ani. În clipa în care 
decisese să le facă pe familii să plătească pentru copiii lor 
nedoriți, ştiuse ce devenise, la fel cum ştiuse şi 
consecinţele pe care trebuia să le înfrunte într-o zi. Îşi 
putuse justifica faptele prin faptul că nu lua mai mult decât 
suma exactă de care avea nevoie fiecare copil pentru 
îngrijire şi educaţie. Niciun bănuţ în plus. Dar nu exista nicio 
altă cale. Nu ar fi plătit niciodată pentru copiii lor nelegitimi 
decât dacă erau forţaţi. 

Chiar şi atunci, când îşi permise să se gândească la 


ceea ce făcea, că nu era cu nimic mai presus decât un 
tâlhar... 

Îşi mută privirea de la expresia aspră şi acuzatoare de 
pe faţa lui şi şopti: 

— Ştiu ce sunt şi uneori... Cuvintele i se opriră în 
gâtlejul sufocat din ce în ce mai tare. Uneori mă urăsc 
pentru furturile comise. 

— Atunci opreşte-te! 

— Şi cine va avea grijă de copii? De unde vor avea 
mâncare, haine şi aşternuturi, medicamente? Şi toate 
celelalte cheltuieli zilnice care uneori păreau atât de mari, 
încât o copleşeau? Sfinte Dumnezeule! 

Chiar şi acum tremură gândindu-se la cât de mare era 
responsabilitatea care stătea pe umerii ei firavi. De fiecare 
dată când se gândise să înceteze nebunia asta, fusese 
obligată să continue pentru a le asigura orfanilor toate 
necesităţile de bază, pe care ea le lua de-a gata în propria 
viaţă. 

— Cărbunii, adăugă el cu subînţeles. La asta te-ai 
referit în faeton. Voiai cărbuni pentru copii. 

— Da, admise ea. lar jaful din seara asta va plăti 
pentru ei. 

El scutură din cap. 

— Nu trebuie să faci asta ca să ai grijă de ei. Vocea Îi 
era calmă, în mod ciudat plină de compasiune, iar când se 
uită la el, văzu pe chipul lui înţelegere faţă de situaţia în 
care se afla. Dar hotărârea de oţel pe care o avea, de a o 
aresta, era încă acolo, strălucindu-i adânc în ochi. 

— Sunt convins că Royston ar deveni bucuros un 
binefăcător şi ar dona... 

— Royston este motivul pentru care acest loc există! 
Sări în picioare, cu pumnii strânşi. Căminul acela e locul în 
care înalta societate engleză îşi aruncă copiii nedoriți, un 
loc unde pot scăpa de accidentele lor fără niciun pericol de 
scandal, departe de atenţia oricui ar putea privi de la 
Londra. li părăsesc acolo în sărăcie şi mizerie, să fie bătuţi 
şi abuzaţi, iar Royston se asigură că nimeni nu află. 

O luă de umeri pentru a o face să îl asculte. 


— Orfelinatele din toată Anglia sunt pline de copiii 
nedoriți ai nobililor. Ochii i se îmblânziră. Nu e corect, dar 
aşa este. 

— Nu, nu înţelegi! lIncercă să se elibereze, dar 
strânsoarea lui era prea puternică. Nu ia copiii nobililor - ia 
copiii nelegitimi ai surorilor şi fiicelor lor. 

Thomas îngheţă, pentru un moment, şi rămase fără 
cuvinte. 

— Nu înţelegi? insistă ea. Dacă s-ar afla vreodată de 
sarcini, acele femei şi familiile lor ar fi complet distruse. 
Statutul lor social ar fi distrus imediat, împreună cu 
aspiraţiile politice ale bărbaţilor. Într-un orfelinat obişnuit 
există mereu pericolul ca identitatea copiilor să fie 
descoperită, iar familiile să fie şantajate. Dar pentru că 
Royston conduce Casa Bunei Speranţe, îi poate asigura că 
le poate ascunde accidentele, astfel încât nimeni să nu 
descopere niciodată adevărul. 

— Atunci de ce jefuieşti doar bărbaţii? De ce nu iei şi 
de la femei? 

— Pentru că bărbaţii controlează banii. O femeie are 
doar ceea ce un bărbat îi îngăduie să aibă, spuse ea liniştit, 
inclusiv copiii. Işi dorea cu disperare ca el să o creadă şi 
adăugă: Şi pentru că bărbaţii sunt cei care îl contactează pe 
Royston, şi Royston este cel care îi duce în secret pe copii 
la orfelinat în schimbul unor favoruri politice. 

La acuzaţiile ei, uimirea de pe chipul lui se transformă 
în scepticism. 

— Tatăl meu îl cunoaşte pe Royston de mulţi ani. 
Familiile noastre sunt apropiate. Şi-a câştigat o reputaţie 
excepţională printre aristocrați, iar eu ştiu ce om bun este. 
Nu ar face niciodată lucrul de care îl acuzi. 

Josie se holbă la el cu inima frântă. Loialitatea faţă de 
conte era limpede în ceea ce îl privea. Ah, făcuse o 
greşeală groaznică crezând că putea să aibă încredere în 
el! Trase aer în piept pentru a se calma şi pentru a clipi ca 
să alunge lacrimile fierbinţi de furie care amenințau să-i 
apară pe gene. 

— Ba da, l-ar face. 


El clătină din cap. 

— Ce dovadă ai? 

— Informaţii de la servitori. Servitorii văd cele mai 
personale momente ale unei familii şi au acces la cele mai 
intime bunuri. Cunosc secretele din fiecare casă, inclusiv ce 
fac bărbaţii când lucrează pentru guvern sau sunt într-o 
şedinţă la parlament. Nu e greu să îi convingi pe servitori 
să-ţi spună, mai ales dacă sunt ei înşişi orfani. 

— Sunt toate doar zvonuri sau coincidenţe. Expresia 
lui se topi într-una de milă şi trezi furia incandescentă din 
ea. Te înşeli în ceea ce-l priveşte pe Royston. 

— Ba nu! Acei copii, toţi, bolnavi şi flămânzi, 
înfriguraţi... bătuţi cu cureaua, încuiaţi noaptea în pivniţa 
mişunând de şobolani... Vocea i se înecă de furie şi de 
durere în timp ce frământa în pumnii frustraţi reverele 
jachetei lui. Am fost acolo, Thomas. O lacrimă fierbinte îi 
alunecă pe obraz. Ştiu ce a... 

— Opreşte-te, mârâi el, apucându-i încheieturile ca 
să-i desprindă mâinile de pe pieptul lui. 

Josie căscă ochii la el, când el se împletici înapoi. Nu 
spusese nimănui înainte cum fusese viaţa ei în orfelinat, 
nici măcar părinţilor sau fraţilor ei. Până acum. După felul 
cum reacţionase Thomas când îi spusese că fusese 
adoptată, crezuse că poate el, dintre toţi oamenii, ar fi 
putut înţelege de unde venea şi de ce se simţea obligată să 
îi ajute pe copii, dar privirea furioasă pe care i-o arunca el 
acum o făcea să se sufoce. 

— Nu mă crezi, şopti ea, cu pieptul dintr-odată doar o 
rană atât de dureroasă, încât fiecare bătaie a inimii provoca 
agonie. i 

— Nu ştiu ce să cred despre tine. Işi încleştă 
maxilarul. M-ai indus în eroare din momentul în care ne-am 
întâlnit. Chiar din momentul în care ne-am întâlnit. 

— Nu am vrut... 

— O, ba da, ai vrut. Îi prinse bărbia şi o forţă să îl 
privească. Punciul vărsat, durerea de cap, faptul că te-ai 
prefăcut a fi prea neîndemânatică pentru a dansa ori a 
călări - chiar şi în seara asta, cu afurisitul ăsta de coniac. Și 


acum eşti de părere că ar trebui să te cred pe cuvânt în 
ceea ce-l priveşte pe Royston? Un om care de mulţi ani e 
un prieten bun al familiei mele, omul care m-a ajutat să 
obţin un post în Primii Dragoni? 

Simţi un nod în stomac când văzu disprețul de pe 
chipul lui şi, cu respiraţia întretăiată, se îndepărtă de el. 

Avea dreptate. Il indusese în eroare, aşa cum fusese 
nevoită să îi inducă în eroare pe toţi cei din viaţa ei. lar 
acum, când avea nevoie ca el să o creadă, strigase „lupul” 
de prea multe ori pentru a-i mai câştiga încrederea. Ironia 
situaţiei îi sfâşia inima. Slabă cum se simţea în seara aceea, 
cu garda jos şi cu secretele expuse, îşi dorise ca el să aibă 
încredere în ea. Mai rău, îşi dorise ca el să o îmbrăţişeze şi 
să îi spună că totul avea să fie bine pentru ea şi pentru 
orfani. 

Cât de nebună fusese să-şi dorească asta! Şi să 
creadă că putea să i se destăinuie. 

Işi ridică bărbia. 

— Să fiu sinceră, nu îmi pasă niciun pic de ceea ce 
crezi. Strâmbând din nas cu cea mai mare aroganță pe care 
putu să o arate, se îndepărtă. Dar chiar vreau să pleci. 
Acum. 

Ridică de jos cele două pistoale pe care el le pusese 
pe podea şi i le înmână, apoi se îndreptă spre uşă. Mâinile îi 
tremurară când trase zăvorul... 

— Opreşte jocul acesta, Josephine! Vocea lui profundă 
era aproape de umărul ei, şi ea îi simţea respiraţia caldă pe 
ceafă. Înainte să fie cineva rănit. 

Se încordă la apropierea trupului lui, căldura lui 
pătrunzând prin rochia de muselină şi făcându-i sângele să 
vuiască. Se mişcase atât de rapid, fără zgomot, încât nu îl 
observase apropiindu-se decât atunci când era în spatele 
ei. Dar apropierea lui şi reacţia ei neaşteptată nu erau de 
ajuns să calmeze furia şi umilinţa care fremătau în ea. 

— Fă ceea ce trebuie să faci, Thomas, dar nu mă voi 
opri. Vocea îi era la fel de joasă ca a lui şi avea tot atât de 
multă convingere. Nu le voi întoarce spatele acelor copii. 

Mărâind printre dinţi un blestem, o apucă de cot şi o 


întoarse cu faţa spre el. Când mâinile ei se ridicară 
instinctiv către pieptul lui, pentru a-l împinge, muşchii tari 
pulsară sub degetele ei. Senzaţia aceea trimise o 
furnicătură plină de electricitate de-a lungul braţelor şi apoi 
în sânii ei, iar ea ştiu că nu avea nicio şansă ca să-l ţină la 
distanţă. Nici nu voia. O parte foarte neloială din ea îşi 
dorea să aibă mâinile şi buzele lui pe ea, iar corpul lui să se 
lipească de al ei. Şi o singură privire aruncată spre căldura 
aprinsă din ochii lui fixaţi pe gura ei îi spuse că şi el dorea 
acelaşi lucru. 

Era periculos, atât pentru viaţa, cât şi pentru inima ei, 
şi ar fi trebuit să fugă de el cât putea de repede. Era, în 
schimb, atrasă de focul lui şi, deşi ştia că avea să se ardă, 
îşi dorea căldura lui. 

Nu putu să-şi oprească geamătul uşor de dorinţă care 
ţâşni din gâtlejul ei, nici felul în care braţele ei alunecară pe 
după umerii lui pentru a se lipi strâns de el în timp ce şopti 
fără suflare: 

— Thomas, te rog... 

Cu un geamăt o apucă de ambele mâini şi o lipi cu 
spatele de perete, gura lui capturând-o pe a ei. 


* 


Thomas o ţintui între perete şi trupul lui, un prizonier 
benevol care îi răspundea cu aceeaşi intensitate la sărutul 
lui flămând. Dar nu o putea săruta îndeajuns de puternic 
încât să-şi potolească focul pasiunii şi furia care ardeau în 
el. Avea gust delicios, o aromă îmbătătoare de piersici şi 
coniac care îi făcea capul să i se învârtă de parcă ar fi fost 
beat şi să se întrebe dacă şi alte părţi din ea aveau un gust 
la fel de dulce. 

Scăpă un geamăt de frustrare. Nu se putea sătura de 
ea, de corpul ei moale sub mâinile lui curioase, de gustul ei 
dulce când limba lui pătrundea în adâncurile umede şi 
calde ale gurii ei, ori de scâncetele ei slabe de excitare şi 
de plăcere. Gâfâi când ea îşi închise buzele peste limba lui 
ca să îl sugă încet într-un sărut nepriceput, dar instinctiv 


care îi întări instantaneu mădularul. 

Dulce Lucifer, lucrurile pe care i le făcea femeia asta! 
Îl minţise şi îl înşelase până când nu mai credea niciun 
cuvânt pe care-l rostea şi ar fi trebuit să o dea la o parte. In 
schimb braţele lui îi înconjuraseră şoldurile şi o trăseseră 
înspre el, lipind-o de mădularul lui, împingându-şi, cu 
neruşinare, toată erecţia în pântecul ei moale. Era total 
nepotrivită pentru el această femeie care îl pusese în 
imposibila situaţie de a trebui să o aresteze pentru a-şi 
asigura propriul viitor. Care era o eliberare superbă, 
inexplicabilă, din bezna care îl bântuia. Şi care i-ar fi 
pricinuit doar neplăceri. 

Şi cu toate astea o dorea. Cu disperare. 

Retrăgându-se atât cât să-i poată mângâia braţele, îşi 
strecură degetele mari sub umerii rochiei şi trase, 
coborându-i ambele mâneci până la coate şi dezgolindu-i 
sânii în lumina focului. Icni, surprinsă, lipită de gura lui, dar 
nu încercă să îl oprească. 

— Al doilea strat, explică el, muşcându-i colţul buzelor 
şi mulţumindu-l lui Dumnezeu că nu se sinchisise să îşi 
pună corset când se schimbase. Îl dau jos acum. 

— Thomas... 

— Ţi-am spus că o voi face, Jo. Tremură ademenitor 
când îi cuprinse în palme sânii plini şi când începu să se 
joace cu degetele mari pe sfârcurile ei, în cercuri lente. Că 
voi da la o parte strat cu strat până când te voi descoperi 
toată. 

Cu un scâncet de capitulare, îşi arcui instinctiv spatele 
de perete, ca să îi aducă mâinile şi mai aproape de ea. 
Drept răspuns, el îi mângâie sânii şi un fior de plăcere 
amestecată cu durere o traversă când simţi cum îi 
tachinează sfârcurile întărite. 

— Şi îmi ţin întotdeauna promisiunile. Neputând 
rezista, îşi cobori capul să-şi plimbe limba peste sfârcul ei. 

— Thomas! scânci ea. Mâinile i se încleştară pe umerii 
lui nu ca să îl împingă, ci ca să îi ţină trupul aproape şi gura 
pe sânul ei. 

Reacţia ei la o simplă mângâiere îi stârni un râs din 


adâncul pieptului. Deci tâlharul lui, care flutura pistolul, nu 
cunoscuse încă gura unui bărbat pe corpul ei; faptul că ştia 
că era primul care o săruta în felul acela îi producea o 
plăcere imensă. Mai mare decât avea dreptul să simtă. 
Totuşi, nu se putea opri, nu încă. Cu neruşinare, îşi închise 
buzele în jurul sfârcului şi supse. 

Josephine tremură de nevoie şi îşi înfipse degetele în 
părul lui făcându-l să se cutremure văzându-i reacţia. In 
timp ce se juca astfel, trăgând-o tot mai adânc în gura lui, 
mâna îi mângâia delicat celălalt sân. Atingerile uşoare ca 
fulgul ale buricelor degetelor lui pe sfârcul ei contrastau cu 
sărutul lui pătrunzător până când se cutremură. 

Sub gura şi sub mâinile lui, simţi cum rezistenţa ei 
dispare. Era o delincventă şi ar fi trebuit să o aresteze şi să 
o târască în faţa poliţistului, totuşi în acel moment nu-şi 
dorea nimic mai mult decât să o seducă, să se îngroape 
între coapsele ei şi să se înfigă în căldura ei până când totul 
s-ar fi spulberat în jurul lui, apoi să o ţină în braţe până în 
zori, când coşmarurile şi întunericul vor fi dispărut. 

Gemu şi se luptă să îşi păstreze ultima fărâmă de 
stăpânire de sine pe care o mai avea. Ar fi putut trece cu 
vederea nişte atingeri uşoare, dar orice altceva era... 
nebunie. Şi nu numai pentru că s-ar fi dovedit a nu fi fost cu 
nimic mai presus de ceilalţi bărbaţi care crezuseră că aveau 
dreptul să se culce cu ea fără urmări, dar şi pentru că acum 
o dorea pentru mai mult decât corpul ei, mai mult decât 
pentru felul în care îi calmase inima care-i gonea nebunește 
şi îl liniştise. Îşi dădu seama că o dorea pe ea. 

Dar cu ce cost? 

Chiar şi ca tâlhar, fusese o diversiune de la beznă. 
Totuşi, ştia foarte bine cât de periculoase puteau fi 
diversiunile, cât de uşor puteau curma viaţa unui om. 

— Trebuie să încetezi cu jafurile, murmură el pe 
pielea ei moale, sărutându-i delicat sfârcul. 

Degetele ei se încordară, mângâindu-i ceafa. 

— Ţi-am spus, nu pot. i 

— Vei sfârşi prin a face o greşeală. Işi mută gura pe 
celălalt sân, să-i simtă iar gustul, unul atât de dulce şi 


totuşi atât de chinuitor pentru că ştia că nu putea să ceară 
niciodată mai mult de la ea, indiferent cât de mult şi-ar fi 
dorit el. Şi nu vei avea o explicaţie solidă care să te 
salveze. 

— Şi atunci - gâfâi ea încercând să respire, arcuindu- 
se spre el - mă vei aresta? 

— Da. 

— Banu. 

— Ba da. 

— Nu, tu... Unghiile ei îi zgâriară ceafa atunci când el 
îi luă sfârcul adânc în gura lui şi îl supse tare, atât de tare, 
încât o făcu să geamă. Nu o vei face. 

Îi lăsă sânul şi lunecă din nou în sus, pe corpul ei, 
sărutându-i gâtul înainte de a-i muşca uşor lobul urechii în 
semn de avertisment, atât ca să oprească jafurile, cât şi ca 
să termine cu imposibila dilemă în care îl punea. 

— Nu ar trebui să ispiteşti soarta. 

— Soarta nu ar trebui să mă ispitească pe mine, şopti 
ea. 

Îşi ridică uşor capul ca s-o privească, ochii şi faţa ei 
întunecate de excitare, buzele umede şi tremurânde. Sfinte 
Dumnezeule, era enervantă, încăpăţânată... totul în ea urla 
a necazuri. Şi niciodată în viaţa lui nu dorise mai mult o 
femeie. 

— Opreşte-te acum! Ar fi fost mai bine dacă ar fi 
ascultat acest avertisment el însuşi, aşa că îşi luă mâinile 
de pe ea şi se dădu înapoi. 

— Sau ce? Ridică uşor bărbia, însă el nu putu spune 
dacă îl sfida sau dacă îşi dorea să fie sărutată din nou. 

Regretând că nu putea rămâne să descopere ce 
însemnau şi ştiind că s-ar fi bucurat de oricare dintre ele 
mult prea mult, îi trase în sus mânecile rochiei, acoperind-o 
şi netezind materialul. 

— Sau nu voi putea face nimic pentru a te ajuta. 

Trecu pe lângă ea, deschise larg uşa şi se pierdu cu 
paşi mari în întuneric. 


Capitolul 6 


— Am auzit că a ucis un om. 

Josie se înţepă prin broderie. 

— Au! 

Işi băgă degetul în gură şi se încruntă. Să stea la 
Blackwood Hall şi să asculte o duzină de femei venite în 
vizită vorbind despre Thomas Matteson era ultimul mod în 
care ar fi vrut să-şi petreacă după-amiaza, dar salonul 
doamnelor păruse cel mai sigur loc unde ar fi putut să-l 
evite pe craiul în cauză. Din păcate, toate doamnele din 
încăpere auziseră zvonurile care circulau în Londra despre 
tânărul marchiz şi despre reputaţia lui nebunatică, aşa că îl 
făcuseră subiectul central al bârfelor lor. 

— Pentru că i-a salvat viaţa prinţului regent, corectă 
doamna Peterson acuzaţia lui Lady Denton. Încercarea 
aceea de asasinare, îţi aminteşti? Acela este bărbatul pe 
care l-a împuşcat. 

Josie clipi. Thomas... ucisese pe cineva? 

— Chiar acolo, la balul de la Stanhope! Doamna 
Peterson vorbi cu atâta convingere, încât nimeni din 
încăpere nu se îndoi. l-a ruinat debutul lui Penelope 
Stanhope. Biata fată a fost complet speriată! Nu a mai 
putut să valseze săptămâni întregi. 

Dacă povestea era adevărată, hotări Josie, atunci 
prinţul regent avusese un motiv în plus să fie mai speriat 
decât Lady Penelope. 

— lar apoi, anul trecut, continuă ea pe un ton 
confidenţial, când a fost aproape ucis de acel tâlhar în 
Parcul Hyde... atât de cumplit! 

Capul lui Josie zvâcni în sus, iar respiraţia i se opri în 
gât. 

Lady Denton pufni: 

— Am auzit că, de fapt, era un spion francez cel care 
l-a împuşcat. 

„L-a împuşcat pe Thomas?” Cu faţa palidă, Josie se 
aplecă în faţă. 


— Nu, e/a fost în Franţa în timpul războiului, exclamă 
Lady Agnes. 

— Era Spania, corectă doamna Peterson. 

— Era Mayfair, interveni altcineva. 

— De ce ar spiona cineva în Mayfair? 

— Nu, nu! A fost împuşcat în Mayfair. 

— Am auzit că s-a întâmplat din cauză că era într-o 
misiune secretă, apărându-l pe prim-ministru. 

— Ei bine, ciripi Miranda Hodgkins, cu siguranţă l-aş 
lăsa să mă apere pe mine. 

O repriză de chicote înfundate făcu ocolul încăperii. 

Elizabeth Carlisle se aplecă către Josie şi îi şopti 
atotştiutoare în ureche: 

— Nu e destul de coaptă. 

Josie se forţă să-i zâmbească mamei sale, dar toată 
atenţia îi era îndreptată către bârfă, către ceea ce 
spuseseră femeile despre Thomas. „Ucidere?” „Impuşcat?” 
Deşi aflase cu mult timp în urmă că bârfele pe care femeile 
le împărtăşeau în saloane erau exagerate cu scopul de a 
incita şi de a şoca, privise adânc ea însăşi în ochii aceia de 
safir despre care se clevetea şi simţise atracţia lui de 
netăgăduit. Era posibil, foarte posibil, ca el să fie în acelaşi 
timp eroul Angliei şi cineva capabil de a lua viaţa cuiva. 

Oricum, trebuia să fie atentă. Fusese atât de stupid 
de neatentă, încât îl lăsase să o urmărească până la căsuţă 
seara trecută, apoi atât de nesăbuit de slabă, lăsându-l să o 
sărute, să o atingă... ah, Cerule, o /insese! Şi, Dumnezeu să 
o ajute, îşi dorea cu disperare ca el să o facă din nou. 

— Ei bine, pot să vă spun cu siguranţă ceva. Zilele 
astea e cu siguranţă preferatul înaltei societăţi londoneze, 
exclamă Lady Tinsdale, răsfoind paginile cărţii despre 
grădinărit pe care se prefăcuse că o citeşte. Se pare că eo 
partidă pe cinste. Este moştenitorul unui ducat, să ştiţi. 

— Oh? Asta atrase din nou atenţia Mirandei. 

Un zâmbet maliţios apăru pe buzele lui Lady Tinsdale 
în timp ce-i aruncă o privire Mirandei. 

— Ar fi mai bine să stai departe de el, draga mea. Se 
transformă într-un nemernic şi chiar foarte repede. 


Lucrurile pe care se zvoneşte că le-ar fi făcut - ei bine, nu 
sunt potrivite pentru urechile unei doamne. 

— Spune-ne totuşi, stărui Lady Denton, cei 72 de ani 
ai săi permițându-i să facă o astfel de sugestie 
scandaloasă. Când doamnele îi aruncară priviri prefăcându- 
se şocate, pufni: Ei, haideţi! Toate sunteţi la fel de curioase 
ca mine. 

Nu. Josie cu siguranţă nu voia să ştie nimic despre 
isprăvile amoroase ale lui Thomas. Ultimul lucru de care 
avea nevoie era mai mult nutreţ pentru imaginaţia sa, care 
o ţinea deja trează întreaga noapte cu tot felul de gânduri 
necurate şi fantezii despre el. Ah, fără îndoială era mai bine 
să se concentreze asupra broderiei, ca o domnişoară bine- 
crescută. Chiar dacă nu era. 

— Am auzit că are o amantă în Notting Hill. 

„Au!” îşi supse degetul mare. Fir-ar să fie! 

— O cântăreaţă de operă. 

— Nu o cântăreaţă, o corectă altcineva. O actriţă. 
Pariziană. 

Josie se strâmbă când un cor de oo se auzi într-o 
şoaptă colectivă. 

Nu, cu siguranţă nu avea nevoie să ştie acele lucruri, 
nu când putea încă simţi presiunea gurii lui pe a ei, când 
era convinsă că mai putea încă simţi aroma de coniac de pe 
buzele lui şi îşi amintea fierbinţeala mâinilor lui mângâindu- 
i sânii. Sub corsajul de muselină sfârcurile i se întăriră 
dureros la amintirea gurii lui pe ele. 

Se încruntă la modelul diform de pe ghergheful ei. 
Cum mai exact putea să se concentreze la brodatul ei când 
toată vorbăria despre lordul Chesney nu făcea decât să îi 
amintească de cât de minunat săruta? Şi când o făcea doar 
să îşi dorească mai mult de la el? 

— De ce se află aici? întrebă Miranda. Petrecerea 
aceasta nu pare a fi genul lui. 

Josie se opri în mijlocul cusăturii. Aceea era o 
întrebare foarte bună. 

Un moment de tăcere se aşternu peste grupul de 
femei şi toţi ochii se îndreptară către Lady Royston în 


aşteptarea motivului pentru care marchizul fusese invitat, 
deşi familia Royston nu mai invitase niciodată pe cineva cu 
o astfel de reputaţie la petrecerile lor. 

— Royston şi cu mine îi cunoaştem familia foarte bine. 
Răspunsul ei fusese nenatural, nu ca şi când ar fi încercat 
să ascundă ceva, ci, mai degrabă, ca şi când era şi ea, la 
rândul ei, la fel de nelămurită precum celelalte femei şi nu 
credea nici ea în explicaţia dată. Contele şi tatăl lui 
Chesney fac parte din acelaşi comitet din Camera Lorzilor. 

Exclamaţii răsunară în acelaşi timp cu gesturi 
aprobatoare din cap. O legătură politică. Desigur. Ceea ce 
le satisfăcu, se pare, curiozitatea. 

Până când Miranda Hodgkins ciripi: 

— Am auzit că aseară, după cină, a părăsit Blackwood 
Hall şi că a plecat călare singur-singurel. Toată noaptea. 

Şi asta îl făcu dintr-odată să pară şi mai misterios, mai 
interesant şi mai năstruşnic acestui grup de găini. O 
cotcodăceală de şoapte se iscă. 

Lui Josie îi sări inima din piept de panică. Dacă 
începeau să îşi pună întrebări asupra motivului pentru care 
ieşise seara trecută, oare cât timp avea să treacă până 
când cineva urma să înţeleagă că şi ea lipsise? 

Miranda dădu din cap cu autoritate. 

— Tom, rândaşul, a spus că nu s-a întors decât în zori. 

— Chiar? Lady Agnes Sinclair se încruntă. Mă întreb 
ce-o fi făcut... 

Lady Tinsdale o întrerupse: 

— Sau cu cine s-a strecurat să se întâlnească. 

— Ceea ce ar explica sosirea lui neaşteptată în 
Lincolnshire. 

— Şi de ce a lipsit atât de des când... 

— Am auzit că a omorât un leu cu mâinile goale. 

Asta întrerupse brusc conversaţia. 

Toate femeile se întoarseră pentru a se holba 
curioase la Josie, care făcuse comentariul acela neobişnuit, 
ca şi cum ar fi fost un exponat de la British Museum. Sau de 
la un bâlci. Curiozitatea le era şi mai mult aţâţată de faptul 
că ea spunea foarte rar ceva care să atragă asupra ei o 


atenţie exagerată. 

Acum o făcuse. În graba de a le distrage atenţia, 
atrăsese beleaua fix pe capul ei. Îşi drese vocea: 

— Am vrut doar să spun... 

— Chiar aşa, cu mâinile goale? O voce familiară şi atât 
de masculină tărăgănă amuzată din partea opusă a 
camerei. E o ispravă de toată lauda. 

Înroşindu-se, Josephine îşi ridică privirea şi trase 
adânc aer în piept când ochii albaştri îi întâlniră pe ai ei. 
Aceiaşi ochi care îi bântuiau acum visele. 

Thomas Matteson se sprijinea de tocul uşii şi rânjea 
încântător, cu braţele încrucişate pe pieptul lat, apărând 
pentru întreaga lume ca desfrânatul, eroul de război ori 
salvatorul regal - sau chiar ucigaşul de lei - pe care-l 
Zugrăviseră. 

Dar Josie ştia mai bine. În spatele acelei faţade se 
ascundea un şarpe. Şi dacă nu era atentă, ar fi putut să o 
muşte. 

— Şi cine este acest vânător neînfricat? insistă el, 
spre deliciul femeilor care chicoteau şi spre disperarea lui 
Josie. Îl cunosc? 

— Lord Chesney. Lady Agnes Sinclair zâmbi, cu 
adevărat mulţumită de momentul perfect în care îşi făcuse 
apariţia. Am crezut că aţi plecat la pescuit. 

Răspunse întâmpinării călduroase a femeii dând din 
cap. 

— M-am răzgândit când i-am văzut pe fraţii Carlisle 
îndreptându-se către râu cu arbaletele. 

Elizabeth Carlisle scoase un oftat lung. 

— Aşa că aţi decis să vă alăturaţi nouă, femeilor. Lady 
Denton îi făcu semn cu mâna. Atunci intraţi şi beţi un ceai! 

— De fapt, mă gândeam să fac o plimbare călare şi 
mă întrebam dacă vreuna dintre voi, doamnele, doreşte să 
mă însoţească. 

— Merg eu cu dumneavoastră! Miranda radia de 
încântare. 

Zâmbetul rece al lui Thomas arătă că invitaţia nu 
fusese pentru ea, privirea alunecându-i de la fata 


înflăcărată către Josie. Împreună cu toate celelalte perechi 
curioase de ochi din încăpere. „O, nu!” 

— Dumneata ce spui, domnişoară Carlisle? întrebă el 
degajat. Ne însoţeşti? 

Fir-ar el să fie, provoca o scenă! Îndrepta atenţia 
nedorită a fiecărei găini bârfitoare din încăpere fix asupra 
ei, iar împieliţatul o ştia. 

Cel mai probabil făcuse invitaţia doar ca să o vadă 
zvârcolindu-se. Drept recompensă pentru întâlnirea de ieri- 
noapte. 

Când ea nu răspunse, el insistă enervant: 

— Mi-ai făcut onoarea unui vals şi nu te-ai plâns când 
te-am călcat pe picioare. 

Alte chicoteli se ridicară dinspre doamne. 

— M-am gândit să-ţi răsplătesc amabilitatea cu o 
plimbare călare. 

Lady Denton lăsă să-i scape un chicot zgomotos când 
obrajii lui Josie căpătară o nuanţă intensă de stacojiu, care 
era imposibil să fi scăpat cuiva din încăpere. 

— Pe ea? Mirandei îi căzu faţa. Dar nici măcar nu ştie 
să călărească! A căzut de pe cal chiar săptămâna trecută, 
pe High Street. Toată lumea a văzut-o! 

— Chiar aşa? Gura lui Thomas se curbă într-un rânjet 
de satisfacţie. Atunci, ziua de azi pare a fi o ocazie perfectă 
pentru o lecţie de călărie. 

Greutatea comună a ochilor femeilor căzu pe ea în 
aşteptarea răspunsului. Şira spinării i se încordă. 

— Îmi pare rău, milord, dar azi nu sunt îmbrăcată de 
călărie. 

— Poate - privirile li se întoarseră către el - o 
plimbare prin grădină. 

Privirile poposiră iar asupra ei. 

— Mă tem că port pantofi nepotriviţi. 

Apoi se uitară la el. 

— O plimbare cu faetonul, atunci. Insist! 

Din nou la ea... Dumnezeule! Se simţea ca un jucător 
de tenis. Capul începuse să i se învârtă. 

— Chiar nu aş putea. Când el dădu să deschidă gura, 


nu avu de ales şi declară ferm: Nu. 

încăperea  îngheţă, toate doamnele ţinându-şi 
respiraţia să vadă care avea să fie reacţia lui la un refuz 
atât de categoric, deşi niciuna dintre ele nu ar fi îndrăznit 
să presupună că ea ar fi acceptat vreodată o astfel de 
invitaţie de la un crai notoriu, oricum. Mai ales nu când 
stătea lângă mama ei, care privise întregul schimb de 
cuvinte cu o expresie curioasă. 

— Ei bine, atunci... 

Nimeni altcineva nu păru să observe luminiţa jucăuşă 
din ochii lui, dar bineînţeles că Josie o văzuse. Nu putea să 
nu vadă totul la acest bărbat. Naiba să-l ia! - Poate altă 
dată. După-amiază plăcută! 

Şi aşa puse capăt meciului de tenis, deşi Josie nu 
putea spune care din ei câştigase. 

— Doamnelor. Le zâmbi ca şi cum nu era deloc 
afectat de refuzul ei. Mă scuzaţi, cred că până la urmă voi 
lua o undiţă şi mă voi alătura bărbaţilor. 

Schiţând o plecăciune, se întoarse şi plecă. 

— Ei bine, asta a fost, cu siguranţă, interesant, 
exclamă Lady Denton, ochii ei bătrâni, dar pătrunzători 
poposind asupra lui Josie din partea opusă a camerei. 

Ştiind că doamnele aşteptau un comentariu din 
partea ei şi că nu îşi vor fi îndreptat atenţia în altă parte 
până nu ar fi făcut-o, Josie făcu un semn dispreţuitor cu 
mâna. 

— Nu voia decât să îi evite pe fraţii mei cât timp erau 
înarmaţi cu arbaletele. 

Cuvintele acestea  iscară  chicoteli, doamnele 
cunoscând caraghioslăcurile fraţilor Carlisle. 

— Nu putem învinovăţi un bărbat pentru că nu vrea să 
fie rănit trupeşte. 

— Nu cred că se temea de rănirea trupească, mormăi 
Lady Denton cu un umor usturător. 

Ah, Josie îşi dorea să moară! Simţi că îi ard obrajii de 
ruşine. Dar celelalte femei râseră doar cu jumătate de gură 
la insinuare, prea uimite - sau prea geloase - că fusese ea 
centrul atenţiei lui Thomas. 


Însă lângă ea, mama sa se încordă stingherită. Un 
ghimpe de vinovăţie străbătu pieptul lui Josie, căci jocul de- 
a şoarecele şi pisica care începuse între ea şi Thomas îi 
afecta acum familia. Se îndoia că avea să afle vreodată 
care era adevăratul ei loc în familia Carlisle, dar îi iubea pe 
toţi din toată inima şi nu voia să îi vadă răniţi. 

— Mai bine îl evitaţi, dragile mele, le avertiză Lady 
Denton, privirea acum serioasă plimbându-i-se între Josie şi 
Miranda, tachinarea de dinainte dispărând complet. 

Josie fu inundată de un val de frustrare. Cerule, nu 
asta încercase ea să facă de când sosise el? Dar soarta şi 
Thomas aveau, evident, alte planuri. Mai avea de rezistat 
doar trei zile până când petrecerea urma să ia sfârşit, iar el 
se va fi întors la Londra, iar ea nu avea niciodată să mai fie 
deranjată de acest crai enervant. Şi totuşi, când îşi 
reamintea aceste lucruri, nu simţea uşurare, ci o tristeţe 
inexplicabilă pentru că el avea să plece atât de curând. 

— Aşa cum a spus şi Lord Chesney, încerca doar să 
răspundă unui gest frumos, insistă ea, sperând să abată 
atenţia nedorită pe care el o atrăsese asupra ei. Vă asigur 
că nu a fost niciun alt motiv în spatele invitaţiei sale. 

O minciună. Crezuse că ea, ca tâlhar, îşi bătuse joc de 
el, aşa că o făcuse şi el să se simtă ruşinată. Să-i facă în 
ciudă. Dar nu lăsă să se vadă pe chipul ei nicio urmă de 
supărare pe enervantul bărbat. 

— Cunoscându-mă pe mine - şi dimensiunea fraţilor 
mei, adăugă ea ca să-şi întărească spusele, ceea ce dădu 
naştere câtorva chicoteli din partea grupului, nu s-ar fi 
aşteptat niciodată cu adevărat să accept. 

ŞI, cu siguranţă, nu o făcuse. Nu după ultima 
conversaţie pe care o avuseseră, când o ameninţase că 
avea să o aresteze. 

Totuşi, doamnele continuau să se holbeze la ea ca şi 
când, deodată, o vedeau într-o lumină nouă. O lumină care 
putea atrage atenţia cuiva de teapa lui Thomas Matteson. 
Deşi nimic nu putea fi mai departe de adevăr decât atracţia 
lui faţă de ea - un marchiz şi o orfană? Imposibil!, nu putea 
continua să le lase pe femei să creadă că exista vreo 


legătură între ei. Viaţa ei secretă de tâlhar nu putea 
suporta un examen amănunţit şi mai avea încă un tată pe 
care trebuia să îl facă să-şi plătească datoria înainte de 
sfârşitul petrecerii, care se apropia mult mai repede decât 
crezuse. 

— Nu sunt sigură că Chesney e genul care acceptă un 
refuz, comentă Lady Tinsdale, iar insinuarea ei stârni o 
nouă serie de chicoteli. 

— Ei bine, atunci el nu este genul meu, ripostă Josie, 
făcându-şi de lucru cu broderia ca să ascundă orice urmă 
de minciună din expresia ei. Thomas era exact genul de 
bărbat la care visase întotdeauna să-i fure inima... Ei bine, 
în afara faptului că voia să o aresteze. Din păcate, declară 
ea cu voce tare, afectată, reputaţia lui este periculoasă 
pentru reputaţia mea. 

Având în vedere şoaptele şi râsetele excitate ale 
doamnelor, remarca aceea tăioasă părea că pusese sfârşit 
tachinărilor lor stânjenitoare şi le asigurase că nu avea 
niciun fel interes faţă de arătosul marchiz... mai puţin 
mama ei, care continua să se holbeze la ea ca şi cândnuo 
credea pe deplin. 

însă atunci când discuţia se îndreptă spre ultima 
modă, atenţia lui Elizabeth Carlisle se reîntoarse asupra 
conversaţiei. 

Josie răsuflă tăcut, simțindu-se ca şi cum ar fi scăpat 
dintr-o capcană. Dar, când se reîntoarse la broderia ei, 
mâinile care trăgeau acul îi tremurau. Îşi aminti umerii tari 
ai lui Thomas sub mâinile ei, moliciunea părului lui negru 
printre degetele ei şi gura lui - o, gura aceea senzuală, 
păcătoasă! Fusese cumva şi  revendicatoare şi 
convingătoare în acelaşi timp, sărutând-o în moduri 
scandalos de delicioase până când se topise peste el ca o 
desfrânată. Dumnezeu să o ajute, de la întâlnirea din seara 
trecută, nu se mai gândise la nimic altceva decât să îl lase 
să îi facă din nou ce îi făcuse. 

Mama ei se aplecă spre ea, încruntându-se îngrijorată. 

— Te simţi bine, draga mea? Eşti îmbujorată. 

învinsă, umerii lui Josie se încovoiară. Pe cine 


păcălea? Pentru ea, Thomas era mult mai mult decât un 
partener de dans sau un crai plictisit care îşi îndreptase 
atenţia asupra ei. Şi dacă nu avea să părăsească salonul 
curând, fiecare doamnă de la Blackwood Hall ar fi 
descoperit asta. 

— Am nevoie de aer, mormăi ea şi puse deoparte 
broderia. Mă scuzaţi! 

Se ridică în picioare şi ieşi înainte ca mama ei să o 
poată opri şi înainte ca Thomas să se fi întors ca să îi facă o 
nouă ofertă pe care să nu o poată refuza la fel de uşor. 

Când ajunse în hol, se întoarse şi goni în direcţia 
opusă celei pe care ar fi apucat-o el spre uşa principală. O 
încăpere goală, de asta avea nevoie. Un loc să stea, să se 
adune şi să se ascundă ca o laşă pentru tot restul după- 
amiezii. 

Cu un oftat moale îşi apăsă dosul palmei pe frunte. 
Era nebună să îl lase pe acel bărbat să o afecteze în felul 
acela, acelaşi bărbat care voia să o aresteze. Pur şi simplu 
trebuia să găsească o modalitate de a-l evita, sau să se 
ascundă ori de câte ori avea să fie necesar, sau... poate că 
un sărut când şi când nu putea să-i facă prea mult rău, nu? 

Nu, gândi ea, oftând din greu, nici măcar atât. Nu 
putea fi slabă şi prinsă cu garda jos în preajma lui, 
indiferent cât de mult îşi dorea sărutările lui, indiferent de 
fiorul dureros care înflorea în ea la cea mai mică atingere a 
lui. Dumnezeule, dacă putea face toate alea doar cu un 
sărut, cum ar fi fost dacă el... 

— Josephine. _ 

Paşii îi îngheţară. Intorcându-se încet cu faţa către el, 
îşi îngustă ochii, deşi pulsul i se accelerase. 

— Tu. 

— Eu. Thomas se sprijini degajat de tocul uşii 
salonului de dimineaţă. O aşteptase acolo, dracul să-l ia! 
Ştiuse că avea să o şteargă din salon după ce pleca el, ca 
să scape de el. Cum ştiuse şi că avea să se întoarcă şi să 
răspundă când o va fi strigat. Şi exact asta făcuse. Atrasă 
ca o molie de o flacără. 

Umerii i se încovoiară. O foarte patetică molie. 


Îi rânji îngâmfat. 

— Până la urmă te-ai răzgândit în legătură cu 
plimbarea aceea? 

— Ştii că nu m-am răzgândit. Buzele i se strânseră 
într-o linie iritată, deşi nu ştia cine o iritase mai mult: el 
pentru că o prinsese în capcană sau ea pentru că intrase 
atât de nesăbuit direct în cursa întinsă de el. De ce m-ai 
umilit în halul acela în faţa doamnelor? 

Zâmbetul i se şterse. 

— Scuzele mele! Nu asta a fost intenţia mea. 

In ciuda sincerităţii de pe chipul lui, nu îl crezu. 

— Atunci ce-a fost? 

— O încercare de a te prinde singură. M-ai evitat 
întreaga zi. 

Şi avea să continue să îl evite şi în următoarele trei 
zile, până când petrecerea va fi luat sfârşit şi el va fi plecat 
acasă la Londra. Indiferent cât de greu îi va fi să stea 
departe de el. 

Buzele îi tremurară. 

— Ceva mi-a spus că, dacă nu aş fi făcut o invitaţie 
directă în faţa celorlalţi, ai fi găsit o modalitate de a te afla 
în mod convenabil în altă parte când aş fi venit în vizită. 

Josephine pufni cu dispreţ. 

— Nu te-ai înşelat. 

Cum remarca ei tăioasă nu-l făcu decât să zâmbească 
amuzat, se enervă din nou. Când te gândeşti că odată se 
temuse că se va fi dovedit a nu fi mai mult decât un mojic, 
ca toţi domnii de dinaintea lui... ar fi râs de absurditatea 
acestui fapt, dacă inima nu ar fi durut-o atât de tare. 

II săgetă cu privirea. 

— Dacă nu cumva vrei să chemi polițistul chiar acum, 
aş prefera... 

Cu o mişcare rapidă, se îndepărtă de tocul uşii şi îşi 
puse degetele pe buzele ei, ca să o facă să tacă, în timp ce 
aruncă o privire peste umăr. 

— Vine cineva, spuse el cu glas jos, prinzând-o de cot. 
Intră! 

O trase în încăpere şi o ascunse chiar în momentul în 


care lacheul intră în hol. Când dădu să închidă uşa, ea îl 
opri. 

— Blackwood Hall nu e nici grajd, nici cabană de 
vânătoare, îi aminti ea, dându-se înapoi ca să rămână lângă 
uşa deschisă. Trebuie să îmi păstrez reputaţia. Deşi e/ 
părea decis să i-o distrugă. 

Ridică amuzat din sprâncene. 

— Te referi la alibiul tău? 

Ignoră remarca lui sarcastică, dar nu şi junghiul rapid 
de neîncredere din pieptul ei, ceea ce o supără mai mult 
decât voia să recunoască. O parte din ea - o parte din cale- 
afară de nebună - era încă atrasă de el. Dar putea la fel de 
bine să tragă cu săgeți în lună, atât de mari erau şansele 
unei orfane de a fi împreună cu fiul unui duce. Mai ales unul 
decis să o aresteze. 

— Ne va vedea cineva, îl certă ea, supărată că se 
dovedea a fi la fel de necinstit ca toţi ceilalţi bărbaţi care îi 
stârniseră interesul înaintea lui. Şi abia am ieşit dintr-o 
încăpere plină de femei care bârfeau despre cât de 
depravat eşti. 

Cedând în faţa ordinului ei de a păstra decenţa - şi, 
din fericire, fără să menţioneze faptul că, dacă ar fi fost 
arestată, reputaţia i-ar fi fost mult mai pătată decât dacă ar 
fi fost surprinsă cu el -, se retrase în capătul celălalt al 
încăperii şi se aşeză pe marginea pervazului înalt. 

— Un depravat? Ochii îi străluciră diabolic. Vai, 
mulţumesc! 

Ea se încruntă. 

— Nu era un compliment. 

— Ei bine, noi, craii, ne primim complimentele oricum 
ar fi ele. 

In loc să se enerveze că-i răstălmăcise cuvintele, nu 
se putu împiedica să nu-i admire mintea iscusită ori atracţia 
pe care o poseda. Incapabilă de a se înfrâna, avansă un 
pas. 

— Deci, tărăgănă el, vorbeaţi despre mine. 

— Vorbeşti de diavol, mormăi ea, ceea ce păru să îl 
amuze şi mai mult. £/e vorbeau despre tine, corectă ea, 


subliniind. Eu ascultam, încercând să separ faptele de 
născociri. 

— Şi ce concluzie ai tras? 

— Că s-ar putea ca uciderea unui leu să nu fie chiar 
atât de departe de adevăr. 

Un rânjet apăru încet pe chipul lui şi, în ciuda faptului 
că era furioasă pe el, simţi fluturaşi în stomac. Ca o molie 
jalnică ce era, se mai apropie cu un pas. 

— Şi ce au spus doamnele despre mine? Thomas se 
aplecă înainte, ancorându-şi privirea întunecată în a ei ca 
un cântec de sirenă şi atrăgând-o cu încă un pas. 

— O mulţime de lucruri. Incă un pas ezitant, până 
când fu destul de aproape încât l-ar fi putut atinge cu doar 
o ridicare a mâinii. Inima îi bătu cu putere şi ştiu că picase 
drept în capcana întinsă de el. Dar cel puţin acum înţelegea 
de ce pisicuţa căzuse pradă propriei curiozităţi. Pentru că, 
pur şi simplu, nu se putuse abţine. 

Îi zâmbi poznaş. 

— Nimic interesant? 

Ezită, pentru că o doamnă bine crescută nu ar fi rostit 
niciodată acele cuvinte... dar când fusese ea o doamnă 
bine-crescută? 

— Că ai o amantă, spuse ea încet, mai mult pentru a 
ascunde gelozia spontană din glasul ei, decât pentru a 
păstra secretul. O cântăreaţă de operă. 

— Zvonuri fără temei, răspunse el pe acelaşi ton 
secretos. Ridicând din umeri, mimând dezinteresul, întinse 
mâna şi trase draperia grea care încadra fereastra în locul 
unde şedea, la câţiva centimetri de umărul lui. 

— Atunci este o actriţă pariziană, spuse ea. 

— Un alt zvon fără temei... din păcate. 

Mâna i se opri doar o clipă, cât simţi un junghi în 
piept. O, nu - aceea era clar gelozie. Se supără imediat pe 
ea însăşi. Nu era absolut deloc treaba ei cu cine îşi 
petrecea timpul sau cu cine dorea să şi-l petreacă... numai 
că, în mod inexplicabil, îşi dorea ca el să îşi petreacă timpul 
acela cu ea. 

Ridică din nou din umeri, ca şi cum comentariul lui nu 


avea nici o însemnătate. Şi chiar nu avea, nu? De ce să fie 
geloasă pe el, dintre toţi oamenii? 

— Au spus că i-ai salvat viaţa lui Prinny.. 

— Tot doar un zvon. Ochii îi străluciră răutăcios. Dar 
pe acela eu l-am pornit. 

Auzind asta, zâmbi fără să vrea, apoi flutură alene din 
mână ca să arate cât de prostesc era următorul zvon. 

— Găinile alea prostuţe au mai spus şi că ai ucis un 
om. 

Când nu răspunse, rămânând întunecat, tăcut şi 
nemişcat, ochii i se îndreptară rapid către ai lui. Orice 
amuzament din urmă cu doar câteva secunde dispăruse. 
Groaza se încleştă în jurul inimii ei. 

— De fapt, am ucis o mulţime de bărbaţi, admise el 
stins, cu ochii albaştri solemni. y 

— Au spus că ai luptat în războaie. Inghiţi ca să scape 
de nodul din gât şi să-şi recapete vocea. La asta te referi? 

— Da. Făcu o pauză, cercetându-i chipul. Dar tu nu le 
crezi. 

— Nu. 

— De ce? Sunt foarte priceput cu armele. 

— Da, şi le porţi cu tine. De fapt, dacă aş căuta sub 
jacheta ta chiar acum, pun pariu că aş găsi una. 

— Te rog, nu mă lăsa să te opresc din percheziţie, 
murmură el şmechereşte. 

Îi ignoră cuvintele, dar nu şi căldura care o cuprinse la 
invitaţia lui de a-şi pune mâinile pe el. Şi, lipsite de 
loialitate, degetele o mâncau să facă exact asta. Şi le răsuci 
repede în fuste. 

— Dar îţi displac, iar sunetul focurilor de armă te 
nelinişteşte. Cărui gen de soldat nu îi plac armele? 

Se aplecă spre ea, cu faţa la acelaşi nivel cu a ei. 

— Genului care a fost şi spion. 

„Un spion”. Simţi că nu mai poate să respire, iar 
trupul îi amorti fulgerător. Fusese ceva din tot ceea ce ştia 
despre el adevărat? 

— Al nostru sau al lor? 


1 Poreclă dată regelui George al IV-lea (1762-1830) (n.tr.) 


— Al nostru, puştoaico. Râse, sunetul bogat vuind prin 
ea, şi îi mângâie obrazul cu dosul palmei. 

Tandreţea atingerii lui neaşteptate, dar liniştitoare o 
încălzi şi, în ciuda ei înseşi, nu se retrase nici măcar atunci 
când respiraţia îi deveni întretăiată, iar iureşul sângelui îi 
bubui în urechi. 

Trase adânc aer în piept, însă asta nu îi calmă deloc 
fluturaşii din stomac. De fapt, nu făcu decât să îi atragă 
privirea asupra gurii ei, ceea ce îi crescu stânjeneala. 

— Vrei să cred că un moştenitor al unui ducat este un 
spion care umblă brambura de-a lungul şi de-a latul ţării 
pentru a aresta un tâlhar obişnuit? 

— Bineînţeles că nu. Ridică arogant din sprânceană. 
Nu umblu niciodată brambura. 

ÎI împunse în umăr, iritată. 

— Thomas, fii serios! Nu sunt într-atât de tâmpită, 
încât să cred că eşti spion. 

Se aplecă din nou spre ea, mai aproape decât înainte, 
atât de aproape încât simţi pe buze căldura respirației lui 
când şopti: 

— Am fost spion. 

Ceva din felul sumbru în care spusese asta, cu o 
scânteiere intensă de regret adânc în ochii lui albaştri, o 
făcu să tremure şi, instinctiv, ştiu în adâncul sufletului că 
spusese adevărul. Inima îi bătu ca o tobă, atât de tare, 
încât vuietul sângelui în urechi era asurzitor. 

— De ce îmi spui mie? Sunt o delincventă, îţi 
aminteşti? Ar fi fost nebună să creadă că era atât de 
specială pentru el, încât să se justifice divulgarea unui 
asemenea secret. Nu, din contră, recunoscuse doar ca să o 
facă să îşi piardă cumpătul, făcându-i arestarea mai uşoară. 
Nu te temi că voi povesti tuturor? 

Răspunzând  provocării ei, se aplecă încă doi 
centimetri pentru a-i atinge, în trecere, colţul gurii cu 
buzele, înainte de a-i şopti la ureche: 

— Nu te-ar crede nimeni. 

Cu o încruntătură exasperată, îl împinse înapoi. „Nu 
te-ar crede nimeni”. Aceleaşi cuvinte pe care le fluturase ea 


cu atâta convingere în faţa lui după jaf. Aparent, ea şi 
Thomas Matteson erau unici. 

El se legănă înapoi, îşi îndoi braţele şi reveni încet la 
poziţia iniţială, cocoţat pe pervaz. Ochii lui scânteietori îi 
aminteau de ochii unei pantere... chiar înainte de a ataca. 

— Mi-am petrecut toată noaptea trecută gândindu-mă 
la tine, Josephine. 

Inima ei nesăbuită tresăltă. Se gândise la ea? 

Dar nu era destul de naivă încât să creadă că voise să 
spună că se gândise la ea. Nu, se referise la jafuri, deşi nu 
putea să nege junghiul dezamăgirii din pieptul ei. Pentru că 
ea cu siguranţă îşi petrecuse noaptea gândindu-se la el. 

Se dădu în spate, atât cât el să nu ajungă la ea, dacă 
ar fi vrut să o atingă din nou, pentru că nu era sigură că 
avea să găsească puterea de a-l respinge. 

— Şi la ce concluzie ai ajuns? 

Privirea întunecată îi deveni serioasă. În ciuda 
recentei atracţii dintre ei, erau totuşi adversari, prinşi încă 
într-un joc periculos de-a şoarecele şi pisica. 

— Că nu există nicio cale de ieşire din încurcătura 
asta. Tot ceea ce poţi face este să te opreşti şi să te rogi ca 
nimeni altcineva să nu te descopere. In loc să te arestez, îl 
voi convinge pe conte că tâlharul s-a oprit din a-i mai viza 
oaspeţii şi că s-a apucat de altceva. 

— Şi să îl las pe Royston şi familiile să scape de ceea 
ce le-au făcut acelor copii? Niciodată. Prefera să se afle în 
spatele gratiilor decât să îl lase pe conte să continue să 
exploateze orfelinatul şi să îi lase pe copii să sufere singuri. 
Nu mă voi opri. 

Thomas clătină din cap, iar ea văzu cum creştea în el 
o enervare egală cu a ei. 

— Şi crezi că totul e din cauza favorurilor politice? 

— Da. 

O luă în râs. 

— Royston e un om important în parlament, şi încă de 
mulţi ani. Ce favoruri ar putea câştiga un om de rangul şi cu 
reputaţia lui de la un orfelinat din Lincolnshire? 

— Nu ştiu. Orice îi trebuie, presupun. 


Expresia lui de suspiciune se adânci. 

— Dar nu ai nicio dovadă concretă, nu? Altfel te-ai fi 
dus tu însăţi deja la autorităţi. 

Frustrarea i se încleştă în măruntaie. 

— Ce fel de dovezi aş... 

Cuvintele îi rămaseră blocate în gât, iar ea clătină din 
cap, frustrarea înăbuşită se învolbura înăuntrul ei la cearta 
aceea purtată pe un ton liniştit şi în şoaptă pentru ca 
nimeni să nu audă, când tot ceea ce voia să facă era să 
strige! În loc să o târască la puşcăria locală, Thomas îi 
oferea şansa de a dovedi că avea dreptate. Ar fi trebuit ca 
acest lucru să îi aducă speranţă, dar ea nu avea dovada pe 
care i-o cerea. Şi o ştia şi el. 

— Este vinovat! insistă ea. 

— Nu ai nicio dovadă pentru acuzaţiile tale. Nicio 
scrisoare, niciun bilet... nimic care să îi dovedească 
vinovăția. 

— Bineînţeles că nu am nimic de acest gen. De ce aş 
avea? Să-l ia naiba că nu o credea! Şi afurisiți să fie şi ochii 
aceia de safir care observau mult prea mult în legătură cu 
ea, dar refuzau să vadă adevărul despre Royston. Cum aş 
putea? 

— Atunci cum ştii cine e vinovat? 

— Din înregistrările scrise de la orfelinat. Pieptul i se 
strânse de dezamăgire, văzând că se îndoia de ea atât de 
uşor, însă avea atâta încredere în Royston. Ţin evidenţa 
detaliilor fiecărui copil, inclusiv numele bărbaţilor care i-au 
abandonat la orfelinat. 

— Numele tatălui? În vocea lui se simțea 
neîncrederea. 

— Nu, bineînţeles că nu. Rândaşi sau lachei, bărbaţi 
angajaţi de familiile nou-născuţilor. Având numele lor, e 
uşor să afli la ce moşie lucrează. Apoi trebuie doar să faci 
un pic de săpături printre servitori şi afli de sarcină. Şi, dacă 
sap destul de adânc, de obicei pot afla şi ce favoruri a 
primit Royston în schimb. 

— Dar nimic care poate fi dat autorităţilor. Nu era o 
întrebare. Era o acuzaţie. 


Îşi încleştă pumnii furioasă. 

— Tot nu mă crezi. 

— Royston este de mulţi ani prietenul şi aliatul tatălui 
meu în parlament şi nu l-am văzut niciodată comiţând ceva 
cât de cât scandalos sau ilegal. Pe când tu... Cuvintele îi 
rămaseră în aer. 

— Pe când pe mine m-ai văzut oprind şi jefuind o 
trăsură, încheie ea pentru el. Nu spuse nimic ca să o 
contrazică. Nu era nevoie; expresia de pe chipul lui spunea 
totul. Frustrarea ei ajunse la punctul-limită. Destul! Se 
săturase să trăiască cu teama şi vinovăția din ultimii doi 
ani, de când începuse jafurile, iar în ultimele patru zile se 
săturase ca soarta să i-l tot legene prin faţă, jucându-se cu 
ea - pe acest bărbat alături de care nu ar fi putut niciodată 
să aibă un viitor. Atunci arestează-mă şi să termin... 

— La naiba! Îşi trecu mâna prin păr, degetele 
tremurându-i violent. Nu vreau să te arestez, dar Doamne, 
Jo, ai încălcat legea. Este o ofensă care se pedepseşte cu 
spânzurătoarea. Fiecare cuvânt şoptit ieşi măcinat prin 
dinţii încleştaţi, şi tremura acum tot, la fel de violent ca în 
acea dimineaţă în grajd. Vreau să te ajut, dar... 

— Dar nu o poţi face fără dovezi. Omul ăsta îi făcea 
capul să se învârtă. Ochii i se împăienjeniră de lacrimi 
furioase. Atunci poate că ar fi trebuit să îţi petreci noaptea 
dormind, în loc să te fi gândit la mine. Se întoarse să plece. 
La revedere. 

Avântându-se de pe pervaz, o urmări şi o ajunse exact 
în momentul în care degetele ei atinseră uşa. O apucă de 
braţ şi o trase înapoi, trupul ei căzând peste el. Fu imediat 
conştientă de tăria lui pe moliciunea ei, îi simţi căldura 
mâinii pe braţ prin mâneca de bumbac a rochiei, puterea 
degetelor lui refuzând să îi dea drumul. Se cutremură şi 
începu să respire sacadat, la fel ca şi el. 

— Nu îmi petrec nopţile dormind, se confesă încet, 
concentrându-şi privirea fierbinte pe gura ei. 

Se holbă la el, cu gura căscată, în timp ce inima 
începu să i-o ia la goană atât de tare, încât se temu că elar 
fi putut să o simtă. Era o invitaţie de a împărţi patul cu el? 


Dumnezeule, nu se putea! Nu de la un crai ca el, nu către o 
inocentă ca ea. Şi totuşi, pe când scânteierea lacomă din 
ochii lui îi tăia respiraţia, o parte din ea îşi dorea foarte mult 
să fi fost. 

— Vreau să te ajut, repetă el, cu gura atât de aproape 
de a ei, încât căldura respirației lui îi tremură pe buze. Dar 
fără o dovadă a delictelor lui Royston... 

— Pe care nu le crezi, forţă ea. 

Mânia îi scăpără în ochi. 

— Sau orice dovadă care să arate că ai acţionat cu 
bună-credinţă, trebuie să te arestez. Nu am încotro, nu 
dacă vei continua cu jafurile. 

— Sigur că ai, protestă ea, urând rugămintea pe care 
o auzi împletindu-se în vocea ei. Poţi alege să uiţi că m-ai 
văzut astă-noapte. 

— Nu, o corectă el solemn, cu o expresie chinuită pe 
chip. Nu pot. 

Holbându-se la el, uimită, buzele i se întredeschiseră. 
Disperarea lui era palpabilă. La fel şi durerea. 

— Aceasta este alegerea, Josephine. Preţ de o clipă, 
îşi închise strâns ochii. Tu sau eu, viaţa ta sau a mea. 

— Poftim? şopti ea, furia fiind deodată înlocuită de 
teamă. Pentru el. Ce vrei să... 

— Dacă ai dreptate, te voi ajuta şi te voi proteja. Dar 
fără dovezi... Clătină din cap. Nu am de ales decât să îl cred 
pe Royston. 

„Şi să te arestez”. Cuvintele nerostite răsunau între ei 
atât de tare de parcă le-ar fi strigat. 

— Atunci voi găsi dovezi, şopti ea, neputându-se 
scutura de ciudata suspiciune că dovada de care avea 
nevoie să se salveze pe ea însăşi avea să îl salveze şi pe el. 
Cumva. 

— Fără jafuri, ordonă el ferm. 

— Nu pot promite asta. 

Ocări printre dinţi. 

— Dacă vei fi prinsă... 

— Nu voi fi. 

Fără să se gândească, se ridică pe vârfuri şi îi atinse 


buzele cu ale ei. Un sărut rapid, cast şi cuviincios, menit 
doar să oprească cearta. 

Dar când se lăsă înapoi pe călcâie, el mârâi şi, 
apucând-o strâns, o lipi de el. Nevrând să îi dea drumul, 
închise uşa din spatele lor cu piciorul. 

Gura îi cobori înfometată pe a ei şi înflăcără sărutul 
inocent într-un jaf în toată regula, limba pătrunzându-i 
printre buzele ei şi prădându-i gura. Cu fiecare atac al limbii 
lui, rezistenţa ei scădea, până când, cu un scâncet moale, 
îşi pierdu puterile şi se prăbuşi pe pieptul lui puternic. 

Mâinile lui tremurânde lunecară pe spatele ei ca să Îi 
cuprindă fundul şi să o ridice spre el. 

— Thomas, gemu ea lângă gura ei. 

— Eşti cea mai amăgitoare femeie pe care am întâlnit- 
o vreodată, Josephine. Vocea îi fu un hârâit gutural, 
smulgându-şi gura de pe a ei ca să o muşte de umăr, 
fiecare muşcătură ascuţită a dinţilor lui făcând-o să se 
înfioare. Cea mai provocatoare, cea mai înnebunitoare... îşi 
puse palma pe obrazul ei şi o privi în ochi. Şi cea mai 
frumoasă. 

Apoi o sărută din nou, gura mulându-i-se pe a ei, 
posesiv şi fierbinte şi cu atâta dorinţă, încât îi fură 
respiraţia. Valurile de emoţii care se spărgeau în ea, 
provocate de el, o clătinau atât de tare, încât nu mai putu 
face nimic altceva decât să se agate de el, cu braţele strâns 
petrecute în jurul gâtului său, nevrând să-i dea drumul. 

Rezemând-o cu spatele de uşă, îi strânse brutal fusta 
în mână şi o smuci în sus, făcând-o ghemotoc, laolaltă cu 
straiele subţiri de dedesubt, între trupurile lor. Tremură, nu 
de frig, nici de emoție, ci din cauza unei nevoi dureroase ce 
se aprinsese jos, în pântecul ei, o nevoie care se târa în jos, 
între coapsele ei, pe măsură ce fusta i se ridica mai sus. 

— Am dorit să te ating din prima clipă în care te-am 
zărit, murmură fierbinte în urechea ei, fiecare cuvânt fiind o 
respiraţie care se învolbura în ea şi o mângâia dinăuntru 
spre afară. 

Îşi băgă mâna sub fusta ei şi îşi trecu degetele peste 
marginile dantelate ale ciorapilor, deasupra genunchilor, 


neîndrăznind să se apropie de durerea furnicătoare care 
pulsa între picioarele ei. Fiorii îi făcură pielea de găină, 
treziţi de mângâierea lui caldă pe carnea ei, şi un tremur de 
dorinţă o cuprinse. 

Vârful limbii lui îi mângâie curbura urechii, făcând-o 
să se cutremure în timp ce o ademenea ispititor: 

— Şi tu îţi doreşti asta, nu? Să fii mângâiată aşa cum 
merită o femeie frumoasă ca tine. Depuse o sărutare 
delicată pe pielea moale din spatele urechii ei. Doar un pic 
păcătos. 

Cerule, cât de mult îşi dorea asta! 

— Da,  recunoscu ea, imperceptibil, cu buzele 
tremurânde. 

Degetul îi lunecă şicanator sub ciorap şi o mângâie pe 
coapsa goală. 

— Atunci lasă-mă să te ating, Jo! 

Ar fi trebuit să îl oprească, ştiind cât de periculos era 
pentru ea acest bărbat care putea pune capăt vieţii ei cu un 
singur cuvânt către poliţist, dar trupul ei tânjea după el cu o 
nevoie primitivă cum nu mai cunoscuse până atunci. O 
căldură pulsa umflându-se între coapsele ei, şi nu găsi 
puterea să îl respingă. 

— Da, îşi şopti ea capitularea. Te rog! 

Trupul i se relaxă cu un oftat de uşurare lângă tâmpla 
ei, iar inima ei tresări. Fusese îngrijorat că ea avea să 
refuze? De parcă ar fi putut refuza valurile de plăcere care 
o învăluiau din vârfurile degetelor cu fiecare sărut al lui ori 
undele de energie împrăştiate de mâinile lui de fiecare dată 
când o atingeau. 

— Cum de îmi faci asta? murmură el, trecându-şi gura 
pe gâtul ei. 

Era sigură că el îi putea simţi pulsul accelerând sub 
buzele lui, ştia ce îi făcea anticiparea atingerii lui. Degetele 
lui îi pieptănară, tachinând, triunghiul creţ dintre picioare, 
atât de aproape şi totuşi atât de frustrant de departe de ao 
atinge acolo unde ardea să fie mângâiată. 

— Mă calmezi şi mă tulburi în acelaşi timp, aşa cum 
nicio altă femeie nu a făcut-o vreodată. 


Respirând neregulat, îşi închise ochii şi se pierdu în 
zumzetul delicios al sângelui prin trupul ei, în căldura 
degajată de sub vârful degetelor lui şi radiind în jos, pe 
picioarele ei. Mâna lui era scandalos de aproape de căldura 
umedă din centrul ei, şi, Dumnezeu să o ajute, ardea de 
dorinţă ca el să o atingă acolo, chiar acolo unde pulsa 
indecent cu fiecare bătaie a inimii ce-i bubuia. 

— Mă faci să-mi doresc cu ardoare să fiu înăuntrul 
tău, Josephine. Îşi puse tandru buzele pe ale ei. Chiar aici. 

Degetele îi alunecară în crăpătura ei, îngropându-le 
încet în pliurile ei. 

Gâfâind lângă gura lui, se agăţă de muşchii tari ai 
umerilor lui ca să nu îi cedeze genunchii sub ea. O atinse 
provocator, făcând-o să tremure delicios în timp ce o 
mângâia cu tandreţe şi o excita, făcând-o să se simtă ca o 
nemernică absolută şi ca o desfrânată, dar, în acelaşi timp, 
minunat. Cerule! Atingerea lui era atât de plăcută şi nu se 
ruşină absolut deloc atunci când se mişcă să îşi desfacă 
picioarele mai larg. judecând după gemetele bărbăteşti ce 
îi ieşeau din gâtlej, savura mângâierile la fel de mult ca ea, 
plăcându-i felul în care trupul ei devenise fierbinte şi umed 
sub degetele lui. _ 

— Nu ai idee cât de mult te doresc, Josephine. Işi 
cobori capul şi linse cu vârful limbii valea dintre sânii ei. Cât 
de mult vreau să te ating şi să gust fiecare centimetru din 
tine. 

Cu un geamăt gutural, capul îi căzu pe spate la 
tortura dulce a degetelor lui care se jucau cu pliurile netede 
dintre coapsele ei şi la îndrăzneala cuvintelor lui. Degetul îi 
alunecă pe pliuri apoi alunecă lin în interiorul ei. 

Inima îi sări în gât. Cerule, era înăuntrul ei! 

— Ce faci? întrebă ea, dintr-odată nervoasă, cu buzele 
umflate de excitare. 

Degetele acelea abile făceau tot felul de lucruri 
necuviincioase,  cufundându-se şi  învârtindu-se, apoi 
retrăgându-se într-un ritm constant, dar provocator până 
când dorinţa vibrantă din interiorul ei se potrivi cu tempoul 
lui. 


— Te satisfac. Îşi croi drum de sărutări până la gâtul 
ei şi puse stăpânire pe gura ei cu un sărut torid care o făcu 
din nou să se agaţe, neajutorată, de el. Îţi place, nu? 

— Asta... 

Introduse un al doilea deget, iar ea gemu la delicioasa 
plinătate din interiorul ei, în timp ce îşi îngropă faţa în 
umărul lui. 

— Ah, e minunat! 

El chicoti, buzele gădilându-i urechea. Ar fi trebuit să 
se ruşineze de ceea ce îl lăsa să îi facă. Cel puţin să fi fost 
jenată. Dar tot ceea ce simţea era dorinţa tulburătoare pe 
care el i-o provoca, din centrul ei fierbinte drept spre 
sfârcurile întărite de sub rochia ei. Cu siguranţă ceva atât 
de minunat nu putea fi rău. 

Işi cobori degetul mare să-i lovească uşor centrul 
dureros, tachinând-o, ceea ce smulse un scâncet din partea 
ei. O, dacă era un lucru rău, pur şi simplu nu-i păsa! 

— Dacă aş putea, mărturisi el, degetele neoprindu-i- 
se din ritmul lor intim, te-aş duce în patul meu în clipa asta, 
Josephine, şi aş face dragoste cu tine până când mi-ai striga 
numele, până când te-aş simţi spărgându-te în mii de 
bucăţi în jurul meu. 

— Thomas, şopti ea, atât de încet încât numele lui 
abia se auzi pe buzele ei. Dacă el avea să continue să îi 
susure astfel de cuvinte, să o mângâie atât de delicios, 
atunci Cerul s-o ajute, ar putea să îl implore să o facă. 

— Te-aş ţine chiar aici, în braţele mele, până în zori. O 
privi adânc în ochi, subliniindu-şi cuvintele, vârându-şi 
adânc degetele, ceea ce o făcu să exclame în timp ce 
muşchii micuţi din interiorul ei se încleştară atât de tare în 
jurul lui, încât el gemu. Până când toată bezna ar dispărea. 

Ghicea mult mai multe în spatele cuvintelor lui dulci 
decât doar descrierea unei partide de amor. Dar mintea ei 
ameţită de aburii excitării nu mai putu gândi atunci când el 
îşi roti cu pricepere podul palmei de ea, iar trupul ei 
răspunse, împingându-se fără ruşine în mâna lui. Nu putu 
face nimic mai mult decât să se agate de el când flăcările îi 
atinseră degetele de la picioare, făcându-şi apoi loc în sus, 


în trupul ei tremurător. Când ajunseră la încordarea 
insuportabilă din miezul ei, un fitil se aprinse în ea şi o 
eliberare deplină explodă în ea. 

Gura lui îi înăbuşi strigătul moale de pe buze, iar ea 
căzu fără vlagă pe el. Valuri unduitoare de plăcere zvâcniră 
din locul unde degetele lui fuseseră îngropate în ea, până în 
vârful degetelor ei de la mâini şi de la picioare. Se agăţă de 
el când îşi retrase uşor mâna dintre coapsele ei, apoi o 
încercui cu braţele lui puternice şi o strânse atât de tare 
încât îşi trase cu greu respiraţia pe care i-o furase. Ca şi 
când nu ar fi vrut să îi dea drumul. 

Îi sărută tandru tâmpla. 

— Dar eşti o alegere imposibilă pentru mine, 
Josephine. Pentru că prinderea ta înseamnă libertatea mea. 

Inima îi stătea dureros la pândă chiar şi atunci când 
plăcerea încă pulsa surd în ea. Cum putea să se împace cu 
ideea că acest bărbat care o făcea să-i placă să râdă şi să 
valseze cu el şi care tocmai îi făcuse sângele să fiarbă cu o 
nevoie atât de primitivă era acelaşi bărbat care avea 
puterea să o distrugă? 

— Thomas, nu înţe... _ 

— Şşşt, o avertiză el rapid. Ingheţă ascultând, dar ea 
nu putea auzi decât bubuitul inimii ei şi vuietul sângelui 
prin urechile sale, gâfâiala uşoară a propriei respiraţii. 

Se cutremură. 

— Ce este? 

— Vine cineva. 

La fel de brusc cum o trăsese în braţele lui, îi dădu 
drumul, lăsându-i în jos fusta pentru a-i acoperi picioarele şi 
se îndepărtă. Ea tremură la pierderea căldurii lui, căci îşi 
întorsese spatele către ea cu un dezinteres vădit, fără să 
lase vreun semn că, cu doar câteva momente înainte, 
explodase atât de scandalos în palma lui de sub fusta ei. 

Prea uluită să poată vorbi, nu putu decât să se 
holbeze la el, clipind confuză şi încercând fără succes să 
înţeleagă tot ceea ce abia se întâmplase, apăsându-şi dosul 
palmei pe buzele încă fierbinţi şi ude de la săruturile lui. În 
mod instinctiv ştia că mângăierile intime pe care i le oferise 


erau doar începutul a ceea ce era în stare să facă, că era 
atât de multă plăcere care aştepta să fie descoperită alături 
de el. 

Dacă ar fi fost destul de curajoasă să îşi îngăduie. 

— Thomas? şopti fără aer, cu chipul înfierbântat de 
umilinţă şi respingere, cu ochii înlăcrimaţi. Nu voia ca el să 
fie în cealaltă parte a încăperii. Voia înapoi în braţele lui. 

Pe neaşteptate, uşa se deschise în spatele ei. Se 
întoarse şi icni. 

Simon Royston. 

Dumnezeule! Dacă ar fi auzit ceea ce tocmai 
discutaseră, dacă ar fi ştiut ce făcuseră... în cel mai bun caz 
reputaţia i-ar fi fost distrusă, în cel mai rău caz, viaţa i s-ar 
fi sfârşit în ştreang. Îşi duse mâna la gât, respiraţia fiindu-i 
înăbuşită de frică. 

De partea cealaltă a încăperii, Thomas lenevea 
nonşalant pe pervaz, ca şi când nu făcuseră nimic mai 
scandalos decât să discute despre vreme. Şi totuşi, în ciuda 
exteriorului calm, imperturbabil, pe care îl arăta contelui, 
Josie putea vedea flacăra dorinţei încă arzându-i în ochi. 

— Royston, strigă Thomas jovial, atrăgând atenţia 
contelui înainte ca acesta să o vadă pe Josie, dându-i astfel 
câteva momente preţioase ca să se adune. Credeam că eşti 
la pescuit cu bărbaţii. 

— Dumnezeule, nu. Dispreţuiesc pescuitul. Vocea îi 
era sacadată când spuse: Te vânam. Ochii îi căzură pe Josie 
care se afla în cealaltă parte a încăperii. Domnişoară 
Carlisle. 

— Excelenţă. Cu picioarele tremurânde, făcu o 
reverență rapidă. 

Dar cu o privire fugară, indiferentă, trecu rapid peste 
prezenţa ei ca fiind fără importanţă. După expresia de 
enervare din ochii mijiţi reîntorşi spre Thomas era evident 
că nu îi păsa deloc că o găsise în poziţia compromiţătoare 
de a se afla singură cu marchizul. 

Totuşi, cumva, Thomas ştiuse că venea contele şi de 
aceea îi dăduse drumul atât de repede de parcă l-ar fi 
opărit cu trupul ei. Acum, când el stătea acolo, atât de sigur 


pe el şi liniştit, prezenţa lui calmă o făcu să fie şi mai 
conştientă de stinghereala şi excitaţia care probabil se 
vedeau atât de clar pe chipul ei îmbujorat. 

— Ei bine, se pare că m-ai găsit. Rânji la conte, dar 
Josie îl cunoştea acum destul de bine încât să ştie că era un 
zâmbet forţat. Era la fel de puţin încântat să îl vadă pe 
Royston ca şi ea, însă îşi ascunse iritarea cu uşurinţa 
spionului care era. Cu ce te pot ajuta? 

Royston făcu semn cu capul înspre hol. 

— Un joc de biliard, dacă eşti drăguţ. 

Nu o rugăminte, ci un ordin. 

Josie ştia că Royston nu era interesat de biliard. Din 
felul în care i se încordă trupul, o ştiu şi Thomas. Consimţi 
însă dând din cap şi, cu o privire de rămas-bun în direcţia 
ei, pe care ea nu o descifră, îl urmă pe conte afară din 
încăpere. 

Oftând încet, Josie se cufundă într-un fotoliu din 
apropiere, cu capul în mâini şi corpul încă tremurând 
dureros. Thomas jurase că avea să o aresteze dacă nu avea 
încotro, totuşi ea îl dorea în continuare şi nu numai pentru 
restul petrecerii. Şi nu doar pentru felul în care îi făcuse 
trupul să se cutremure de plăcere. Dorea mult mai mult 
decât atât, şi atât de tare, încât lacrimi fierbinţi apărură în 
genele ei, tânjind cu o dorinţă dulce-amară după acel vis 
imposibil... visul de a-l avea totdeauna cu ea, pe acest 
bărbat care o făcea să se simtă atât de frumoasă şi de 
dorită, care o făcuse să se simtă în siguranţă şi protejată în 
braţele lui şi căruia îi împărtăşise cele mai mari secrete ale 
ei. 

Dar era în acelaşi timp bărbatul care nu putea avea 
niciodată încredere în ea. Nu fără dovezile care îi lipseau. Şi 
era lipsa de încredere în ea cea care îl făcuse să îl urmeze 
pe Royston. 

Cunoştea însă adevărul gol-goluţ. Chiar dacă ar fi 
reuşit cumva să găsească dovezi, iar el ar fi crezut-o, nimic 
nu s-ar fi schimbat între ei. În doar trei zile avea să plece, 
fără ca, probabil, să se mai gândească la ea vreodată. Până 
la urmă, el era sortit să fie duce, pe când ea... 


Fu sfâşiată de un suspin sufocant. Îşi închise strâns 
ochii şi înghiţi câteva guri de aer ca să îşi oprească 
lacrimile. 

Pe când ea îşi pierduse deja inima. 


* 


Urmându-l pe Royston în sala de biliard, Thomas îşi 
păstră chipul nepăsător, fără să arate că pieptul îi ardea de 
vinovăţie că trebuise să o lase pe Josie în felul acela. Dar 
poate că era mai bine că fuseseră întrerupţi. Furia lui că ea 
îşi pusese atât de prosteşte viaţa în pericol dusese la 
excitare, iar excitarea aceea care pulsa îl făcea să fie tare 
chiar şi acum. Câteva minute în plus singur cu ea, auzind 
sunetele acelea dulci de plăcere pe buzele ei, simţindu-i 
trupul frângându-se în felul acela în jurul degetelor lui, şi ar 
fi făcut exact aşa cum o avertizase: ar fi dus-o în camera lui 
şi i-ar fi luat inocenţa acestei femei care îi făcea sângele să 
fiarbă deopotrivă de frustrare şi de dorinţă. 

Şi în care nu avea încredere. 

Ridicol, să îl creadă pe Royston capabil de a se folosi 
de un orfelinat pentru a obţine favoruri politice. Un conte, 
pentru numele lui Dumnezeu! Totuşi, ea era convinsă, până 
într-atât încât îşi riscase viaţa ca să-l facă să plătească. 

Unul din ei minţea, iar întoarcerea lui la Ministerul de 
Război stătea acum în balanţă. Pe cine trebuia să creadă: 
pe bărbatul care fusese loial familiei lui sau pe femeia care 
îi luminase bezna? 

Royston se întoarse către el. 

— Deci? întrebă el nerăbdător, în mod clar agitat, 
mâinile încleştându-i-se şi descleştându-i-se lângă el. Ce ai 
aflat despre jaful de azi-noapte? 

— Am discutat cu polițistul şi am cercetat locul unde a 
avut loc jaful. Evită cu atenţie răspunsul real. Cel care ar fi 
făcut-o pe Josephine Carlisle să atârne de gâtul ei frumos. 

— A fost descoperit tâlharul? 

— A scăpat. 

„Pentru moment”. Până când avea să găsească o 


modalitate de a o opri pe Josie de a mai comite alte jafuri şi 
să îl convingă pe Royston să îi dea recomandarea fără a fi 
nevoit să îl aducă pe tâlhar în carne şi oase. 

— La naiba, Chesney, ocări el printre dinţi, degetele 
trăgându-i de lavalieră de parcă nodul l-ar fi sufocat. Invit 
oaspeţi aici, în casa mea, doar ca să fie jefuiţi. Ce dracu’ se 
întâmplă aici? 

Thomas îşi scoase jacheta şi o aruncă pe un scaun, 
apoi luă un tac din colecţia atârnată în suportul de pe 
perete. 

— Ce se întâmplă, Royston, este faptul că eşti vizat. 
Ţinu tacul în mâini ca şi cum i-ar fi măsurat greutatea şi 
balansul. Trebuie să ne dăm seama de ce. 

— Ştim de ce. Banii. 

— Nu sunt chiar atât de sigur. Călcând cu băgare de 
seamă, ştiind că trebuia să îi demonstreze lui Josie că 
greşea fără să-şi dea în vileag cărţile, Thomas înconjură 
masa şi împrăştie câteva bile pe pâslă roşie. Conform 
spuselor poliţistului, tâlharii au şters-o cu mai puţin de 100 
de lire, şi toate jafurile au fost similare. Işi căută poziţia, dar 
chiar şi atunci când calcula alinierea tacului, îl supraveghea 
pe Royston cu coada ochiului. Cine e responsabil nu e 
interesat de bani. 

— Atunci de ce îmi jefuieşte oaspeţii? 

— Tu să-mi spui. Împinse lent tacul şi lovi bila albă 
făcând-o să se învârtă de-a lungul mesei. Bila vizată intră în 
gaura din colţ cu o bufnitură înfundată. Cine sunt duşmanii 
tăi? 

— Nu am duşmani. 

— Toată lumea are duşmani, îl contrazise el pe un ton 
indiferent. 

Vechea axiomă era adevărată. Dacă vrei să cunoşti 
un om, cunoaşte-i inamicii. Josephine Carlisle era inamicul 
acestui bărbat. lar Thomas voia cu siguranţă să ştie mai 
multe despre ea. 

Frustrat, Royston smulse de pe masă bila albă. 

— Ai făcut vreun progres? Ai măcar idee cine se află 
în spatele acestui lucru? 


— Ştiu cum se desfăşoară jafurile, evită el răspunsul 
cu dibăcie. 

— Cu cai şi arme, spuse Royston în batjocură. Atâta 
lucru ştiam şi eu. 

Thomas îl ignoră. Omul era mult prea agitat în 
legătură cu cel mai recent jaf ca să înţeleagă că fiecare 
atac avea o semnătură la fel de distinctivă ca şi autorul lor. 
Un infractor din cale-afară de exasperant, incredibil de 
atrăgător, cu ochi verzi furtunoşi şi cu păr des, castaniu. 

Cel puţin Royston nu o bănuia pe Josie, iar asta era 
clar din comentariile lui. Dar la o adică, de ce naiba ar fi 
făcut-o? Fiica unui baron, care cădea mereu de pe cal? 
Afurisita de femeie chiar îşi acoperise urmele uimitor de 
bine. Pieptul i s-ar fi încălzit de admiraţie pentru viclenia ei, 
dacă nu i-ar fi venit să o scuture pentru că-şi punea viaţa în 
primejdie într-un mod atât de nesăbuit. 

— Ce inamici ai, Royston? insistă el, reîntorcându-se 
indiferent spre singura pistă dată de Josie. Dacă ar fi fost 
adevărat că Royston se folosea de orfelinat pentru favoruri 
politice - ceea ce nu putea să creadă, cunoscându-l pe 
bărbat atât de bine -, atunci poate contele era şantajat de 
cineva. Spera prosteşte ca acesta să fie motivul, pentru că 
astfel ar fi fost capabil să o salveze şi pe Josie şi, până la 
urmă, să îşi obţină şi recomandarea. Ar fi putut să îl 
oprească pe cel care îl şantaja pe Royston, şi atunci Josie 
nu ar mai fi avut niciun motiv să continue să fie tâlhar la 
drumul mare. 

— Ţi-am spus, nu am niciunul, scrâşni Royston, 
răbufnind. Şi tu de ce joci? Reputația mea este în pericol, 
iar tu loveşti bile pe afurisita de masă! Aruncă bila înapoi 
pe pâslă. 

Thomas susţinu calm privirea lui Royston. 

— Ne aflăm într-o sală de biliard. Un spion trebuia 
mereu să se integreze mediului în care se afla, indiferent 
cât de nelalocul lui s-ar fi simţit. lar Thomas se simţea al 
naibii de  nelalocul lui în momentul acela, în care 
incertitudinea îl sfâşia. Dacă s-ar întâmpla să fim văzuţi ar 
trebui să pară că jucăm. 


Royston păli. 

— Crezi că hoţii sunt printre oaspeţii sau servitorii 
mei? 

— Nu ştiu ce să cred, răspunse el, ceea ce era cu 
siguranţă adevărat. Pe care din ei să îl creadă? Thomas îl 
ştia pe Royston de mulţi ani. Era conte al regatului, fusese 
întotdeauna un prieten loial al familiei Matteson, pe când 
Josie era o infractoare. Încălcase legea, indiferent cât de 
altruiste îi erau motivele, şi merita să fie arestată. Şi, la 
naiba, el merita să îşi recapete viaţa. Dar cu ce cost: viaţa 
lui Josie sau a lui? 

Nu avea de ales decât să continue să îi descoasă pe 
amândoi până avea să afle nişte răspunsuri. Deşi adânc în 
sinea lui bănuia că până la sfârşitul conversaţiei va fi 
dovedit că Royston era nevinovat de acuzaţiile incredibile 
pe care i le adusese Josie. 

— Un bărbat nu ajunge la poziţia ta în parlament fără 
să înfurie câţiva oameni pentru că nu le susţii cauza. 
Thomas puse tacul deoparte şi se sprijini de perete, 
privindu-l îndeaproape pe Royston. Ori funcţiile lor politice. 

Chipul lui Royston se întunecă. 

— Despre ce vorbeşti? 

— Funcţii politice, repetă el calm. Şi favoruri. Acelea 
erau motivele pe care Josie i le dăduse pentru existenţa 
orfelinatului. Dar voia să audă şi versiunea lui Royston, să 
le compare pe amândouă şi să încerce să despartă 
adevărul de ficţiune. Acum că războaiele au luat sfârşit, 
există alte oportunităţi în parlament pentru bărbaţii 
ambiţioşi. 

— Da, sunt, aprobă Royston. Am nevoie de prieteni, 
dacă vreau să-mi cresc influenţa şi puterea. Tu, dintre toţi 
oamenii, ar trebui să ştii cel mai bine. 

„Tu, dintre toţi oamenii”. Din păcate, Royston se 
înşela. Thomas nu-şi dorise niciodată nici putere, nici 
influenţă; nu i-ar fi păsat dacă nu ar fi primit niciodată 
credit pentru serviciile oferite ţării din partea englezilor a 
căror viaţă fără doar şi poate o salvase riscându-şi-o pe a 
lui. Fusese spion, pentru că dorise ca viaţa lui să conteze, 


pentru că dorise să fie mai mult decât doar un reprezentant 
în lunga linie a ducilor din familia Chatham. Dorea un ţel. 
Însemnătate. 

— Dar cu ce cost? întrebă încet, dând glas celor mai 
rele temeri ale sale. 

— Nu am făcut nimic ilegal, răspunse Royston 
încrezător. Lordul Liverpool cunoaşte toate faptele mele. 

— E o linie foarte fină între ilegal şi imoral. Thomas se 
îndreptă către masă, îşi alinie lovitura rapid şi introduse 
ultima bilă. Mai ales dacă nu ai fost foarte clar în ceea ce 
priveşte ambițiile tale. 

— Mă acuzi că aş fi comis ilegalităţi? întrebă Royston 
cu răceală. 

— Sigur că nu. Apoi, apropiindu-se un pic prea mult 
de secretul lui Josie, dar neavând de ales decât să meargă 
pe muchie de cuţit, explică: Sugerez faptul că oricine îţi 
vizează oaspeţii ar putea-o face pentru că e/crede asta. 

— Absurd. Royston zâmbi încrezător. Nu am făcut 
niciodată nimic care ar putea fi considerat imoral ori ilegal. 

Sau care ar fi făcut pe cineva să îl şantajeze pentru că 
se folosea de orfelinat pentru a obţine favoruri. Ultima 
speranţă a lui Thomas de a găsi o soluţie uşoară dispăru ca 
un fum. 

— Aşa mă gândeam şi eu, răspunse el, forțând un 
zâmbet pe care cu siguranţă nu îl simţea. 

— Ştii cum este tatăl tău, îl asigură Royston. Peste 
măsură de onorabil. M-ar fi luat Chatham ca aliat politic sau 
ca prieten, dacă ar fi bănuit că aş fi comis ceva cât de cât 
discutabil? 

— Nu, cu siguranţă că nu ar fi făcut-o, aprobă 
Thomas, admițând argumentul. Dar pieptul nu i se uşură 
ştiind că Royston nu era vinovat de infracțiunile de care îl 
acuzase Josie. Pentru că însemna că ea era într-o 
încurcătură şi mai mare decât înainte. Una din care era 
posibil ca el să nu o poate scoate. 

Întorcând spatele contelui pentru a pune la loc tacul, 
Thomas îşi odihni mâna pe mânerul tacului şi trase adânc 
aer în piept. 


Acesta era punctul culminant. Momentul în care 
trebuia să aleagă între Royston şi Josie, între un membru 
respectat al nobilimii, care nu fusese niciodată altfel decât 
bine-crescut şi demn în toate manifestările publice, şi o 
femeie pentru care minciuna şi neîncrederea erau o a doua 
natură. Intre a obţine o recomandare pentru Ministerul de 
Război, care i-ar fi şters efectiv ultimul an şi i-ar fi redat 
viaţa, şi între a o salva pe femeia care îl captivase aşa cum 
nu o mai făcuse nicio altă femeie. 

Doamne! Nu voia să o aresteze. De fapt, nu se putea 
decide să o aresteze, acum că trăise contradicţia dintre 
calmul pe care ea i-l aducea şi faptul că tot ea îi făcea 
sângele să îi clocotească de dorinţă. Totuşi, viitorul lui nu 
era alături de ea; era în trecutul său, cu o carieră strălucită 
de spion în faţă, cu un ţel, în locul coşmarurilor şi fricii. 
Ultimul lucru de care avea nevoie - absolut ultimul lucru, la 
naiba! - era o femeie în sufletul şi în mintea lui care să-l 
distragă de la viaţa pe care fusese menit să o ducă. 

Inchise pentru o clipă ochii, blestemându-se pentru 
propriul egoism. 

— ÎI voi opri pe tâlhar, îţi promit. 

— Mulţumesc. Royston îl bătu pe spate. Vreau 
rezolvată treaba asta înainte de sfârşitul petrecerii. 

În doar trei zile. 

— Aşa va fi, răspunse el întunecat, amintindu-și 
refuzul lui Josie de a opri jafurile. Nu mai avea nicio altă 
alegere decât aceea de a o forţa pe Josie să se oprească. 
Într-un fel sau altul. 

Royston încuviinţă din cap, mulţumit de răspunsul lui 
Thomas şi orb la vinovăția care îi frământa acestuia 
măruntaiele. Când contele se întoarse către uşă, Thomas 
trase adânc aer în piept, tremurând şi îşi scărpină 
încheieturile. 

Părăsiră încăperea şi o luară pe hol către scări, dar 
Thomas nu respira mai uşor. Terminase de raportat, şi 
tacticile lui de eschivare şi tergiversare îi aduseseră o 
scurtă păsuire. Dar nu făcuse decât să întârzie inevitabilul. 
Trebuia să ia o decizie curând, şi Dumnezeu să-i ajute pe 


amândoi când avea să o ia. 

Intre timp trebuia să găsească o cale de a o împiedica 
pe femeia aceea frustrantă să mai comită vreun jaf. Il 
minţise pe Royston. Tocmai banii fuseseră motivul pentru 
care tâlharul înfăptuia jafurile, riscându-şi gâtul pentru a le 
oferi orfanilor cel mai bun cămin posibil. 

Dacă orfelinatul ar fi avut bani de ajuns, atunci jafurile 
nu ar mai fi fost necesare şi poate că s-ar fi oprit. Dacă ar fi 
putut căpăta toţi banii deodată şi nu câte o pungă când şi 
când... 

Ideea îl lovi ca un fulger. Exista o modalitate de a face 
rost de bani şi, dacă Royston însuşi i-ar fi dat direct, poate 
că ea ar fi renunţat la acuzaţiile împotriva lui. Dacă l-ar fi 
putut convinge pe conte să îşi sporească sprijinul. 

— Când am fost în sat, comentă el nonşalant, 
apropiindu-se totuşi cu foarte multă grijă de subiect, am 
văzut un orfelinat micuţ. 

— Casa Bunei Speranţe, dădu din cap Royston când 
ajunseră în capul scărilor. Şi? 

Thomas observă răceala subită din vocea contelui. 

— Ştiu că tu şi contesa sunteţi patronii. 

— Ajutăm cum putem, răspunse el dezinteresat. 

— Aş vrea să ajut şi eu. Aş putea să merg acolo în 
vizită, să văd dacă e ceva ce aş putea face pentru copii cât 
timp sunt aici? Poate să mă uit pe conturi şi în registrele 
contabile? 

Royston ezită, oprindu-se în capătul palierului. Apoi 
forţă un zâmbet şi continuă să coboare scările. 

— Sigur că da. Dar aş prefera ca mai întâi să îl găseşti 
pe tâlhar. 

Lui Thomas îi sări inima din piept. Royston ezitase. 
Atât de puţin, încât fusese aproape imperceptibil, totuşi 
observase... pauza făcută în mijlocul pasului, tăcerea 
asurzitoare ca o ghiulea de tun. 

Suspiciunea îl curentă, oprindu-i inima în loc şi 
făcându-i mintea să se învârtă frenetic. Se forţă totuşi să îşi 
păstreze chipul complet lipsit de expresie, chiar dacă o 
greață instinctivă îi răscoli stomacul. Bunule Dumnezeu... 


poate totuşi Josie avusese dreptate? Se folosea Royston 
într-adevăr de orfelinat pentru propriul câştig? 

În care din ei mai putea avea încredere? 

Păstrând o aparenţă calmă, în ciuda neliniştii 
crescânde care îi răscolea măruntaiele, cobori scările 
alături de Royston şi merse prin holul de la intrare către uşa 
principală, pe veranda de piatră, trecând pe lângă un grup 
de femei care părăsiseră salonul pentru a lua o gură de aer 
proaspăt. Sporovăiau în timp ce ei se apropiau, întrecând 
sunetele ciripitului păsărilor din grădină. 

Thomas o simţi înainte de a o vedea. Josie stătea un 
pic mai departe de grupul de femei şi se străduia din 
răsputeri să se prefacă a nu-i fi observat pe cei doi bărbaţi, 
în acelaşi timp însă fiind atentă la fiecare mişcare pe care o 
făceau. 

Femeile se întoarseră în grup să îşi salute gazda şi în 
momentul acela scurt când toată atenţia lor era îndreptată 
asupra lui Royston, iar a lui către ele, Thomas traversă prin 
spatele ei şi, în trecere, îi atinse uşor fusta cu mâna. 

— Adu-mi dovezile, o avertiză cu voce joasă. Acum. 

Apoi forţă un zâmbet încântător către femei şi le 
salută din cap înainte de a sări pe scările de piatră către 
alee şi de a se îndrepta agale spre grajduri, ca şi cum nu ar 
fi avut nicio grijă pe lume. 


Capitolul 7 


Thomas dădu din cap încercând să se concentreze 
asupra a ceea ce îi spunea Lady Agnes Sinclair despre 
contele de St. James, noua lui soţie şi un accident tragic la 
Vauxhall, în care erau implicaţi nişte heringi afumaţi... nu, 
nu era bine. Nu-şi putea imagina cum putea fi considerat 
tragic orice ar fi avut de-a face cu nişte heringi afumaţi. 

Însă nici nu îi păsa. Nu atunci când centrul atenţiei lui 
stătea de cealaltă parte a salonului, frumos aranjată într-o 
rochie din satin galben care îi scotea în evidenţă tentele 


roşcate din părul ei castaniu. Şi îl ignora cu desăvârşire. 

Nu avusese ocazia să stea de vorbă cu ea în particular 
de la întâlnirea din acea dimineaţă, din salonul de 
dimineaţă, dar sperase să o poată prinde singură pentru 
câteva minute în seara aceea. Până la urmă, nu o putea 
răpi din nou... de două ori într-o săptămână ar fi făcut cu 
siguranţă limbile să se agite, cu sau fără faeton. lar dacă ar 
fi apărut, pur şi simplu, la Chestnut Hill, cerând permisiunea 
să o viziteze, când ea era în mod evident atât de tulburată 
din cauza lui... Ei bine, se îndoia că ar fi supravieţuit bătăii 
pe care i-ar fi dat-o fraţii ei. 

Spre supărarea lui, ea îl evita, ignorându-l în timpul 
cinei, iar acum lâncezind în partea opusă a încăperii. De 
fapt, încerca atât de tare să îl evite, încât atenţia ei era 
acum concentrată asupra lordului Gantry de parcă burtosul 
filfizon bătrân ar fi fost cel mai interesant om de pe 
pământ. Probabil că îi şi credea fanfaronada, născocirile 
acelea despre aventurile lui în Colonii. Pe când e/ stătea 
acolo, capabil să-i ofere poveşti reale de cutezanţă pentru 
rege şi ţară, dar nu reuşea să-i atragă atenţia nici măcar 
pentru câteva minute. 

Era, în schimb, prizonier în iadul heringilor afumati. 

— Nu eşti de acord, Chesney? 

— Poftim? Atenţia i se îndreptă din nou spre Lady 
Agnes, turbanul ei roşu aprins fiind imposibil de ignorat. 
O... da, sigur. 

Mulțumită de răspunsul lui, îşi continuă povestirea. 
Saltul marelui hering afumat... sau ceva de genul acesta. 
Dădea ocazional din cap, când ea făcea o pauză, dar ochii 
nu îi fugiră niciodată departe de Josie. 

Îi capturase imaginaţia aşa cum nicio altă femeie nu o 
făcuse vreodată. Chiar şi în momentele acelea, mâinile îl 
mâncau, nu fiindcă îşi amintea de sforile care îl legaseră de 
patul de bolnav, ci de dorinţa de a-şi trece degetele prin 
valurile castanii. În mai puţin de o săptămână, ea îl 
schimbase la fel de mult ca şi iadul ultimului an. 

Dar nu era atât de necopt încât să creadă că în 
spatele vrăjii pe care o aruncase asupra lui era mai mult 


decât atracţie şi fascinaţie. Chiar şi efectul iniţial pe care îl 
avusese asupra lui, care îl intrigase atât de mult, încât 
fusese absorbit până la nebunie, putea fi atribuit provocării 
de a fi singura femeie pe care o întâlnise vreodată care îi 
era egală în şiretlicuri şi în atenţia la detalii. Dacă, de când 
o întâlnise, dormise mai bine decât o făcuse în ultimul an, 
somnul venise pur şi simplu fiindcă noaptea visele pe care 
le tot avea despre ea îl lăsau prea excitat şi suferind ca să îi 
mai pese de crize de panică cauzate de linişte şi întuneric. 

Ceea ce simţea pentru ea era cu siguranţă dorinţă şi 
mica dovadă a pasiunii ei nu făcuse decât să îi aţâţe 
apetitul. Admitea chiar că poate simţea o afecţiune 
crescândă pentru ea, impulsionat de acea bravadă pe care 
o văzuse la ea, de strălucirea şi de devotamentul ei faţă de 
orfani. 

Dar, în acelaşi timp, nu avea încredere în ea. Şi cea 
mai importantă lecţie pe care o învățase în anul ce trecuse 
era că încrederea însemna totul... în propria supravieţuire, 
în abilităţile lui şi în oamenii pe care îi iubea. 

Ca la un semn, privirea ei hoinări peste umărul 
lordului Gantry până la el. Pentru un moment ochii li se 
întâlniră. 

Apoi ea îşi îndreptă cu furie umerii şi îşi smulse 
privirea de la el. Dar chiar şi în strălucirea palidă a 
lumânărilor din ceară de albine, el îi văzu obrajii 
îmbujorându-se uşor şi îşi dădu seama că şi ea era afectată 
de prezenţa lui, aşa cum el era de a ei. 

— Lord Chesney? 

Se uită din nou la Lady Agnes, care se holba la el 
aşteptând. 

— Da? 

— Am întrebat ce crezi despre toată încurcătura asta. 

Se  încruntă privind-o pe Josie scuzându-se şi 
traversând către bufet, unde Greaves, majordomul, se 
ocupa de cafetieră. 

— Sunt de părere că heringii afumaţi ar trebui 
consideraţi ca fiind rea mai periculoasă mâncare. 

— Heringii  afumaţi? Lady Agnes clipi, uimirea 


aşternându-se pe chipul ei rotund. Nu ştiu despre ce... 

— Mă scuzaţi! 

Fără să aştepte să-i răspundă, se îndreptă cu paşi 
mari către bufet şi ajunse lângă Josie exact când aceasta îi 
zâmbi lui Greaves într-un fel suficient de prietenos, încât 
majordomul, de obicei indiferent, avu un spasm al buzelor 
aproape plăcut. lar Thomas ştiu atunci exact cine din casa 
contelui îi oferise informaţii despre oaspeţi. 

— Domnişoară Carlisle. Thomas înclină capul. 

Spatele i se încordă, iar el pufni cu dispreţ: 

— Lord Chesney. 

O, era evident supărată pe el. „Minunat”. 

— Sper că aveți o seară plăcută. 

— Aveam. Zâmbi strâmb, conştientă de faptul că 
Greaves stătea destul de aproape, încât să le audă 
conversaţia. Bună seara. 

Ţinându-şi capul sus ca o regină, se îndepărtă şi 
merse spre şemineu. În graba ei de a-l evita, uitase complet 
de ce mersese la bufet. 

— Cafea, Greaves, ceru Thomas. Apoi, privind cum ea 
punea între ei o jumătate de încăpere, adăugă: Cu mult 
alcool. 

— Desigur, domnule. Majordomul pregăti o ceaşcă şi 
i-o înmână pe o farfurioară. 

Thomas o luă şi se îndreptă către ea. 

Când ajunse în spatele ei, o luă blând de braţ pentru a 
o împiedica să plece din nou. Josephine îşi ţinu respiraţia la 
atingerea lui, mica surpriză gâdilând buricele degetelor lui. 

— Ţi-ai uitat cafeaua, şopti el cu o voce atât de 
scăzută, încât nici dacă ar fi fost înconjurat de oaspeţi nu ar 
fi putut fi auzit, apoi îi întinse farfurioara cu ceaşca de 
cafea. 

— Nu mai doresc, mulţumesc. Aruncă o privire 
îngheţată spre mâna care o ţinea de braţ. Dă-mi drumul, te 
rog! 

El ridică din sprâncene. 

— Te rog, nu pleca! 

— Bine, acceptă ea iritată. 


El îşi slăbi strânsoarea, iar ea îşi trase încet braţul, 
întorcându-se cu faţa la el. 

— M-ai evitat, comentă el cu voce joasă, zâmbind 
forţat, prudent şi conştient de încăperea plină de oaspeţi. In 
săptămâna care trecuse, amândoi deveniseră experţi în a 
purta conversații intime în mijlocul încăperilor aglomerate. 

— Cât de isteţ din partea ta să observi, milord. g 

Buzele îi zvâcniră. „Obrăznicătură neruşinată!” Il 
bătea gândul să îi spună că era frumoasă când era furioasă, 
dar nu era convins că nu avea să îl plesnească. 

— De ce? Vocea îi devenise o şoaptă. Pentru că am 
îndrăznit să te ating? 

Refuza să îşi ceară scuze pentru ceea ce se 
întâmplase între ei în salonul de dimineaţă. Amândurora le 
plăcuse. Chiar foarte mult. Cu siguranţă el nu regreta că o 
mângâiase ori că văzuse dorinţa de pe chipul ei când 
fremătase alături de el, cu trupul cald, încordat şi moale ca 
mătasea. Şi ştia că nici ea nu regreta că îl lăsase. Pentru că 
deşi se încrunta la el la fel de enervant ca o guvernantă, 
respiraţia îi devenise superficială, iar obrajii i se îmbujorau 
uşor. Amintirea acelei întâlniri o excita chiar şi acum. 

— Nu are nimic de-a face cu asta. Işi feri privirea 
stânjenită, admițând apoi cu ranchiună şi cu voce moale. 
Aia a fost... plăcut. 

Mica victorie îi încălzi pieptul şi îşi dori să îi arate 
toate celelalte feluri în care putea să fie „plăcut”. 

— Atunci ce s-a întâmplat? 

— Cum pot avea încredere în tine? scrâşni ea, vocea 
ei lăsând să se înţeleagă că se simţea trădată. Royston a 
scuturat clopoţelul şi ai fugit la el! 

El îşi îndreptă spinarea. Deci asta îi aţâţa furia î 
seara asta. Nu faptul că îi provocase plăcere, ci faptul că îi 
arătase loialitate contelui. 

— Voiam să aflu ce ştia despre tâlhar, explică el, 
ridicând la buze ceaşca, pentru a păstra aparențele unei 
conversații banale de după cină. Dacă ştia destul, încât să-l 
aresteze. 

— Ca să mă poţi aresta tu în schimb? pufni furios. Tot 


nu mă crezi în legătură cu Royston, aşa-i? 

Nu ştia ce să creadă şi blestemă în barbă, 
nemulţumit. Totuşi, puse din nou ceaşca pe farfurioară, 
calm şi insistă: 

— Unde îţi sunt dovezile? Era dornic să îi acorde 
prezumția de nevinovăție doar pe baza unei bănuieli 
instinctive despre Royston, una despre care creierul lui 
logic îi spunea că nu putea fi adevărată. Dar nu putea 
dovedi nevinovăția ei de unul singur. Pentru a lua de bune 
cuvintele tale împotriva lui... _ 

— Nu ai face asta niciodată, nu? li cercetă chipul, 
încercând din răsputeri să îl descifreze. Sau să găsească 
ceva de care să îşi agaţe speranţele. Să te încrezi în 
instinctele tale, şi nu în ceea ce vezi? 

— Nu, răspunse el în silă. Când era vorba de femeia 
asta, instinctele îi zburau pe fereastră. Nu ştia pe care din 
ei să-l creadă, pe ea ori pe Royston, dar ştia al naibii de 
bine că, atunci când se afla în preajma ei, cu certitudine nu 
putea avea încredere în el însuşi. 

— Atunci asta e. Nimic nu s-a schimbat. Ochii ei se 
aprinseră ca mările învolburate de furtună. Royston scapă 
nepedepsit cu ceea ce a făcut, tu vei pleca la sfârşitul 
petrecerii... 

El miji ochii. 

— Asta nu are nicio legă... 

— lar orfanii nu vor avea în continuare pe nimeni care 
să Îi ajute, în afară de mine. 

Dacă ar fi fost după el, nu ar fi avut-o nici măcar pe 
ea. Nu în felul la care ea se referea. 

— Trebuie să renunţi la nebunia asta acum, o avertiză 
el, coborându-şi vocea când lordul Gantry trecu pe lângă ei 
şi salutându-l pe baron cu un gest uşor din cap. Roystona 
jurat că va opri jafurile, ceea ce îl face periculos. Pentru că 
nu te va aresta, Jo. 

— Ei bine, slavă Domnului, rosti ea tărăgănat. Atunci 
mai ai încă o şansă să... 

— Pur şi simplu, te va împuşca şi te va lăsa moartă pe 
marginea drumului. 


Respirația i se opri în gâtlej şi păli. Văpaia fricii 
străluci în ochii ei, deşi spuse ferm: 

— Nu voi îngădui asta. 

El scrâşni din dinţi. Cea mai frustrantă femeie! 

— Pentru numele lui Dumnezeu, încerc să împiedic să 
fii rănită! 

Josephine îşi ridică bărbia foarte puţin, dar el observă. 
Observa totul la ea. 

— Nu am nevoie de protecţia ta. 

— Ai nevoie de mine mai mult decât îţi dai seama. 
Vocea îi devenise o şoaptă guturală. Ai nevoie de mine să 
rămâi nevătămată şi departe de închisoare. 

Şi, dacă nu s-ar fi aflat în mijlocul unui salon, 
înconjurați de femei care jucau cărţi şi de bărbaţi care 
discutau despre cai, ar fi tras-o pe podea chiar acolo, i-ar fi 
smuls rochia şi i-ar fi arătat exact cât de multă nevoie avea 
el de ea. La naiba, cum era posibil să dorească atât de mult 
o femeie, când nu ştia dacă putea avea încredere în niciun 
cuvânt pe care îl scotea gura ei minunată? 

— Dar nu mă crezi, răspunse ea cu tristeţe în glas, cu 
ochii sclipind. Şi tot vrei să mă arestezi, nu? 

— Dacă aş fi nevoit, răspunse el încet, recunoaşterea 
sinceră  rupându-i sufletul. Arestarea ei rămânea în 
continuare cel mai bun mod de a-şi recăpăta vechea viaţă 
şi, în acelaşi timp, ultimul lucru pe care ar fi vrut să-l facă. 
Încă spera că avea să poată găsi o modalitate de a o scoate 
din încurcătura în care se afla. Opreşte jafurile înainte de a 
păţi ceva. 

— Îmi pare rău. În ciuda tremurului din vocea ei 
moale, forţă un zâmbet pentru a păstra aparențele faţă de 
oricine i-ar fi privit. Dar nu pot face asta. 

Trăgând adânc aer în piept, ca şi cum şi-ar fi adunat 
curajul, se îndepărtă, lăsându-l să stea acolo singur ca un 
idiot, ţinând încă în mână cafeaua pe care i-o adusese. 

Duse cafeaua acum călâie la buze şi luă o gură 
dorindu-şi din tot sufletul să fi fost whisky şi fiind pe 
jumătate hotărât să mituiască un lacheu să îi aducă un 
pahar. Cafeaua pleoscăi în ceaşcă şi se încruntă. Pentru 


numele lui Dumnezeu, încă îi tremurau mâinile de cât de 
tare o dorea, amintindu-şi cum răspunsese trupul ei la 
atingerea lui şi de cum tânjea să guste din nou aroma de 
piersici care se lipise de ea ca un condiment erotic. 

Fusese un fraier că îi permisese să îi pătrundă sub 
piele, dintre toate femeile, tocmai femeia asta, care ţinea în 
mâinile ei micuţe şi intrigante viitorul lui. Pentru că aceeaşi 
femeie chinuitoare care venise înfăşurată în satin galben 
venise de asemenea înfăşurată într-o panglică de 
neîncredere. Una pe care nu avea idee cum să o desfacă 
pentru a ajunge la adevăr. 

— Chesney. 

Thomas se întoarse către bărbatul distins care se 
oprise lângă el. 

— Althorpe. 

Richard Carlisle, baron de Althorpe, îi întinsese mâna. 
Având cincizeci şi ceva de ani, cu o urmă de păr cenuşiu la 
tâmple, însă cu aceeaşi constituţie puternică din tinereţe, 
baronul se purta cu demnitate, iar Thomas observă 
numaidecât de unde moşteniseră cei trei fraţi Carlisle 
staturile impozante. Şi de unde deprinsese Josie privirea 
aceea tăioasă, care nu accepta absurdităţi. Din vârful 
mustăţilor bine îngrijite până în vârful ghetelor lustruite, 
fiecare centimetru din el trăda respectabilul domn de ţară 
care era. 

— Sper că te bucuri de şederea ta la Blackwood Hall, 
comentă Althorpe degajat. 

Thomas dădu mâna cu el fără să poată opri 
nervozitatea care îi pulsa în stomac la întâlnirea cu tatăl lui 
Josie. Dumnezeule! Când mai fusese vreodată nervos 
întâlnindu-l pe tatăl vreunei doamne? 

— Foarte mult. Îşi drese glasul: Domnule. 

Cei doi bărbaţi nu îşi vorbiseră de la începutul 
petrecerii, baronul lăsând activităţile în aer liber în seama 
fiilor lui şi pe cele domestice pe seama doamnelor, el 
rămânând la Chestnut Hill să-şi supravegheze personal 
mica moşie. Deşi baronul lua parte la petrecere în seara 
aceea, Thomas bănuia că prezenţa lui acolo se datora 


insistențelor soţiei sale şi că Althorpe se simţea mult mai 
confortabil printre lucrători şi arendaşi decât socializând cu 
lumea bună. 

Thomas înţelegea lucrul acesta. Deşi moştenitor al 
unui ducat, rareori simţise că aparţinea înaltei societăţi şi 
rareori se simţea în largul lui la întâlnirile mondene, deşi 
nimeni dintre cei care l-ar fi privit nu ar fi putut bănui. 
Poate că, până la urmă, el şi Richard Carlisle aveau mai 
multe în comun decât fiica lui mereu surprinzătoare. 

— Sunt dezamăgit că tatăl tău nu participă, remarcă 
Althorpe. Ce mai face Chatham? 

— Tata e bine, mulţumesc. 

Baronul aprobă din cap. 

— Mă bucur s-aud. Am avut plăcerea de a lucra cu el 
în Camera Lorzilor, chiar dacă rolul meu a fost, cu 
siguranţă, limitat în comparaţie cu al lui. 

— Mă tem că îi plac intrigile politice. Ochii îi alunecară 
spre Josie, care se afla în partea îndepărtată a încăperii, şi 
buzele i se curbară amuzate. Neliniştea de a-l vedea 
conversând cu tatăl ei era palpabilă şi, în timp ce îi privea 
pe cei doi, e curiozitate nervoasă care alterna cu groaza îi 
apărea pe chip. 

— Este minunată, nu-i aşa? 

— Poftim? Thomas îşi îndreptă din nou privirea către 
baron, simțindu-se ca un netot pentru că fusese surprins 
holbându-se la fiica omului. 

— Josephine, zise  Althorpe, atrăgându-i în mod 
deschis atenţia spre ea, deşi el o urmărise oricum cu 
privirea aproape toată seara. Este o minune. 

— Remarcabilă, comentă el pe acelaşi ton. Deşi 
„incomparabilă” ar fi fost mai corect. Nu cunoscuse 
niciodată până atunci o femeie care să pară a-i fi egală. Nu 
am cunoscut pe nimeni ca ea. 

O expresie de mândrie paternă apăru pe chipul lui 
Althorpe. 

— Când avea opt ani, şi-a călărit poneiul până sus, pe 
scările de la Chestnut Hill, pe uşă şi apoi direct în holul de 
la intrare. Se pare că avea poftă de biscuiţii bucătăresei şi 


nu găsise niciun rândaş în grajduri care să îi ţină poneiul cât 
avea să dea o fugă înăuntru. Chicoti amintindu-și. Şi nici nu 
ar fi fost prinsă, dacă majordomul nu ar fi observat urmele 
de copite de pe covor. 

Thomas şi-o imagină foarte uşor făcând aşa ceva. 

— Sper că nu a fost prea aspru pedepsită. 

Althorpe clătină din cap, cu un zâmbet în colţul gurii. 

— Cum să îţi pedepseşti copilul pentru că este 
independent şi hotărât? Nu sunt acestea calităţi pentru 
care ne rugăm cu toţii să fie dobândite de copiii noştri? 

— Mai ales în familia dumneavoastră, făcu Thomas o 
remarcă usturătoare, cu acei fraţi. 

Dar deşi baronul chicoti, Thomas ştia mai bine. 
Independenţa ei era rezultatul unui instinct de supravieţuire 
extrem de ascuţit, un curaj dobândit într-o copilărie 
petrecută în ororile unui orfelinat. 

Althorpe continuă gânditor: 

— Niciodată nu va face parte din înalta societate şi nu 
o vei întâlni niciodată la un eveniment monden. 

Tatăl ei avea dreptate, admise Thomas, cei doi 
bărbaţi stând acum umăr lângă umăr şi privind-o deschis în 
cealaltă parte a încăperii, ceea ce o făcea să fie atât de 
nervoasă, încât, chiar şi de la distanţa aceea, vedea că 
tremura. Nu ar fi găsit niciodată o femeie ca ea în vreun 
salon al lumii bune. Şi se bucura de asta. 

— Nu este una dintre femeile acelea londoneze, 
Chesney. 

Thomas se încordă la auzul tonului lui Althorpe, 
comentariul fiind o foarte subtilă scuză pentru orice 
neplăcere i-ar fi pricinuit în seara aceea. 

Dar, în acelaşi timp, cuvintele lui erau un avertisment 
care îi amintea că nu era atât de sofisticată ca femeile cu 
care se ştia că se asociază Thomas, atât în public, cât şi în 
particular. Şi un ordin de a da uitării imediat orice planuri 
dezmăţate ar fi avut în legătură cu ea. 

— Nu, domnule, aprobă Thomas liniştit. O privi pentru 
o clipă peste marginea ceştii, apoi spuse serios: Nu aş face 
niciodată greşeala de a o confunda pe Josephine cu una 


dintre acele femei. 

— Bun. Mulţumit de răspunsul lui Thomas, Althorpe îl 
bătu uşor pe umăr. Atunci, seară plăcută! 

Althorpe îşi termină cafeaua şi dădu ceaşca goală 
unui lacheu din apropiere, apoi se îndepărtă. Se apropie de 
Josie şi îi spuse ceva care o făcu să zâmbească uşurată. Se 
aplecă apoi afectuos să o sărute pe obraz înainte de a-i lua 
braţul pentru a o escorta de-a lungul camerei pentru a se 
alătura soţiei lui la pian. 

Thomas se uită lung după ei, privirea drăgăstoasă pe 
care Josie i-o aruncă tatălui ei tăindu-i respiraţia. Althorpe 
avusese dreptate. Nu avea nimic în comun cu Helene sau 
cu alte doamne cu care avusese de-a face. Era mult mai 
frumoasă şi specială decât ar fi putut vreodată fi acele 
femei. Şi fiecare moment petrecut alături de ea nu făcea 
decât să-i confirme. 

Inainte, întotdeauna se culcase cu femei doar pentru 
satisfacţie sexuală. Dar cu Josie, principala nevoie pe care 
ardea să şi-o satisfacă nu era de natură fizică. Simţea 
pentru ea o dorinţă care îi punea sufletul pe jar şi jinduia 
după alinarea şi mângâierea pe care ştia că avea să i le 
aducă doar fiind alături de el în beznă. A, gândul de ao 
avea goală sub el era, cu siguranţă, atrăgător, dar la fel era 
gândul de a o ţine pur şi simplu aproape, de a adormi ştiind 
că avea să fie tot în braţele ei când urma să se trezească. 

Nu putea însă scăpa de îndoielile în legătură cu ea, 
chiar şi atunci când nu putea opri bătălia ce se dădea în el 
între tumultul dorinţei şi frustrare. 

Puse jos cafeaua pe jumătate terminată şi părăsi 
încăperea în căutare de whisky. Noaptea avea să fie al 
naibii de lungă. 


Două ore mai târziu, în umbrele întunecate din 
pădurea tăcută, Josie legă mai strâns masca neagră în jurul 
capului şi încercă să ignore bubuitul înfiorător al inimii sale. 
Jaful avea să se petreacă în orice moment. 


Făcuse asta de vreo douăzeci şi ceva de ori până 
atunci, fiecare mişcare perfect coregrafiată şi anticipată cu 
iscusinţă, fiecare bărbat de acolo având în grijă viaţa ei. Cu 
toate astea, încă nu putea să scape de teroarea absolută 
care o copleşea atunci când huruitul trăsurii care se apropia 
îşi trimitea ecoul prin pădurea întunecată, de groaza 
bolnăvicioasă din stomac, când trebuia să dea semnalul 
oamenilor săi de a se împrăştia. Poate că nu avea să se 
obişnuiască niciodată. Poate asta însemna că încă nu 
devenise o infractoare cu inimă de piatră, aşa cum o 
acuzase Thomas. 

Dar în acel moment, cu trăsura care îşi făcea apariţia 
şi la doar câteva secunde de un alt jaf, exact asta era. O 
infractoare. Dar una care nu avea de ales. 

Trăsura se opri brusc, iar echipajul de cai aproape că 
se lovi de copacul căzut care bloca drumul. 

„Acum”. 

Duse două degete la gură şi scoase un fluierat ascuţit. 

Pădurea prinse viaţă când bărbaţi călare se avântară 
în josul dealului spre trăsură şi alţi doi săriră din tufişuri ca 
să îi doboare pe vizitiu şi pe lacheu. Alergă spre trăsură, 
descălecă şi îşi scoase pistolul în timp ce puse mâna pe uşă 
ca să o deschidă larg. 

Din întuneric strigăte sparseră liniştea nopţii în timp 
ce tropotul copitelor de cai accelerau către ei pe drumul 
bătătorit. Un foc de armă izbucni printre copaci. Calul ei se 
ridică pe picioarele din spate, iar ea se chinui să ţină frâiele 
în timp ce, în jurul ei, mica bandă de hoţi se panică. 
Strigătele şi împuşcăturile se apropiară. Unul dintre oamenii 
ei trase în întuneric. 

— Opriţi focul! strigă ea. 

Dar un potop de focuri de armă erupse de 
pretutindeni în jurul ei. 

Calul ei îşi smuci capul şi se învârti pe picioarele din 
spate, smulgându-i frâiele din mână şi avântându-se pe 
drum, sărind peste copacul căzut şi dispărând în noaptea 
neagră. Se uită lung după el. Teroarea o paralizase. Fără 
cal, era ca şi moartă. 


În stânga ei, un cal se năpusti din pădurea întunecată 
şi se îndreptă în galop direct spre ea. Călărețul înalt, cu 
umerii largi, călărea cu pălăria trasă mult pe faţă, cu 
coapsele strânse tare ca să rămână în şa în ciuda faptului 
că ţinea frâiele între dinţi şi câte un pistol mare în fiecare 
mână. Trase cu unul din ele în partea de sus a trăsurii, 
spintecând locul gol al vizitiului cu un trosnet puternic. 
Coborând primul pistol, trase următorul foc în spatele lui, 
către urmăritorii care dădeau năvală, împrăştiindu-i printre 
copaci, apoi aruncă la pământ pistolul descărcat şi îi întinse 
mâna. 

— Ţine-te, mărâi el. 

Degetele lui lungi îi apucară încheietura mâinii şi o 
smulseră de la pământ. Picioarele ei abia părăsiseră 
pământul, iar Josephine nu era încă pe cal, când el îşi 
înfipse călcâiele în coastele animalului, făcându-l să se 
năpustească înapoi în pădurea neagră. Un ciot aproape că-i 
lovi capul, dar el nu încetini deloc calul pentru a-i da timp 
să se aşeze cum trebuie în spatele lui. Din contră, îşi 
îmboldi calul să alerge şi mai rapid. 

Când reuşi, în sfârşit, să-şi pună piciorul de cealaltă 
parte a spinării calului şi se aşeză bărbăteşte în şa, braţele 
îi cuprinseră talia şi se agăţă de el cu disperare. Nu vedea 
chipul salvatorului său, din cauza pălăriei lăsate pe ochi, 
dar ştiu... după fermitatea trupului lui atunci când se lipise 
de el, după pieptul lui puternic sub palmele ei când braţele 
ei îl înconjurară şi îl strânseră tare, mirosul acela familiar de 
piele şi de săpun... 

— Thomas, oftă cu uşurare. O usturau ochii când îi 
strânse tare ca să oprească lacrimile fierbinţi. 

— Eşti rănită? întrebă el. 

— Nu. 

Un blestem cumplit ieşi din gura lui, iar ea tresări, mai 
speriată decât fusese de focurile de armă. 

Işi învârti calul în cerc şi se năpusti înapoi, în aceeaşi 
direcţie din care veniseră, vreo 10 metri, apoi o luă la vale, 
spre râu. Fără să ezite, calul bine antrenat se avântă în apa 
rece şi galopă în curenţi până la genunchi timp de câteva 


minute înainte de a ieşi pe mal, afară din apă, direct spre 
un gard scund din piatră. Calul sări cu uşurinţă, de parcă 
zidul nu ar fi fost acolo şi galopă de-a lungul paijiştii 
întunecate, învârtindu-se încet înapoi, spre pădure. 

— Unde... 

— Ne urmăresc, se răsti el. Încerc să-i fac să ne piardă 
urma. 

O dată în plus îşi aminti că nu era un bărbat obişnuit 
şi, dacă se îndoise întrucâtva atunci când îi mărturisise că 
fusese spion şi soldat, acum era convinsă. La fel cum era 
sigură că o furie controlată cu greu ardea incandescent în 
interiorul lui. 

— Care este drumul către căsuţă? întrebă el. 

Arătă spre dreapta, după poieniţa unde era scorbura 
în care arunca de obicei sacul. 

— Dă-mi arma ta! 

Desfăcu apoi cureaua de la umăr şi îi înmână tocul şi 
pistolul. Le aruncă între copaci. 

Exclamă uimită: 

— Ce faci... 

— Nu le voi da nicio scuză să ne ucidă, dacă ne 
găsesc, se răsti la ea peste umăr. Nu voi muri pentru tine, 
Josephine. Nu în pădure, în noaptea asta, nici la închisoare. 

Inima îi bubui dureros. Bineînţeles că nu ar... nu i-ar fi 
cerut niciodată asta... dar să moară... Dumnezeule! 
Thomas ar fi putut să fie ucis în noaptea aceea. Nu putea 
îndura gândul că el ar fi putut să fie rănit încercând să o 
salveze pe ea. 

— Îmi pare rău, bolborosi ea, cuvintele fiindu-i 
înăbuşite de lâna aspră a mantalei lui, obrajii ei fiind 
îngropaţi în spatele lui. Thomas, îmi pare rău... . 

— Nu îţi mai cere iertare, se zbârli el. Incă nu am 
scăpat. 

Ca la un semn, din pădurea din spate se auzi ecoul 
altor strigăte şi focuri de armă, îndepărtate, dar clare, 
destul de aproape, încât să o facă să se lipească şi mai tare 
de el şi să-l strângă şi mai tare de talie. 

Se aplecă şi îndemnă calul să alerge cu o viteză 


periculoasă prin noaptea neagră. Nu era nici lună, nici 
stele, nici măcar umbre. Doar o beznă atât de adâncă, încât 
abia puteau zări la câţiva paşi în faţa lor. Dar îşi închise 
ochii şi îşi puse toată încrederea şi viaţa ei în mâinile lui. 

Ajunseră la căsuţă şi duseră calul în grajdul cu 
acoperiş înclinat. Thomas sări pe pământ şi legă calul, iar 
ea lunecă de pe spinarea lui. Picioarele abia îi atinseră 
pământul, că el o şi apucă de mână şi o smulse, trăgând-o 
prin întuneric spre uşa căsuţei. 

Impiedicându-se şi străduindu-se să ţină pasul cu paşii 
lui mari, îl urmă în căsuţa întunecată. El închise uşa şi puse 
zăvorul, încuindu-se înăuntru. In loc să îi dea drumul, o 
împinse cu spatele în uşă şi îi acoperi gura cu mâna ca săo 
facă să tacă. 

Ingheţată, ascultă în noaptea din jurul lor, dar nu auzi 
nimic, în afară de vuietul sângelui care îi bubuia în urechi şi 
de zâmbetul rapid, superficial, al respirației lui, atât de 
aproape de ea în beznă, încât îi simţea fierbinte pe obraji 
fiecare expiraţie. Afară, pădurea era tăcută, bărbaţii nu îi 
mai urmăreau, iar înăuntru, căsuţa era răcoroasă şi 
întunecoasă. Atât de întunecoasă, încât pentru o clipă nu 
ştiu dacă ochii îi erau deschişi ori închişi. Atât de 
întunecoasă, încât nu îl putea vedea pe Thomas care stătea 
la mai puţin de 30 de centimetri de ea. 

Apoi, dintr-odată, degetele lui nu îi mai acopereau 
gura să o facă să tacă. li mângâiau buzele urmându-le 
conturul, cercetând-o în întuneric. 

— Thomas, şopti respirând dureros pe degetele lui. 

Degetul lui mare trase de buza ei de jos şi apoi gura 
lui fu peste gura ei, devastându-i buzele într-un sărut 
fierbinte, cu gura deschisă. Nu îl vedea în întuneric, dar, 
Dumnezeule, cum îl simţea... mişcarea insistentă a limbii 
lui printre buzele ei, mângâierile vijelioase ale mâinilor lui 
pe trupul ei. Şi când se apăsă pe ea, ţintuind-o între trupul 
lui şi uşă, îi simţi erecţia pe pântec. 

El îşi dorea să o posede şi, o, Ceruri, ea îşi dorea cu 
disperare să îl lase! Ar fi fost greşit să i se dăruiască, 
păcătos, periculos. Ar fi fost distrusă. Dar nu îi păsa. Adânc, 


în sufletul ei, ştia că nu avea să fie niciodată un bărbat mai 
grozav alături de care să împartă acea noapte, în afară de 
Thomas. Se resemnase de mult că nu o să aibă un soţ cu 
care să îşi împartă viaţa, că nu urma să fie niciodată iubită, 
dar ar fi putut avea noaptea asta. Şi chiar şi această unică 
noapte cu un bărbat atât de special era mai mult decât îşi 
îngăduise vreodată să viseze. 

O noapte cu el avea să fie de ajuns. Trebuia să fie. 
Pentru că nu putea suporta să nu îl aibă deloc. 

Când îşi mişcă şoldurile către ale lui pentru a-şi arăta 
hotărârea, auzi din întuneric geamătul lui de răspuns. 

— Nu ar trebui să facem asta, protestă el slab pe 
gâtul ei, jumătate gemând, jumătate şoptind. 

— Am nevoie de tine, Thomas, şopti ea în întuneric, 
incapabilă să îşi găsească vocea. La fel de mult cum şi tu ai 
de mine. 

Un tremur îl scutură şi o strânse şi mai tare, ca şi cum 
era hotărât să nu îi dea drumul, şi îi spuse: 

— Nu sunt unul dintre acei bărbaţi, Josephine, acei 
nenorociţi care au crezut că te puteau folosi pentru propria 
plăcere. 

— Ştiu. Eşti... 

Întrerupând-o, îi cuprinse chipul cu palmele şi o sărută 
adânc şi cu tandreţe, stârnind în măruntaiele ei o dorinţă 
pe care ea ştia că numai el ar fi putut să o satisfacă. 

— Te doresc atât de mult, mult mai mult decât îţi dai 
seama. Îşi odihni fruntea pe a ei şi respiră adânc, să se 
calmeze. Dar nu mă voi însura cu tine. Se simţea suferinţă 
în vocea lui când şopti în întuneric, sunetele tăindu-i adânc 
inima: Nu potsă mă însor cu tine. 

— Ştiu. Sinceritatea crudă a vorbelor lui îi sfâşie 
pieptul, dar îi mulţumi lui Dumnezeu că el nu putea să vadă 
durerea de pe chipul ei. Nu aveau niciun viitor. Ştiuse acel 
adevăr tot timpul, însă asta nu o oprise să viseze că până la 
urmă un bărbat ca el ar fi putut să o dorească, la fel cum 
nu putea împiedica nodul agonizant pe care respingerea lui 
i-l pusese în stomac. Sau să ostoiască nevoia de el. 

Dar aveau noaptea aceea, pe care erau destinaţi să o 


împartă din momentul în care ochii li se întâlniseră în sala 
de bal. Soarta îi furase atât de multe din cauza naşterii ei; 
refuză să o lase să îi răpească şi asta. 

Trupul ei tânjea după al lui, pulsând şi tremurând să îl 
aibă imposibil de aproape, să îl aibă în ea şi braţele lui să o 
cuprindă, să o facă să se simtă dorită şi în siguranţă. ŞI 
totuşi... 

— Poţi preveni... vreau să spun... înghiţi în sec, apoi 
se împiedică în cuvinte ca şi cum năvăleau în grabă, 
gândindu-se chiar şi atunci la orfani. Am auzit că există 
moduri de a evita o sarcină... pentru că dacă noi... dacă eu 
aş rămâne... 

O reduse la tăcere atingându-i delicat buzele cu ale 
lui. 

— Da, există, o asigură el încet. ă 

— Atunci  dăruieşte-mi noaptea asta. Işi cuibări 
obrazul în palma lui, căutând liniştea pe care ştia că avea 
să o găsească. Este tot ce îţi cer. 

— Josephine, şopti el dulce, apoi o sărută cu atâta 
tandreţe şi jind, încât intensitatea lui o făcu să tremure. 
Datorită promisiunii a ceea ce avea să urmeze. 

Mâinile ei îi apucară mantaua cu glugă şi i-o trase de 
pe umeri, pe braţe şi pe spate, ca să o arunce în întuneric. 
Vână apoi orbecăind nasturii vestei, chinuindu-se în 
întuneric. 

— Dă-mi voie! Vocea lui răguşită pluti spre ea de pe 
buze nevăzute. Mâinile lui îi acoperiră degetele tremurânde 
ca să i le îndepărteze de pe pieptul lui şi îşi desfăcu rapid 
nasturii vestei aruncând-o apoi pe podeaua de piatră de la 
picioarele lor. 

Orbeşte, se întinse după el în întuneric şi se panică 
atunci când nu îl găsi. 

— Thomas? 

— Da? şopti el. Gura lui îi mângâie faţa în timp ce îşi 
cobora capul către ea şi îi găsi buzele să le sărute din nou, 
fierbinte şi insistent. 

Răsuflă uşurată. 

— Nu mă pierde în beznă. 


Pentru o secundă îngheţă, o clipă în care fiecare 
muşchi din trupul lui păru să se încordeze. Apoi se relaxă la 
fel de iute şi buzele lui zâmbiră pe ale ei. 

— Nu te voi pierde, Jo. Să nu îndrăzneşti să mă pierzi. 

— Atunci ţine-ţi mâinile pe mine. li apucă bine cămaşa 
în pumni şi i o smulse din pantaloni. Cu o palmă pe pielea 
caldă de dedesubt, i-o trase peste cap cu cealaltă mână şi o 
aruncă în întuneric. Continuă să mă atingi. 

El gemu. 

— Absolut. 

Mâna lui acoperi mâna ei care se odihnea pe 
abdomenul lui puternic, muşchii fremătându-i atunci când 
ea îşi îndoi degetele, apoi se îndepărtă de ea şi se aplecă. 
Ea auzi zgomotul înăbuşit al unei cizme care lovea 
podeaua, urmată de perechea ei. Un tremur fierbinte trecu 
prin ea, ca o panglică de mătase desfăcută din dantelă. Se 
dezbrăcă şi în curând atenţia lui avea să se concentreze 
asupra ei, să o dezbrace. 

Pe când se îndrepta, se frecă de trupul ei, gura lui 
făcând cărare pe gâtul ei pentru a pune din nou stăpânire 
pe gura ei, pentru a-şi mula buzele pe ale ei şi a-i fura un 
alt geamăt de plăcere. 

Incurajată de întuneric, nervozitatea fiindu-i ascunsă 
de ochii lui experimentați, îşi plimbă mâinile pe pieptul lui 
dezgolit, apoi se aplecă să îşi pună gura pe locurile pe unde 
trecuseră degetele ei. Când vârfurile degetelor ei 
fremătătoare găsiră unul dintre sfârcurile lui netede, îşi 
cobori capul să se joace cu limba înainte de a-şi închide 
buzele în jurul lui şi să îl sugă cu grijă. El trase aer în piept 
printre dinţii încleştaţi, iar ea fu încântată de reacţia pe 
care o stârnea în el, întrebându-se ce altceva ar fi putut 
face pentru a obţine un astfel de răspuns, unde ar mai fi 
putut să îşi pună gura... 

Işi cobori capul şi mai mult pentru a-l linge de pe piept 
până pe muşchii încordaţi de pe abdomen. Limba îi trecu 
peste fiecare muşchi ferm, mişcându-se uşor mai jos... 

Icnind, o împinse în spate şi, cu o mână, îi ţintui 
umărul de uşă pentru a o susţine în întuneric, în timp ce cu 


cealaltă mână, prinsă între ei, îşi desfăcea nasturii de la 
pantaloni. Când îi lăsă să cadă, ea auzi fâşâitul materialului 
alunecând pe piele şi o căldură îi cuprinse trupul, până în 
vârful degetelor curbate de la picioare. 

Stătea acum în întuneric, complet gol. lar ea îşi dorea 
cu disperare să îl atingă. Muşcându-şi buzele ca să îşi 
păstreze curajul, îşi trecu vârfurile degetelor peste trupul lui 
cald şi gol. De-a lungul pieptului, mai jos, pe abdomenul 
plat, apoi şi mai jos... 

Când degetele ei curioase îl găsiră, mare şi erect, 
tresări la atingerea ei, dar nu o opri, nici nu se feri. Aşa că 
îşi plimbă curioasă vârfurile degetelor în sus şi în jos pe 
erecţia lui, făcându-l să se cutremure când îşi frecă delicat 
degetul mare pe vârf. Degetele ei tremurară. Deci aşa se 
simţea un bărbat... Uimitor. Era incredibil de fin, cu pielea 
moale care contrasta cu duritatea de oţel de dedesubt, iar 
când mâna i se închise în jurul lui, întregul trup i se făcu la 
fel de tare ca mădularul gros pe care îl mângâia acum în 
palmă. _ 

Gura i se uscă. Işi linse buzele şi întrebă mult mai 
răguşit decât ar fi vrut: 

— Aşa... este bine? 

El gemu uşor, iar mâna pe care o ţinuse cu palma 
deschisă pe umărul ei se curbă încet pe braţul ei, apucând- 
o de parcă ar fi vrut să o ţină pe loc, ca şi cum s-ar fi temut 
că avea să lunece în beznă dincolo fără să o poată atinge. 

— Se simte... Cuvintele i se frânseră când ea găsi o 
picătură de umezeală pe vârful lui şi, cu vârful degetului, o 
întinse delicat pe pielea lui, şi trebui să tragă adânc aer în 
piept pentru a continua: Dumnezeule, se simte minunat! Nu 
ai idee... 

— Bine, toarse ea bucurându-se că îi oferise acea 
plăcere, când el îi oferise deja atâtea. 

Deşi fu încântată de felul în care respira gâfâind, era 
complet nepregătită de reacţia propriului trup, o căldură 
umedă răsărind între picioarele ei şi sfârcurile întărindu-i-se 
dureros. După întâlnirea lor din salonul de dimineaţă ştia 
cât de grozav o putea face să se simtă şi îşi dorise cu 


neruşinare să îi mai facă din nou acele lucruri. 

— Thomas, imploră ea cu respiraţia tăiată, te rog. 

Răspunzând cu un geamăt, o trase în braţele lui, 
strângând-o tare şi, învârtindu-se cu ea în întuneric, o făcu 
să meargă cu spatele prin încăpere. Buzele lui erau pe gura 
ei, pe bărbie, pe gât. Mâinile îi lunecau pe spatele ei, în sus 
şi în jos, oprindu-se să îi cuprindă cu palmele fundul, prin 
pantalonaşii scurţi şi să i-l strângă în acelaşi ritm cu care îşi 
cufunda limba în gura ei. Ca şi cum nu îi ajungea atingerea 
ei, ca şi cum nu o putea gusta destul... 

Spatele genunchilor ei loviră ceva în întuneric. Cu un 
strigăt de surpriză se prăbuşi pe sofa, aruncându-şi braţele 
după gâtul lui ca să îl tragă în jos cu ea. Aplecându-se să o 
sărute, îi găsi gulerul jachetei şi îl împinse în jos, de pe 
umeri, pe braţe, apoi îi desfăcu la fel de rapid nasturii de la 
vestă. 

Ea se încordă, neputând evita junghiul puternic de 
gelozie când se gândi la toate celelalte femei pe care le 
dezbrăcase de devenise atât de priceput în a desface 
nasturi pe întuneric. Simţi o usturime în ochi şi se 
cutremură, pricepând dintr-odată cât de depăşită de 
situaţie era alături de el. Nu ştia nici măcar unde să îşi pună 
mâinile ori dacă mângăierile ei neexperimentate fuseseră 
destul de plăcute. 

— Thomas, niciodată nu am... înghiţi în sec, copleşită 
de nervozitate din cauza lipsei de experienţă, şi se 
cutremură. Nu am fost niciodată... dezbrăcată de vreun 
bărbat până acum. 

Se opri o secundă auzindu-i confesiunea, înțelegând 
cu siguranţă ceea ce voia, de fapt, să spună. Dar auzi 
afecțiunea caldă din vocea lui când îi şopti încet: 

— Atunci este o noapte a premierelor pentru noi 
amândoi, pentru că nici eu nu am mai dezbrăcat vreodată o 
femeie de haine bărbăteşti. De parcă i-ar fi citit gândurile, 
adăugă: Dar mă dezbrac singur destul de des şi cred că mă 
descurc. 

Ultimul nasture fu eliberat, iar el cobori vesta de pe 
umerii ei. O întinse apoi uşor pe spate, îi scoase ghetele şi îi 


desfăcu pantalonii, trăgându-i uşor de pe picioare şi apoi 
scoţându-i de tot. 

— Nu te deranjează, şopti ea în timp ce mâinile lui îi 
înconjurau talia şi urcau încet pe sub cămaşa ei, degetele 
mari apăsându-i coastele către sâni, că nu am fost 
niciodată... cu un bărbat? 

Râse de parcă ea ar fi spus ceva amuzant. Sunetul 
grav bubui înăuntrul ei şi făcu să-i înflorească o fierbinţeală 
vibrantă între coapse. 

— Îmi face plăcere mai mult decât îţi poţi închipui, 
murmură el în timp ce îi ridică cu grijă cămaşa deasupra 
capului şi o aruncă deoparte. lată, complet dezbrăcată. In 
ceea ce priveşte restul... se întinse peste ea şi o sărută 
tandru, îi vom da de capăt împreună. 

Stătea goală pe canapea, întinsă sub el, încălzită de 
căldura trupului lui peste al ei. Aerul rece adia peste pielea 
ei fierbinte şi se înfioră la amestecul exaltant dintre căldură 
şi frig, dorinţă şi anticipare. 

Nervozitatea crescu în ea, neştiind exact la ce să se 
aştepte, dar ştia cu siguranţă că era corect. Şi bine. Cu el. 

Apoi mâinile lui se plimbară pe trupul ei ca să îi 
cuprindă sânii în palme şi îşi roti degetul mare în jurul 
sfârcurilor ei întărite, şi mintea ei se goli. ingrijorarea şi 
nervozitatea îi dispărură sub mângâierile lui calde şi nu mai 
ştiu nimic, în afară de senzaţia delicioasă, dureroasă pe 
care o răspândea în trupul ei. Era pierdută sub mâinile lui 
aspre, calde, care îi mângâiau rotunjimile, necăjindu-i şi 
ciupindu-i sfârcurile. În întunericul acela nu avea idee dacă 
ochii îi erau deschişi ori închişi şi nici nu îi păsa atâta timp 
cât el continua să o atingă aşa, pentru că, pe oriunde ar fi 
trecut mâinile lui, îi puneau pielea pe foc. 

— Eşti perfectă, Josephine, şopti el, cuvintele lui dulci 
învârtindu-se în jurul ei şi mângâind-o la fel de fierbinte ca 
mâinile lui. În noaptea asta vom găsi împreună plăcerea. Şi 
va fi bine. Cu un oftat moale, îşi arcui spatele atunci când 
gura lui îi găsi sfârcul, iar el şopti fierbinte pe carnea ei 
dezgolită: Atât de bine. 

Exclamă când el o supse tare şi îşi înfipse unghiile în 


muşchii spatelui lui, dar el nu îşi opri asaltul blând asupra 
ei, ci, în schimb, îi luă sfârcul între dinţi şi muşcă uşor. Era 
foarte priceput la asta, înţelese ea când delicioasa senzaţie 
de plăcere-durere o curentă. Ştia exact când să fie tandru, 
când să fie dur şi cum să o scoată din minţi. 

Se chirci sub el, căldura umedă a gurii lui fiind 
aproape de nesuportat când dinţii îi chinuiau un sfârc în 
timp ce palma i-l frământa chinuitor pe celălalt. Furnicături 
fierbinţi i se adunau sub pielea goală şi tot sângele din 
trupul ei se strânse între picioare, chiar în locul acela intim 
care zvâcnea acum dureros, arzând şi cerşind să fie atins 
cu adevărat minunat cum o atinsese mai înainte. 

Când gura i se mută pe celălalt sân să ia de la capăt 
dulcea tortură, scânci cu o nevoie dureroasă. 

— Te doresc, Jo, şopti el lingându-i sfârcul, ca şi cum 
ar fi înţeles şi ar fi împărtăşit durerea pe care o crease în ea 
şi care cerea eliberare. Mai mult decât am dorit o femeie în 
viaţa mea. 

— Tu... cu adevărat? Buzele ei umflate se chinuiră să 
rostească cuvintele. 

— Te-am dorit din momentul în care te-am surprins 
privindu-mă din cealaltă parte a sălii de bal. Gura îi părăsi 
sânul şi îşi croi drum de sărutări înspre pântecul ei. Şi am 
fost foarte răbdător de atunci. Foarte, foarte răbdător. 

Asta însemna la Thomas răbdător? Dumnezeule! 
Atunci era îngrozită să afle cum s-ar fi purtat dacă şi-ar fi 
concentrat atenţia asupra unei posesiuni imediate. 

Vârful limbii i se roti în buric, ea îşi înăbuşi un strigăt 
de plăcere. 

— Dar am nevoie să ştiu că şi tu mă doreşti. 

Cuvintele lui o învăluiră în întuneric şi o încălziră din 
cap până-n picioare. Niciun bărbat nu îi adresase aceste 
cuvinte vreodată, nu o atinsese sau nu o sărutase aşa cum 
o făcea Thomas. Nimeni nu o privise cu atâta dorinţă şi 
nevoie, nici nu o făcuse să se simtă atât de caldă şi de vie. 
Thomas îi făcea toate astea. Şi chiar mai mult. Umpluse un 
gol din viaţa ei, gol de care nici măcar nu ştiuse că exista, 
până când el fusese acolo şi golul dispăruse, şi tot ceea ce 


putea face era să capituleze în faţa dorințelor şi emoţiilor 
copleşitoare pe care el le stârnea în fiinţa ei. 

— Spune-mi! Îndepărtându-i picioarele, îşi croi drum 
în jos, sărutându-i trupul, spre triunghiul de bucle dintre 
picioarele ei. Spune-mi că ai nevoie de mine în tine, să te 
umplu, să îţi ofer plăcere... la fel de mult cât îmi doresc eu 
să fac lucrurile acestea. 

— Da, vreau asta. Trase adânc aer în piept, încercând 
să păstreze rămăşiţele de control şi cumpătare care nu-i 
fuseseră furate de către mâinile lui mângâietoare ori de 
căldura umedă a buzelor lui care se îndreptau uşor înspre 
căldura umedă dintre picioare. Cu siguranţă, el nu 
intenţiona să o sărute acolo. Thomas, cred... 

El o linse. 

Exclamă, senzația erotică smulgându-i cuvintele din 
gâtlej. El o apucă de şolduri şi o apăsă pe pernă, ca să o 
ţină larg deschisă sub atacul violent al gurii lui pe sexul ei. 
Limba îi alunecă de-a lungul crăpăturii ei, învârtind-o pe 
faldurile ei umede şi îngropând-o adânc în miezul ei chinuit 
de dorinţă. O, Cerule, nu îşi imaginase niciodată că gura lui 
putea să îi ofere atâta plăcere ori că un sărut ar fi putut fi 
atât de splendid de păcătos. Unghiile îi săpară în umerii lui 
goi şi gemu de plăcere în beznă, coapsele fremătându-i în 
jurul lui. 

— Spune-mi, Josephine, şopti el fierbinte lângă ea, 
respiraţia lui gâdilând-o intim şi trimițând o furnicătură 
delicioasă să pulseze adânc în pântecul ei. 

Gura lui păcătoasă îi fură respiraţia. În întuneric auzi 
sunetele moi, ude ale buzelor lui care o sugeau delicat, cel 
mai erotic sunet pe care îl auzise vreodată. Se chirci sub el, 
căutându-i capul între picioarele ei pentru a-l prinde de păr 
cu degetele ca să îl ţină strâns lipit de trupul ei, în timp ce 
îşi ridică şoldurile de pe sofa ca să se frece şi mai tare de 
el. 

— Da, strigă ea, te doresc! 

— Ce vrei să îţi fac? Cu o mână pe coapsa ei, o 
împinse cu blândeţe înapoi pe sofa şi îşi puse buzele peste 
ale ei. Asta? 


Icni şi-şi dădu capul pe spate. Ah, afurisit, afurisit 
bărbat! O tachina dinadins, torturând-o intenţionat, lingând- 
o acum cu putere, făcând-o să respire gâfâit. Tremura sub 
el fără apărare. 

— Sau asta? Vârful limbii îi flutura asupra mugurelui 
pulsând îngropat în faldurile ei feminine. 

Şoldurile i se contrară sub el. 

— Thomas! 

El însă doar râse şi continuă delicioasa tortură. 
Arzând-o din interior, fierbinţeala chinuitoare dintre 
picioarele ei amenințând să o mistuie. Scânci şi îşi petrecu 
braţele strâns în jurul umerilor lui. Îl dorea în ea, să o 
umple, să o domine, să o posede. 

— Te... te vreau, gâfâi ea. Chiar acolo, chiar unde mă 
săruţi. Scăpă un geamăt slab de excitare frustrată. Ah, 
Thomas, te rog! 

— Bucuros. Şopti doar acest singur cuvânt în întuneric 
şi se aşeză în leagănul coapselor ei desfăcute. 

Se ridică pe braţul stâng şi se poziţionă în întuneric 
deasupra ei, întinzând mâna să o mângâie încet între 
picioare. Degetele îi despărţiră faldurile secrete, deja ude şi 
pregătite pentru el şi, în timp ce cobora, vârful erecţiei lui o 
apăsă cu grijă, dar ferm, în timp ce îi ţinu trupul deschis 
pentru el. Apoi pătrunse uşor înăuntru. 

În timp ce ea îşi ţinea respiraţia, el alunecă mai adânc 
în ea. Trupul ei se lăsă pradă tăriei lui şi se lărgi ca să îi 
facă loc, iar el o umplu, atât de cald şi de tulburător... atât 
de bine. Şi voi mai mult, tânjind să-l aibă mai adânc. 

Se zvârcoli sub el şi scânci de frustrare pentru că el se 
abţinea, ţinându-şi trupul tare în rezervă când ea nu voia ca 
el să se abţină de la nimic, voia ca el să nu îi ascundă 
nimic, să i se predea în întregime, să îşi verse toată puterea 
şi tot curajul în ea. 

— Mai încet, o avertiză el, pătrunzând-o încă un 
centimetru şi apoi retrăgându-se. 

Frustrant,  înnebunitor, fiecare mişcare atent 
controlată îl ducea doar un pic mai departe şi nici pe 
departe atât de adânc, încât să-i satisfacă nevoia pe care 


trupul ei o avea de trupul lui, nu destul de adânc, încât să 
atingă dorinţa vibrantă din miezul ei. 

— Nu vreau să o luăm încet. Te vreau pe tine, în 
întregime. Acum. 

Tremură încercând să se abţină în timp ce se sprijinea 
pe braţe deasupra ei. 

— Te va durea... 

Cu un geamăt sălbatic de epuizare, îşi aruncă 
şoldurile în sus, spre şoldurile lui, împingându-l în întregime 
în ea şi sfâşiind bariera subţire de rezistenţă. Un icnet i se 
desprinse din gâtlej la durerea ascuţită, iar trupul îi înţepeni 
în jurul lui. 

li apucă şoldurile ca să o împiedice să se îndepărteze 
şi o ţinu strâns lipită de el. 

— Nu te mişca, porunci blând. Doar un moment. Ai 
încredere în mine, Jo! 

Respirând adânc, cu ochii închişi şi cu braţele 
înfăşurate strâns în jurul gâtului lui, făcu întocmai. Durerea 
se domoli repede şi fu înlocuită de ceva cald şi adânc, 
ceva... minunat. O umplea complet acum, delicioasa 
fierbinţeală şi puterea lui radiind din centrul ei şi căzând în 
cascadă până la degetele de la picioarele şi mâinile ei. 

Apoi el începu să se mişte aşa cum ea îşi dorise s-o 
facă, mângâind-o domol cu fiecare ridicare şi afundare a 
şoldurilor lui. 

— Dumnezeule, Jo! Vocea îi tremură. Nu îmi vine să 
cred cât de fierbinte eşti... cât de strâmtă. Îşi roti şoldurile, 
încercând-o, iar ea răspunse fremătând, trupul încleştându- 
i-se incredibil de strâns în jurul lui. El gemu. Te simt 
incredibil. Îşi roti din nou şoldurile, de data asta retrăgându- 
se până când doar vârful îi rămase în ea înainte de a se 
cufunda din nou adânc în ea. Atât de delicios! 

Delicios. Drept răspuns, gemu de plăcere, neputând 
descrie în cuvinte plăcerea intensă pe care i-o provoca. Cât 
de specială o făcea să se simtă. Ca şi cum ar fi fost cu 
adevărat femeia pe care o dorea cel mai mult pe lume. 

Degetele ei săpară în muşchii puternici ai spatelui lui 
gol în încercarea de a-l aduce şi mai aproape, cu inima 


bătând cu repeziciune. Cum era posibil să fie aşa minunat, 
atât de tulburător să fii cu un bărbat? Pentru că acest 
bărbat şi numai acest bărbat special făcuse ca acea primă 
experienţă intimă să fie cu adevărat minunată. Era eroul ei, 
care îi cunoştea cele mai adânci secrete şi cele mai mari 
vulnerabilităţi, dar care era totuşi atât de atent cu inima ei, 
încă şi mai tandru cu trupul ei, continuând să se legene în 
ea. 

Fiecare retragere a şoldurilor lui îi aducea un scâncet 
de pierdere pe buze, fiecare revenire, un geamăt de 
plăcere drept răspuns. 

Dogoarea crescu mai adânc, mai fierbinte şi mai dens 
în ea până când se ridică din miezul fiinţei ei şi se adună 
într-un nod de foc din ce în ce mai strâns între coapsele ei. 
Chiar acolo unde esenţa bărbăţiei lui se frecase de ea când 
luneca în şi din sexul ei. 

— Thomas, scânci ea, îngropându-şi faţa în gâtul lui. 
Simţi pe buze gustul sării transpiraţiei lui, deopotrivă 
rezultatul sforţării şi al epuizării, şi fiecare bătaie a pulsului 
lui era o zvâcnire feroce sub buzele ei. 

Sprijinindu-se pe un braţ, îşi undui mâna între 
abdomenele lor şi în jos ca să îi mângâie cu degetele 
mugurele dornic, frecând-o rapid în timp ce continua să o 
pătrundă. Fu cuprinsă de spasm şi exclamă, gâfâind din 
greu sub el. Alerga drept spre un abis, neputând să se 
oprească şi dorindu-şi să se arunce în el, înfăşurându-şi 
braţele cât putu de tare în jurul lui ca să îlia cu ea... 

Explodă în jurul lui şi se sparse în mii de bucățele în 
braţele lui. Numele lui răsună ca strigătul ei de plăcere în 
întuneric şi se prăbuşi sub el, fiecare centimetru din trupul 
ei pulsând de plăcere intensă. 

Îi mută şoldurile sub el, ridicându-se mai sus pe ea, 
apoi mârâi când se prăbuşi în ea, frecându-şi pelvisul de al 
ei înainte de a se retrage şi de a o face din nou, pentru a-şi 
satisface nevoia feroce din el, pe care nu îşi imaginase 
niciodată că un bărbat putea să o aibă. Nevoia de ea. 
Delicateţea dispăru, înlocuită doar de o disperare puternică 
punctată de gemete joase, guturale, la fiecare împingere 


adâncă. 

Fără avertisment se retrase brusc din ea şi se apăsă 
puternic pe pântecul ei. În timp ce el tremura lipit de ea, 
ceva cald, umed, se întinse pe abdomenul ei, apoi el se 
prăbuşi pe ea, extenuat şi satisfăcut, cu fruntea odihnindu- 
i-se pe umărul ei gol. 

Niciunul din ei nu se mişcă. Treptat, respiraţia lor 
comună încetini. Bătăile nebune ale inimii lui se calmară, 
iar tremurul care îi cuprinsese trupul când ajunsese la 
climax trecu încet. Încă mai avea pielea de găină pe braţe 
şi pe picioare, dar nu de la aerul rece, ci de la căldura pe 
care o creaseră între ei, acelaşi foc care se aprinsese şi o 
mistuise pe ea. 

Lăsând să-i iasă un oftat lung, tremurător, îl strânse şi 
mai tare. Viaţa ei avea să fie complet diferită de-acum, iar 
ea nu avea să mai fie aceeaşi niciodată. Datorită lui. Şi nu 
regretă niciun moment. 

— Ai avut dreptate, şopti ea în întuneric, întrerupând 
în sfârşit vraja care îi înconjura. 

Îşi puse cu tandreţe buzele pe tâmpla ei. 

— În legătură cu ce? 

— Că voi şti când eşti satisfăcut. 

Un râs moale ieşi din pieptul lui şi sunetul care trecu 
prin ea o gâdilă. Braţele lui erau încă strâns înfăşurate în 
jurul ei ca şi cum s-ar fi temut că ea avea să plece. Dar să 
plece era ultimul lucru pe care ea şi-l dorea. Cu trupul încă 
încolăcit în jurul lui, delicioasa lui greutate apăsând-o încă, 
voia să stea aşa pentru veşnicie. 

— Eşti atât de frumoasă, Josephine Carlisle, şopti el. 

Lacrimile îi umplură ochii. 

— Dar nu mă poţi vedea în beznă. 

— Nu am nevoie să te văd. Eşti cea mai frumoasă 
femeie pe care am întâlnit-o vreodată, şopti din nou 
deasupra buzelor ei. Şi nu mă refer la felul cum arăţi. 

Apoi Thomas o sărută, şi prima lacrimă de fericire 
absolută alunecă pe obrazul ei. 


Capitolul 8 


În timp ce stătea lungită pe burtă lângă el, Thomas îşi 
plimbă leneş degetul de-a lungul spatelui dezgolit al lui 
Josie, cearşafurile erau încurcate încă în jurul picioarelor lor 
în patul în care o dusese după ce făcuseră dragoste pe 
sofa. Pielea îi strălucea aurie în lumina care pâlpâia de la o 
singură lumânare, caldă şi fină ca mătasea, neputându-se 
abţine să nu o atingă. 

Buzele i se întinseră într-un zâmbet satisfăcut. „Pe toţi 
dracii”, era superbă. Dacă nu i-ar fi luat virginitatea, nu ar fi 
bănuit niciodată că o fecioară putea să fie atât de 
pasională, atât de sensibilă la atingerea lui. Dar fusese 
toate astea. Şi chiar mai mult. 

Pentru prima oară de când fusese împuşcat, se simţea 
complet în largul lui. Inima nu îi bubuia de anxietate şi nu 
mai simţea gustul metalic puternic şi familiar al fricii pe 
limbă. Şi pentru prima oară nu mai era îngrozit de beznă, 
nici nu îşi dorea să vină răsăritul. Dacă ea era în braţele lui, 
era convins că ar fi fost în stare chiar să şi doarmă fără să 
aibă coşmaruri sau să se trezească în întuneric, tremurând 
panicat. Doar că ultimul lucru pe care şi-l dorea în noaptea 
aceea era să doarmă. 

Părul ei lung se revărsa în jurul umerilor eleganţi şi îi 
dădu după ureche o şuviţă mătăsoasă. 

Îi zâmbi leneş peste umăr. 

— Nu îmi vine să cred că eşti real, şopti ea, cu vocea 
plină de mirare, ori că noaptea asta chiar a existat. 

— O, a existat. Îi sărută umărul gol, apoi gemu ca un 
animal. Dar pot să îţi dovedesc din nou, dacă doreşti. 

Cu un râset uşurel îl pocni în joacă. 

— Spune-mi! Se lăsă din nou lângă ea şi continuă să îi 
exploreze cu degetele trupul ademenitor. La vârsta ta, o 
fată atât de frumoasă ca tine - şi ca nicio alta pe care o 
cunoscuse - cum ai reuşit să-ţi păstrezi inocenţa atât de 
mult? 

Ochii ei verzi străluciră. 


— Vrei să spui, cum am reuşit să scap din ghearele 
mârşave ale unui bărbat sinistru hotărât să mă seducă? 

Chicoti în ciuda înţepăturii neintenţionate a acelei 
remarci sarcastice. Putea fi socotit a fi exact acel bărbat 
sinistru, la felul în care o ruinase în acea seară. 

Ridică din umeri: 

— l-ai cunoscut pe fraţii mei. 

— Deci sunt singurul bărbat destul de nebun să te 
curteze cu cei trei dând târcoale? 

— Nu. Zâmbi dulce. Ai fost singurul destul de curajos. 

Inima îi bubui. Credea despre el că era curajos. 
Pieptul i se strânse, complimentul neaşteptat răsucindu-se 
încântător în el. 

— Dar ai spus că au mai fost şi alţi oaspeţi la 
Blackwood care au încercat să te seducă. Cu alte cuvinte... 
de ce eu? 

Îşi cobori cu sfială privirea şi îl privi prin genele pe 
jumătate închise, fără să fie conştientă de dorinţa pe care 
acea privire inocentă a stârnea în el. 

— Erau diferiţi de tine. Umărul gol i se ridică uşor şi 
admise: Te plac. 

Pentru o clipă nu fu în stare decât să o privească 
adânc în ochi. Al naibii de surprins de cuvintele ei blânde. Şi 
fără să ştie exact ce ar fi trebuit să simtă pentru ea, nu 
când nu era sigur nici măcar dacă putea să aibă încredere 
în ea. Doar că... 

Îşi cobori capul ca să îi sărute din nou umărul, de data 
asta lăsându-şi buzele să întârzie mai mult pe pielea ei în 
timp ce şopti sincer: 

— Şi eu te plac. 

Lăsă să-i scape un oftat uşor. 

— Thomas, ce fa... 

— Coniac? îi oferi el, întrerupând-o, lunecând apoi din 
pat şi îndreptându-se repede către întunericul încăperii 
principale. Ştia ce avea să întrebe şi nu credea că putea să 
îndure chiar atunci. Nu o discuţie despre cum nu aveau 
nicio şansă împreună, nu când pielea încă îi mirosea ca a ei, 
iar gustul ei îi persista încă pe buze. Mai mult, cel puţin 


două ore stăteau între ei şi răsărit şi el avea nevoie de 
combustibil. Pentru că plănuia să nu risipească niciun minut 
din timpul petrecut cu ea în acea noapte. 

— Este în dulapul micut... 

— Te întrebam dacă vrei puţin, clarifică el, strigând 
din cealaltă încăpere în timp ce apucă de gât sticla şi două 
pahare. Am observat unde îl ţii ultima dată când am fost 
aici. 

— Este ceva ce îţi scapă neobservat? 

Aproape că putea să o audă cum îşi dădea ochii peste 
cap şi buzele îi zvâcniră, amuzat. 

— Foarte puţine. Detaliile ţin un spion în viaţă, 
comentă el întorcându-se în dormitorul luminat de 
lumânare. Ignoră-le şi vei muri. 

Ridicându-se, trase cearşaful ca să se acopere. 

— Asta ţi s-a întâmplat ţie? întrebă ea cu gravitate. 
Privirea îi fugi către talia lui. Ai ignorat detaliile? 

Se opri la marginea patului, îngheţând în timp ce 
mergea din cauză că ea se holba la cicatricea care se 
întindea de-a lungul coastelor lui. Ar fi preferat ca ea să se 
holbeze mai jos, atenţia să îi fi fost atrasă de bărbăţia lui, şi 
nu de cicatrice. Dar, o, nu, nu femeia asta. Ochii îi erau pe 
rană. Urâtă. Zimţată. Adâncă. Chiar dacă avea carnea 
complet vindecată, cicatricea apărea în mod izbitor mai 
decolorată decât restul pielii. Şi chiar şi atunci trebui să 
lupte fizic cu nevoia de a-şi pune mâna peste ea şi să o 
ascundă vederii ei. 

— Nu au fost francezii, răspunse el, punând paharele 
pe măsuţa de lângă pat şi aşezându-se lângă ea pe saltea, 
cu sticla de coniac încă în mână. Asta s-a întâmplat în 
Mayfair, la ora şapte şi jumătate, într-o seară de duminică. 

Privirea ei se plimba tăcut între ochii lui şi cicatrice, ca 
şi cum ar fi putut, cumva, să citească răspunsurile pe care 
le căuta, în semnele de pe carnea lui. 

— Întinde-te, îi ordonă el blând, nesigur de cât de 
mult timp avea să poată îndura ca ea să îl cerceteze în 
modul acela. 

Ea ezită: 


— Doamnele au spus că ai fost împuşcat, dar eu... 

— Întinde-te şi îţi voi explica. 

Fără tragere de inimă, dar supunându-se, se întinse 
pe spate. 

— Întoarce-te. 

Cu o privire circumspectă - cel puţin nu una de milă, 
acela fiind motivul pentru care îi spusese să stea cu faţa la 
saltea, pentru că nu credea că putea îndura aşa ceva, nu 
din partea ei - ea făcu ce i se spusese, apoi îşi puse obrazul 
pe braţele îndoite, întorcându-şi capul ca să se uite la el. 

— Mă întorceam acasă dintr-o vizită la nişte prieteni, 
pe un drum pe care îl făcusem de zeci de ori. Cu un deget 
dădu la o parte cearşaful de pe trupul ei, dezgolindu-i 
spatele zvelt şi fundul rotund în lumina lumânării. 
Plănuisem să îmi petrec noaptea acasă. Măcar o dată 
aveam de gând să nu fac nimic, pur şi simplu să citesc o 
carte. 

Deschise sticla de coniac şi picură lichidul auriu pe 
spatele ei, privindu-l cum se transformă în mărgele şi stropi 
pe pielea ei. Tresări la senzaţia de umed, dar nu protestă, 
iar el, în ciuda amintirilor macabre pe care şi le trezise 
povestind evenimentele acelei nopţi, îi zâmbi cu mândrie 
secretă. Femeia era neînfricată. Dacă nu ar fi fost, nu s-ar fi 
aflat acolo, cu el, în noaptea aceea. Şi el nu ar fi împărtăşit 
acea poveste cu ea, prima persoană căreia i-o spunea. Alţii 
aflaseră - în cele din urmă, Londra abunda în bârfe -, şi cei 
mai apropiaţi prieteni ştiuseră la câteva minute după ce 
atacul avusese loc, iar familia lui, curând după aceea. Dar 
el nu spusese nimănui niciodată. 

— Eram în Mayfair, la două străzi distanţă de casa 
mea. Puse sticla deoparte şi se aplecă deasupra ei. Ar fi 
trebuit să fiu în siguranţă, şopti el, oprindu-se să treacă un 
deget pe spinarea ei şi prin stropii de coniac. Felinarele nici 
nu fuseseră aprinse încă. 

Ea se cutremură. 

— Thomas... 

— Apoi un tâlhar a ieşit din spatele unui zid şi m-a 
împuşcat. 


Gura lui se aplecă peste ea, să bea coniacul care se 
adunase pe spinarea ei mică, gest care îi smulse un oftat - 
dacă din cauza povestirii ori a buzelor lui nerăbdătoare, nu 
avea niciodată să ştie. Tocmai de aceea o făcuse. Pentru că 
nu voia să audă şocul din vocea ei ori să vadă mila pe 
chipul ei. Transformă în schimb oftatul ei într-un geamăt de 
plăcere trecându-şi limba peste trupul ei, bând-o, savurând 
deliciosul amestec de coniac şi piele. Şi mirosul vag de 
piersici. 

— Mi-a scotocit prin buzunare, mormăi pe pielea ei, 
continuând în povestească şi să soarbă coniacul, lingându-i 
fundul şi spatele picioarelor, a luat ce era de valoare şi m-a 
lăsat acolo să sângerez până la moarte. 

Ea se înfioră sub buzele lui, inspiraţia uşoară îi 
tremură şi i se făcu pielea de găină. Strânse în pumni 
cearşaful străduindu-se să rămână nemişcată, de parcă ar fi 
ştiut că el s-ar fi oprit din povestit, dacă s-ar fi mişcat. 

— Am fost împuşcat în măruntaie, şopti el asupra ei, 
iar bărbaţii împuşcaţi în măruntaie mor întotdeauna. Dar 
pentru nu ştiu ce motiv, eu nu am făcut-o. 

Pentru a se distrage atât pe sine însuşi, cât şi pe ea, 
bău cu lăcomie coniacul, cu neruşinare sorbind şi lingând-o 
şi sugând cu îndrăzneală trupul ei savuros. Ar fi făcut orice 
pentru a se distrage când avea să împărtăşească acel ultim 
moment, cel mai teribil secret. Era divină... aşa cum 
amintirea a ceea ce descrisese era un adevărat iad. 

— Durerea era insuportabilă, şopti el. Fiecare 
respiraţie părea un cuţit care mă înjunghia în stomac. 
Bezna mă apăsa, ca un demon aşezat pe pieptul meu, iar 
tăcerea - acea tăcere îngrozitoare... 

Ea nu se mişcă, nu scoase niciun cuvânt, dar el o 
simţi tremurând şi ştiu că nu frigul era de vină. 

— Nu îmi puteam deschide ochii, nu ştiam dacă era zi 
sau noapte, dacă eram adormit sau treaz, viu sau mort... 
Renunţă la coniac şi îşi odihni obrazul pe spatele ei gol, 
găsindu-şi alinarea acolo, căci bătaia inimii ei pulsa slab pe 
obrazul lui. Deşi, din cauza durerii, eram sigur că murisem 
şi ajunsesem în iad. Fu nevoit să îşi închidă ochii strâns şi 


să tragă adânc, tremurător, aer în piept pentru a putea 
continuă: Şi totul era înrăutățit de faptul că nu mă puteam 
mişca, nici măcar atunci când mă trezeam urlând din 
coşmaruri, pentru că mă legaseră ca să mă împiedice să 
desfac suturile şi să nu sângerez până la moarte în propriul 
meu pat. Tot ce puteam face era să stau acolo lungit şi să 
las demonii să mă ia în stăpânire. 

— Thomas, şopti ea, cu suferinţa şi durerea unei lumi 
întregi în voce. Îmi pare atât... atât de rău, dragul meu. 

Se rostogoli şi îl luă în braţe, legănându-l şi ţinându-l 
aproape, în timp ce îl săruta tandru pe frunte şi pe obraji, 
şoptindu-i în mod repetat numele. Mâinile ei îl acoperiră cu 
mângâieri liniştitoare atât de blânde şi calde, încât îl făcură 
să tremure sub tandreţea lor şi, oriunde îl atingea, căldură 
şi calm curgeau în el. 

Când îi cuprinse chipul în mâini şi îl sărută tandru, 
Thomas simţi pe buze sarea lacrimilor ei. 

O înconjură cu braţele şi o strânse puternic lângă el, 
consolând-o în timp ce plângea pentru el. Nu avea idee cât 
stătură aşa acolo, strâns îmbrăţişaţi în strălucirea 
lumânării, dar durase destul cât să îl căineze şi să îi înlăture 
lacrimile de pe obraji cu sărutări. 

li spusese totul despre coşmarul viu prin care trecuse, 
dar, în locul beznei care îl acoperea şi tremuratului 
incontrolabil pe care îl simţise de fiecare dată când se 
gândise la acea seară şi la săptămânile care-i urmaseră, 
era pace. Linişte. În sfârşit, inima îi bătea nu de teroare, ci 
cu afecţiune şi speranţă. Şi ştia că totul i se datora lui Josie. 

— Aş vrea să fi fost acolo cu tine, dragul meu, suspină 
ea. Aş fi găsit cumva o cale de a ţine la distanţă bezna. 

Vorbise atât de încet, încât nu se auzise niciun sunet 
pe buzele ei. Dar inima lui o auzise. 

Cu ochii arzând, îşi întoarse capul să-şi pună obrazul 
pe umărul ei, fiind deodată copleşit de sentimente pentru 
ea. Dumnezeule, cum avea să poată continua fără ea? 


* 


Câteva ore mai târziu, Thomas deschise ochii. Clipi, 
încercând să alunge somnul în timp ce privi în jur şi îşi 
aminti încet unde se afla şi cum ajunsese acolo. Era încă 
întuneric, zorii încă nu sosiseră. Lumânarea de lângă pat se 
topise, dar o strălucire blândă se revărsa palid de la 
şemineul din camera alăturată. Şi lângă el, lungită în tăcere 
şi stând nemişcată pe o parte cu un braţ îndoit sub cap, 
privindu-l, iar cu celălalt întins posesiv peste pieptul lui... 

— Josephine, şopti el, mâna lunecându-i să o acopere 
pe a ei. Era cu adevărat acolo, cu el; noaptea nu fusese un 
vis. Ce s-a întâmplat? 

Un zâmbet şters apăru pe buzele ei. 

— Ai adormit. 

„Adormit?” Imposibil. El nu dormea aşa, nu o mai 
făcea. Nu fără coşmaruri care îl lăsau tremurând şi leoarcă 
de sudoare. Nu fără ca inima să i-o ia la goană, iar 
respiraţia să devină gâfâieli sufocante. 

Dar exact asta făcuse în noaptea aceea. Dormise 
adânc şi fără griji, ca un om normal. Pentru prima oară într- 
un an, se trezise odihnit şi liniştit. Şi totul i se datora ei. 

— Îmi pare rău, se scuză el încet, întinzându-se să îi 
dea părul peste umeri, simțindu-se ca un prost pentru că 
adormise împărțind patul cu o femeie atât de frumoasă. 
Deşi era o privelişte răpitoare pe care să o vezi când te 
trezeai, trebuia să admită. Intinsă acolo caldă şi goală, 
acoperită doar parţial de cearşaf, cu părul sălbatic şi 
desfăcut pe pernă, arăta ca una dintre picturile acelea 
italiene care o înfăţişează pe Venus. O zeiţă perfectă, 
superbă. Ar fi trebuit să mă trezeşti. 

Se întinse ca o pisică, de parcă abia s-ar fi trezit ea 
însăşi din somn. 

— M-am gândit că aveai nevoie de odihnă, aşa că nu 
am vrut să te trezesc. 

Cu siguranţă avusese nevoie de odihnă. Doamne, 
Dumnezeule, cât de mult avusese nevoie de acea noapte! 
Şi de ea. Şi nu doar de plăcerea fizică de a fi în braţele ei, ci 
şi de a se putea descărca povestindu-i despre cum fusese 
împuşcat şi despre iadul prin care trecuse. 


— Mulţumesc. Simţindu-se plin de energie, ca şi cum 
s-ar fi trezit liniştit dintr-un coşmar lung, se rostogoli peste 
ea şi o sărută. Tandru şi dulce, cu toată afecțiunea şi 
dorinţa pe care le avea pentru ea, toate sentimentele pe 
care nu era încă dispus să le numească. 

Când el îşi înălţă capul, iar ea îşi deschise ochii, 
întâlnindu-i privirea în umbrele slabe, ştiu că ea înţelesese. 
Că se referise la mult mai mult decât mulţumire pentru 
câteva ore de somn odihnitor. 

— Mă bucur că mi-ai povestit despre cum ai fost 
împuşcat, admise ea încet. Cred că acum te înţeleg mai 
bine. . 

Işi coborî capul să depună o sărutare pe umărul ei, 
incapabil să îndure încrederea şi credinţa în el pe care le 
văzuse în ochii ei. Cum ar fi putut ea să îl înţeleagă, când 
era el însuşi al naibii de confuz în ceea ce-l privea? Cum 
putea ea avea atâta încredere în el, când el încă nu avea 
încredere că va putea lua decizia corectă legată de tâlharul 
la drumul mare şi de viaţa lui? Chiar dacă tâlharul era însăşi 
Venus. 

— Vrei să spui acum, că ştii cum am ajuns aici, să 
urmăresc un tâlhar, în loc de spioni francezi, murmură el pe 
umărul ei. Se mută de lângă ea. Incă stătea aproape, dar 
fără să se atingă. Cum am supravieţuit lui Napoleon, 
inamicilor francezi, aliaţilor spanioli... doar pentru a ajunge 
ca un hoţ ordinar să îmi sfârşească viaţa. 

Întinse mâna către el. 

— Viaţa ta nu s-a sfârşit. 

— Ba da. Se retrase, doar atât cât să evite atingerea 
degetelor ei. Era teribil de stingherit, căci trebuia să explice 
cum îi fusese distrusă viaţa. Rana fusese dureroasă, dar 
ceea ce urmase fusese umilitor. 

Se apropie de el, de data asta fără să îi permită să se 
îndepărteze, punându-şi palma pe pieptul lui, chiar 
deasupra inimii care-i bătea. 

— Viaţa ta nu s-a terminat, insistă ea, încovoindu-şi 
vârfurile degetelor în mod posesiv în muşchii lui. 

— E ca şi cum s-ar fi încheiat, pentru că am pierdut 


tot din ceea ce merită să trăieşti - cariera mea, identitatea 
mea, scopul meu. Totul. Totul a dispărut într-o bătaie de 
inimă. 

Uimirea trecu pe chipul ei. 

— Dar probabil că mulţi spioni sunt răniţi. Cu 
siguranţă că Ministerul de Război nu-i dă afară pe toţi 
bărbaţii care... 

— Mi-am pierdut curajul, Jo. 

Josephine se întunecă la faţă, iar el văzu, în sfârşit, în 
ochii ei că începea să înţeleagă cum un singur glonţ îi 
schimbase ireparabil viaţa. Îşi cobori privirea pe trupul lui şi 
se opri din nou asupra cicatricii pe care o avea într-o parte. 

Respirând greu, clătină din cap şi spuse: 

— A durat câteva luni ca rana să se vindece şi chiar şi 
atunci nu am fost... bine. Nu am mai fost bine de atunci. 

— Nu te cred. Îşi împreună degetele cu ale lui, iarelo 
lăsă, nefiind încă gata să dea drumul apropierii pe care o 
împărtăşiseră. Eşti cel mai curajos bărbat... 

— Care se teme şi de umbra lui, se răsti el, furios de 
ceea ce devenise viaţa lui. Un insomniac anxios care se 
teme de întuneric. 

— Nu te-ai temut de întuneric în noaptea asta, cu 
mine. Şi ai dormit... 

— Ei bine, atunci Ministerul de Război ar putea pur şi 
simplu să mă trimită în misiuni însoţit de o femeie goală, 
rosti el sarcastic. Problemă rezolvată. 

Nu intenţionase să fie crud, dar când văzu expresia 
rănită de pe chipul ei îşi dădu seama că exact aşa fusese. 
Un nemernic crud. Faţă de cineva care nu merita. 

Umerii i se gârboviră şi şopti plin de regrete: 

— Nu am vrut să spun asta. 

Îşi puse buzele peste ale ei în semn de scuze, dar 
simţi o ezitare în ea, această femeie care îi oferise cu 
sinceritate plăcerile acelei nopţi, care îl legănase atât de 
drăgăstos în braţele ei. Care vărsase lacrimi pentru el şi 
apoi îl veghease în timp ce dormea. La naiba! Inspiră adânc 
şi încercă din nou: 

— Dar nu m-ai cunoscut înainte. 


— Ce ştiu, spuse ea plină de convingere, este că, în 
noaptea asta, îi venit la luptă călare ca să mă salvezi. 
Aceasta nu este fapta unui bărbat fricos. 

În mod neaşteptat, cuvintele ei îi încălziră pieptul. Îl 
făcea să pară un erou, şi nu mai fusese de multă vreme. 

— Nu am avut de ales, răspunse el sincer. Nu voiam 
să fii arestată. 

Ea ezită un moment, apoi şopti timid: 

— Şi... asta? Flutură mâna, arătând patul răvăşit, 
mirosul moscat de sex şi de sudoare persistând în aer. 

O privi adânc în ochi, sfredelind-o cu dorinţa fierbinte 
şi pasiunea pe care le avea pentru ea. 

— Şi mi-am dorit să îmi petrec noaptea cu tine. 

Rămase tăcută mult timp, dar ochii întunecaţi şi 
tristeţea îi schimonosiră din nou chipul frumos. Un nod 
neplăcut de îngrijorare i se strânse în stomac, la gândul că 
spusese exact ceea ce nu trebuia. Exact în momentul în 
care nu trebuia. Doamne! 

— lar acum, m-ai avut, şopti ea şi îşi îndepărtă jenată 
privirea, dar nu înainte ca el să vadă pe chipul ei o mâhnire 
dezolantă. 

Invârti cearşaful între degete ca şi cum s-ar fi temut 
că el avea să îi spună că noaptea aceea fusese o greşeală. 
Temerea ei nu putea fi mai departe de adevăr. Era 
adevărat că nu se gândise de la începutul nopţii că avea să 
facă dragoste cu ea şi, cu siguranţă, nu intenţionase să îi 
povestească despre cum fusese împuşcat, dar o dorise din 
momentul în care o zărise în sala de bal. 

Incercând să-i alunge grijile pe care şi le făcea pentru 
el, o sărută tandru pe umăr. 

— Nu regret niciun moment din noaptea asta. 

Ea se cutremură şi se depărtă. 

Un junghi de îngrijorare îi străpunse măruntaiele. 

— Jo... 

— Dar tot ai de gând să pleci când petrecerea va lua 
sfârşit, şopti ea încet, abia scoțând vreun sunet. Şi totul va 
fi exact ca înainte, cu Royston care va profita în continuare 
de orfelinat. Incă nu mă crezi în legătură cu el, aşa-i? O 


expresie îndurerată îi traversă pentru o clipă chipul. Nici 
măcar acum, după ce am împărtăşit atât de multe în 
noaptea asta, după ce... Inspiră tremurând. Am făcut 
dragoste. 

Inima îi sări din piept. „Făcuseră dragoste?” Nu luase 
niciodată în considerare... Cu toate femeile dinaintea ei ar fi 
râs de naivitatea de a descrie ceea ce împărtăşiseră în 
termeni atât de emoţionali. Cu toate astea, era exact ceea 
ce făcuseră în acea noapte. Pentru prima oară în viaţa lui, 
nu posedase o femeie pur şi simplu pentru plăcerea 
sexuală - făcuse dragoste cu ea, cu afecţiune şi grijă în 
spatele fiecărei mângâieri şi atingeri. O împreunare a unor 
egali, un amestec al trupurilor şi o întâlnire a inimilor... 
Plăcerea şi sentimentele ei fuseseră mai importante decât 
ale lui, iar cea mai dulce parte din întreaga noapte fusese 
să stea, pur şi simplu, în braţele ei, lăsându-i mângâierea 
să-l aline într-un somn dulce. Îl vindecase în aceste câteva 
ore cu atingerile ei blânde şi cu lacrimile ei mai mult decât 
fusese vindecat într-un an întreg. 

Dar avea dreptate. Chiar şi acum, îndoielile în ceea ce 
o privea persistau în mintea lui. Îşi construise viaţa în jurul 
încrederii. Mai întâi cu Edward şi Grey, în timpul 
războaielor, când toţi trei îşi puseseră vieţile unul în mâinile 
celuilalt. Apoi, când fusese spion şi fusese nevoit să se 
încreadă în instinctele lui. Şi anul trecut, în anul acela 
întunecat şi oribil, când îşi pusese încrederea în sora lui, 
Emily, că îl ajutase să supravieţuiască. 

Oare putea avea încredere în Josie, cunoscând 
minciunile, comploturile şi secretele pe care le păstra 
pentru a fi tâlhar la drumul mare? O femeie pentru care 
înşelătoria era o a doua natură... Oare ar fi putut să îi 
încredinţeze inima lui? 

Şi dacă ar fi ales-o în detrimentul lui Royston, dacă ar 
fi lăsat tâlharul să scape şi astfel şi-ar fi pierdut şansa de a 
se întoarce la Ministerul de Război, doar ca să afle că până 
la urmă nu merita încredere... Doamne, Dumnezeule, ce se 
va alege oare de el atunci? 

| se strânse inima şi clătină din cap. 


— Royston este un prieten vechi de familie. 

— Pe când eu sunt doar o femeie împreună cu care ai 
împărţit patul. 

Acuzaţia ei îi sfâşie inima. Era mult mai mult decât 
asta, atât de mult, încât nu îşi putea îngădui să recunoască. 

— Nu asta am vrut să spun, şi o ştii. 

— Nu? Expresia de pe chipul ei deveni indescifrabilă şi 
trase cearşaful pentru a se acoperi, punând o barieră 
subţire între ei. Nu sunt o fetişcană naivă, Thomas. Nu m- 
am aşteptat niciodată să îţi pese ori... Se opri, ridicând din 
umeri mult prea nepăsătoare, şi el îi văzu degetele 
tremurând atunci când ea trase şi mai sus cearşaful, ca să 
ascundă şi mai mult de el. Dar mi-am închipuit că vei 
înţelege că, dacă eu aveam destulă încredere în tine, încât 
să devin vulnerabilă în faţa ta, vei putea să ai şi tu 
încredere în mine. 

— Dar am încredere în tine. Pentru numele lui 
Dumnezeu, îi povestise totul despre iadul prin care trecuse 
de când fusese împuşcat şi nu spusese asta nimănui. Nici 
măcar lui Emily. 

— Dar nu în legătură cu asta, şopti ea cu tristeţe în 
glas. Când vine vorba despre asta, încă nu ştii pe cine să 
crezi, nu-i aşa? 

Măruntaiele i se strânseră într-un nod arzător. 

— Josephine. Intinse mâna spre umărul ei, dar ea se 
feri din calea lui şi îşi întoarse capul pentru ca el să nu Îi 
poată vedea expresia. Ascultă, te rog... 

— Ar trebui să ne îmbrăcăm. Işi îndreptă cu hotărâre 
spatele, lunecând din pat. Trebuie să merg acasă, iar tu ar 
trebui... 

g O luă de mână şi o trase înapoi, trântind-o în poala lui. 
li împinse pieptul cu mâinile, încercând să se elibereze. 

— Dă-mi drumul! 

Se răsuci ca să scape, însă el o strânse şi mai tare. 
Refuza să o elibereze. Nu înainte ca ea să îl asculte. 

— Nu are legătură cu tine, spuse el neclintit. Când 
ochii ei verzi se îngustară neîncrezători, el îi explică: A 
început cu un an în urmă, cu mult înainte de a afla despre 


tâlhar. 

Mâinile lui îi apăsară umerii mai tare, pentru a o ţine 
nemişcată, pentru că, dacă ea avea să continue să dea din 
fund frecându-se de el aşa cum o făcea acum, avea să o 
răstoarne pe spate şi să o posede din nou. Şi dacă avea să 
facă asta, urma să îşi piardă, în final, şi capul, şi inima. 

Ceea ce nu putea îngădui. Pentru că, peste două zile, 
când petrecerea se va sfârşi şi va primi recomandarea lui 
Royston - indiferent cum avea să facă asta -, avea să se 
reîntoarcă la viaţa lui de altă dată, iar acea viaţă nu 
includea cu certitudine o nelegiuită, indiferent cât de 
frumoasă era. Nu când trebuia să se concentreze să 
recupereze terenul pierdut ca spion, când Bathurst şi 
întregul Minister de Război îi urmăreau fiecare mişcare 
pentru orice semn de slăbiciune. Ea avea să fie o abatere 
de la drumul lui. Şi, ultima dată când atenţia îi fusese 
distrasă, aproape că îşi pierduse viaţa. 

— Este vorba de a-mi dovedi valoarea ca spion, 
admise el. Şi de a recăpăta acea viaţă. 

Neputându-se elibera din strânsoarea lui, îşi ridică 
sfidătoare bărbia. 

— Dar nu mai eşti spion. Eşti... 

Îngheţă, încetând dintr-odată să se mai zbată. Ochii ei 
verzi scăpărară înţelegători cu o sută de sentimente... şi o 
mie de acuzaţii. 

— Asta este, nu-i aşa? şopti ea. Motivul pentru care 
vrei să mă arestezi... ca să poţi să fii din nou spion. 

La cuvintele ei, pământul se prăbuşi sub el. Arsura 
înspăimântătoare luă din nou foc sub pielea lui, aceeaşi 
anxietate şi disperare pe care prezenţa ei le ţinuse în frâu. 
Până în acel moment. Când o pierdea, deşi era ghemuită în 
poala lui. 

Respiră adânc ca să se liniştească. 

— Nue... 

— De asta ai intrat în luptă să mă salvezi astă-noapte. 
Nu era pentru că nu voiai să fiu arestată - înghiți în sec, 
cuvintele sugrumând-o -, ci pentru că voiai să mă arestezi 
tu însuţi. Nu-i aşa? 


— Josephine, ascultă, te rog... 

ÎI lovi cu pumnii. 

— Să te ia naiba! În tot timpul acesta m-ai minţit, iar 
eu am avut încredere în tine. Nemernicule! 

— Ascultă-mă! O apucă de încheieturi şi îi ţinu mâinile 
nemişcate. Este ultima mea şansă de a fi din nou spion, aşa 
că am profitat. 

— Şi, atunci, ce a fost azi-noapte, Thomas? O şansă 
pentru tine personal? Îl săgetă cu privirea, simțindu-se 
trădată, cu lacrimi furioase strălucind acuzator în ochi în 
timp ce şoptea: Te-ai folosit de mine... 

— Nu te-am folosit, la naiba! O strânse şi mai tare de 
încheieturi. Da, am venit aici pentru că Royston mi-a promis 
că mă recomandă Ministerului de Război, dacă opresc 
tâlharul. Apoi însă totul s-a schimbat. Trase zgomotos aer în 
piept. lar pe tine, Josephine... Niciodată nu m-am aşteptat 
să te găsesc pe tine. 

Îi dădu drumul, încruntându-se şi o îndepărtă de el, 
lăsând-o să salte pe saltea când o trânti, apoi se ridică şi 
începu să se plimbe cu paşi mari pe lângă pat, dintr-odată 
incapabil să stea pe loc, tot mai încordat şi mai agitat. Dar 
neliniştea nu se datora demonilor şi beznei care îl 
chinuiseră de-a lungul ultimului an. De data asta era 
disperarea de a o păstra, de a nu o pierde. 

Privirea ei îl urmări tăcută, săgetându-l, dar acum mai 
mult prudentă decât furioasă, mai mult confuză decât 
rănită. 

— Şi, cu siguranţă, nu m-am aşteptat la... asta! făcu 
frustrat un gest către pat. Ai schimbat totul. 

Îşi trecu o mână prin păr şi rezistă impulsului de a lovi 
cu pumnul în perete. Era furioasă pe el, şi o merita, dar 
furia ei îl rodea. Nu o putea ignora, nu după ce fusese atât 
de aproape de ea. Nu când încă îi simţea parfumul pe 
pielea lui şi avea încă pe buze gustul ei dulce. ` 

— Nu te cred, zise ea rezervată, cu un glas egal. In 
mod clar nu pescuia complimente goale, căci adăugă: 
Actrite, cântărețe de operă, răsfăţatele aristocrației 
londoneze... ai fost probabil cu o mulţime de femei şi nu 


cred că sunt atât de specială în comparaţie cu ele. 

— Ba s-o crezi, obrăznicătură. Îşi puse mâinile pe 
saltea de o parte şi de alta a ei şi se aplecă asupra ei 
ameninţător. Pentru că eşti. Nu am mai dat niciodată peste 
o femeie atât de încăpăţânată, încrezătoare, incitantă şi de- 
a dreptul exasperantă ca tine. Când ea se încruntă la 
insulte şi încercă să îl împingă, el se aplecă chiar şi mai 
mult, încât îi putea simţi căldura respirației pe buze. Ori 
una atât de frumoasă, captivantă, interesantă... Jumătate 
din timp nu ştiu dacă să te sărut sau să te sugrum, şi nici 
nu îmi pasă atâta timp cât mâinile mele sunt pe tine. 

Buzele ei se întredeschiseră de uimire. 

— lar azi-noapte, când te-am văzut călărind spre 
trăsura aceea şi când am auzit focurile de armă, am fost 
îngrozit. De aceea m-am năpustit călare în mijlocul luptei 
pentru a te salva. Pentru că eram îngrozit că ai fi putut fi 
rănită. Inchise strâns ochii pentru o clipă. Că te-aş fi putut 
pierde încă înainte de a te avea. 

— Thomas, şopti ea. 

— Şi asta se termină acum, înţelegi? Toată nebunia 
asta cu tâlhăria, toate jafurile şi minciunile. Aproape că ai 
fost prinsă astă-noapte şi mai devreme sau mai târziu vei 
face un pas greşit. O apucă violent de umeri şi îi ignoră 
exclamaţia de surpriză. Atunci nu voi avea de ales şi te voi 
aresta şi nimeni nu va putea să te salveze. Înţelegi? 

O împinse pe pat, trupul lui lunecând peste al ei şi 
prinzând-o sub el, cu ochii sfredelindu-i pe ai ei. Erau 
amanți acum, dar în acelaşi timp adversari şi era încă 
obstacolul care stătea între el şi vechea lui viaţă. Numai că 
acum ea era mult mai mult decât tâlharul pe care trebuia 
să îl aresteze. Acum era şi domniţa pe care trebuia să o 
salveze, numai că domniţa aceasta continua să se pună 
singură în pericol, iar el se temea că nu o putea salva dacă 
avea să continue astfel. 

Mai rău, atracţia lui pentru ea depăşise cu mult doar 
nevoia fizică de a o poseda şi chiar şi orele pe care le 
petrecuse cu ea în noaptea aceea nu făcuseră decât să-i 
sporească apetitul, nu să i-l satisfacă. 


Felul în care zâmbea şi râdea, comentariile 
neaşteptate care îl lăsau întrebându-se ce avea să facă în 
continuare, felul neînfricat în care îi ţinea piept... femeia 
spăla orfelinate în patru labe, pentru numele lui Dumnezeu! 
Şi toate astea în timp ce îl făcea să se simtă liniştit. Dacă 
avea să simtă în continuare lucrurile acelea pentru ea, ar fi 
putut chiar să fie tentat să lase baltă vechea lui viaţă şi să 
înceapă una nouă. Cu ea. 

Gura lui se întinse să o captureze pe a ei, mulându-se 
pe a ei şi cerând un răspuns până când ea gemu de plăcere 
la sărutul ei. 

— Termină cu treaba asta acum, ordonă el, croindu-şi 
drum de muşcături de la bărbia către gâtul ei. Dorinţa 
apăru instantaneu, dar avertismentul rece din vocea lui era 
clar. Sau mă voi asigura că o vei face. 

— Nu poţi... 

— Te voi aresta dacă voi fi nevoit, pentru a te păstra 
în siguranţă. 

Îi apucă mâinile şi i le aruncă deasupra capului, 
ţintuind-o de saltea. Când încercă să se lupte, nu putu 
decât să se unduiască neajutorată sub el. Sfinte Lucifer! 
Mădularul i se întări imediat. 

— Nu te va crede nimeni, protestă ea gâfâind. 

— Nu trebuie să îi fac să mă creadă. Nu trebuie decât 
să ridic suspiciuni. Fiica unui baron, acuzată de jaf la 
drumul mare? Fiecare mişcare îţi va fi urmărită atât de 
strict, încât nu vei mai putea niciodată să scapi 
neobservată. 

— Vor crede că eşti nebun. 

— Atunci le voi spune că ştiu cu siguranţă că nu eşti 
tâlharul, deoarece ţi-ai petrecut noaptea în braţele mele. şi 
cobori capul şi o muşcă posesiv de gât. Toată noaptea. 

Sângele i se scurse din obraz. 

— Asta m-ar ruina... Nu ai îndrăzni. 

— Pentru a te ţine în siguranţă şi în viaţă? Ameninţă: 
încearcă-mă. 

Cu respiraţia tăiată, se holbă la el. O văzu studiindu-i 
chipul, în încercarea de a-şi da seama cât de hotărât era. 


lar când umerii i se strânseră cu un oftat greu, chiar dacă 
unul plin încă de furie şi iritare, ştiu că renunţase la orice 
încercare de a-i rezista. Ceea ce era un lucru bun. Pentru 
că, atunci când venea vorba despre a o proteja pe ea, nu 
juca la cacealma. 

— Bine, fu ea de acord fără tragere de inimă, printre 
dinţii strânşi, ca şi cum fiecare cuvânt ar fi durut-o, nu voi 
mai jefui nicio trăsură. Acum dă-mi drumul! 

Copleşit de un val de uşurare, îi dădu drumul. 

— Cel puţin ţi-ai venit în fire şi îl vei lăsa în pace pe 
Royston... 

Luându-l prin surprindere cu un brânci feroce, îl 
răsturnă pe spate, urcându-se peste el. Era rândul ei să îl 
prindă sub ea, deşi, dacă el ar fi vrut, ar fi putut cu uşurinţă 
să o arunce prin aer de-a lungul patului cu o simplă 
azvârlire. Dar în acel moment, călărindu-l cu picioarele în 
jurul taliei, cu mădularul care i se întărea frecându-se 
chinuitor de interiorul coapsei ei, să scape era ultimul lucru 
pe care şi-l dorea. 

— Ca să fim clari, nu am acceptat să renunţ să-l prind 
pe Royston, explică ea, aplecându-se peste el pentru a-i 
ţintui braţele pe saltea, deasupra capului, aşa cum făcuse 
el. Sânii ei goi atârnau delicios în faţa lui. 

Buzele îi zvâcniră. Ea nu avea nicio idee despre cât de 
atrăgătoare era. 

— Am acceptat să nu mai jefuiesc trăsuri. Zâmbi 
viclean, iar el se întrebă, din nou, în ce se băgase mai 
exact, cu femeia asta. Nu am acceptat niciodată să renunţ 
să-i jefuiesc pe Royston şi pe acoliţii lui în alte moduri. 

— Josephine. Numele ei fu un avertisment mârâit. ÎI 
vei lăsa în pace pe Royston, mă auzi? E periculos. În 
noaptea asta a trimis după tine oameni înarmaţi şi, dacă va 
crede că nu are nimic de pierdut, nimic nu îl va opri să te 
rănească. 

Işi ridică bărbia. 

— Poate că eu nu am nimic de pierdut urmărindu-l. 

„Mă poţi pierde pe mine”, dar îşi muşcă limba. 

— Ai multe de pierdut, spuse el în schimb. Familia ta 


şi prietenii, căminul... Viaţa... 

Părul castaniu îi căzu peste sâni când se aplecă 
deasupra lui, de parcă ar fi aşteptat ca el să continue şi să 
îşi recunoască sentimentele pentru ea. Dar nu putea. Nu 
era gata să le recunoască, nu faţă de ea, nici faţă de el 
însuşi. Nu când era prea confuz pentru a şti exact ce simţea 
pentru ea. 

Dar îi putea oferi o bucată din el. 

— Atunci lasă-mă pe mine să o fac, nu o face tu. Îşi 
scoase cu uşurinţă o mână din încleştarea ei şi îi dădu părul 
peste umăr şi pe spatele gol. Spionajul este ceea ce fac cel 
mai bine. Degetele i se curbară în jurul umărului ei ca să o 
tragă cu grijă spre el. Voi găsi o dovadă împotriva lui 
Royston. 

— Cum? 

— Încă nu ştiu. O trase pe pieptul lui să îi atingă 
buzele cu ale lui. 

— Dar o vei face? 

— O voi face. 

— Promiţi? insistă ea. 

— Sfinte Dumnezeule, femeie, dificilă mai eşti! mârâi 
el. 

Drept răspuns gura ei se curbă într-un surâs amuzat. 

Se foi încercând să alunece de pe el şi, fără să vrea, 
se atinse de erecţia lui. Trăgând o gură de aer printre dinţi, 
îi apucă şoldurile şi o opri ca să o facă să stea nemişcată 
până când putea să îşi revină. 

— Nu te mişca, ordonă el cu o voce care sună 
tensionată până şi urechilor lui. 

Dar desigur că ea nu avea să facă nimic din ceea ce îi 
cerea el. In schimb, femeia asta exasperantă dădu din fund 
şi trimise un curent electric care pulsă prin toată fiinţa lui. 

Când se undui din nou, îşi dădu seama că se juca, de 
fapt, cu el. Incercând înadins să îl scoată din minţi. Și 
reuşea. Pentru că era acum tare ca oţelul, cu mădularul 
pulsând dureros şi jinduind să se îngroape între picioarele 
ei. 

Luptându-se să se controleze, respiraţia îi deveni 


superficială şi întreruptă. Dacă nu avea să se oprească şi 
continua să se frece de trupul lui, el avea să termine chiar 
acolo, pe coapsa ei, înainte de a fi intrat în ea. 

— Te doresc, Thomas, şopti ea. Exact aşa. Cuvintele 
ei îl înfierbântară. Putem... se poate? 

Pieptul i se umflă. Se simţea şi mai atras de această 
femeie, incredibil de mult, de această femeie care era atât 
de aventuroasă şi totuşi atât de lipsită de experienţă. Dorea 
să o posede. Toată. Fiecare centimetru din trupul ei 
delicios, fiecare oftat şi respiraţie uşoară care îi treceau de 
buze, fiecare gând nechibzuit, dar bun şi loial care lua 
naştere în mintea aceea ascuţită a ei. 

— Foarte posibil, răspunse el cu o tandrete 
surprinzătoare. 

— Arată-mi! 

Scutură din cap. O dorea cu disperare, dar nu putea 
niciodată să o rănească. 

— Te doare încă. A fost prima dată. 

— Ba nu, nu mă doare, insistă ea. 

Băgă mâna între ei ca să mângâie umezeala ei 
fierbinte. Era deja udă şi înfiorată, dorindu-l. 

— Eşti sigură? 

Îşi închise o clipă ochii în timp ce degetele lui o 
tachinau. O expresie de încântare îi apăru pe chip, îşi 
scoase limba şi-şi linse buzele. 

O, da. 

— Atunci, ridică-te. O ghidă cu o mână pe şold în timp 
ce ea se ridică în genunchi deasupra lui, picioarele 
călărindu-i talia. Erecţia lui plină era îndreptată păcătos în 
sus, între coapsele ei, ca o săgeată, mare şi lungă, şi 
dornică să-şi atingă ţinta. Acum lasă-te în jos. 

În timp ce el o ghida cu atenţie, un geamăt de plăcere 
se auzi din fundul gâtului ei când mădularul lui lunecă lin în 
interiorul ei cald şi moale, îngropându-se adânc în ea. 
Buzele ei pline formară un „O” de surpriză tăcută la 
senzaţia de a-l avea în ea în unghiul acela, stând deasupra 
lui, sexul ei înghiţindu-i în întregime bărbăţia. O ţinu pe el 
fără să se mişte preţ o clipă, lăsând-o să se aranjeze, ştiind 


că avea să o doară, deşi ea susţinea contrariul, dar 
neputând rezista cântecului ei de sirenă. Incepu apoi să o 
conducă, ridicând-o şi apoi coborând-o, lunecând atât de 
plăcut în sus şi în jos pe lungimea lui într-un ritm constant. 

— Thomas, se simte atât de... Se pierdu într-un oftat 
prelung de plăcere. 

— Da, da, aşa e, fu el de acord cu un mormăit răguşit, 
trupul jinduindu-i după aceeaşi dorinţă care traversa trupul 
ei şi fu încântat că putea să îi ofere o astfel de plăcere. 

Lăsând-o pe ea să impună ritmul, îşi trecu mâinile 
peste trupul ei pentru a-i cuprinde sânii. li strângea 
puternic între degete sfârcurile întărite, cu fiecare ridicare 
şi prăbuşire a trupului ei peste al lui. Ochii i se închiseră cu 
un scâncet slab şi începu să se mişte mai rapid în timp ce 
îşi freca pelvisul de pelvisul lui la fiecare ridicare a 
şoldurilor lui sub ea. 

Mişcările ei neexperimentate se simțeau incredibil, 
dar el voia mai mult. Apucându-i umerii, o trase în faţă, 
până când o întinse aproape orizontal pe pieptul lui, în timp 
ce continua să se cufunde în ea, degetele ei apăsând 
muşchii de pe braţele lui şi ţinându-se strâns ca pentru a-şi 
salva viaţa. 

— Aşa, scrâşni el, mâinile alunecând în jos pentru a-i 
cuprinde fundul şi pentru a o apăsa mai tare peste el în 
timp ce se împingea în ea. Mărâi. Doamne, da... exact aşa. 

Noul unghi al şoldurilor ei înclinate permițându-i să se 
afunde mai adânc în interiorul ei, se cutremură de 
intensitatea, de plăcerea pe care o găsise în cineva atât de 
aprig şi în acelaşi timp atât de blând. Părea imposibil să 
găsească atâta desfătare pură într-o femeie şi totuşi ea îi 
dăruia exact asta. Ea îi făcea trupul să tremure, mintea să i 
se învolbureze, iar sufletul să verse lacrimi. 

Acum se legăna înainte şi înapoi peste el, cu 
picioarele îndoite sub ea, tălpile împlântate în saltea ca o 
pârghie la fiecare împingere. 

— E ca şi cum... Vai! Se opri ca să-şi tragă sufletul, 
gâfâind. E ca şi cum ai călări pe cal. 

O amintire neaşteptată a dimineţilor petrecute cu 


Helene în grajduri, ţopăind deasupra lui, îi înjunghie pieptul. 

— Nu are nimic de-a face cu călăritul, la naiba, 
mormăi el. 

Inainte ca ea să poată răspunde, el îşi ridică repede 
capul ca să apuce cu gura unul din sânii care dansau în faţa 
lui, buzele închizându-i-se strâns în jurul sfârcului şi sugând 
puternic. O auzi exclamând uşor de uimire, apoi ea îşi arcui 
spinarea şi îşi vâri şi mai adânc sânul în gura lui în timp ce 
făcea ca mădularul lui să se îngroape în ea. Toţi muşchii 
aceia micuţi din interiorul ei se încordară delicios de 
puternic în jurul lui în acelaşi timp în care sfârcul i se 
întărea pe limba lui iar mădularul îi zvâcni înăuntrul ei. Era 
gata să explodeze. 

Unghiile i se înfipseră în umerii lui, iar trupul ei se 
încordă în jurul trupului lui. Era aproape gata să termine în 
orice moment. El îi luă sfârcul între dinţi şi muşcă. 

Dându-şi capul pe spate, strigă numele lui, ascuţit şi 
neputincios. Trupul i se cutremură violent peste al lui, iar 
coapsele i se convulsionară în jurul taliei lui. Se prăbuşi apoi 
pe pieptul lui, trupul ei fără vlagă tremurând de dorinţă 
consumată. 

In ultimul moment posibil, când cu greu se mai putea 
abţine şi când primul jet porni din mădularul lui, o ridică de 
pe el. Luă o pernă, şi-o puse peste şolduri şi îşi dădu drumul 
în ea mârâind, pulsând surd cu o satisfacţie desăvârşită. 
Aruncă perna pe podea şi o luă în braţe, lipind strâns de el 
trupul ei cald. O sărută apoi cu toată tandreţea 
surprinzătoare care creştea în el şi se întinse ca să o atingă 
între picioare. Chiar şi acum putea încă să simtă orgasmul 
care pulsa slab pe vârful degetelor lui şi îşi dori să fi fost 
încă în ea, împărtăşind acea plăcere cu ea. 

Măruntaiele i se încleştară când o sărută pe păr. 
Fusese o vreme când nu îi păsase de consecinţele faptului 
că se culcase cu o femeie, când era mai tânăr, mai nesăbuit 
şi mai prost. Când credea că niciun rău nu avea să se abată 
asupra lui. Acum însă ştia mai bine. Era încă dispus să se 
joace cu focul, dar diferenţa era că acum ştia cât de 
devastatoare puteau deveni acele flăcări. 


Şi cu un foc sălbatic, precum Josephine Carlisle, ei 
bine, era doar o chestiune de timp până când avea să fie 
ars. 

„Ca şi cum ai călări un cal”, spusese ea. Niciodată. 
Niciodată ceva atât de vulgar. Nu cu ea. 

Bănuia că merita gluma pe care soarta i-o făcea, 
pentru felul în care se folosise de Helene şi pentru cum o 
lăsase să îl folosească. In timpul acelor dimineţi, în 
grajdurile lui, ştiuse că nu însemna nimic pentru ea şi că 
fusese pur şi simplu un mădular aristocrat care aducea 
servicii unei văduve plictisite. Crezuse că ea îi satisfăcea o 
nevoie, dar nu avusese idee cât de departe mergea nevoia 
lui, până când o cunoscuse pe Josie. Ea făcuse mai mult 
decât să îi satisfacă nevoia - începuse să îl vindece. 

Ţinând-o în braţe goală şi tremurândă, cu ardoarea 
împreunării caldă încă între ei, ştia acum răspunsul la 
întrebarea care îl chinuise încă de când ajunsese la 
Blackwood Hall. De ce îl fascina cu o atracţie atât de 
primitivă, cum nu o mai făcuse niciodată o altă femeie. 
Pentru că alături de Josephine, ceea ce simţea era mai mult 
decât dorinţă fizică, mai mult decât distragere - în braţele 
ei ţinea posibilitatea de a-l face fericit. 

lronia era că Helene nu urcase niciodată pe un cal, 
nici măcar nu mersese la o plimbare înceată în buiestru 
prin Hyde Park, pe când Josie nu era doar o călăreaţă 
excepţională care se avânta neînfricat într-o luptă... 

Înţelese şi inima îi îngheţă, făcându-l să se simtă rău. 
Al naibii cal! 

Luptându-se să se ridice, o luă de umeri şi o ridică 
odată cu el. 

— Calul tău, întrebă el, ignorând brusca confuzie care 
îi apăruse pe chip. Unde îl adăposteşti? 

Ea clipi. 

— Poftim? 

— A fugit. 

— Focurile de armă l-au speriat. De ce... 

— Gândeşte-te! O scutură, încercând să o facă să 
înţeleagă importanţa acestui fapt. Doamne! Un spion trăia 


şi murea din pricina unor detalii, dar, din dorinţa de a-şi 
petrece noaptea cu ea, detaliul acela îi ieşise complet din 
minte. Bărbaţii care au venit după tine astă-noapte l-au 
văzut fugind şi îi vor da de urmă. Unde s-ar fi putut duce? 

— Nu ştiu. 

— La Chestnut Hill? 

— Nu, nu l-am dus niciodată acolo. Sângele îi pieri din 
obraji. Dar l-am călărit aici. 

El dădu din cap. 

— Dacă ar fi venit aici calul tău, polițistul ar fi ajuns 
până acum. Unde îl ţii de obicei? _ 

— La ferma lui John Cooper şi a familiei lui. Işi apăsă 
gura cu mâna. O, Doamne! 

El lunecă din pat. 

— Ai vreo rochie de schimb aici? 

Aprobă, dând din cap. 

— Puneţi-o. Trebuie să plecăm. Acum. 


* 


Josie alergă către şifonier şi luă rochia de schimb în 
timp ce Thomas se îmbrăcă în grabă şi se îndreptă iute 
către încăperea principală. leşind din dormitor prinzându-şi 
părul şi purtând o rochie albastră din muselină şi o pelerină 
asortată, Josie se opri în tocul uşii şi îl privi cum strânge 
hainele negre pe care le purtase ea în timpul jafului şi cum 
le aruncă în şemineu, unde se aprinseră de la tăciunii 
aproape stinşi. Aceleaşi haine pe care le dăduse jos de pe 
trupul ei, pe întuneric. Căldura acelei amintiri împletindu-se 
cu teama că erau acum în primejdie din cauza ei făcu ca 
mâinile să îi tremure atât de tare, încât abia fu în stare să 
îşi pună ultimul ac de păr. 

El se ridică şi îşi scutură de pe mâini cenuşa hainelor 
ei. 

— Am nevoie de jacheta ta. 

Fără să protesteze, îşi luă pelerina de pe umeri şi i-o 
dădu. 

— Mulţumesc. Întorcând pe dos una din mâneci, o 


aruncă neglijent pe sofa. 

Apoi, fără nicio explicaţie, rupse doi nasturi de la 
vesta lui. Îl privi cu ochii larg deschişi cum îi aruncă pe 
podea. 

— Haide! Mâna lui îi apucă încheietura şi aproape că o 
târi de la căsuţă, în timp ce ea se străduia să ţină pasul cu 
mersul lui întins. 

Călărind cu Josie în faţa lui, care stătea într-o parte în 
poala lui în timp ce braţele lui o ţineau strâns, merseră la 
galop mic prin pădure şi îmbrăţişară marginile întunecate 
ale câmpurilor pentru a nu fi văzuţi. Noaptea fusese tăcută 
şi întunecată, dar ora era mult mai târzie decât crezuse ea. 
Furată de plăcerea de a fi cu el în acea noapte, pierduse 
noţiunea timpului. Chiar în momentul acela prima geană a 
luminii răsăritului se întindea de-a lungul cerului, la orizont. 

— Nu mergem la ferma Cooper? întrebă Josephine 
când el întoarse calul în direcţia opusă satului. 

— Eu voi merge către fermă, o corectă el. Tu mergi 
acasă. 

— Vreau să merg cu tine. Este vina mea... 

— Şi cum vei explica faptul că suntem amândoi călare 
pe calul meu, în zorii zilei? O săgetă cu o privire strâmbă. 
Am fi amândoi legaţi de picioare sub ameninţarea pistolului 
atunci, şi nu din cauza jafului. 

Inima ei goală bubui dureros şi privi în altă parte, 
incapabilă să răspundă. Pentru că în cele mai adânci, mai 
ascunse unghere ale inimii ei, unde nu îndrăznea să admită 
cu voce tare, era exact ceea ce îşi dorea. Să se 
căsătorească. Şi dacă ar fi fost căsătorită cu el, cum ar fi 
putut fi altfel decât minunat? 

Nu întâlnise niciodată un bărbat ca el. Era incredibil 
de special, eroul şi protectorul pe care aşteptase toată 
viaţa să îl găsească. Cu siguranţă, nu regreta faptul că îi 
dăruise inocenţa ei în noaptea aceea. Nu avea să regrete 
niciodată. În acelaşi timp tandru şi pasional, făcuse ca 
experienţa să fie minunată pentru ea, încât nu îşi putea 
imagina cum ar fi putut fi mai bine de atât. Ori că ar fi putut 
să se dăruiască atât de nestingherită oricărui alt bărbat. 


Dar nu avea niciun viitor alături de el; ştiuse asta din 
momentul în care se întâlniseră. Chiar dacă ar fi găsit o cale 
prin care să îl facă să o creadă pe ea, nu pe Royston, era 
totuşi moştenitorul unui ducat, iar ea era... ei bine, nimic 
din ceea ce un duce ar fi dorit vreodată de la o soţie. 

Poate că îşi dorea cu disperare un soţ, un cămin şi o 
familie, dar Thomas nu o voia ca soţie. Fusese foarte clar în 
legătură cu acest aspect. Poate că nu fusese ca toţi ceilalţi 
bărbaţi din trecutul ei, cărora nu le păsase de nimic altceva 
decât de posibilitatea de a se culca cu ea şi de a se 
întoarce acasă când petrecerea avea să ia sfârşit, dar, în 
cele din urmă, diferenţa aceea nu avusese nicio 
importanţă. 

Clipind să-şi oprească lacrimile fierbinţi, îşi odihni 
obrazul pe pieptul lui şi rămase tăcută pentru restul 
drumului. In ceea ce o privea, aceea putea fi ultima oară în 
care el avea să o ţină în braţe. Nu menţionase niciodată că 
vor mai petrece vreo noapte împreună şi acum, când totul 
se destrăma în jurul lor, nu numai că avea să o părăsească, 
ar fi putut chiar să sfârşească prin a o aresta. Nu credea că 
ar fi putut supravieţui acestui lucru. Nu după ce fusese 
goală şi tremurase în braţele lui. 

Thomas trase frâiele şi opri calul la marginea 
proprietăţii, rămânând grijuliu ascuns vederii în spatele 
zidului de piatră. Alunecă de pe spatele calului. 

— Poţi intra? 

Încuviinţă din cap. Uşa servitorilor ar fi trebuit să fie 
descuiată, şi avea să intre pe acolo, strecurându-se sus pe 
scările din spate aşa cum făcea de fiecare dată când se 
furişa afară noaptea. 

— Du-te direct în camera ta, îi ordonă, aşezând-o pe 
pământ. Apoi prefă-te că eşti bolnavă, atât de grav, încât 
nu îţi poţi părăsi patul. 

Ea scutură din cap. 

— Vreau să ştiu ce se întâmplă. 

Blestemă cumplit, iar ea tresări, nu din cauza 
izbucnirii lui, ci din cauză că simţea deja prăpastia care se 
deschidea între ei, îl simţise deja că se retrăgea de lângă 


ea. 

— Măcar o dată, Josephine, fă exact cum te rog. Îşi 
retrase mâinile de pe ea şi păşi în spate, apoi aruncă o 
privire de-a lungul aleii către casa încă adormită. li voi 
trimite vorbă cât voi putea de repede, dar trebuie să ştiu 
sigur unde te afli. Nu îl pot ajuta pe Cooper dacă sunt 
îngrijorat de siguranţa ta. Inţelegi? 

— Da. Dar acceptarea era rostită în silă. 

— Polițistul ar putea veni aici, după tine. O privi 
sumbru, ochii lui având culoarea albastrului-închis al cerului 
de dinaintea zorilor. Dacă vei fi acuzată că ai fost la locul 
jafului, spune că ne-am întâlnit în secret la căsuţă şi că am 
fost acolo toată noaptea. Făcu o pauză care să sublinieze 
ceea ce spusese. Ai înţeles? 

Simţi că se sufocă. Işi dădu seama într-o clipă... 
pelerina care părea că-i fusese smulsă de pe umeri, nasturii 
pe care îi smulsese de la vesta lui, cele două pahare de 
coniac de pe măsuţa de lângă pat... aranjase căsuţa astfel 
încât să nu rămână urmă de îndoială asupra a ceea ce se 
întâmplase între ei, în cazul în care ar fi avut nevoie de o 
justificare. Până la cearşafurile încă răvăşite de pe pat. 

— Dacă părinţii mei află, ne vor obliga să ne 
căsătorim, şopti ea cu o seriozitate sumbră. 

— Mai bine să fii forţată să te căsătoreşti, decât să 
atârni în ştreang, răspunse el pe acelaşi ton sumbru. 

li apucă rochia şi o trase, lipind-o de el, şi o sărută 
flămând. Se retrase apoi, îi dădu drumul şi se urcă din nou 
pe cal. 

— Du-te în camera ta şi rămâi acolo până când îţi dau 
de veste. 

Dădu pinteni calului şi se îndepărtă la galop. 
Rămânând neajutorată în mijlocul drumului şi apăsându-şi 
cu dosul palmei buzele încă umede, îl urmări cu privirea 
până când se pierdu în întunericul albăstrui. li scăpă un 
scâncet de durere. Dumnezeule, oare avea să îl revadă? 


Capitolul 9 


Elizabeth Carlisle se uita cu atenţie la fiica sa care era 
întinsă în pat, cu lumina dimineţii revărsându-se în 
încăpere. 

— Bolnavă? Ridică neiîncrezătoare din sprâncene. La 
cină erai foarte bine. 

— Probabil că e de la ceva ce am mâncat, bâigui Josie, 
urând faptul că o minţea pe mama sa. Sau poate de la 
vremea în schimbare. 

Dar era sigură că arăta îngrozitor din cauza a tot ceea 
ce se întâmplase noaptea trecută, de la jaful ratat până la 
pierderea inocenţei, apoi grijile pentru John Cooper, toate 
amestecate cu lipsa somnului. Şi despărţirea jalnică de 
Thomas. Şi mai rău, trupul o durea în locuri în care nu 
credea că poate simţi durere şi ştia că usturimea aceea nu 
era de la zborul prin pădure. 

El îi făcuse asta. Nevoia nesecată a lui Thomas şi 
dorinţa lui faţă de ea îi lăsaseră urme, înfierând-o pe 
dinăuntru, iar ea bănuia că amprenta lui asupra ei avea să 
dureze pentru totdeauna. 

— Ori poate că această boală neaşteptată se 
datorează unui anume marchiz. 

Oprindu-şi un strigăt de uimire, Josie nu putu ascunde 
îmbujorarea jenantă care pornise de pe gâtul ei, nici 
privirea vinovată care apăruse pe chipul ei. Inghiţi agitată 
în sec. 

— Ce vrei să spui? 

— Nu te preface, Josephine Grace, o admonestă cu 
asprime mama, stând pe marginea patului. Nu te preface 
că sunt atât de oarbă, încât să nu observ felul în care tu şi 
Lord Chesney vă purtaţi unul în preajma celuilalt. V-aţi 
atacat unul pe altul încă din prima noapte a petrecerii şi v- 
aţi aruncat remarci usturătoare în faţa oaspeţilor. 

Căscă gura şi rămase aşa pentru o clipă, înainte să îşi 
amintească să o închidă. 

— Deci, spuse ea atentă, crezi că mă prefac că sunt 
bolnavă ca să-l evit pe Lord Chesney fiindcă ne-am... 


certat? 

— Doar dacă nu cumva ai vreun alt motiv pentru care 
te comporţi atât de ciudat în preajma lui. 

Josie se holbă la mama ei, şocată până la tăcere. 
Suspecta că... Cerule, mama observase? „Imposibil”. Ea şi 
Thomas fuseseră atenţi de faţă cu ceilalţi oaspeţi, atât de 
atenţi chiar, încât mama ei nu era singura care credea că ei 
doi se displăceau. Doamnele o tachinaseră în salon nu mai 
departe de ieri în legătură cu cât de multe respingeri ar mai 
accepta marchizul înainte de a renunţa la interesul faţă de 
ea. 

— Nu, sigur că nu, minţi Josie repede, încercând din 
răsputeri să îşi încetinească bătăile inimii şi să îşi 
liniştească respiraţia înainte de a se da de gol. Ştiu destul 
de bine cum să evit un bărbat ca el. Șt/a, dar nu reuşise să 
pună acest lucru în practică, spre ruşinoasa ei plăcere. 

— Ei bine. Mama îşi îngustă neîncrezătoare privirea. 
Dacă într-adevăr asta e tot... 

— Este. Josie se lăsă din nou pe pernă, încercând din 
răsputeri să ignore sentimentul de vinovăţie care creştea în 
ea fiindcă îşi minţise mama. Dumnezeule! Viaţa ei era atât 
de simplă când era doar un tâlhar. Şi promit că voi fi mai 
atentă la felul în care îi vorbesc. În viitor mă voi strădui să 
mă comport ca o doamnă cu marchizul. Apoi, neputând 
învinge diavolul care îi stătea pe umăr şi îi dădea ghes, 
adăugă: în public. 

Mama sa zâmbi şi o bătu uşor pe mână. 

— Bine. Pentru că am impresia că Miranda Hodgkins 
s-a îndrăgostit la nebunie de el şi, atâta timp cât visează cu 
ochii deschişi la el, nu îl vânează pe Robert. 

Josie zâmbi amuzându-se în secret. Miranda Hodgkins 
cu Thomas Matteson? Gâsculiţa aceea prostuţă nu ar fi avut 
nicio şansă cu un bărbat ca el. Ar fi mestecat-o şi ar fi 
scuipat-o afară ca şi cum nu ar fi fost nimic. 

— Nu cred că Miranda este genul de femeie care să îi 
atragă atenţia marchizului. 

Sau cel puţin aşa spera. În mod egoist, nu dorea ca 
nimeni, în afară de ea, să îi atragă atenţia. 


— Ei, mai bine pe a lui, decât pe a fratelui tău. 
Elizabeth dădu din cap şi se îndepărtă de pat. Dacă aş 
putea să îl pun pe Robert la păstrare timp de cinci ani ca să 
îi dau ei şansa să îl ajungă din urmă... Scoase un oftat 
răbdător. Poate chiar zece. 

Josie îşi ascunse un hohot de râs cu o criză de tuse. 
Până la urmă, se presupunea că era bolnavă. 

— Atunci stai în pat dacă vrei. Mama se aplecă şi o 
sărută pe frunte, într-un gest pe care Josie îl bănui că 
fusese făcut cu intenţia de a-i măsura temperatura. Dormi 
toată ziua şi recapătă-ţi forţele pentru cina de rămas-bun 
din noaptea asta. Contesa nu ne-ar ierta niciodată dacă am 
lipsi. 

Cina de rămas-bun? Dumnezeule, cum de uitase? 
Pieptul i se strânse dureros. Nu, era imposibil. Petrecerea 
nu se putea apropia de final atât de repede, pentru că 
atunci când avea să ia sfârşit, Thomas nu mai avea nicio 
scuză să rămână la Blackwood Hall. Avea să dispară din 
Lincolnshire şi din viaţa ei. 

— Da, mama, şopti ea, dintr-odată bolnavă cu 
adevărat. 

— O să mă întorc mai târziu să văd ce faci. Mama sa Îi 
strânse uşor mâna, lunecând apoi de-a lungul încăperii. 

Josie se ridică în capul oaselor. 

— Mama? 

— Da? Se opri, cu mâna pe uşă. 

— Thomas Matteson, spuse ea încet, îndreptându-şi 
atenţia asupra cuverturii şi trăgând de cusături. Crezi că... 
Vreau să spun, ar fi atât de groaznic dacă am presupune 
că... 

— Ce să presupunem, dragă? întrebă mama ei cu 
blândeţe. 

Respiră adânc. 

— Ar putea cineva ca mine să se... mărite cu cineva 
ca el? 

Simţi privirea curioasă a mamei ei asupra sa, dar nu 
putea să se uite la ea, nici chiar atunci când se întorsese să 
se aşeze din nou lângă ea, pe pat. 


— Bărbatul acela ar trebui să se considere norocos să 
se bucure de atenţia unei persoane ca tine, draga mea. 

Umerii lui Josie se încovoiară. Sigur că mama avea să 
spună asta. Era exact ceea ce trebuia ca mamele să le 
spună fiicelor lor. Dar Josie nu era fiica ei. Nu era fiica ei 
adevărată. Nu era cu adevărat din familia Carlisle, şi asta 
făcea toată diferenţa. 

— Este un gentleman de rang înalt dintr-o familie 
respectată. Clătină cu tristețe din cap, învârtindu-şi 
degetele prin cuvertură. lar eu nu sunt. 

— Chiar dacă tatăl tău nu a fost baron din naştere, ci 
i-a fost acordat titlul, este totuşi baron, iar tu eşti fiica lui. 

— Dar nu sunt, repetă Josie, atât de încet, încât 
cuvintele nu fură decât o respiraţie. 

Mama ei îi atinse bărbia şi îi ridică faţa până când 
Josie nu avu de ales şi trebui să o privească. O mânie 
aprigă îi împietrise trăsăturile, amintindu-i lui Josie de 
înverşunarea unei leoaice care îşi apără puii. 

— Ţi-a spus ceva Lord Chesney? De asta nu te înţelegi 
cu marchizul? Dacă a făcut-o, aşa să-mi ajute Dumnezeu, 
voi cere să îţi ofere scuze, iar acel bărbat va... 

— Nu, sigur că nu! 

Chiar dacă ştia adevărul despre trecutul ei, Thomas 
nu i-ar fi spus niciodată nimic despre asta. Era mult prea 
bine-crescut. 

Elizabeth oftă din greu, iar furia i se risipi în timp ce 
scutura din cap. 

— Atunci de unde vine nesiguranța asta? Îşi trecu 
vârfurile degetelor peste obrazul lui Josie ca să o liniştească 
şi se încruntă de îngrijorare. Nu ai mai vorbit despre 
adopţie de atâta timp... Am crezut că în cele din urmă ai 
lăsat totul deoparte şi că ai acceptat pe deplin faptul că eşti 
parte din această familie şi că aşa va fi mereu. 

— Ştiu că sunt acceptată aici, de tine, de papa şi de 
băieţi... Vocea i se sugrumă. Dar nu sunt cu adevărat o 
Carlisle şi nu voi putea fi vreodată. 

— Ba eşti. Mângâie drăgăstos o buclă de pe fruntea 
lui Josie. Când ai venit aici pentru prima oară, atât de mică, 


dar atât de curajoasă, ai umplut un gol în această casă. 
Aveam nevoie de râsul unei fete care să răsune pe holuri, 
de păpuşile ei lăsate pe podeaua camerei pentru copii, de 
panglici roz împrăştiate peste tot... Cuvintele i se blocară în 
gâtlej, iar ochii îi străluciră. Chiar dacă nu ţi-am dat naştere, 
îmi aparţii, draga mea. Şi te iubesc la fel de mult ca orice 
mamă care îşi iubeşte fiica. 

Mama o îmbrăţişă şi o trase la pieptul ei, ţinând-o 
aproape şi legănând-o aşa cum făcuse când Josie sosise 
prima dată la Chestnut Hall, când era mică. 

Îşi închise ochii strâns în îmbrăţişarea aceea. 
Indiferent cât de mult insista mama că era la fel ca o fiică 
legitimă, ea ştia mai bine. Abia ridicaţi la rang de nobili, 
părinţii ei erau încă obişnuiţi cu stilul de viaţă de la ţară şi 
cu manierele clasei de mijloc în care fuseseră născuţi şi 
erau foarte diferiţi de alţi nobili, care nici măcar nu s-ar fi 
gândit vreodată să adopte un copil şi care ar fi primit în 
casa lor cel mult un văr îndepărtat ori vreo nepoată. lar 
acest lucru o făcea să fie diferită de orice altă fată din 
înalta societate engleză. 

— Nu te simţi bine-venită aici? întrebă mama ei. Te-a 
tratat vreodată cineva din Islingham, vreunul dintre 
arendaşii ori servitorii noştri altfel decât ca pe un membru 
al familiei noastre? 

— Nu, dar... Oare un nobil ar fi privit-o la fel? Când 
cineva dintr-o familie respectată o vedea, cineva cu poziţie 
socială şi proprietăţi, cineva ca Thomas, o privea oare ca pe 
fiica unui baron ori ca pe cine era în realitate... Eu nu sunt 
nimic. 

— Să nu mai spui niciodată asta! o certă cu asprime 
mama, străpungând-o cu mult-practicata încruntare de 
nemulţumire a cărei forţă o perfecţionase timp de 30 de ani 
asupra băieţilor. Eşti frumoasă, inteligentă, iubitoare şi 
bună. Orice domn care pune mai presus descendența 
sângelui decât toate aceste calităţi nu te merită. 

Josie scutură din cap întristată. Era atât de simplu 
pentru mama ei să spună acele cuvinte, dar ea ştia cât de 
crudă putea fi lumea. Nobilii pursânge se căsătoreau cu 


doamne pursânge pentru a da naştere unor moştenitori 
pursânge; nimic nu putea schimba asta. Şi dacă tot ceea ce 
îi interesează este descendenta, dacă niciunul dintre ei nu 
vrea ca sângele urmaşilor lor să fie mânjit de căsătoria cu 
fiica naturală a cine ştie cui? Dacă nimeni nu mă va cere 
niciodată în căsătorie... 

— Atunci va fi pierderea lor şi câştigul nostru, pentru 
că întotdeauna vei avea un cămin aici. Intotdeauna. Mama 
ei se opri, cu sprâncenele împreunate, studiind-o 
îndeaproape. Apoi, dintr-odată înțelegând, căscă gura şi 
obrajii îi păliră. Acesta este motivul pentru care nu ai vrut 
să participi la sezoanele londoneze? Pentru că te-ai gândit 
că nu vei avea peţitori, că nu îţi va cere nimeni mâna? 

Înghiţi cu greu şi îşi feri privirea. Exact acesta fusese 
motivul. 

— Nu contează. 

— Vai, draga mea! Umerii i se prăbuşiră când 
cuprinse în mâinile ei chipul fiicei sale şi o privi cu regret 
adânc şi cu tristeţe. Dacă aş fi ştiut... tu ai refuzat, iar eu şi 
tatăl tău nu am dorit niciodată să te obligăm. 

— Ştiu. 

Nu îndrăznise niciodată să spere la un sezon londonez 
ştiind ce avea să se întâmple de îndată ce bârfele despre 
trecutul ei ar fi circulat prin lumea bună şi s-ar fi aflat că 
mama ei adevărată fusese o servitoare ori o prostituată. 
Pentru numele lui Dumnezeu, dacă nu putuse să prindă nici 
măcar pe unul dintre fiii vreunui moşier din Lincolnshire, 
cum ar fi putut să spere că ar fi avut şanse cu un nobil 
londonez? Naşterea ei o pusese pe raft încă înainte de a fi 
purtat prima ei rochie de bal. 

— Nu e prea târziu. Dacă doreşti un sezon londonez, 
putem încă să îl avem. Îi strânse mâinile. Ştiu sigur că un 
bărbat cumsecade te va cere în cele din urmă în căsătorie. 
Poate nu unul chiar atât de prestigios ca Lord Chesney, dar 
cu toate astea un bărbat bine. Forţă un zâmbet liniştitor, 
dar pentru Josie, expresia mamei sale era sfâşietoare. 
Înţelegi? 

Încuviinţă tăcută din cap, incapabilă să îşi găsească 


vocea. 

— Vreau să fii fericită, draga mea, chiar dacă asta 
înseamnă să te căsătoreşti cu un nobil ori cu un lacheu, ori 
să nu te căsătoreşti deloc. Mă crezi? 

Josie dădu din cap, clipind des şi şopti: 

— Da. 

— Bun, spuse ferm mama. Apoi făcu o pauză, 
muşcându-şi temător buza de jos. Dar, te rog, nu te 
căsători cu lacheul. 

— Mama! Josie se înecă de surpriză printre lacrimile 
nevărsate. 

— Ei bine, nu poţi să dai vina pe mine! Am şi aşa 

destule probleme pe cap cu fraţii tăi şi, dacă apuc să îi văd 
căsătoriţi pe toţi trei fără scandal, va fi un miracol. Scoase 
un oftat lung, prefăcut, apoi o sărută pe obraji şi se ridică. 
In ceea ce îl priveşte pe Chesney, spuse în timp ce ieşea pe 
uşă, fă tot posibilul să îl eviţi şi nu lua în seamă nimic din 
ceea ce face ori spune ca să te tachineze. 
g Să îl evite? Ah, era mult prea târziu pentru asta. 
Incercase deja să îl evite şi uite unde ajunsese... numai 
departe de el nu fusese. Ar fi trebuit să ştie tot timpul că 
Thomas Matteson pur şi simplu nu era un bărbat pe care o 
femeie îl putea ignora. lar în ceea ce priveşte tachinările... 
Vai! Trupul i se înfierbântă doar la gândul felului în care o 
tachinase. 

— După cina din seara asta nu te va mai deranja 
niciodată. 

Pieptul i se scufundă. Pentru că îi plăcea să fie 
tachinată de Thomas. Foarte mult. Chiar şi în momentele 
acelea, excitarea îi furnica trupul plin de dureri şi înţepenit, 
doar gândindu-se la el. Să nu fie tachinată de el era ultimul 
lucru pe care şi-l dorea. 

Dădu la o parte cuvertura, încruntată, şi începu să se 
plimbe în jurul patului, sperând că mişcarea avea să 
oprească atât ghemul de disconfort din pântec, cât şi 
lacrimile. Thomas era pur şi simplu cel mai minunat bărbat 
pe care îl întâlnise vreodată, iar ea ştia că nu avea să mai 
întâlnească niciodată un altul ca el. Îi era aşa de uşor acum 


să se imagineze petrecându-şi toate nopţile în braţele lui în 
felul acela degajat pe care îl împărtăşiseră noaptea trecută, 
tachinându-se şi râzând împreună odată ce nevoile fizice ar 
fi fost satisfăcute. Şi ah, se putea imagina cu uşurinţă 
satisfăcându-şi nevoile fizice alături de el din nou, şi des. 

Îşi dorea şi momente de linişte, când avea să fie 
fericită doar să-l aibă lângă ea în faţa focului în nopţile reci 
de iarnă ori să îl hrănească cu căpşune la un picnic de 
primăvară. l-ar fi plăcut foarte mult ca el să o înveţe totul 
despre viaţa la Londra. 

Îngheţă, iar inima îi sări în piept, dureros. Dragoste? 

Nu, nu asta voise să spună. Nu dragoste! Nu era 
vorba absolut deloc de dragoste între ei. 

Îi era, desigur, datoare. Îi salvase viaţa şi, păstrându-i 
secretul, se dovedise a-i fi aliat. 

Şi, bineînţeles, îl găsea atrăgător. Cu părul acela 
negru şi des şi cu ochii aceia albaştri, pătrunzători, era 
atrăgător într-un mod care îi tăia respiraţia de fiecare dată 
când îl vedea păşind într-o încăpere. Şi, de fiecare dată 
când o trăgea în braţele lui, ştia că aparţinea acolo aşa cum 
nu aparținuse nicăieri în viaţa ei. Sentimentul era 
inexplicabil. De fapt, era de-a dreptul o nebunie. Aşa erau 
fanteziile pe care şi le permisese, de a îndrăzni să spere că 
ar fi putut ca într-o bună zi să se mărite... cu el. 

Dar dragoste? Nici în cele mai sălbatice visuri ale ei 
nu îndrăznise să îşi permită... 

Genunchii i se înmuiară şi se prăbuşi pe pat. Chiar în 
momentul în care auzi vâjâitul sângelui în urechi din cauza 
bubuitului inimii, ştiu că era adevărat. Un suspin îi părăsi 
buzele. Se îndrăgostise de el, de acel bărbat care era 
moştenitorul unui ducat, un spion şi un erou. Singurul 
bărbat care era, pentru ea, cea mai imposibilă alegere din 
întreaga Anglie, în afară de însuşi prinţul regent. Acelaşi 
bărbat care, înainte de toate, intrase în viaţa ei doar pentru 
că plănuise să o aresteze. 

Dar nimic din ceea ce simţea ea nu conta. Pentru că 
nu era cineva pe care ar fi putut să-l aibă şi niciodată nu 
avea să fie alei. 


Inspirând adânc, hotărâtă, se smulse de lângă pat. 
Poate că nu avea nicio şansă la un viitor alături de el, dar 
cel puţin îl putea ajuta să iasă din dezastrul în care îl 
amestecase şi, poate, doar poate, ar putea găsi o 
modalitate de a face ca el să fie văzut ca un erou în toată 
treaba asta. Un erou care ar fi meritat să fie reprimit de 
către Ministerul de Război. 

Răsucindu-şi părul în coc şi străduindu-se din 
răsputeri să şi-l prindă cu ace, se grăbi să se îmbrace. 
Renunţase la tâlhării, dar nu renunţase complet să încalce 
legea. Nu încă. Pentru că plănuia ca în acea dimineaţă să 
se strecoare în Blackwood Hall şi să fure dovada de care 
avea nevoie pentru a-l opri pe Royston, o dată pentru 
totdeauna. 


O oră mai târziu, la Blackwood Hall, Josie mergea pe 
holul de la etaj cât se poate de normal... dacă normal 
însemna să îşi ţină respiraţia, să îşi frângă mâinile şi să se 
strecoare pe vârfuri. 

Se răspândise printre oaspeţi vestea că jaful din 
noaptea trecută eşuase şi că polițistul îl avea în custodie pe 
tâlhar, şi dispoziţia generală devenise sumbră la petrecere. 
Contesa rămăsese închisă în apartamentul ei, prea 
surescitată pentru a putea da ochii cu oaspeţii ei. lar 
Royston, din spusele lui Greaves, care o întâmpinase când 
sosise, era în sat, căutând mai multe informaţii. 

Cu toţi oaspeţii îngrămădiţi în casă, nimeni nu ar fi 
suspectat-o că punea ceva la cale, dacă ar fi văzut-o 
plimbându-se din încăpere în încăpere. Dacă cineva o va 
întreba ce caută acolo, avea să spună simplu că se îndrepta 
spre salonul de muzică ca să se uite pe partituri în căutarea 
unui cântec sau două pe care să le interpreteze în seara 
aceea, după cină. Dar era sigură că nimeni nu ar fi pus la 
îndoială minciuna ei. Nimeni nu o făcuse până atunci. 

Până la Thomas. 

Gemu surd. De ce e/? Dintre toţi bărbaţii de care s-ar 


fi putut îndrăgosti, cel care venise pe neaşteptate şi îi 
furase inima era acelaşi bărbat care era decis să o 
aresteze. Acelaşi care o făcuse să se simtă extraordinar de 
frumoasă şi de dorită şi totuşi nu credea niciun cuvânt pe 
care ea îl rostea. 

Inima i se poticni dureros. Atât de naivă! Fusese 
nebună că îşi permisese să-şi imagineze măcar pentru o 
clipă că ar fi existat posibilitatea de a-şi împărţi viaţa cu el, 
că păstrase vie chiar şi o urmă de speranţă că ar fi putut 
avea mai mult decât doar o noapte împreună. Sau să 
creadă încă în visul ei stupid din copilărie că până la urmă 
cineva avea să îşi dorească să se însoare cu ea. După atâţia 
ani ar fi trebuit să ştie mai bine şi să lase acel vis să moară. 
Chiar dacă avea să se dovedească a fi singurul nobil din 
întreaga Anglie căruia să nu îi pese că era orfană, Thomas 
nu avea încredere în ea. Şi, dacă era să fie cinstită, nu prea 
îi dăduse motive să o facă. In disperarea ei de a-i ajuta pe 
orfani, îl făcuse să se îndoiască de tot ce avea legătură cu 
ea. 

Adunându-şi curajul, grăbi pasul. Deşi nu putea să îşi 
schimbe trecutul, avea să găsească dovada care să îl facă, 
în sfârşit, să o creadă, chiar dacă trebuia să scotocească 
toate cele două sute de încăperi de la Blackwood Hall 
centimetru cu centimetru. 

O uşă se deschise şi un braţ se repezi spre talia ei. 
Cineva o trase în încăpere şi o lipi de perete. Uşa se închise 
în urma ei, închizând-o înăuntru. Respiră adânc şi dădu să 
strige... 

O mână îi apăsă gura. 

— Linişte! 

Ridică ochii care apoi i se lărgiră. Thomas. Dacă ştia 
ce era bine pentru ea, când văzu furia îngheţată de pe 
chipul lui, ar fi trebuit să strige. 

— Ce naiba faci aici? mormăi scrâşnind din dinţi, 
luându-şi apoi mâna de pe gura ei ca să îi ţintuiască umerii 
de perete. 

— Am venit să te ajut. ` 

— Nu am nevoie de ajutorul tău. Inţepătura 


proaspetei respingeri o înjunghie în inimă ca un ţăruş. 
Fusese goală în braţele lui cu un mai mult de douăsprezece 
ore în urmă, dar îl simţea deja departe, la celălalt capăt al 
lumii. Ţi-am spus să rămâi în camera ta. 

— Nu aveam de gând să stau acolo în timp ce tu... 

El blestemă atât de vehement, încât o făcu să tresară. 

— Data viitoare o să te leg, naibii, cu sfoară. 

Bărbia îi ţâşni în aer. 

— Aş vrea să te văd încercând! 

— Nu mă tenta! Expresia i se înăspri, iar Thomas o 
strânse şi mai tare de braţe, exasperarea lui devenind 
palpabilă. Ţi-am spus să stai acasă. Acum te găsesc dând 
târcoale prin casa lui Royston, exact sub nasul omului. 
Când mâna i se încleştă, muşchii de pe umerii lui se 
încordară, iar ea bănuia că doar nevoia de a păstra tăcerea 
era aceea care îl oprea să nu dea cu pumnul în perete. 
Afurisenie! 

— Nu mă mai blestema! îl certă ea. 

— Nu te blestem. 

— Se presupune că eşti spion. 

— Sunt, zise el batjocoritor. 

— Atunci rămâi calm. Îşi roti umerii, dar el nu slăbi 
strânsoarea. Şi dă-mi drumul! 

— Şi te vei duce imediat acasă şi vei rămâne acolo 
până te voi chema? 

— Nu. 

— Dumnezeii, Jo! 

— Nu mai ocări... 

— Pentru numele lui Dumnezeu, de ce nu faci 
niciodată ce îţi cer? Se aplecă spre ea până când respiraţia 
lui caldă îi atinse obrajii, furia întunecându-i fruntea. Incerci 
să te sinucizi? 

— Încerc să ajut, se apără ea. 

Dar în clipa aceea, când se înfruntau ca doi buldogi în 
luptă, ea ştiu că niciunul din ei nu avea încredere totală în 
celălalt. El nu avea destulă încredere în ea, încât să ia de 
bune spusele ei, şi nu pe ale lui Royston, iar ea nu avea 
încredere că el nu urma să o aresteze pentru a-şi recăpăta 


vechea viaţă. Viaţa în care el susţinea că nu era loc pentru 
ea. Inima o durea deja la gândul de a-l pierde. O altă 
respingere din partea lui i-ar fi sfâşiat inima de tot. 

Când ea se întoarse şi întinse mâna către clanţă, 
rugându-se să poată evada înainte ca el să vadă durerea de 
pe chipul ei, el izbi uşa cu mâna şi o ţinu închisă. 

Inima ei se prăbuşi. Ah, Doamne... de ce nu o lăsa în 
pace ca să poată fi nefericită în linişte? Nu crezuse 
niciodată că a iubi pe cineva putea fi atât de chinuitor. 

Se apropie de ea, din spate, iar ea îi simţi căldura 
trupului. În ciuda furiei şi a durerii, un tremur febril alergă 
prin ea şi îi făcu inima să o ia la goană, atunci când el îşi 
cobori gura la urechea ei. 

— Te vreau acasă ca să te ţin în siguranţă, explică el 
pe un ton cald, pe care ea ştia că se lupta să şi-l controleze, 
pentru că putea, chiar şi atunci, să simtă mânia şi confuzia 
care mocneau în el. O mângâie pe obraz cu încheieturile 
degetelor şi obţinu din partea ei un tremurat înfiorat. Nu 
vreau să fii rănită, Jo. Te rog să crezi asta. 

Dar cum putea ea? Chiar dacă îi dădea drumul fără să 
o aresteze, faptul că a doua zi el trebuia să plece, la 
sfârşitul petrecerii, avea să fie o tortură. Indiferent ce avea 
să se întâmple, ea avea să sufere. 

Cu ochii plini de lacrimi, reuşi să îngaime: 

— Dacă ai fi nevoit, m-ai mai aresta? 

— Da, răspunse el, onestitatea lui brută înfigând sulița 
suferinţei în sufletul ei. 

Respiră tremurând. 

— Atunci sper că înţelegi de ce nu puteam să rămân 
acasă. 

— Nu, nu pot. Vocea lui joasă era acum răguşită, 
fiecare cuvânt fiind o respiraţie fierbinte în urechea ei, ceea 
ce o făcu să îşi dorească să se lase pur şi simplu pe spate şi 
să fie din nou în braţele lui. lar dacă avea să facă asta... 
Cerule, ar fi fost cu adevărat pierdută pe vecie! Nu înţeleg 
de ce continui să îţi pui viaţa în pericol, mai întâi cu jafurile, 
iar acum preumblându-te pe sub nasul lui Royston. 

O întoarse încet cu faţa spre el, iar ea reuşi cumva să 


reziste nevoii de a-şi înfăşură braţele în jurul gâtului lui, 
deşi pielea o gâdila de la apropierea de el. 

— Pentru că orfanii nu au pe nimeni altcineva care să 
îi protejeze, în afară de mine. 

— Dar familia ta, Josephine? Te-ai gândit ce se va 
întâmpla cu ei dacă vei fi prinsă? 

Pieptul i se strânse dureros. Se gândise la ei, din 
primul moment în care se hotărâse să devină tâlhar. Dar nu 
era cu adevărat o Carlisle şi, dacă ar fi fost prinsă, familia ei 
ar fi putut să se distanţeze de ea, amintindu-le tuturor că 
fusese adoptată, ţinându-se astfel la distanţă de cea mai 
mare parte a scandalului care ar fi căzut pe capul lor. 
Puteau da vina în totalitate pe ea, iar societatea ar fi 
înţeles, având în vedere faptul că se aşteptaseră la 
dezastru tot timpul. Până la urmă, asta se întâmpla dacă 
adoptai un orfan. Mama şi papa pur şi simplu nu 
înţeleseseră încă. 

Printre lacrimile fierbinţi, chipul lui frumos se vedea 
înceţoşat. 

— Nu sunt familia mea adevărată. 

— Ba da, sunt. Cu degetul mare îi mângâie, blând, 
buza de jos, iar buzele i se întredeschiseră din proprie 
voinţă, cu un oftat tremurat. Felul în care te iubesc... i-ai 
răni iremediabil, Jo, şi ei s-ar învinovăţi singuri. Ai putea 
îndura asta, ştiind prin ce iad i-ar face să treacă arestarea 
ta? 

— Dacă singura opţiune ar fi să le întorc spatele 
orfanilor, atunci da, răspunse ea, crezând în ceea ce 
spunea. Aş putea îndura. Cumva. 

Neîncrederea Îi umbri ochii, transformându-le 
adâncimile într-un albastru sufocant ca miezul nopţii. 

— Nu, nu ai putea. 

— Te înşeli în ceea ce mă priveşte, şopti ea, dorindu- 
şi ca el să nu o privească în felul acela, ca şi cum ar fi aflat 
totul despre ea. Crezi că mă cunoşti, Thomas, dar nu e 
adevărat. A 

El înaintă, micşorând distanţa dintre ei. Işi înăbuşi un 
strigăt de frustrare şi de nevoie, închizând ochii, la senzaţia 


pe care i-o dădea trupul lui viguros, apăsat ispititor pe alei. 
Amintirile minunate ale nopţii trecute pulsară prin ea, iar 
coapsele i se încleştară puternic împotriva zvâcnirii 
neruşinate dintre picioarele ei. Tânjea să fie din nou cu el, 
să se predea delicioasei plăceri pe care doar el putea să i-o 
dăruiască, când o făcea să se simtă atât de frumoasă, atât 
de dorită şi fericită... doar ca durerea să fie de două ori mai 
mare când avea să plece. 

— După noaptea trecută, murmură el, gura lui lângă a 
ei, te cunosc foarte bine, Josephine. Vocea lui joasă 
reverberă prin ea şi îi făcu inima să bubuie. Şi nu mă refer 
doar la trupul tău încântător. 

Îşi plecă uşor capul ca să o sărute. Când buzele lui le 
acoperiră pe ale ei, luptă împotriva tentaţiei de a-l implora 
să o tragă la podea chiar acolo şi să facă din nou dragoste 
cu ea. Ar fi avut parte de mângâiere în braţele lui, dar 
consolarea ar fi fost trecătoare. La fel de trecătoare ca şi 
prezenţa lui în viaţa ei. Mâine, la ora aceasta, avea să fie 
plecat pentru veşnicie. 

Clipi tare ca să alunge usturimea din ochii şi se trase 
înapoi, întrerupând sărutul. Forţându-şi vocea să nu 
tremure, îl provocă: 

— Cu toate astea nu ai încredere în mine. 

El oftă din toţi rărunchii, exasperat, iar ea simţi 
încordarea care punea stăpânire pe el. 

— Ştii că nu e atât de simplu. 

— Pentru că îţi doreşti să fii spion... „Mai mult decât 
mă doreşti pe mine”. Nu putu duce la sfârşit acuzaţia 
uşoară care tăia o rană vie în inima ei. 

— Da, răspunse el sumbru. 

Neputând suporta să îl privească, îşi întoarse capul, 
îngrozită de sentimentele pe care i le-ar fi putut citi pe chip. 
Vinovâăţie, milă, obligaţie... dar, cu siguranţă, nu dragoste. 
Sentimentul pe care îşi dorea cel mai mult să îl vadă dintre 
toate. 

— Şi de aceea sunt aici, se chinui să rostească, 
cuvintele ei sunând, cumva, mult mai hotărât decât simţea. 
Să te fac spion din nou. 


Ignorând dezolarea profundă care o încerca, îl împinse 
cu toată puterea ei, deschise larg uşa şi se grăbi să iasă pe 
hol. 

Nu mai putea îndura niciun moment să fie singură cu 
el în încăpere, luptându-se cu nevoia de a-şi înfăşură 
braţele în jurul umerilor lui şi de a-l trage aproape de ea, 
pentru că nimic bun nu avea să rezulte din asta. O 
înnebunea şi agasa dincolo de orice închipuire, şi suferea şi 
mai tare de fiecare dată când era bun şi tandru cu ea. Cum 
era acum. Ar fi fost mult mai uşor să se despartă de el dacă 
nu ar fi fost decât un crai fără inimă, pentru că atunci nu i- 
ar fi păsat de el. Şi nu ar mai fi dorit nimic altceva. 

— Să mă faci din nou spion, ai? întrebă el alăturându- 
i-se. Mânia din el nu putu să oprească durerea şi 
vulnerabilitatea să i se strecoare în voce. Acum îl cunoştea 
şi ea bine. Şi cum mai exact plănuieşti să faci asta? 

— Voi căuta în biroul lui Royston dovada că... 

— Eu voi sparge biroul lui. Degetele îi strânseră cotul, 
în semn de avertizare. Tu te vei întoarce la Chestnut Hill. 

Josephine opri atât de brusc, încât Thomas aproape că 
se ciocni de ea, expresia i se înăspri, de parcă se pregătea 
pentru o altă luptă cu ea, un alt comentariu muşcător ori o 
acuzaţie brutală. In schimb, ea şopti încet: 

— Este vina mea, Thomas, totul este din vina mea. 
jafurile, lupta de azi-noapte, arestarea domnului Cooper... 
Trebuie să particip la asta. El clipi auzind intensitatea din 
vocea ei când insistă: Trebuie s-o fac. Nu mă goni, nu 
acum. 

O privi lung, în tăcere, în timp ce, în mod evident, se 
gândea la consecinţele rămânerii ei lângă el. Apoi, dând din 
cap hotărât, o luă din nou de braţ şi o conduse pe hol în pas 
de plimbare. Oricine ar fi dat peste ei ar fi crezut că pur şi 
simplu mergeau să se alăture celorlalţi oaspeţi în salonul de 
la parter. 

— Bine, fu de acord în cele din urmă, oftând din greu. 
O vom face împreună. Dar vei face ce spun fără nicio 
întrebare. Ai înţeles? 

Acceptă doar pentru că nu avea de ales. 


— Crezi că vom găsi vreo dovadă? 

— Nu ştiu, dar trebuie să ne grăbim. Royston era încă 
în sat cu polițistul când am plecat. Avem o oră, poate şi mai 
puţin. 

Se opriră în faţa biroului lui Royston. Thomas încercă 
nonşalant clanţa, dar aceasta nu se mişcă. 

— Bineînţeles că nu ar fi făcut lucrurile uşoare, 
mormăi el. Se uită apoi pieziş la ea şi o studie din cap până 
în picioare. 

— Ce este? Obrajii i se îmbujorară de ruşine. 

— Dă-mi unul din acele tale de păr şi colierul. 

— De ce? 

— Nu-mi pune la îndoială cuvintele, Jo. Întinse mâna. 
Ai încredere în mine! 

Ezită, apoi îşi desfăcu colierul şi îşi scoase un ac. Când 
i le înmână, degetele lor se atinseră. Fusese doar o atingere 
fugitivă, dar stârni în pântecul ei căldura familiară a 
excitării. 

El azvârli colierul pe podea, apoi o apucă de umeri şi o 
aşeză lângă uşă. 

— Stai aici şi stai de pază! Dacă vine cineva pe hol, 
oricine, chiar şi unul din servitori, dă-mi de ştire! 

Aprobă dând din cap şi îl privi cum se lasă pe vine în 
faţa uşii şi strecoară în încuietoare acul lung. Degetele i se 
mişcară abil şi, cu o răsucire a acului şi un zâmbet şiret 
către ea, apăsă clanţa şi deschise uşa. Ridicându-se în 
picioare, înşfăcă colierul şi o trase înăuntru, închizând şi 
încuind uşa în urma lor. 

Îi puse colierul la gât şi o sărută rapid pe ceafă înainte 
de a se îndepărta. O furnicătură caldă îi şerpui pe şira 
spinării. 

— Te-ai descurcat de minune, şopti ea, arătând cu 
capul spre uşă în timp ce îşi punea la loc acul în păr. S-ar 
crede că ai pătruns adesea în felul acesta în încăperi 
încuiate. 

El îi aruncă o privire impenetrabilă şi se grăbi spre 
birou. 

— Îndemânarea e utilă uneori. 


— Îmi închipui. Însă, privindu-l cum caută prin 
sertarele biroului, încercă din răsputeri să nu îşi închipuie, 
mintea ei aducând la viaţă imagini nedorite cu Thomas 
forțând încuietorile a zeci de uşi aparţinând unor femei 
frumoase. 

El verifică minuţios conţinutul fiecărui sertar şi nu lăsă 
niciun semn că se umblase în ele. 

— Am forţat încuietoarea uşii de la dormitorul tău? 

| se puse un nod în gât. 

— Nu. 

Îşi ridică ochii şi o străpunse cu o privire fixă. 

— Atunci nu presupune că am făcut-o pentru vreo altă 
femeie. 

Îşi feri ochii, dojenită cum se cuvine. Thomas 
Matteson nu era doar spion, ci, aparent, şi un cititor de 
gânduri. 

Căută şi în ultimul sertar, dar nu găsi nimic. 

— Ce aş putea face? întrebă ea în timp ce el începu să 
caute metodic prin dulapuri şi pe măsuţele din jur. 

— Dacă Royston încuie uşa, înseamnă că sunt aici 
informaţii pe care nu vrea să le găsească nimeni. Făcu 
semn cu capul înspre rafturi. 

— Uită-te prin cărţi, una câte una şi verifică dacă nu 
cumva e ceva ascuns după ele. Dar asigură-te că le pui la 
loc exact aşa cum le-ai găsit. Şi fii atentă la orice fir de aţă 
ori de păr sau ceva de genul acesta care ar putea fi pus pe 
raft ori pe cărţi. Dacă găseşti aşa ceva, nu-l atinge şi strigă- 
mă. 

— De ce nu? Ridicându-se pe vârfuri, se întinse către 
prima carte de pe raftul de sus. 

— Un fir de aţă sau de păr poate fi pus special ca să 
indice dacă cineva s-a uitat prin lucrurile tale. Verifică rapid 
dulăpiorul de băuturi din colţ. E un vechi truc al spionilor. 

— Hmm, atunci bine că eşti un spion vechi. 

Îi aruncă o privire scurtă peste umăr, rânjind strâmb, 
înainte de a trece la următoarea masă ca să o cerceteze. 
Pieptul ei se încălzi la gândul că erau împreună, căutând o 
dovadă. Măcar de data asta nu se mai certau şi era 


minunat. 

— La ce ţi-a trebuit colierul? întrebă ea căutând 
fiecare carte de pe raft şi scuturând paginile fiecăreia. 

— In cazul în care cineva ar fi dat peste noi. Işi băgă 
mâna sub masă în căutarea vreunui document care ar fi 
putut fi ascuns dedesubtul ei. O scuză pentru a explica 
motivul pentru care eram în genunchi în faţa uşii. 

Se uită la el cu gura căscată, amintindu-şi cum 
avusese grijă de cel mai mic detaliu noaptea trecută, în 
căsuţă. Aparent, observarea detaliilor era crucială în viaţa 
unui spion. 

— Pentru că eu îl scăpasem, iar tu îl ridicai? 

— Exact. Se uită de jur-împrejurul încăperii cu ochii 
îngustaţi. Durează prea mult. Nu vom reuşi să terminăm 
înainte de sosirea lui Royston. 

Când el se uită la ea, Josephine ştiu că nu o vedea ca 
pe o hoaţă şi nici măcar ca pe amanta pe care şi-o făcuse 
noaptea trecută. In sfârşit o privea ca pe un partener egal, 
iar conştientizarea acestui lucru trimise un val de plăcere 
fierbinte prin trupul ei. 

— Gândeşte, Josie, o grăbi el. Îl cunoşti, cunoşti 
această casă. Unde ar ascunde ceva ce nu ar vrea să fie 
găsit de nimeni? 

Ea puse la loc ultima carte de pe raft. 

— Nu ştiu. Bănuiesc că Royston este un aristocrat 
tipic. li place foarte mult să călărească şi să tragă cu arma 
şi nu îi plac petrecerile, nici conversațiile banale de la cină, 
însă contesa le adoră, aşa că, de dragul ei, le îngăduie. Işi 
petrece toate sezoanele la Londra. Fiul său, Charles, 
studiază la Oxford, dar vine acasă foarte rar. Scutură capul, 
frustrată. Dar Royston nu este ceea ce pare. 

— Atunci priveşte în jur. Vezi ceva care nu îi stă în 
caracter? 

Se întoarse de la bibliotecă şi se uită prin încăpere. 

— Biroul lui, dulapul de băuturi, măsuţele de pe 
margine... 

— Am căutat deja. Gândeşte-te! 

— Asta fac, ripostă ea morocănoasă, cu mâinile în 


şolduri. Un birou simplu, scaune maro, covoare bej... niciun 
fel de personalitate, nimic ieşit din comun. Arătă spre 
perete, frustrată. Pentru numele lui Dumnezeu! Are până şi 
cel mai plictisitor tablou imaginabil cu unelte de pescuit... | 
se tăie respiraţia. Tabloul! Royston urăşte pescuitul. 

Alergă în partea opusă a încăperii şi ridică tabloul de 
pe perete, apoi rânji uimit peste umăr. 

— Bine că nu te-ai aliat cu francezii. 

Ţinându-şi respiraţia, îl privi cum bagă mâna într-o 
nişă nu prea adâncă din perete, din spatele tabloului şi 
scoate un carnet mic, negru. 

— Atunci asta e? întrebă ea în timp ce, entuziasmată, 
inima i-o luă la goană. Dovada de care avem nevoie? 

— Nu sunt sigur, dar e destul de importantă pentru 
Royston încât să o ascundă. 

— Să sperăm că e... 

Se auzi un sunet de metal hârşâind când de pe hol o 
cheie lunecă în încuietoare. Timp de o secundă ochii li se 
întâlniră, apoi ea se aruncă către uşă. 


Capitolul 10 


Thomas încercă să o apuce, dar rată, iar ea, cu un 
strigăt strident, se aşeză în dreptul uşii împingând-o cu 
spatele. 

— Nu! strigă ea. Nu intra! 

Se propti cu toată greutatea ei în uşă, dar era doare 
femeie slăbuţă şi nu ar fi putut să îl ţină mult timp departe 
pe Royston. E 

— Cine e acolo? Contele împinse uşa. lţi cer să-mi 
spui cine eşti şi ce cauţi în biroul meu! 

— Sunt Josephine Carlisle, domnule. 

Thomas îşi înghiţi blestemul de pe buze. 

— Domnişoară Carlisle? Royston făcu o pauză. Ce 
naiba! 

— Am avut un accident şi mi-am rupt rochia. Se 


împinse şi mai tare în uşă. A trebuit să mă ascund aici ca să 
o repar. 

Apucă gulerul şi sfâşie materialul, rupând atât rochia, 
cât şi cămăşuţa, adânc, peste umăr. 

Lui Thomas îi sări inima din piept, teama şi mânia 
cuprinzându-l, chiar dacă îi admira viclenia. Ah, era genială! 
Dacă Royston ar fi năpustit peste ei cu rochia de pe ea în 
halul acela, ar fi crezut că dăduse peste o întâlnire între 
iubiţi şi nimic mai mult. Şi chiar dacă contele ar fi suspectat 
mai mult, nu ar fi putut niciodată să îi acuze că i-ar fi 
scotocit biroul personal, fără să dea alarma prin întreaga 
casă, ceea ce ar fi făcut să plouă cu scandaluri deasupra 
capetelor tuturor. 

Dar Thomas era hotărât să nu o lase să fie făcută de 
ruşine în faţa unei case pline de oaspeţi care ar fi venit în 
fugă, cu siguranţă, la primul semn de zarvă. Cu o privire 
furioasă şi un deget dus la buze în semn de avertisment, se 
furişă sub birou chiar în clipa în care Royston forţă uşa şi o 
deschise, împingând-o şi făcând-o să se împleticească spre 
interiorul încăperii. Ultima imagine pe care o zări, înainte de 
a se ascunde, fu a mâinii ei trăgând de clopoţelul pentru 
servitori de lângă uşă. 

— Ce faci în biroul meu? întrebă Royston. 

Ascuns sub birou, Thomas băgă mâna sub vestă şi, 
ascunzând carnetul la spate, sub brâu, scoase pistolul. 

— V-am spus, domnule, răspunse ea cu un tremur 
nervos în voce. Mi-am rupt rochia. Urcam scările, în 
căutarea fraţilor mei. Au zis că după ce se întorc de la 
pescuit au de gând să meargă în sala de biliard. 

Thomas trase adânc aer în piept, dar fără zgomot. 
Făcuse o greşeală dând atâtea detalii. Prea multe detalii 
făceau întotdeauna ca o poveste să pară, ei bine, o 
poveste. lar acum el avea nevoie ca ea să dea cel mai bun 
spectacol din viaţa ei, dacă voia să se salveze pe ea însăşi 
de la spânzurătoare ori pe amândoi de la altar. 

— M-am împiedicat pe scări şi mi-am sfâşiat rochia. 
Vedeţi? _ 

Urmă o pauză lungă. In tăcere, Thomas şi-l putea 


imagina pe Royston uitându-se cu jind la sânii ei. Ştia că 
atrăgea atenţia contelui asupra ei ca să îl salveze pe el, dar 
chiar şi aşa nu se putu abţine să nu fie gelos. 

— Eşti bine? întrebă Royston. 

— Sunt bine, mulţumesc. 

Un chicotit adânc. 

— Ei bine, mereu ai fost neîndemânatică, nu-i aşa? 

Thomas îşi încleştă bărbia, rezistând impulsului de a 
sări să-şi înfigă pumnul drept în mutra lui Royston, lua-l-ar 
naiba de prieten de familie. Josie nu era împiedicată. Era 
una dintre cele mai atente, cele mai graţioase femei pe 
care avea să le cunoască vreodată. 

Ea forţă un râs uşor, luându-se singură peste picior. 

— Aveţi dreptate, milord. 

— Şi ce cauţi în biroul meu? 

— Aceasta a fost prima încăpere în care am putut 
intra ca să îmi aranjez rochia. Doar nu credeţi că aş putea 
îngădui să fiu văzută în halul acesta? Nu aşa... doar uitaţi- 
vă la mine, pentru numele lui Dumnezeu! 

Thomas scrâşni din dinţi. De îndată ce avea să Îi 
spargă faţa lui Royston, avea să o strângă de gât pe 
vrăjitoarea aia mică. 

— Uşa era încuiată. Cum ai intrat? 

— Dar nu era încuiată, răspunse ea liniştit. 

— Era încuiată, o contrazise Royston, iar Thomas îl 
auzi mişcându-se prin încăpere. Inspre Josie. Mâna i se 
încleştă pe pistol. Am încuiat-o eu însumi de dimineaţă. 
Nimeni altcineva nu are cheie. 

— Nu era încuiată. Râse, fără urmă de nervozitate în 
ea. „Bună fată!” Thomas şi-o putu închipui punându-şi 
mâinile în şolduri, încruntându-se ca o guvernantă în timp 
ce adăugă: Dacă ar fi fost încuiată, nu aş mai fi înăuntru, 
nu-i aşa? 

Dar schimbarea direcţiei din care se auzea vocea ei îi 
spunea că Royston o făcea să meargă cu spatele prin 
încăpere. Dacă omul avea să pună mâna pe ea, Thomas 
avea să îl ucidă. Fără nicio ezitare. 

— Doar uitaţi-vă la mine! exclamă ea. Sunt atât de 


ruşinată. 

Ah, cu siguranţă avea să o strângă de gât! Dar 
distracţia părea să funcţioneze, pentru că Royston nu mai 
pomeni de uşa încuiată. Dacă erau norocoşi, contele avea 
să o creadă, dar Thomas nu avea nicio idee despre cum 
avea să iasă din cameră fără să fie văzut. Nu putea face 
altceva decât să aştepte şi să îşi pună credinţa în ea, 
femeia în care abia acum începea să aibă încredere. 

— Totuşi, e păcat să strici o rochie aşa drăguță. Vocea 
lui Royston era acum mai răguşită, şi Thomas simţi un fior 
de avertisment rece ca gheaţa pe şira spinării. Şi una care 
arată splendid pe tine, Josie dragă. 

„Josie”. Thomas scrâşni din dinţi. „Dragă”. Royston 
era un om mort. Un singur icnet din partea ei, şi avea să 
bage un glonţ în inima bărbatului. 

— Totuşi, nici pe departe atât de splendidă ca rochiile 
soţiei dumneavoastră, nu credeţi? 

În liniştea stânjenitoare ce urmă răspunsului ei, 
buzele lui zvâcniră amuzate. Îi amintise rapid lui Royston că 
era însurat şi că ea nu avea să tolereze încercarea lui de a-i 
fi infidel contesei. Thomas zâmbi. Mica lui vrăjitoare era 
capabilă să îşi poarte singură de grijă. 

„A lui?” Inima îi bubui. Când începuse să se 
gândească la ea ca fiind a lui? 

Dar exact asta simţea pentru ea. | se dăruise noaptea 
trecută şi acum era a lui. Şi, cu adevărat, nu mai ştia dacă 
avea să se poată despărţi de ea. 

— Soţia mea, repetă Royston ţeapăn. Da. Ei bine. 

Se auzi un ciocănit la uşă, iar Josie scoase un geamăt 
prefăcut de surpriză când îl auzi pe Greaves strigându-l pe 
Royston. 

— Ah, nu! Nu pot fi văzută în halul ăsta! 

Vocea îi era aproape isterică când jucă scena cu tot 
talentul pe care îl avea. Thomas zâmbi cu mândrie. Ar fi 
fost o actriţă fabuloasă. 

— Linişteşte-te, te rog! 

— Să mă liniştesc? Să mă liniștesc! îi întoarse 
mânioasă cuvintele lui Royston. Dacă ne vede cineva aşa... 


cu rochia sfâşiată... singură cu dumneavoastră în biroul 
personal... aş fi compromisă. Compromisă! 

— Nu trebuie să... 

— Şi dumneavoastră la fel, sublinie ea. 

Cuvintele ei de avertizare pocniră prin aer ca 
electricitatea. Thomas se luptă din greu să nu râdă în gura 
mare. 

— Dacă soţia dumneavoastră află, dacă va crede că... 
O, o să leşin! 

— Nu, nu face... 

— Nu putem fi văzuţi aşa! Vă rog, mergeţi la parter şi 
luaţi-l pe Greaves cu dumneavoastră. Thomas auzi foşnetul 
slab al materialului, târşâitul pantofilor pe podea când, 
probabil, Josie îl luase pe Royston de braţ şi îl târî spre uşă. 
Cât timp îi distrageţi dumneavoastră atenţia, mă voi 
strecura pe hol până în salonul de muzică şi îmi voi repara 
acolo rochia. Vă rog, plecaţi! 

— Bine, acceptă Royston. Însă vocea îi era rece, iar 
Thomas auzi tonul ameninţător în toată profunzimea lui. 
Dar pe viitor, domnişoară Carlisle, rămâneţi în încăperile 
publice de la Blackwood. Mi-ar displăcea teribil dacă v-aţi 
rătăci pe undeva pe unde nu aveţi ce căuta. 

— Desigur, domnule. 

Zgomotul paşilor pe podea, sunetul uşii care se 
deschidea şi Royston ordonându-i lui Greaves să Îl 
însoţească la parter, apoi ţăcănitul moale al uşii închise şi 
sunetul paşilor care se depărtau pe hol... 

Ea ezită. 

— Thomas? 

Aşteptă răbdător ca ea să înconjoare biroul spre el, 
care şedea pe podea, ţinând pistolul odihnindu-se degajat 
lângă încheietura mâinii îndoite pe genunchi. Când 
îngenunche în faţa lui ridică la ea o sprânceană. 

— Ţi-ai rupt rochia, nu-i aşa, Jo? murmură el sec, cu 
ochii hoinărindu-i pe ruptura adâncă şi pe marginea de sus 
a sânilor ei expuşi, observând cum aproape ieşeau din 
corsajul deteriorat. 

Pe chipul ei trecu o privire vinovată. 


— Era singura scu... 

Mâna lui ţâşni să o prindă pe după gât şi o trase spre 
el, făcând-o să îşi piardă echilibrul şi răsturnând-o în poala 
lui. li acoperi cu lăcomie gura sub a lui şi o sărută cu o 
posesivitate feroce care îi ardea măruntaiele. Diferit de tot 
ceea ce trăise până atunci. 

— Să nu mai faci niciodată asta, o avertiză şi îşi 
plimbă din nou buzele pe maxilarul ei. 

Se înfioră când vârful limbii lui ţâşni spre urechea ei. 

— Nu o să mai fac. 

Ştia că ea credea că se referă la faptul că se avântase 
în calea pericolului, dar el se referise şi la felul în care 
atrăsese atenţia unui alt bărbat asupra sânilor ei. Gândul că 
Royston jinduise la ea în mod deschis trimise prin fiinţa lui 
un junghi de furie atât de ascuţit, încât îl făcu să tremure. 
Nu fusese pregătit pentru asta. 

li trase uşor de corset şi îl lăsă în jos, dezvelind un 
singur sân privirii lui geloase. Făcând-o să gâfâie uşor, îi 
mângâie cu vârful degetului sfârcul roz-închis. 

— Dacă Royston te-ar fi atins, Jo, şopti el încet, 
urmărind cum sfârcul i se întărea, ca prin magie, în timp ce 
îl înconjura încet, l-aş fi ucis. 

Ea tremură, fără ca el să poată spune dacă fiorii care 
o cuprinseseră se datorau felului posesiv în care el o 
atingea sau faptului că ea crezuse în onestitatea brutală 
ascunsă în spatele cuvintelor lui. 

— Nu a făcut-o, şopti ea. Nici măcar nu a încercat. 

Uşurarea se revărsă în el şi tremură când depuse un 
sărut delicat pe sânul ei, apoi îi trase la loc rochia şi i-o 
aranjă cât putu de bine având în vedere cât de ruptă era. O 
luă de mână şi o ajută să se ridice. 

Se opri şi îi privi îndelung chipul ridicat uşor înspre al 
lui, cu ochii ei verzi şi expresivi larg deschişi şi acele buze 
senzuale cu gust de piersici. Aproape că cedase impulsului 
de a o asigura că totul avea să fie bine. Că putea avea 
încredere în el întotdeauna, că se putea bizui pe el că nu 
avea să o rănească niciodată ori că o va face să se 
îndoiască de credinţa ei în el... 


— Thomas? şopti ea, cu sprâncenele împreunate de 
uimire. 

Clipind, se scutură ca să îşi limpezească mintea. 
Nebunie... era o nebunie să se gândească la orice altceva 
în afară de cele câteva ore care le mai rămăseseră 
împreună, indiferent cât de tentant ar fi fost. La fel cum era 
o nebunie să se gândească că ea i-ar fi putut vreodată 
aparţine, cu adevărat. 

O conduse către uşă, avertizând-o cu un deget pe 
buze să păstreze liniştea. Şi, în acelaşi timp, avertizându-se 
pe sine însuşi. Avea timp mai târziu să pună în ordine toată 
confuzia care se învârtea în capul lui şi să înţeleagă felul 
inexplicabil în care îl atrăgea. Felul acela lacom în care 
trupul îi ardea de dorinţă la apropierea trupului ei când 
degetele calde îi erau împletite cu ale lui în siguranţă, 
dorindu-şi chiar şi în clipa aceea să o aibă sub el, gâfâind şi 
plină de dorinţă. Şi dorinţa crescândă de a găsi o 
modalitate să o păstreze alături de el, mult timp după ce 
petrecerea avea să ia sfârşit. 

Dar cel mai rău lucru pe care l-ar fi putut face era să 
recunoască acum că ar avea nişte sentimente pe care nici 
măcar nu era sigur că era capabil să le posede. Mai târziu, 
când o să fie singur, când urma să fie linişte, să aibă timp şi 
să se poată concentra, avea să îşi dea, în sfârşit, seama de 
ceea ce simţea pentru Josephine Carlisle. 

Şi atunci trebuia să găsească a modalitate să o uite. 


x 


O jumătate de oră mai târziu, Josie se întindea alene 
pe patul din camera lui şi privea cu neruşinare cum se 
îmbrăca Thomas, încheindu-și nasturii de la pantaloni şi 
trăgându-şi cămaşa peste cap, lăsând-o apoi să atârne liber 
în jurul şoldurilor. Nu înțelesese niciodată până atunci cât 
de incitant putea fi să priveşti un bărbat îmbrăcându-se. 
Dumnezeule! Muşchii de pe spate şi de pe umeri i se 
încordară când îşi trase pe el vesta cafenie şi o lăsă 
deschisă peste cămaşa albă de dedesubt, aceeaşi vestă şi 


aceeaşi cămaşă pe care, practic, le smulsese de pe el cu 
doar câteva minute mai devreme. 

Inspiră adânc, apoi expiră încet, în încercarea 
zadarnică de a încetini bătăile săltăreţe ale inimii ei. Era 
magnific. Fiecare centimetru din el era tare şi sculptat şi, 
vai, ce amant priceput! Trupul ei pulsa încă delicios după ce 
o posedase atât de sălbatic şi de repede de îndată ce 
intraseră pe uşă. De fapt, chiar pe uşă. Intr-o poziţie 
scandaloasă, în picioare. Ca şi cum era imposibil să nu o 
aibă. Pur şi simplu... uimitor. 

Ochii lui îi întâlniră pe ai ei, susţinându-i senzual 
privirea în timp ce un surâs languros îi apăru pe buze. 

— Aşa îşi petrec spionii timpul? întrebă ea rezervată. 
Forţând încuietori ca să fure informaţii, făcându-şi apoi de 
cap cu tinere doamne? 

— Doar cu cele foarte, foarte norocoase, rosti el 
tărăgănat. Zâmbetuul îi înflori într-un rânjet în toată regula şi 
o înfioră într-o cascadă fierbinte care se alătură dorinţei 
slabe care zvâcnea încă între picioarele ei. 

Cerule! se întreba, nu pentru prima oară, cât erau 
nevoiţi să aştepte înainte ca el să poată fi din nou tare şi să 
o pătrundă. 

Se lăsă într-o rână pe un scaun în faţa flăcării mici ce 
strălucea în şemineu, cu cotul odihnindu-se pe braţul 
scaunului şi capul înclinat sprijinit pe mână. Cu picioarele 
lungi întinse în faţă, era imaginea perfectă a unui bărbat 
complet în largul lui. Pentru o clipă, se întrebă dacă nu 
cumva el avea să adoarmă chiar acolo. 

— Mi-ai distrus rochia, oftă ea, încercând din răsputeri 
să îşi abată atenţia de la cât de nemaipomenit de şifonat 
arăta înainte de a se arunca în poala lui ca să ceară să fie 
posedată. Din nou. 

Privirea lui o măsură lasciv. Era conştientă că arăta 
rău, cu părul căzut în bucle încâlcite peste umeri şi cu 
rochia distrusă. Nici măcar nu se deranjase să i-o dea jos, 
sfâşiindu-i şi mai mult gulerul ca să ajungă la sânii ei şi 
făcându-i ghemotoc fusta în jurul taliei înainte de a se 
avânta în interiorul ei. După felul în care o luase, cu sufletul 


la gură, nu îi mai păsa de rochie, dar încercă, fără succes, 
să îşi netezească fustele în jurul picioarelor şi să îşi 
aranjeze pe umeri mânecile distruse. 

Thomas comentă liniştit: 

— Şi te-am distrus complet pe tine. 

Nu era nicio urmă de vinovăţie în glasul lui, nici regret 
ori remuşcare. Nu credea că ar fi putut îndura să stea 
acolo, susţinându-i atât de hotărâtă privirea, dacă ar fi 
desluşit ceva de genul acesta. 

— Mulţumesc. 

Sprâncenele i se ridicară. 

— Nu era un compliment. 

— Atunci nu ar trebui să faci o distracţie atât de mare 
din distrugere. 

Şi fusese distractiv. Mult mai distractiv decât ar fi 
crezut vreodată că putea fi să facă dragoste cu un bărbat, 
atât de mult încât înţelegea de ce femeile căzute îşi 
îngăduiseră, ei bine, să decadă în cele din urmă. Mai ales 
dacă dădeau peste un bărbat ca Thomas Matteson, unul 
care părea să fi fost croit perfect atât pentru trupul, cât şi 
pentru mintea ei. Cum ar fi putut orice femeie vie, care 
respira, să îşi refuze aşa ceva? 

Şi totuşi... îşi muşcă buza, studiindu-l acum la fel de 
curioasă cum o făcuse şi el mai devreme. El era marchiz şi 
moştenitorul unui ducat. Pur şi simplu, nu îşi putea închipui 
cum de îi trecuse prin cap să se pună în pericol pentru ţara 
lui. Dar nu numai că fusese spion, ci îşi dorea să fie din nou. 
Dacă avea să fie în stare să continue să respire după ce el 
urma să o părăsească, trebuia să afle ce îl atrăsese spre 
viaţa aceea. Şi de ce insista să o părăsească pentru a se 
reîntoarce la vechea lui viaţă. 

Respiră adânc ca să îşi adune curajul. 

— Cum ai devenit spion? 

Pentru un moment, nu spuse nimic, singurul răspuns 
fiind tăcerea, în timp ce îi întoarse privirea. În ezitarea din 
acel moment, ea ştiu că el cântărea cât de multă încredere 
putea avea în ea, cât de mult din el însuşi era dispus să 
împărtăşească. Îi văzu ochii  înăsprindu-se, chipul 


devenindu-i sumbru şi, în acel moment, ştiu că îl pierduse. 
Până la urmă, acum, că ea îi promisese că va înceta cu 
jafurile, îl putea asigura pe Royston că oaspeţii lui nu aveau 
să mai fie niciodată tâlhăriţi şi, în acelaşi timp, să 
primească recomandarea pe care i-o promisese. Obţinuse 
exact ceea ce dorise când venise aici. 

Obrajii i se încinseră de ruşine când se uită în jos, la 
rochia ei distrusă - şi la trupul ei de dedesubt - şi simţi un 
junghi în inimă. Ah, obținuse mult mai mult de atât! 

EI îi făcu un semn cu capul către garderobă. 

— Este o pelerină înăuntru. O poţi lua când pleci, îi 
spuse el cu voce egală. Îți sugerez să spui oricui te-ar 
vedea că ai luat-o pe o scurtătură prin pădure şi ţi-ai rupt 
rochia, iar Greaves ţi-a dat pelerina când a aflat de necazul 
tău. 

O ardea inima şi nu putu să facă altceva decât să îi 
susţină privirea fixă, aşteptând ca el să continue. Dar el nu 
mai spuse nimic şi era evident că nici nu dorea. Refuzul îi 
frânse inima. Depăşise limita în ceea ce îi privea 
confidenţialitatea şi era clar că el ar fi preferat să scape de 
ea, în loc să divulge orice informaţie personală legată de 
acea parte din trecutul lui. Chiar şi după tot ce 
împărtăşiseră, el încă nu avea pe deplin încredere în ea. 

Îşi întoarse faţa, nedorind ca el să vadă agonia din 
sufletul ei, se ridică de pe pat şi se îndreptă spre dulap. Era 
plin de hainele şi obiectele lui de toaletă şi acea privire 
fugară în viaţa lui de zi cu zi făcu ca durerea din ea să i se 
strângă ca un nod de plumb în stomac. Asta era ceea ce îşi 
dorea să aibă alături de el. O existenţă de zi cu zi simplă, 
banală, în care familiaritatea de a privi lucrurile personale 
ale celuilalt să fie ceva obişnuit, ca de exemplu o grămadă 
de lavaliere împachetate şi intimitatea confortabilă a 
cămăşilor şi a vestelor. Incluzând jacheta albastră de seară 
atârnată în faţă, aceeaşi pe care vărsase punci cu aproape 
o săptămână în urmă. 

Luă pelerina, şi-o puse pe ea şi, în disperarea ei 
bruscă de a fugi din încăpere - şi de el, înainte ca el să 
vadă dezamăgirea de pe chipul ei şi lacrimile frustrate care 


îi umpleau ochii - mintea ei abia putu înregistra faptul că 
pelerina atârna pe ea ca un cort. Şi că mirosea delicios a ei. 
Degetele îi tremurau, străduindu-se să încheie mantaua şi 
să acopere rochia distrusă de dedesubt. 

Ochii o usturau, simțindu-se din nou respinsă. 

— Ai dreptate, şopti ea, fără să poată respira. Nu ar 
trebui să fiu aici. Am fost o proastă să cred că vreodată... 
Cuvintele i se opriră în gât şi o durere fierbinte îi arse 
pieptul. Când o lacrimă scăpă din ochi şi îşi făcu drum pe 
obrazul ei, o şterse mânioasă cu degetele şi îşi feri privirea, 
furioasă pe ea însăşi că îl lăsase să îi vadă durerea. Imi 
pare rău. 

Când trecu în grabă pe lângă scaunul lui, îndreptându- 
se către uşă, mâna lui ţâşni şi o apucă de braţ. Un icnit 
frustrat izbucni din el când capitulă. 

— Josie, rămâi. 

Clătină din cap. 

— Ai carnetul lui Royston şi... 

— Rămâi, repetă el şi, din expresia lui sumbră, bănui 
că abandonarea aceea îl costa foarte mult. 

— Lasă-mă să plec, imploră ea într-o şoaptă în timp ce 
o altă lacrimă îi căzu din ochi. Ah, era o prostuţă naivă 
pentru că plângea în faţa lui! Şi o nebună de legat pentru 
că îşi pierduse inima. 

În loc să îi dea drumul, îşi plimbă palma pe antebraţul 
ei şi, încolăcindu-şi degetele printre ale ei, întrebă încet: 

— Eşti sigură că vrei să afli? Când dădu să răspundă, 
o opri. Nu poţi spune nimănui. Vieţile altor oameni ar fi 
puse în primejdie. Ar putea fi ucişi, familiile lor distruse. 
Inclusiv eu şi ai mei. 

În expresia lui, Josie văzu o gravitate care o făcu să se 
sufoce şi nu se îndoi de el. Ca spion, văzuse şi făcuse 
probabil lucruri care îi aduseseră duşmani pe tot 
continentul şi nu numai. 

Dar trebuia să ştie adevărul despre el, aşa cum era 
sigură că avea nevoie de aer ca să poată continua să 
trăiască. 

— Da, şopti ea. 


Atunci, o expresie sumbră îi încruntă sprâncenele, un 
amestec ciudat de hotărâre şi îngrijorare. O trase delicat 
spre el, aşezând-o în poală şi coborându-şi ochii la acelaşi 
nivel cu ai ei. 

— Mă întorsesem din război şi terminasem cu armata, 
dar îmi doream să fac mai mult decât să îmi petrec zilele 
pariind şi fornicând. Îi şterse absent lacrimile de pe obraz 
cu o mângâiere a degetului mare. Ministerul de Război 
avea în curs de desfăşurare o misiune pentru a-i vâna pe 
agenţii străini de pe teritoriul Angliei. Aveau nevoie de 
cineva care se putea învârti prin înalta societate fără a 
atrage suspiciuni, iar eu m-am potrivit perfect planului. Aşa 
că am acceptat să mă alătur lor. 

— Pur şi simplu? Totul părea prea simplu, prea 
inofensiv pentru ceva atât de periculos ca spionajul. Şi o 
decizie mult prea bruscă pentru cineva atât de prudent ca 
Thomas. 

Oftă lung, căci îi era greu să recunoască. 

— Mama era pe jumătate indiancă. 

— Poftim?  Clipi,  neînţelegând acea informaţie 
neaşteptată. 

— Era fiica unui maharajah care îl cunoscuse pe tata 
când fusese staționat în India. S-au căsătorit şi m-au avut 
pe mine, apoi am pierdut-o din cauza frigurilor. Aveam un 
an. Tata s-a recăsătorit cu o englezoaică când eu aveam 
doi ani şi ne-am mutat înapoi în Anglia. 

Îi cercetă cu atenţie chipul. În ciuda părului negru, 
avea pielea albă şi ochii albaştri ca safirul. Nimic din 
înfăţişarea lui nu arăta că ar fi fost altceva decât rezultatul 
unei familii vechi de aristocrați britanici, născut şi crescut 
ca să devină un nobil englez. 

— Semăn cu tata, explică el, făcând-o încă o dată să 
creadă că el putea citi gânduri. Sau cel puţin pe ale ei. Acea 
abilitate a lui ar fi trebuit să o neliniştească. In schimb, o 
lega de el într-un fel în care nu mai fusese legată de nimeni 
altcineva. Am înălţimea lui, culoarea pielii lui, ochii lui... 
Arăt a englez. Dacă nu ar şti despre mama, nimeni nu ar 
bănui. 


Ea nu se aşteptase, cu siguranţă, la un trecut atât de 
exotic din partea lui. 

— În copilărie, nimeni nu mi-a spus niciodată nimic în 
mod direct, dar am auzit zvonurile, acuzaţiile şi bârfele 
despre cum că aş fi metis. 

— Thomas, şopti ea, oripilată că cineva ar fi îndrăznit 
să spună asta. 

li mângâie tandru maxilarul, iar ea bănui că încerca să 
o liniştească, în loc să o lase pe ea să îl consoleze. 

— De asta am intrat în armată şi am devenit spion 
mai târziu. Am dorit să le demonstrez tuturor că eram la fel 
de englez ca orice alt sânge albastru care se plimba ţanţoş 
pe St. James's Street. Mai mult, de fapt. Voiam să fiu mai 
patriot, mai dedicat ţării mele decât ar fi fost ei vreodată, 
pentru că eram în stare să ucid şi să îmi dau viaţa pentru 
Anglia, iar ceea ce era dispus să facă oricare dintre ei era 
cel mult să intre în Camera Lorzilor. 

„Dispus să ucidă şi să moară”. Făcuse ca sacrificiul să 
sune atât de firesc, încât o făcu să se cutremure, iar 
degetele ei i le strânseră pe ale lui cu şi mai multă putere. 

— Când tata a devenit moştenitor, am fost obligat să 
renunţ la armată, dar munca de teren la Ministerul de 
Război mi-a oferit un scop şi a făcut ca viaţa mea să fie 
importantă. 

— Viaţa ta este importantă fără să fii nevoit să rişti ca 
spion. „Eşti important pentru mine”. Îşi odihni palma pe 
obrazul lui şi simţi puterea şi căldura care radiau din el. Vei 
fi responsabil de un ducat într-o bună zi. 

— Un duce nu e decât un păstrător-de-scaun. O 
uşoară ironie îi nuanţă vocea. Un nume pe o listă de nume 
din urmă cu două sute de ani. Incă două sute de ani în 
viitor şi nu voi mai fi decât un alt nume uitat. Nimic mai 
important decât asta. Deveni solemn şi ea simţi schimbarea 
din el, căci rezona atât de mult cu el, încât simţea în ea 
fiecare modificare a stării lui de spirit. Îmi doresc mai mult 
de la viaţă. Îmi doresc un sens. Am nevoie să ştiu că am 
făcut ceva. 

— Ai făcut, şopti ea şi se aplecă să îl sărute ca să îl 


asigure de asta. Îi schimbase ei viaţa în atâtea feluri, nici 
măcar nu putea să îşi închipuie cât de mult. Nu îndrăznea 
să rostească cu voce tare niciuna din aceste schimbări. Şi îi 
spusese acest secret, cel mai intim secret al lui. Speranţa îi 
făcu inima să facă tumbe. Poate totuşi, dacă fusese dornic 
să îşi împartă cu ea trecutul, avea să fie dornic să îşi 
împartă şi viitorul. . 

— Dar întotdeauna mai e ceva de făcut. Intinse mâna 
la spate şi scoase carneţelul negru pe care îl luaseră din 
biroul lui Royston. Incepând cu asta. 

Îi înmână carnetul, apoi îi înconjură talia cu mâinile şi 
o ridică din poala sa ca să o aşeze în picioare. 

— Haide, o îndemnă el. Citeşte-l! 

Tremurând, se uită lung la carnet. Munca ei din ultimii 
doi ani se reducea la asta. Dovada care l-ar fi incriminat pe 
Royston pentru tot ceea ce le făcuse orfanilor. Şi dovada 
care i-ar fi smuls lui Thomas ultima şansă de a se 
reîntoarce la Ministerul de Război. 

Dintr-odată, incapabilă de a îndura importanţa 
informaţiilor, îi dădu carnetul înapoi. 

— Nu, nu pot! Thomas, citeşte tu! Te rog! 

Cu un zâmbet care nu i se regăsea şi în ochi, se ridică 
în picioare şi îşi puse tandru, dar ferm palmele peste 
mâinile ei care strângeau carnetul. 

— E al tău, Jo. 

Îi luă faţa în palme şi îi acoperi tandru buzele cu ale 
lui. Ea simţi în acel sărut gustul suferinţei, şi asta îi frânse 
inima. 

Îşi lăsă mâinile în jos şi se dădu înapoi. 

— Haide! Citeşte.-l! 


În timp ce privea chipul lui Josie, Thomas văzu o sută 
de emoţii traversându-l. incertitudine, groază, un strop de 
teamă, încredere... dar mai presus de toate, dragoste. 

Dintr-odată, totul era clar. Enigma pe care o găsise în 
ea îşi găsise rezolvarea de la sine în faţa ochilor lui, iar el o 


văzu, în sfârşit, aşa cum era, fără prefăcătorii ori artificii. 
Femeia asta, care stătea desculţă în rochia ei distrusă, 
pelerina lui care îi acoperea ca un cort trupul, îl atrăsese 
încă din momentul în care o zărise în aglomerata sală de 
bal. Sclipitoare şi ageră, avea mai mult caracter, bunătate 
şi forţă interioară decât toate femeile pe care le întâlnise 
vreodată, la un loc. Era caldă şi moale în braţele lui şi îl 
făcuse să râdă şi să zâmbească aşa cum nu mai făcuse de 
luni bune. Dacă o făcuse vreodată. Şi îl făcuse să râvnească 
la mai mult decât la nişte momente trecătoare de 
intimitate, gândindu-se, în schimb, la cât de minunat ar fi 
fost să poată să o tragă în braţele sale şi să adoarmă alături 
de ea nu doar câteva ore, ci toată noaptea, în fiecare 
noapte şi să o aibă lângă el dimineaţa, când se trezea. 

Dar visul acesta era imposibil. Ea merita o viaţă 
întreagă de fericire, un cămin adevărat şi copii, iar el nu îi 
putea oferi acea viaţă. Nu atâta timp cât încă avea nevoie 
să şi-o recapete pe a lui, viaţa aceea care îi era destinată, 
plină de înţeles şi scopuri. lar Josephine nu avea ce căuta în 
acea viaţă. Nu ar fi putut niciodată acţiona ca un spion, 
dacă şi-ar fi făcut griji pentru ea. Lupta de seara trecută, 
când fusese îngrozit că avea să fie rănită, ori incidentul de 
azi, în birou, cu Royston, îi dovediseră asta. In clipele 
acelea nu gândise ca un spion. Se gândise numai la ea. 

Spera ca într-o zi să îi poată spune adevărul, cum că 
ştiuse din acest moment că era îndrăgostit de ea. 

Dar că nu putuse face nimic în legătură cu asta. 

— Citeşte-l, Jo, insistă el încet, îndepărtându-se apoi 
de ea, înainte de a ceda tentaţiei de a o trage la el în braţe 
şi de a-i mărturisi ce simţea pentru ea. 

Respirația i se tăie în timp ce se sprijini cu spatele de 
pervaz şi o privi răsfoind carneţelul. Din toate lucrurile care 
ar fi putut să se întâmple când, în sfârşit, era atât de 
aproape să îşi recapete viaţa... să o întâlnească pe ea. 
Fusese cu mai multe femei decât îşi putea aminti, dar 
dorinţa pentru toate, combinate la un loc, nu se putea 
compara cu nevoia pe care o simţea pentru ea. O femeie 
care îl înnebunise atât de tare încât nu putea decât să fie... 


Ei bine, ea era aceea la care el nu dorea să renunţe. Dar 
dacă s-ar fi reîntors la viaţa de dinainte de a deveni agent 
secret, deşertăciunea l-ar fi ucis de tot. 

Işi drese glasul: 

— Ce ai descoperit? 

— Nu ştiu. O listă cu nume şi date, nişte însemnări... 
Răsfoi paginile, cu sprâncenele încruntate. Cel mai ciudat 
lucru este că, la sfârşit, arată ca un registru contabil cu 
nume de bărbaţi. 

— Un registru cu nume? repetă el nedumerit. 

— La începutul carnetului, este scris un nume în 
partea de sus a fiecărei pagini. Le recunosc. Sunt bărbaţii 
care au legătură cu orfanii, iar unele notițe menţionează pe 
Potter din Islingham. 

Ridică din umeri, nefiind încă sigură că găsise dovada 
de care avea nevoie împotriva lui Royston. 

— Fiecare sat are cel puţin un olar?. 

— Nu un olar, îl corectă ea ferm. Henrietta Potter. 
Femeia care conduce orfelinatul. Îşi trecu degetul peste una 
dintre pagini. Şi nu eram singura care făcea familiile să 
plătească. Ascultă aici: „Jane Steadwell. Octombrie 1810 - 
Potter a acceptat livrarea. Mai 1812 - John Steadwell 
susţine votul favorabil pentru comerţul italian în Camera 
Comunelor. Roberta Huntley. lanuarie 1811 - Potter a 
acceptat livrarea. Noiembrie 1814 - George Huntley a 
introdus în Camera Lorzilor proiectul de lege pentru canal”. 
Se uită la el, cu ochii strălucindu-i de entuziasm. Royston a 
manipulat voturi în parlament. Thomas, am găsit! Dovada a 
ceea ce face. 

Se holbă la ea mohorât, măruntaiele fierbându-i într-o 
explozie de trădare şi mânie. Josie avusese tot timpul 
dreptate. Royston îl minţise pe el şi pe familia lui ani în şir, 
prefăcându-se a fi un nobil respectabil, aşa cum nu era - 
Dumnezeule,  minţise întreaga Anglie, manipulând şi 
şantajând în folosul propriu. Şi nemernicul se folosise de 
copii nevinovaţi pentru a face asta. 

Ar fi trebuit să se simtă uşurat că motivul din spatele 

infracţiunilor comise de Josie fusese validat, că găsiseră 
dovada care ar fi împiedicat-o să atârne în ştreang ori să fie 
trimisă la închisoare. La naiba, ar fi trebuit să o ia fericit în 
braţe şi să o ducă înapoi în pat, să petreacă tot restul după- 
amiezii făcând dragoste cu ea, acum, când ştia că avusese 
dreptate. 

Totuşi, furnicătura din spatele cefei îi spunea că ce 
găsise ea era mult mai rău decât dovada unor favoruri 
politice. Îşi ţinu respiraţia, forţându-se să întrebe calm: 

— Ai spus că e o listă de nume? 

— La sfârşit. Asta m-a făcut să mă gândesc la un 
registru. Dădu paginile până la sfârşitul carnetului. Partea 
aceasta arată ca un registru contabil, cu o coloană pentru 
date, o alta pentru plăţi făcute, una pentru plăţi primite. 
Dar, în loc să înşire bunuri pe coloana din mijloc, Royston a 
scris nume. 

Inima îi bubui, oprindu-se, temătoare, pentru o clipă. 
Royston avea legături strânse cu Ministerul de Război. Aşa 
ştiuse contele să apeleze la ajutorul lui în legătură cu 
tâlharul la drumul mare. lar dacă Royston era implicat în 
şantaj politic, dacă avea liste cu nume şi înregistra preţuri 
alături de ele, atunci... Ah, Doamne! 

— Jo, spuse el sumbru, încercând să ignore frisonul de 
groază care îl gâdila la baza şirei spinării, opreşte-te din 
citit. 

Ea răsfoia paginile înainte şi înapoi. 

— Uite încă o listă, cu aceleaşi coloane de date şi plăţi 
făcute şi primite... 

— Josephine, opreşte-te! 

— Dar unele nume au fost tăiate... James Fitch- 
Batten, Stephen Graves, Vincent Matthews... 

— Opreşte-te! 

Ea îşi ridică privirea şi el văzu cum faţa i se goleşte de 
sânge, iar iazurile verzi ai ochilor se agită dintr-odată. 

— Thomas Matteson, şopti ea, citind ultimul nume. 
Ştiai, nu-i aşa? Când am început să descriu lista... ştiai că 
numele tău avea să fie aici. Ochii i se îngustară, 
suspiciunea întunecându-i chipul. Cum? 


— Pentru că am fost odată unul dintre acei bărbaţi. 
Când se îndepărtă de lângă fereastră şi se apropie, ea se 
dădu înapoi ca şi cum s-ar fi temut brusc de el. Se opri, 
detestând tulburarea pe care o vedea pe chipul ei. Ascultă- 
mă... 

— Ce legătură ai cu Royston? întrebă ea dându-se 
câte puţin în spate. Ai spus că e doar un prieten vechi de 
familie. 

— Este. Nimic mai mult. 

— Atunci de ce se află aici numele tău? 

Bărbia i se încleştă, privind la carnetul din mâinile ei. 

— Pentru că ai dreptate. Acela este un registru. Este 
registrul contabil al lui Royston. A colaborat cu inamicul şi 
şi-a înregistrat acolo tranzacţiile. Nu îi putea spune tot 
adevărul, şi anume că numele înscrise erau ale unor spioni 
britanici, pentru că atunci viaţa ei ar fi fost pusă în 
primejdie la fel de mult ca a acelor bărbaţi din acel 
carneţel. 

Buzele i se  întredeschiseră prudent, culoarea 
dispărând din ele aşa cum dispăruse şi de pe restul feţei ei, 
dar îi susţinu cu îndrăzneală privirea. Apoi ochii îi zburară în 
jos, pe pagină. 

— Numele tău a fost tăiat. Ce înseam... î 

— Carnetul acela este periculos. Dă-mi-l! Intinse 
mâna. Când ea nu schiţă niciun gest, adăugă moale: Te 
rog! 

Dar ea era isteaţă şi bănuitoare din fire şi probabil 
simţise de ce voia el acum carnetul, când cu doar câteva 
momente în urmă o obligase, practic, să îl ia, pentru că, în 
loc să i-l înmâneze, îl strânse puternic în braţe. Cu un nod 
oribil strângându-i-se în stomac, el ştiu că trebuia să se 
lupte cu ea ca să i-l ia. 

Ea mai făcu un pas spre uşă. Dacă avea să încerce să 
fugă, urma să se arunce asupra ei înainte ca ea să ajungă 
pe hol. 

— Josephine, îi ordonă el calm, dă-mi carnetul! 

— De ce? Îl strânse şi mai tare, atât de tare încât 
vârfurile degetelor i se albiră pe coperta neagră. Ce ai de 


gând să faci cu el? 

— Să îl distrug. 

— Nu îţi voi permite. Încă un pas înapoi, aproape 
lângă uşă... Aceasta este dovada de care am nevoie ca să îl 
eliberez pe John Cooper şi să îl opresc pe Royston să le mai 
facă vreodată rău acelor copii. Încă un as. Are toate 
numele, toate datele, favorurile pe care le-a primit în 
schimb... 

Carnetul acela conţinea mult mai mult şi, din cauza 
asta, el nu îi putea permite să părăsească încăperea aceea 
cu el. 

— Îmi pare rău, Jo, dar am nevoie de acel carnet. 

— Pentru că numele tău e înăuntru? Bărbia i se ridică 
acuzator în aer. Pe cine ajuţi acum, Thomas... pe Royston, 
orfanii... sau pe tine însuţi? 

Acuzaţia îi străpunse pieptul, dar îşi păstră chipul 
nemişcat, fără expresie, ca să îşi ascundă durerea pe care 
ea i-o provocase atât de uşor. Atunci înţelese de ce 
Ministerul de Război nu dorea ca agenţii săi să se 
căsătorească. Afecţiunea îi făcea să fie mult prea 
vulnerabili, mai ales faţă de cei pe care îi iubeau. 

— Dă-mi... 

Ea o luă la fugă. 

O prinse într-o clipită, năpustindu-se asupra ei şi 
împingând-o în uşă, în acelaşi loc în care o ţintuise cu un 
mai mult de o jumătate de oră în urmă, când se aflase în 
interiorul ei, iar ea îi răspunsese la pasiune cu înverşunare. 
Acum însă, nu dorinţa, ci furia strălucea în ochii ei când o 
întoarse cu faţa spre el şi îi apăsă umerii de lemnul alb. 

Vârtejul de suspiciune şi de neîncredere de pe chipul 
ei frumos îi frânse inima. Se dovedise a nu fi fost cu nimic 
mai presus de acei bărbaţi de dinaintea lui care crezuseră 
că aveau dreptul de a o răni. Dar nu avea încotro. 

— Dă-mi drumul, ceru ea cu voce joasă şi tremurând. 

Făcu ce i se ceru, luându-şi mâinile de pe umerii ei, 
dar şi le puse de o parte şi de alta a ei, ţinând-o astfel 
captivă între uşă şi trupul lui. 

— Acel carnet nu va părăsi încăperea aceasta. Nu pot 


permite una ca asta. 

— Nu poţi permite? Neîncrederea răzbătea în vocea ei 
ca gheaţa de tăioasă. Ai prefera ca John Cooper să rămână 
în închisoare sau ca eu să îi iau locul în spatele gratiilor? 
Pentru că aceasta este decizia pe care o iei, Thomas. Ezită, 
ca şi cum s-ar fi temut să dea glas temerilor ei, apoi şopti: 
Carnetul acesta sau eu. 

— Ştiu, spuse el calm. 

Replica lui o sfâşie şi o făcu să se înfioare şi se holbă 
la el ca şi cum nu îi venea să creadă... Ochii îi luceau de 
lacrimi nevărsate. 

— Cum rămâne cu dovada de care ai nevoie ca să 
intri din nou în Ministerul de Război? Fără recomandarea lui 
Royston, carnetul acesta este tot ce ai. Ai distruge în 
acelaşi timp şi asta. 

Lăsă să-i iasă din piept un oftat întretăiat, povara de a 
lupta împotriva ei apăsând greu pe umerii lui. 

— Ştiu şi eu asta. 

— Nu înţeleg. Ridică uşor carnetul, panicată. Ce este 
asta? Ce făcea Royston, mai exact? 

Ignorând întrebările ei, luă cu blândeţe carneţelul 
dintre degetele ei tremurânde şi privirea lui solemnă se 
înfipse în a ei. 

— Nu ai voie să spui nimănui, niciodată, că ai văzut 
acest carneţel ori că ai citit numele din el, ai înţeles? 

— Ce încerci să ascunzi de mi... 

Lovi uşa cu palma, făcând-o să tresară şi să oprească 
astfel întrebarea la care nu putea răspunde fără a-i pune 
viaţa în pericol. Căci nu ar fi pus-o niciodată, dar niciodată, 
în primejdie. 

— Ai înţeles? 

Îi studie tăcută chipul ca şi cum ar fi fost un străin şi 
nu bărbatul care fusese atât de intim cu ea, atât de familiar 
cu ea, încât ştia fiecare curbă şi cusur de pe trupul ei. Cum 
şi ea îl cunoştea pe el. Doar că acum nu avea încredere în 
el, iar el regreta cu fiecare părticică din fiinţa lui nevoia de 
a o ameninţa ca să păstreze tăcerea. 

Apoi expresia ei deveni dură. Toată afecțiunea pe 


care o văzuse la ea de-a lungul săptămânii trecute 
dispăruse sub înfăţişarea unei trădări crunte. 

— Am înţeles, spuse ea printre dinţi. 

Îi întoarse spatele şi se duse la şemineu, apucă 
vătraiul ca să scormonească focul până dădu de nişte 
cărbuni care străluceau roşii, apoi făcu o mişcare ca pentru 
a arunca în flăcări carnetul. 

— Nu! Se aruncă în faţă. 

O apucă de talie şi o trase spre el învârtind-o, chiar 
înainte ca degetele întinse să îi fie arse de cărbuni. 

— Nu face asta, Thomas! îl imploră, luptându-se cu el. 
Te rog! 

— Josephine, opreşte-te! O trase mai departe de 
şemineu, lăsând-o să se lupte, dar fără să îi dea drumul. Işi 
cobori gura către urechea ei şi o înconjură cu braţele, 
ţinând-o strâns lipită de el. Te rog, iubire... renunţă! 

Un strigăt chinuit izbucni din interiorul ei când 
flăcările se înălţară în şemineu şi, în doar câteva secunde, 
nimic nu mai putu fi zărit în afara unei grămezi de cenuşă. 
Nu se mai zbătu şi, împingându-l furioasă, se smuci din 
braţele lui. Privirea ei încruntată era tăioasă ca gheaţa în 
faţa trădării lui. 

— Mâine, spuse ea hotărât, cu pumnii strânşi pe lângă 
trup, petrecerea va lua sfârşit şi te vei putea întoarce la 
Londra. Nimeni nu va şti niciodată ce s-a întâmplat între 
noi. Şi putem uita că ne-am întâlnit vreodată sau că am 
făcut greşeala de a fi intimi. 

Durerea care îi sfâşie pieptul fu la fel de cumplită ca 
aceea a glonţului ce îi găurise coastele. 

— Josephine, scrâşni el răguşit, ascultă-mă... 

— Te pricepi la secrete, spuse ea sufocându-se, 
lacrimile care îi străluceau în ochi crescând şi mai mult 
durerea care îşi înfipsese ghearele în el. Este ceea ce fac 
spionii cel mai bine, nu? Cu siguranţă, îl vei putea ţine pe 
acesta. 

— Jo, te rog! întinse mâna către ea. 

Ea îl avertiză ridicând mâna şi se dădu în spate. 

— Nu mă atinge... să nu mă mai atingi niciodată! 


Mâinile îi căzură pe lângă corp. Merita fiecare 
părticică din mânia ei pentru că fusese atât de slab încât să 
îi ia inocenţa, când nu îi putea oferi niciun viitor, pentru că 
o făcuse să se îndoiască de el, când nu îi putea oferi 
răspunsuri. Totuşi, nu putea face ceea ce ea dorea şi să 
plece mâine, să o lase la mila lui Royston când avea să 
descopere că registrul dispăruse şi să îl lase pe John Cooper 
în mâinile poliţistului. Cu siguranţă, nu avea să o poată uita 
pe ea sau cum se simţise să o ţină în braţe. Şi ultimul lucru 
pe care şi-l dorea era să nu o mai poată atinge vreodată. 

— Ce se întâmplă cu tine mâine, când eu voi călători 
înapoi la Londra? 

Bărbia i se ridică, provocându-l să o pună la încercare. 

— Mă voi preda singură, ca să fiu arestată. 

— Nu te voi lăsa să faci asta, o asigură el, calm. 

— Încearcă numai să mă opreşti. 

Se învârti pe călcâie şi îşi şterse ochii cu mâna, 
furioasă; gestul mic de vulnerabilitate îl tăie ca o sabie. 
Oprindu-se doar cât să arunce o privire în hol ca să se 
asigure că nu o vede nimeni plecând, părăsi încăperea fără 
să privească înapoi. 

Uşa se trânti în urma ei. 

Blestemându-se, Thomas băgă mâna sub vestă şi 
scoase carnetul negru, acelaşi pe care îl răsfoise Josie cu 
doar câteva momente înainte. Îl deschise şi verifică lista de 
nume ca să confirme ceea ce ştia deja, înainte de a-l 
arunca pe pat cu dezgust. 

Nu se ştie cum, Royston obținuse numele agenţilor 
secreţi activi din Ministerul de Război, atât din Anglia, cât şi 
de pe continent, şi le vindea numele inamicilor, rând pe 
rând, având îndrăzneala de a păstra o înregistrare a 
preţurilor puse pe capetele lor. Ca porcii trimişi la piaţă să 
fie măcelăriți. Numele îi fusese tăiat doar din cauză că nu 
mai era agent şi deci nu mai avea valoare. Dar mulţi dintre 
bărbaţii lângă al căror nume fuseseră puse sume fuseseră 
prinşi de inamic, torturați, ucişi... şi acelaşi lucru i s-ar fi 
întâmplat şi lui Josie, dacă ar fi descoperit cineva vreodată 
că ea văzuse lista aceea. 


Luase decizia corectă adineauri, știa asta. Vieţile 
bărbaţilor înscrişi în carnetul acela şi siguranţa lui Josie erau 
mult mai importante decât dorinţele lui egoiste. Lăsând-o 
însă să creadă că distrusese carneţelul şi, odată cu el toate 
speranţele de a putea face legătura între Royston şi orfani, 
distrusese în acelaşi timp orice urmă de încredere pe care 
ea o avusese în el. 

Dar acum avea exact ceea ce îşi dorise când venise la 
Lincolnshire - informaţii pe care le putea schimba pentru 
sprijinul de a intra din nou în Ministerul de Război. 
Informaţii care aveau să îl determine pe Bathurst să îi 
primească înapoi ca pe un erou şi mai mare decât era când 
plecase. 

Doar că nu se simţea ca un erou. Se simţea ca un 
nemernic fără inimă. 

Îşi trecu frustrat mâna prin păr. Petrecerea avea să se 
termine mâine. Nu numai că nu mai avea nicio scuză să 
zăbovească la Blackwood Hall, mai ales acum, când 
Royston era convins că tâlharul fusese prins, dar, 
mulţumită lui şi acelui carneţel blestemat, Josie era 
hotărâtă să se predea. 

O zi. Avea la dispoziţie o zi în care să facă un plan 
cum să îl salveze pe Cooper din închisoare, să îl aresteze pe 
Royston pentru trădare, să îi ajute pe orfani şi să o salveze 
atât pe Josie, cât şi reputaţia ei, toate în acelaşi timp. 

Sfinte Dumnezeule! Fusese mai uşor să îl învingă pe 
Napoleon. 


Capitolul 11 


— Să văd dacă am înţeles corect. Colonelul Nathaniel 
Grey aruncă o privire impenetrabilă de la Thomas la 
Edward Westover, fost colonel al Canaliilor Stacojii şi 
actualmente duce de Strathmore, care stătea cu el la masa 
de la hanul de poştă Islingham Village. 

Ambii bărbaţi arătau deplorabil după drumul pe care îl 


făcuseră călare de la Londra. În haine simple, negre şi 
purtând barbă nerasă de vreo două zile, erau de 
nerecunoscut, deşi Thomas se baza şi pe faptul că nimeni 
din micuțul sat Lincolnshire nu ar fi bănuit vreodată că 
printre ei se aflau doi dintre cei mai importanţi bărbaţi din 
Anglia. 

— Ai venit în Lincolnshire ca să opreşti un tâlhar la 
drumul mare, doar ca să descoperi că acel tâlhar este fiica 
unui baron, care s-a jucat de-a Robin Hood şi a jefuit 
oaspeţii bogaţi ai lui Royston, pentru a ajuta nişte orfani 
săraci. Aceeaşi femeie care a descoperit din întâmplare 
trădarea lui Royston şi care vrea acum să se predea 
autorităţilor ca să elibereze un oier local din închisoare. 
Grey făcu o pauză. Am înţeles corect toate lucrurile astea? 

— Da, afirmă Thomas posomorât. 

— Aceeaşi femeie care îi este acum iubită, nu uita, 
adăugă Edward sec. 

Thomas scrâşni din dinţi: 

— Da. 

— Spune-mi! Grey se aplecă peste masă şi ridică din 
sprânceană. Cum ai reuşit să nu fii ucis de francezi? 

Thomas se încruntă la cei doi bărbaţi. Fiindu-i cei mai 
apropiaţi prieteni din lume, Edward şi Grey îi erau ca nişte 
fraţi, aşa că nu l-ar fi lăsat niciodată baltă. Dar în ziua 
aceea nu avea chef de bufoneriile lor. Timpul se scurgea. 

— Mă ajutaţi sau nu? 

— Sigur că te ajutăm. Grey făcu semn pentru încă un 
rând de bere. Doar am călărit până aici de îndată ce am 
primit mesajul tău, nu? 

— Am trimis mesajul acela acum patru zile, înainte să 
aflu motivele reale ale lui Royston. Şi înainte de a se fi 
îndrăgostit de Josie. Dar acum sentimentele lui nu mai 
contau. Ştia ce trebuia să facă şi avea nevoie de ajutorul lui 
Grey şi al lui Edward ca să îşi ducă planurile la bun sfârşit. 
Umerii i se încovoiară şi oftă. Dar mă bucur al naibii de tare 
că sunteţi aici. 

— Eşti sigur că vinde francezilor identitatea agenţilor 
secreti? Expresia lui Edward se înmuie de îngrijorare. Nu e 


chiar o nimica toată să acuzi de trădare un nobil. 

— Am recunoscut numele. Scoase carneţelul din 
buzunarul interior al jachetei şi îl împinse de-a lungul mesei 
către Grey, fixându-l cu privirea pe cumnatul său. Inclusiv 
pe al meu. 

Fără un cuvânt, fostul ofiţer al armatei, devenit agent 
al Ministerului de Război, luă carnetul şi îi răsfoi paginile cu 
degetul mare. Thomas îl observă cu atenţie pentru a prinde 
orice urmă de reacţie, dar Grey era unul dintre cei mai buni 
maeştri în spionaj pe care Ministerul de Război îl dăduse 
vreodată şi pe chipul său nu apăru nici măcar o tresărire de 
recunoaştere a vreunuia dintre numele înşiruite, deşi 
Thomas era sigur că le ştia pe toate. 

— Nu am idee cum a obţinut Royston lista, îi spuse 
Thomas încet. Dar cineva din Ministerul de Război îi dă 
informaţiile. 

Închizându-l încet, Grey îi înapoie carnetul pentru ca 
Thomas să îl poată pune din nou în birou înainte ca Royston 
să îşi dea seama că dispăruse. Asta e de ajuns pentru a-l 
spânzura atât pe conte, cât şi pe cel care îi dă numele. ŞI 
fata? 

— Aş prefera să nu fie spânzurată, spuse liniştit 
Thomas, evitând privirea insistentă a prietenilor săi în timp 
ce strecură carnetul la loc în buzunar. M-am cam ataşat de 
gâtul ei. Şi de alte părţi ale ei. Părţi pe care mai mult ca 
sigur nu avea să le mai vadă vreodată. 

— A plănuit şi a condus jafurile, afirmă Edward cu 
tonul acela al lui înşelător de cald şi aristocratic, acelaşi 
care ascundea toate ororile la care fusese martor în focul 
luptelor înainte de a fi devenit moştenitor. Oricine l-ar fi 
privit acum pe duce şi ar fi crezut că nu era decât un alt 
filfizon cu sânge albastru l-ar fi subestimat foarte mult. Cine 
mai ştie de implicarea ei? 

— O mână de oameni care o ajută, foşti orfani cu toţii. 
Niciunul dintre ei nu o va trăda. 

— Ce te face să fii atât de sigur? întrebă Grey 
suspicios. 

— Jefuieşte trăsuri de doi ani, iar Royston a oferit o 


recompensă încă de la prima tâlhărie. Dacă ar fi vrut bani 
pătaţi de sânge, ar fi dat-o în vileag până acum. Bărbaţii 
aceia sunt loiali. 

— Şi fermierul? 

— Cooper a refuzat să răspundă întrebărilor. Singura 
dovadă pe care o are polițistul este calul. 

— O dovadă cam subţire ca să fie judecată pentru 
tâlhării, mormăi Edward. 

Thomas scutură din cap. 

— Royston pune presiune pe poliţist. Vrea să termine 
cu asta. Imediat. 

Grey şi Royston făcură schimb de priviri, dar Thomas 
înţelese mesajul tăcut. Cooper putea să jure că mai 
degrabă ar fi mers la spânzurătoare decât să o abandoneze 
pe Josie, dar cei trei bărbaţi aşezaţi în jurul mesei ştiau mai 
bine. Ca spioni şi ofiţeri ai armatei, fiind ei înşişi antrenați în 
tehnicile de interogare pentru a obţine orice răspuns de 
care aveau nevoie, ştiau că, în cele din urmă, Cooper ar fi 
cedat, mai ales dacă Royston i-ar fi ameninţat soţia şi 
copiii. 

— Ei bine, atunci, spuse Grey solemn, dar cu 
îngrijorare frăţească, bănuiesc că Edward şi cu mine trebuie 
să ne punem pe treabă ca să îţi salvăm fundul. 

Ascunzându-şi sumbra uşurare, Thomas întinse mâna 
după bere. Cu ajutorul lui Grey şi al lui Edward putea pune 
capăt acestei încurcături. Il puteau opri pe Royston înainte 
ca alţi agenţi să moară sau să fie daţi dispăruţi. Nu aveau 
să mai fie copii nedoriți abandonaţi la orfelinat, în schimbul 
unor favoruri politice şi nimeni nu avea să afle vreodată că 
Josie fusese în spatele jafurilor. Recomandarea lui către 
Ministerul de Război era asigurată de dovada acelui carnet, 
iar Bathurst nu avea de ales decât să îl repună în funcţie. 
Desigur, avea să o piardă pe Josie. Dar pe de altă parte, 
oricum nu ar fi putut niciodată să fie a lui. Avusese dreptate 
în legătură cu asta încă de la început. În schimb, avea să 
obţină tot ceea ce încercase, cu disperare, să recapete tot 
anul care trecuse şi avea să aibă din nou un ţel. 

Atunci de ce se simţea mort în interior, mai fără viaţă 


şi distrus decât fusese de când glontul îi străpunsese 
coastele? 

— Am o întrebare, interveni încet Edward, privind cum 
Thomas îşi ridică stacana la buze. Fata ştie că eşti 
îndrăgostit de ea? 

Thomas se înecă. Tuşind asupra berii, îi aruncă o 
privire tăioasă fostului său colonel. 

— Ceea ce simt eu nu e important. Expresiile celor doi 
camarazi nu se schimbară deloc, dar ştia că sesizaseră 
amândoi că nu negase acuzaţia. Ne asigurăm că este în 
siguranţă şi îl oprim pe Royston. Apoi ne întoarcem cu toţii 
la Londra, iar eu, la Ministerul de Război. Sfârşitul poveștii. 

Cei doi făcură schimb de priviri, apoi Grey aprobă 
dând încet din cap. 

— Bine, dacă asta este ceea ce doreşti. Aruncă o 
monedă către hangiţă, care mai aşeză încă trei stacane de 
bere şi zâmbi cochet celor trei bărbaţi înainte de a 
debarasa, fără ca măcar unul să o privească încă o dată. 

— Când începem? 

— In noaptea asta. 


Thomas o privea insistent. 

Din nou. 

Josie ştia fără să trebuiască să arunce o privire în 
capătul opus al mesei lungi unde fusese aşezat la cină, 
prins între doamna Peterson şi Miranda Hodgkins, că ochii 
lui alunecaseră din nou către ea, aşa cum o făcuseră de-a 
lungul întregii seri, la petrecerea de rămas-bun. Îi simţea 
privirea aţintită asupra ei ca şi cum şi-ar fi trecut degetelor 
de-a lungul braţelor ei goale şi, chiar de atât de departe, o 
făcea să tremure. 

Bărbat afurisit! 

Înghiţind cu greu, îşi păstră ferm privirea fixată 
asupra amiralului Wesson care îi stătea alături, ofiţerul de 
marină cu mustăţi argintii încheind o poveste oarecare 
despre cum înfruntase piraţii în Indiile de Vest. Refuză să se 


uite la Thomas. Pur şi simplu refuza! Nu avea de gând să îi 
ofere nicio satisfacţie şi avea să îi arate că nu făcea nimic 
altceva decât să îl ignore, ca şi cum nu i-ar fi păsat deloc de 
existenţa lui. Şi nu îi păsa. Şi, de îndată ce avea să fie în 
stare să nu se mai gândească la el, plănuia să i-o spună. 

— Tocmai atunci au tras asupra noastră tunurile, îi 
spuse amiralul Wesson, iar ea forţă un zâmbet ca şi când ar 
fi fost atentă la el, şi nu la bărbatul acela enervant din 
capătul celălalt al încăperii. 

Din momentul în care Thomas venise ţanţoş la cina de 
rămas-bun - cu întârziere, desigur, motiv pentru care 
ajunsese să şadă în capătul opus al mesei, spre marea ei 
uşurare şi absoluta încântare a Mirandei Hodgkins - se 
holbase ca şi cum ar fi încercat să îi prindă privirea. Nu ştia 
dacă în semn de tăcută părere de rău sau de condamnare, 
dar oricum nu conta. O terminase cu el. Era adevărat, o 
făcuse să se simtă vie şi specială în feluri în care niciun alt 
bărbat nu o făcuse şi, până să îl întâlnească, nu ştiuse ce 
plăceri fizice puteau împărtăşi bărbaţii şi femeile. Ori ce 
suişuri şi coborâşuri putea aduce afecțiunea faţă de cineva. 

Thomas Matteson, marchiz de Chesney, o făcuse să 
simtă toate acestea şi multe altele. 

Dar Thomas Matteson, agentul secret de la Ministerul 
de Război, o făcuse să comită cea mai mare greşeală din 
viaţa ei, având încredere că el avea să facă alegerea 
corectă din punct de vedere moral. 

Din capul mesei, Royston râdea cu uşurinţă, relaxat şi 
încrezător acum, când era sigur că îl capturase pe tâlhar, 
iar ea îşi forţă ochii să stea lipiţi de amiralul Wesson, chiar 
dacă pieptul i se strângea atât de dureros, din cauza 
mâniei, încât abia putea respira. 

Ah, făcuse o greşeală teribilă! 

Amiralul Wesson se încruntă şi îşi puse mâna pe 
braţul ei. 

— Draga mea, eşti bine? Ai pălit dintr-odată. Se 
aplecă spre ea şi îi zâmbi încurajator. Mă tem că te-am 
necăjit cu povestea mea, dar nu te teme. Le-am venit de 
hac cum se cuvine piraţilor acelora şi nici măcar un marinar 


de-al Maiestăţii Sale nu a pierit! 

Îi scăpă un oftat adânc, enervată pe ea însăşi că îl 
lăsase pe Thomas să o tulbure într-atât, încât până şi 
bătrânul ofiţer naval îi observase supărarea. 

— Slavă Domnului! 

— Da, mormăi Sebastian, care se afla alături de ea, 
prins şi el de povestea amiralului, din cauza alăturării, 
deoarece Elizabeth Carlisle avusese grijă să o aşeze pe 
Miranda Hodgkins şi pe celelalte tinere domnişoare bune de 
măritat cât mai departe posibil de fiul ei. Slavă Cerului că s- 
a încheiat povestea asta! Întinse mâna după paharul de vin. 
Cu bine, vreau să spun. 

Încruntându-se la lipsa de maniere a fratelui său, Josie 
se întoarse către el... 

Şi prinse direct privirea lui Thomas. Respirația i se 
opri în gât la vederea focului din ochii aceia albaştri. 
Doamne, Dumnezeule! De ce era atât de neajutorată când 
venea vorba despre el, acel bărbat exasperant, imposibil, 
de-a dreptul fatal? 

Îi permise să o privească în ochi doar pentru o clipă, 
timp de câteva bătăi de inimă care-i bubuiră în urechi ca un 
cor de tobe şi înecară restul lumii, apoi îşi smulse privirea. 
Nimeni din cei care i-ar fi urmărit nu ar fi suspectat mai 
mult decât o întâlnire accidentală a privirilor celor doi. Dar 
în momentul acela, Josie îşi aminti fiecare cuvânt tandru pe 
care el i-l spusese, fiecare râset pe care îl împărtăşiseră, 
senzaţia focului care se împrăştia sub pielea ei când se 
sfărâmase în mii de bucăţi în braţele lui... aşa cum simţi şi 
durerosul atac al pustiului care avea să devină viitorul ei 
fără el, al golului pe care avea să îl poarte veşnic în inima 
ei. 

Clipind puternic ca să scape de usturimea lacrimilor 
nevărsate, se întoarse pe scaun, cu spatele spre el şi afişă 
un zâmbet din cale-afară de strălucitor, pentru amiral. 

A doua zi Thomas avea să plece. Avea să se întoarcă 
în Londra şi la viaţa pe care şi-o dorise la Ministerul de 
Război, prosperând în exclusivitatea şi entuziasmul lumii 
bune. În câteva săptămâni, poate câteva luni, dacă îi făcuse 


o impresie mai bună decât credea în realitate, nu avea să 
se mai gândească la ea decât ca la o femeie cu care fusese 
intim la o petrecere. Până la anul, cu siguranţă, nu avea să 
îşi mai amintească nici măcar asta. 

Doamna Royston se ridică de pe scaun ca să dea 
semnalul de încheiere a cinei, iar Josie oftă tremurat. 
Bărbaţii aveau să rămână în urmă, în sufragerie, pentru cel 
puţin o oră, înainte de a se alătura din nou femeilor, iar în 
timpul acela, când Thomas avea să fie închis cu Royston şi 
cu amicii lui, ea avea să pretindă că o durea capul şi să o 
roage pe mama ei să o ducă acasă şi astfel nu urma să Îl 
mai vadă niciodată. Pentru că ştia că mai putea îndura 
asta. 

Toată lumea se ridică în picioare, încăperea fiind 
cuprinsă brusc de forfotă cu doamnele mişcându-se şi 
cerându-şi scuze ca să poată ieşi, iar bărbaţii mutându-se 
mai aproape de Royston care se afla în capul mesei, ca să 
facă mai uşoară trecerea doamnelor. Conversaţii scurte se 
înfiripară în timp ce partenerii de cină îşi spuneau ultimele 
glumiţe politicoase, iar prietenii care fuseseră aşezaţi la 
distanţă se opriră să schimbe câteva remarci. In agitația 
asta, Josie îşi păstră privirea în pământ şi îşi croi drum spre 
uşă. 

O mână îi cuprinse cotul. 

— Trebuie să-ţi vorbesc. Vocea adâncă, familiară, de 
lângă umărul ei, răsuci fierbinţeală de-a lungul spinării ei. 

Se încordă, iar spatele i se îndreptă. 

— Nu mai avem ce discuta. Smucindu-se, îşi eliberă 
braţul. Noapte bună, Lord Chesney. 

Apoi se îndepărtă, cu capul sus şi cu privirea aţintită 
hotărât înainte, în ciuda genunchilor tremurânzi. Se forţă cu 
fiecare dram de hotărâre pe care o avea să nu îi dea 
satisfacția de a arunca o privire înapoi. 

Continuând să meargă, se îndreptă spre salon, îl 
traversă şi ieşi pe uşile duble în hol, apoi printr-unul dintre 
saloanele de dimineaţă, unde deschise uşile franceze care 
dădeau pe terasă şi ieşi direct în beznă. Cu siguranţă, ar fi 
continuat să meargă chiar şi atunci, dacă nu ar fi fost 


balustrada de piatră care înconjura terasa, ceea ce o 
împiedică să iasă în grădină şi să se piardă de tot la 
adăpostul nopţii. 

Chiar şi aşa se aplecă peste balustradă, sprijinindu-se 
pe palme şi privind grădinile întunecate. Tremura, cotul 
arzându-i încă de la atingerea lui, şi trase adânc aer în piept 
ca să îşi umple plămânii de aerul rece al nopţii şi să se 
calmeze. „Respiră...” A doua zi Thomas avea să plece, treaz 
de la primele raze de lumină şi călărind grăbit spre Londra 
de îndată ce aburii dimineţii aveau să se ridice, ca şi cum 
nu ar fi fost niciodată în Islingham şi nu ar fi păşit deloc în 
viaţa ei. „Doar respiră...” 

Şi, în timp ce el avea să călărească spre Londra, viaţa 
pe care ea ajunsese să o cunoască avea să se sfârşească şi 
să fie închisă, predându-se în schimbul lui John Cooper. 
Închisoarea fusese întotdeauna o posibilitate. De prima 
dată când galopase după o trăsură ştiuse asta şi totuşi, 
chiar şi în momentele acelea, era gata să îşi dea viaţa 
pentru orfani. Dar asta era înainte de a-l întâlni pe Thomas, 
înainte de a începe să aibă aşteptări în ceea ce privea 
viitorul. Însă acum, când viaţa ei nu avea să îl mai includă, 
mai conta ce urma să se întâmple cu ea? 

Râse sugrumat. Oare avea să o creadă polițistul? 

Îşi acoperise urmele atât de bine în ultimii doi ani, 
încât se temea că mâine avea să fie exact cum o avertizase 
Thomas: că nimeni nu urma să creadă că era posibil ca ea 
să fie tâlharul. Fiica unui baron, pentru numele lui 
Dumnezeu! Şi, până la urmă, ce dovadă avea că ea era 
tâlharul? Niciuna. Până şi calul ei îl implicase pe John 
Cooper, nu pe ea. În mod ironic, singura persoană care 
putea să o învinovăţească fără urmă de tăgadă pentru 
infracțiunile comise era Thomas, iar când ea avea să se 
predea mâine, el urma să fie la kilometri depărtare. 

Îşi apăsă fruntea cu mâna. Doamne, era jalnică. Nu 
era în stare nici măcar să se lase arestată cum trebuie. 

Thomas. 

Simţi un gâdilat în ceafă când el păşi în spatele ei ca o 
panteră, în umbrele întunecate, cu graţie şi în tăcere. Şi 


atât de periculos. Fără vreun sunet sau atingere, îi făcu 
inima să o ia la goană, iar sângele să-i alerge fierbinte prin 
trup. El întinse braţele pe lângă ea şi le puse pe balustradă, 
prinzând-o în braţele lui şi apropiindu-se destul încât 
căldura trupului lui îi pătrunse prin haine şi îi trimise fiori 
de-a lungul şirei spinării. În tăcere, se rugă ca el să nu 
observe felul în care încă o afecta. Şi cum, probabil, avea 
să o facă întotdeauna. 

— Te-ai îmbrăcat cu rochia asta pentru mine? Vocea 
lui toarse încet peste umărul ei, gura lui aproape de 
urechea ei. 

— Bineînţeles că nu. O minciună. Alesese rochia verde 
smarald gândindu-se anume la el. Cu decolteul adânc şi 
corsajul strâns care îi scotea în evidenţă sânii, era cea mai 
spectaculoasă rochie pe care o avea, iar croiala fără mâneci 
şi bretelele înguste era în acelaşi timp cea care lăsa la 
vedere cel mai mult din trup. Fusese o copilărie că o 
îmbrăcase, o încercare capricioasă de a-i aminti cât de mult 
îi plăcuse trupul ei şi de a-i arăta ce pierduse atunci când 
alesese registrul lui Royston, în locul ei. 

Dar se părea că el observase, şi i se făcu pielea de 
găină la gândul că el încă îi mai acorda atenţie. 

— Păcat! Respirația lui îi atinse uşor obrazul şi îi ridică 
firişoarele de păr de pe faţă. Pentru că arăţi minunat. 

Îşi închise ochii. i 

— Opreşte-te, porunci ea, slab. Işi ținu respiraţia, pe 
de o parte, temându-se că el avea să ignore pedeapsa pe 
care ea voia să i-o dea, iar pe de alta, că nu. 

— Atunci îmi cer scuze. 

Dar nu era nicio urmă de părere de rău în tonul 
răguşit din vocea lui. Ea bănuia mai degrabă că el ştia 
exact cât de tare o tortura comentariul lui, naiba să-l ia! 

— Amiralul Wesson trebuie să fie un partener de cină 
fascinant. 

— Amiralul este un gentleman adevărat. Insulta 
indirectă era usturătoare, dar el o merita. 

— Nu ţi-ai luat ochii de la el toată seara. 

Îşi trase sufletul. Era cumva gelozie? Cu siguranţă că 


nu. 

— A spus poveşti interesante despre aventurile sale în 
Caraibe, luptând împotriva piraţilor. 

— Toate doar minciuni. Wesson a fost încartiruit la 
Greenwich aproape toată cariera lui. Nu a părăsit niciodată 
apele europene. 

— Cum de... Tăcu brusc, înțelegând, plină de 
frustrare, cum de ştia el. 

— Poveştile mele, pe de altă parte, sunt adevărate. Se 
apropie de ea şi mai mult, atât de mult, încât pieptul lui 
puternic se frecă chinuitor de spatele ei. Chiar mi-am riscat 
viaţa şi braţele pentru Anglia. 

— Fii fără grijă! Promit să nu spun nimănui un cuvânt 
despre tine. Pufnind dispreţuitor, îşi schimbă poziţia şi se 
apropie mai mult de balustradă, dar el o urmă imediat, doar 
ca să o prindă şi mai ferm. De fapt, plănuiesc să nu mă mai 
gândesc niciodată la tine. 

— Păcat, repetă el şoptind fierbinte. Pentru că eu cu 
siguranţă plănuiesc să mă gândesc la tine. 

Cu un strigăt de enervare se răsuci şi se întoarse cu 
faţa la el. Probabil că, pentru o clipă, el crezuse că ea 
cedase dorințelor ei, pentru că-i văzu buzele curbându-se 
într-un zâmbet satisfăcut, ceea ce o irită şi mai tare. 

— Opreşte-te! Îşi puse mâinile pe pieptul lui şi îl 
împinse cu putere. 

El se dădu înapoi, distanţându-se. Zâmbetul i se 
şterse, dar ochii îi erau aprinşi ca întotdeauna. 

La fel ca durerea care o traversa. 

— Am venit aici ca să fiu singură, aşa că te rog să 
pleci. 

Dar el nu făcu decât să îşi încrucişeze braţele pe piept 
şi rămase ferm pe poziţie. 

— Trebuie să discutăm. 

— Nu a rămas nimic de discutat între noi. 

— A rămas un munte întreg între noi, mormăi el, 
riscând să fie din nou împins atunci când se apropie de ea. 
Dar nu de asta trebuia să te văd. 

Inexplicabil, pieptul i se prăbuşi în gol dureros 


auzindu-i cuvintele. Nu avea nevoie de ea; avea nevoie de 
ceva de /a ea. 

— Ce vrei? întrebă ea furioasă, cu pieptul arzându-i 
din cauza noii respingeri. 

Cuvintele îi scăpară înainte de a-şi da seama ce 
întreba. Fată proastă, proastă! Ochii lui  scăpărară 
înflăcăraţi şi ea crezu, pentru un moment, că avea poate să 
răspundă „Te vreau pe tine”, iar dacă ar fi făcut-o, ah, 
Doamne! Şi-ar fi putut pierde cu uşurinţă hotărârea subţire 
ca firul de aţă de care se agăța şi s-ar fi aruncat în braţele 
lui. 

Dar, din fericire, el nu căzu în plasă şi spuse, în 
schimb: 

— Nu te poţi preda pentru tâlhării. 

— Pot, o voi face. 

— Nu te va crede nimeni. M-am asigurat de asta. 

— Cum? Îşi încleştă pumnii, îndoiala familiară 
trezindu-se din nou în fiinţa ei. Fusese vulnerabilă o dată, 
când avusese încredere în el, iar el nu făcuse altceva decât 
să o rănească. Foarte profund. Nu avea să se lase rănită din 
nou. Ce-ai făcut? 

— Eu? Nimic. 

Ah, cum îi făcea capul să i se învârtească! 

— Tocmai ai spus... Gemu de frustrare. Ah, nu 
contează! Tu doar pleacă mâine înapoi acolo de unde îţi 
este locul, la Londra, iar eu îl voi convinge pe poliţist că 
mereu a fost vorba despre mine. 

— Cu ce dovezi? 

— Căsuţa de vânătoare. Sunt o mulţime de dovezi 
acolo. 

— Nu mai sunt. 

Se holbă la el în timp ce suferinţa i se înnodă în 
stomac. Distrusese deci tot ceea ce o incrimina, nelăsând 
nicio urmă a jafurilor. Ori a pasiunii pe care o împărtăşiseră. 
Inima i se prăbuşi. Era ca şi cum se ştergea în mod 
sistematic din viaţa ei, iar conştientizarea acestui lucru o 
răni atât de tare, încât se sufocă. Trebui să înghită cu 
greutate în sec, ca să îndepărteze nodul care i se pusese în 


gât înainte de a vorbi: 

— Am gaşca mea, îţi aminteşti? Tu vei fi plecat, dar ei 
vor jura că am fost implicată. John Cooper va... 

— Ascultă-mă. Mai făcu un pas, apropiindu-se, mâinile 
lui reîntorcându-se pe balustradă, de o parte şi de alta a ei. 
Îşi aduse ochii la nivelul ochilor ei. Mâine, pe vremea asta, 
problema cu tâlharul va fi rezolvată. 

Dar nimic nu avea să fie rezolvat în ceea ce îi privea 
pe ei. Avea să fie departe până atunci, îndreptându-se spre 
viaţa lui din Londra, iar ea avea să fie aici, încercând să 
supravieţuiască fără el. Inspiră adânc şi se resemnă cu 
gândul la acel viitor singuratic. 

— Cum? 

— ÎI voi elibera pe John Cooper. 

Ochii i se măriră, mânia lăsând locul uimirii. 

— Voi merge la închisoare să îl eliberez. Se poate 
ascunde în căsuţă, până când vom găsi o modalitate de a 
dovedi că nu el este tâlharul. 

— Vreau să te ajut. Se întinse după braţul lui, iar 
atunci când mâna îi cuprinse muşchii tari de sub mâneca 
jachetei lui, o căldură i se strecură prin degete. Inima sări 
peste o bătaie. Avea să îl mai poată atinge vreodată? 
Ignorând junghiul proaspăt din piept, insistă: Ce aş putea 
face? Cunosc satul. Pot să... 

— Ce poţi tu să faci este să mergi acasă şi să rămâi 
acolo până dimineaţă. Vei avea un alibi puternic cum că nu 
ai fost prin preajma închisorii, când Cooper va fi eliberat. Se 
opri şi ochii i se îmblânziră. Şi nu va trebui să îmi fac griji că 
vei fi rănită. 

— Vreau să... 

— La naiba, Jo! Fă şi tu măcar o dată ce îţi spun. O 
apucă de umeri, dar, în loc să o scuture, îi cuprinse braţele 
cu degetele şi o trase mai aproape de el. Am nevoie ca la 
ora 11 fix să te apuce durerea de cap şi să îl rogi pe Robert 
să te ducă acasă. Va fi mai mult decât încântat să plece cu 
tine până atunci. 

— De ce? 

— Pentru că în timpul cinei i-am tot spus Mirandei 


Hodgkins cât de mult o place. 

— Nu te cred! Căscă gura la el, neştiind dacă să fie 
furioasă ori să râdă. Dar felul în care ochii lui albaştri o 
sfredeleau aţâţător în întuneric... ei bine, nu era nimic 
amuzant în asta. 

— Imediat după ce vei pleca, mă voi scuza şi mă voi 
furişa afară, apoi voi merge călare în sat. lar până atunci, tu 
vei fi nevinovată în pat. Mâinile îi lunecară încet pe braţe şi 
îi încercui talia, trăgând-o lângă el, mişcarea aceea subtilă 
fiind orice numai inocentă nu. 

Pentru un moment se crispă împotriva dulcii torturi a 
îmbrăţişării lui, neavând încredere în el şi, cu siguranţă, 
neavând încredere în propria slăbiciune pentru el. Ar fi 
trebuit să fie furioasă pentru că distrusese dovada 
împotriva lui Royston, pentru că îi trădase atât pe ea, cât şi 
pe orfani. Dar în momentul acela, înconjurată de cercul 
protector al braţelor lui, nu se putea gândi decât că aceea 
avea să fie ultima dată când vor fi singuri, doar ei, ultima 
dată când se afla în braţele lui... Cu un strigăt uşor, îl 
îmbrăţişă şi îşi odihni capul pe pieptul lui. inchizând ochii pe 
ritmul bătăi inimii de sub obrazul ei, tremură la atingerea 
minunată a trupurilor, a căldurii şi puterii lui familiare. 
Lacrimi fierbinţi i se adunară pe gene. 

— Până mâine-dimineaţă, o asigură el, cu buzele pe 
tâmpla ei, John Cooper va fi liber, iar tu vei fi în siguranţă. 

— lar tu vei fi plecat spre Londra, suspină ea, 
cuvintele dureroase abia auzindu-se pe buzele ei, în timp ce 
deznădejdea o înjunghia în abdomen. 

Lui îi căzură umerii. 

— Nu e uşor, admise el, mângâindu-i tandru obrazul 
cu încheieturile degetelor. Mă ucide faptul că trebuie să te 
las în urmă. 

Josephine îşi înălţă capul şi se uită la el, chipul lui 
frumos, înceţoşat din cauza lacrimilor care îi umpluseră 
ochii. 

— Atunci de ce o faci? 

— Josephine. li rosti numele cu o voce răguşită şi 
aspră. Ceea ce întrebi... Inspiră tremurat, apoi scutură din 


cap. Nu există viitor alături de mine. 

Aprobă din cap, ştiind, neputând să vorbească de 
teamă să nu se frângă. Nimic nu se schimbase între ei. 
Găsise o modalitate de a-l salva pe domnul Cooper, dar nu 
şi inima ei. Nimic nu o putea salva. 

— Ora 11 fix, repetă el ferm. Tu vei merge acasă, iar 
eu mă voi îngriji de toate. Ai încredere în mine. Cu un ultim 
sărut sfâşietor, o eliberă împotriva dorinţei lui şi se dădu 
înapoi. Acum intră înainte de a ţi se observa dispariţia. Voi 
veni şi eu peste câteva minute. 

Neavând încredere că poate vorbi, se îndepărtă de el 
ca să se întoarcă în salon. Dar îşi îngădui să se oprească 
pentru o clipă, ca să-i arunce o ultimă privire înlăcrimată 
înainte de a intra şi de a închide uşa. 

Thomas o privi îndepărtându-se apoi se sprijini de 
balustrada de piatră şi închise ochii, având nevoie de un 
minut ca să se adune. Chiar şi acum, sub presiunea 
evenimentelor care aveau să se desfăşoare în acea noapte 
şi a consecinţelor prin care trebuia să treacă a doua zi, 
ştiind ce rol trebuia să joace fiecare, tânjea să petreacă mai 
mult timp singur cu ea. Dar asta nu avea să se întâmple. 

îmbrăcat în negru din cap până în picioare şi 
contopindu-se cu noaptea, Nathaniel Grey ieşi din umbrele 
întunecate ale grădinii şi se apropie în tăcere de el. 
Sprijinindu-se de balustradă, lângă Thomas, îşi încrucişă 
mâinile pe piept. 

— Atunci rămâne stabilit? întrebă încet Grey. 

Thomas aprobă din cap. 

— Va fi la închisoare la miezul nopţii. 

— Cum poţi fi sigur de asta? 

— Pentru că nu face niciodată ce îi spun. „Afurisită 
femeie!” Nu putea nici măcar să îl lase să o şteargă înapoi 
la Londra, ca un laş. Se strâmbă. Bănuiesc că ai auzit tot. 

— Nu tot, dar destul. Adăugă gânditor: Ştii că te 
iubeşte. 

Thomas dădu încet din cap. 

— Ştiu. 

— Ceea ce artrebui să te îngrijoreze. 


— Mă îngrijorează. 

— Şi o iubeşti. 

Expiră lung. 

— Ceea ce mă îngrozeşte din cale-afară. 

Ridicându-se în picioare, începu să se plimbe de colo- 
colo, blestemându-se la fiecare pas. 

Ochii lui Grey îl urmăriră în tăcere dintr-o parte în alta 
a terasei. Deşi Thomas nu ştia ce credea cumnatul său 
despre discuţia pe care o avuse cu Josie, privirea acestuia 
se îmblânzi urmărindu-l pe Thomas plimbându-se încoace 
şi-ncolo. Cei doi fuseseră cei mai buni prieteni când se aflau 
în Spania, fraţi de sânge şi camarazi de război; apoi Grey se 
însurase cu Emily şi deveniseră cu adevărat fraţi. Totodată 
Grey era singura persoană care înţelegea alegerea pe care 
era obligat să o facă: viaţa de agent secret ori femeia pe 
care o iubea. Grey o alesese pe Emily. Dacă ar fi făcut la 
fel, dacă ar fi ales-o pe Josie, i-ar fi şi lui de ajuns căsătoria 
şi familia? 

Însă dacă nu avea să fie, dacă ar renunţa la orice 
speranţă de a se reîntoarce la Ministerul de Război, iar 
neliniştea şi anxietatea aveau să continue... ei bine, atunci 
ar fi fost prea târziu şi ar fi distrus deja două vieţi. 

Mâna îi tremură de nervi la această alegere 
imposibilă, atunci când îşi trecu degetele prin păr. 
Petrecuse mulţi ani hăituind inamicul şi, în ciuda câtorva 
momente de cumpănă, nu se simţise niciodată atât de 
nesigur ca acum. Din cauza unei femei subţirele, frumuşele, 
cu ochi verzi, care îl excita şi în acelaşi timp îl liniştea într- 
un fel în care nu o făcuse nicio alta. Şi probabil că nu avea 
să existe o alta care să o facă. 

— Când ai întâlnit-o pe Emily, aruncă Thomas, 
stingherit de faptul că îşi băga nasul în viaţa privată a 
cumnatului său şi a surorii sale, dar simțind că avea nevoie 
disperată să înţeleagă, cum ai ştiut că era specială? 

— A tras cu puşca în mine. 

Se opri în faţa lui Grey, cu mâinile în şolduri. 

— Nu mă ajuţi. 

— Nu mă aflu aici decât pentru evadarea din 


închisoare, ridică Grey din umeri. În chestiunea cu inima 
rănită eşti pe cont propriu. 

— Mulţumesc. Thomas se strâmbă şi începu din nou 
să se plimbe în sus şi-n jos. 

Grey îl urmări câteva momente, apoi îşi cobori ochii şi, 
privindu-şi ţintă mâinile, admise încet: 

— Căsătoria cu Emily a fost cel mai bun lucru care mi 
s-a întâmplat în viaţa mea şi nu trece nicio zi în care să nu Îi 
mulţumesc lui Dumnezeu pentru ea. Numai Cerul ştie cum 
ar fi fost viaţa mea fără ea. Se opri, apoi adăugă solemn: O 
iubeşti pe femeia asta, Thomas. O văd în fiecare bucăţică 
din tine şi e clar ca lumina zilei că şi ea te iubeşte. Ceea ce 
ar trebui să te întrebi nu este ce o face să fie femeia alături 
de care ar trebui să îţi petreci restul vieţii... cred că deja în 
inima ta ştii asta. Ce ar trebui să te întrebi este cum va fi 
viaţa ta fără ea. 

Thomas îi aruncă o căutătură urâtă. Toată discuţia 
asta despre Josie agita şi îi făcea inima să bubuie... La 
naiba! Nu avea nevoie ca Grey să îi amintească la ce 
renunţa lăsând-o să plece. Pentru prima dată de un an 
încoace nu se temea de beznă sau de ce pândea acolo. 
Datorită ei. Îi adusese pacea şi liniştea aşa cum nimeni 
altcineva nu fusese în stare să o facă şi, în plus... îi adusese 
speranţă şi fericire. Şi totuşi... 

— Asta este şansa mea de a mă reîntoarce, în sfârşit, 
la Ministerul de Război. Aş fi al naibii de prost dacă aş 
renunţa. 

Grey clătină din cap cu regret. 

— Ai fi al naibii de prost dacă ai renunţa la ea. 

Thomas se întoarse spre el. 

— Crezi că am plănuit asta? Să mă îndrăgostesc de o 
femeie în cel mai nepotrivit moment posibil? Trase cu sete 
aer în piept, apoi expiră încet, din adâncul plămânilor, într-o 
încercare zadarnică de a se linişti. Singurul lucru care m-a 
ţinut în viaţă în acest ultim an, care mi-a dat un motiv să 
mă vindec şi, de asemenea, de a mă da jos din pat în 
fiecare dimineaţă a fost dorinţa de a redeveni agent secret. 
lar acum, să nu îmi mai doresc asta, pur şi simplu, să 


renunţ la tot ceea ce dădea sens vieţii mele... Se opri, 
cuvintele agăţându-i-se de gâtlej. Dacă renunţ la asta, ce 
tel îmi mai rămâne? 

Expresia lui Grey se înmuie, afecțiunea faţă de 
Thomas fiind evidentă pe chipul său. . 

— O vei avea pe ea, spuse el încet. Indepărtându-se 
de balustradă, îşi puse frățeşte o mână pe umărul lui 
Thomas. Şi, crede-mă, va fi mai mult decât de ajuns. intinse 
mâna. E timpul. 

Thomas băgă mâna sub jachetă şi puse în mâna lui 
teancul de foi. Apoi Grey îl bătu liniştitor pe spate şi se 
furişă în grădina întunecată. Thomas îl privi îndepărtându- 
se până când se contopi cu umbrele negre şi dispăru 
complet ca şi când nu fusese acolo niciodată. 

Din sufragerie izbucni slab un râset de bărbat care 
deranjă bezna tăcută. Frecând nodul tensionat care i se 
formase la ceafă, se opri să asculte şi un sentiment pe care 
nu îl putu numi îi lunecă dureros pe şira spinării. 

Cum o fi fost oare să fii atât de lipsit de griji şi de 
sigur încât să poţi râde şi bea într-o încăpere plină de 
străini? Nu cunoscuse niciodată o astfel de uşurinţă şi se 
îndoia că avea să o facă vreodată. Cu siguranţă nu, dacă s- 
ar fi întors la Ministerul de Război. Şi totuşi, posibilitatea de 
a se îmbăta într-o mulţime de oameni şi de a găsi 
povestioare amuzante şi indecente era un lucru mărunt pe 
care îl avea de pierdut în comparaţie cu ceea ce câştiga 
servindu-şi patria. Dar avea să îi ajungă munca? Peste 10 
ani sau peste 20, când nu urma să mai fie agent şi în 
schimb să moştenească un ducat, aveau să-i fie de ajuns 
amintirile ca să îl ajute să continue, când nu mai poseda 
nimic real care să umple golul din viaţa sa? 

închizând ochii pentru o clipă grea, scutură din cap. 
Doamne, Dumnezeule - 20 de ani... pe cine încerca să 
păcălească? Munca nu avea să fie de ajuns ca să învingă 
spaima care ştia că urma să vină nechemată seara 
următoare şi în fiecare noapte singuratică de după aceea, 
dacă nu avea să fie cu Josie. 

Inspiră adânc, ştiind ce trebuia să facă şi se întoarse 


către casă pentru a se alătura din nou petrecerii. Într-o oră, 
ceasul avea să bată ora 11 noaptea. 
lar restul vieţii sale urma să înceapă. 


Capitolul 12 


Acele  ceasornicului de pe polita de deasupra 
şemineului arătară miezul nopţii. 

Stând în picioare într-un grup de bărbaţi, de cealaltă 
parte a încăperii, ascultând absent discuţia lor aprinsă 
despre cei mai buni câini de vânătoare fără să îi pese nici 
cât negru sub unghie, Thomas se prefăcu a ignora 
clinchetul minusculilor clopoței ai ceasului şi îşi ridică la 
buze ceaşca de cafea. 

Cercetă încăperea de jur-împrejur şi observă oaspeţii 
rămaşi. Aproape toţi erau încă acolo, bucurându-se de 
ultima noapte a petrecerii şi apreciind sincer atât de 
ospitalitatea lui Royston, cât şi compania celorlalţi, chiar şi 
bătrâna Lady Denton, care îl încolţise pe Lord Tinsdale cu o 
tiradă despre tragica dispariţie a pălăriilor elegante de pe 
Bond Street în sezonul acela. Îi zâmbi discret Mirandei 
Hodgkins, care nu-şi pierduse buna dispoziţie după 
plecarea lui Robert cu Josie cu o oră în urmă şi îşi 
îndreptase atenţia asupra lui Quinton. Cineva începuse un 
joc de cărţi, iar una dintre femei cânta încet la pian. 

Dar Josie plecase, aşa cum îi ceruse el. Pe măsură ce 
se apropiase ora 11 noaptea, Josie îşi jucase bine rolul. Işi 
apăsase fruntea cu mâna, îşi frecase tâmplele cu 
degetele... toate semnele apariţiei unei dureri de cap, aşa 
că, atunci când ceasul bătuse ora, iar ea pretinsese că se 
simţea destul de rău şi avea nevoie să plece acasă, toată 
lumea o crezuse. Jocul ei actoricesc fusese absolut genial, 
iar Thomas era mândru de ea, mai mult decât avea dreptul. 

Majordomul intră în încăpere. 

Ochii lui Thomas îl urmăriră pe Greaves îndreptându- 
se spre Royston şi înclinând capul în semn de scuză pentru 


întrerupere, în timp ce îi întinse un bileţel îndoit 
angajatorului său, aşteptând apoi, în cazul în care contele 
ar fi vrut să trimită un răspuns. 

Dar Royston citi biletul şi îi făcu semn cu mâna să 
plece. Apoi privirea i-o întâlni pe a lui Thomas din cealaltă 
parte a încăperii. Un zâmbet îi însenină chipul. 

— Chesney! Royston se îndreptă spre uşă şi îi făcu 
semn să îl urmeze. Un cuvânt doar. 

— Desigur, mormăi el, punând cafeaua jos şi dând 
politicos din cap către ceilalţi oaspeţi în timp ce îşi croia 
drum spre holul principal, urmându-l pe Royston. 

— Ha! Royston plesni cu voioşie biletul pe care îl ţinea 
în mână, apoi îl ridică pentru a i-l arăta lui Thomas, ca pe 
un trofeu. Să-mi fie adusă trăsura, se răsti el la un lacheu. 

— Care este mesajul? Atenţia lui Thomas se muta de 
la chipul satisfăcut al contelui la bilet. 

— Veşti de la poliţist. În loc să i-l înmâneze pur şi 
simplu lui Thomas, îl plesni cu el pe piept şi zâmbi arogant. 
Cooper a hotărât să mărturisească. 

Thomas se încruntă şi se prefăcu că citeşte biletul. 

— Mergi în sat în noaptea asta? La ora asta? 

— Mergem, îl corectă Royston. Doresc să fii acolo. 
Dacă se răzgândeşte Cooper, ar putea fi nevoie să Îl... 
convingi. 

Thomas nu avea nicio intenţie de a-l interoga pe John 
Cooper în noaptea aceea, cu sau fără metode dure. Totuşi, 
încuviinţă încet din cap. 

— Mi-ar plăcea să fiu acolo când se va sfârşi totul. 

Royston îl plesni voios pe umăr, apoi păşi ţanţoş pe 
uşile larg deschise, când o trăsură neagră fu adusă la scară. 
Thomas îl urmă agale. 

După ce bărbaţii se aşezară înăuntru, lacheul închise 
uşa trăsurii. Royston lovi cu pumnul acoperişul pentru a 
face semn vizitiului, iar vehiculul se puse în mişcare 
clătinându-se, huruind pe alee în noapte. 


* 


Clopotul bisericii tocmai bătuse de miezul nopţii. 

În umbrele întunecate care cădeau pe High Street, 
îmbrăcată în haine negre pe care le furase din camera lui 
Quinn, Josie se lipi de peretele atelierului de cizmărie şi 
urmări închisoarea. Miezul nopţii. Thomas ar fi trebuit să fie 
acolo până la acea oră, dar strada era tăcută şi liniştită. Işi 
tinu respiraţia, aşteptând, ascultând cu atenţie, dar fără să 
audă ceva, nici măcar sunetul copitelor de cal pe pietriş. 
Minutele treceau, dar nu era nici urmă de Thomas. 

Inima îi bătea îngrijorată. Ceva nu era în regulă. 

Se îndepărtă de umbre şi traversă strada, apoi înaintă 
prin faţa vechilor clădiri până la închisoarea de piatră. Spre 
surprinderea ei, uşa nu era încuiată şi se deschise cu un 
scârţâit zgomotos. Strecurându-se înăuntru, o închise în 
spatele ei şi se lipi de ea cu spatele ca să îşi stăpânească 
respiraţia rapidă şi bubuitul inimii. 

Înăuntru, un felinar atârnat de un cui lumina slab mica 
închisoare care servea în acelaşi timp şi ca birou al 
poliţistului, şi al inspectorului, dar şi ca sală de judecată 
pentru magistratul local. Două celule de piatră cu gratii 
stăteau una lângă alta în spatele clădirii. O uşă închidea 
celula din stânga, care era formată din gratii groase din oţel 
în jumătatea de sus şi de o fâşie solidă de metal în partea 
de jos, în timp ce uşa celulei din dreapta era larg deschisă. 
Încăperea principală era goală, fără urmă de poliţist ori 
vreun om de-ai lui. Ori de Thomas. 

— Domnule Cooper? strigă ea pe un ton şoptit. Era 
oare prea târziu? O duru inima şi îşi apăsă pieptul cu mâna. 
Oare Thomas venise deja şi plecase? Ah, Doamne, pierduse 
ultima şansă de a-l mai vedea vreodată? 

Din spatele uşii celulei se auzi un foşnet de mişcare, 
apoi un chip umbrit apăru la fereastra cu gratii. John Cooper 
răspunse: 

— Da, domnişoară. 

Se sufocă, atât de uşurare, cât şi de teamă. Thomas 
încă nu fusese acolo. Totuşi, cu siguranţă ceva nu era în 
regulă. 

— Sunteţi... Careva...? Inspirând adânc, se îndepărtă 


de uşă şi traversă cu grijă încăperea. Trupul îi tremura de 
frică. Goana după trăsuri în întuneric, ascunsă fiind sub 
siguranţa unei măşti, cerea un cu totul alt fel de curaj faţă 
de îndrăzneala de a se furişa chiar în închisoare. Se juca iar 
cu soarta, şi asta o înspăimânta. Unde sunt polițistul şi 
oamenii lui? 

— Au plecat cu ceva timp în urmă. Au primit un mesaj 
şi au plecat în grabă cu toţii. 

— Un mesaj? 

O fi fost Thomas, vreun şiretlic pentru a-i face pe 
bărbaţi să plece din clădire pentru a-l elibera pe domnul 
Cooper? Totuşi, el nu se afla acolo, iar absenţa lui făcea să i 
se ridice părul pe braţe de frică. 

— Da. Apoi a venit un bărbat... 

Apucă gratiile cu mâinile şi se ridică pe vârfuri ca să 
arunce o privire în celulă. Inima îi bubuia. 

— A venit? 

— A zis că totul se va rezolva în noaptea asta. 

„Thomas”. 

— Atunci nu l-am ratat, murmură ea, speranţa 
încălzindu-i pieptul. O ultimă şansă de a-l vedea, de a-i 
vorbi... 

Domnul Cooper se încruntă la ea. 

— Poftim? 

Clătină din cap. Cum ar fi putut vreodată să îi explice 
cât de mult însemna pentru ea Thomas? apoi vina luă locul 
uşurării, şi lacrimile îi arseră ochii. 

— Domnule Cooper, îmi pare atât de rău pentru tot. 
Arestarea, interogatoriul... familia dumitale trebuie să fie 
atât de supărată. Înghiţi cu greu din cauza nodului din gât. 
Nu am dorit niciodată asta. 

— Când am fost de acord să vă ajut, am ştiut ce se 
putea întâmpla. Eu am fost unu' din cei norocoşi. Am 
scăpat din orfelinatu' ăla şi am găsit un loc bun, la o fermă, 
alături de o familie decentă. Ştiu că alţi copii nu au fost atât 
de norocoşi. Buzele i se curbară într-un zâmbet hotărât. 
Odată ce am aflat de planul dumneavoastră, domnişoară, 
acu' doi ani, nimic nu mă putea opri să nu vă ajut. Ca şi 


dumneavoastră, nu am fost unu' din copiii duşi acolo de 
conte, da' noi toţi trebuie să avem grijă unu' de altu', nu-i 
aşa? 

— Da, şopti ea, gândindu-se la asigurările lui Thomas 
că avea să o ţină în siguranţă şi să o protejeze. Totuşi, el se 
înşelase. Nu o putea ţine la distanţă de consecinţele 
propriilor fapte; sosise vremea să le înfrunte. Plănuia ca, 
atunci când polițistul se va întoarce, să mărturisească toate 
jafurile pe care le comisese şi să îşi asume 
responsabilitatea pentru fiecare bănuţ furat. 

— Bărbatu' ăla a lăsat ceva pentru dumneavoastră, 
domnişoară. Zice că veţi avea nevoie de el în noaptea asta. 

— Ce este? 

— Nu ştiu. L-a lăsat acolo, în celula ailaltă. 

Ce naiba credea Thomas că îi trebuia pentru o 
evadare din închisoare? Nu îşi putea închipui, dar, curioasă, 
se strecură în celula alăturată şi îngheţă. Pe pat se afla un 
carnet negru. Nu putea fi... era imposibil! Îl văzuse 
aruncându-l în foc, privise cum se transformă în cenuşă... 
Ah, ar fi trebuit să ştie. Bărbatul acela se pricepea să facă 
imposibilul. 

În timp ce se îndreptă spre el, un zăngănit de metal 
răsună prin clădirea de piatră. Exclamând, se răsuci pe 
călcâie în timp ce uşa celulei se închise în urma ei. 

— Nu! strigă feroce şi se aruncă înainte, dar era prea 
târziu. Uşa era încuiată. 

Un străin o cercetă în umbrele celulei întunecate, apoi 
îşi încrucişă braţele şi se sprijini cu umărul de tocul uşii. 

— Mulţumesc pentru ajutor, Cooper, strigă el în celula 
alăturată. 

— Plăcerea mea, domnule. Apoi domnul Cooper se 
mută în fundul celulei sale, pentru a le acorda intimitate. 

— Deci dumneata eşti femeia din centrul tuturor 
acestor lucruri, cugetă el, susţinându-i pentru un moment 
privirea neîncrezătoare înainte de a o măsura din cap până 
în picioare. 

— Cine sunteţi? întrebă ea în timp ce mâinile i se 
încleştară puternic pe gratii, furia şi frica strângându-i 


pieptul la vederea strălucirii amuzate din ochii lui. Nu era 
amuzant! 

— Colonelul Nathaniel Grey. Îi aruncă un rânjet lejer. 
La dispoziţia dumneavoastră. 

Era sigură că încerca să o farmece cu zâmbetul lui, la 
fel cum era sigură că multe femei chiar îl găseau 
fermecător. Dar avusese parte de căldura farmecului 
adevărat al lui Thomas, iar pentru ea, bărbatul acesta nu 
era decât o farsă în comparaţie. 

Îşi îngustă ochii. 

— Cine sunteți? 

— Chesney nu m-a pomenit? Se prefăcu jignit şi 
clătină din cap cu un oftat exagerat. Până şi în timpul unei 
evadări din închisoare mă împiedică să am parte de toată 
gloria în faţa femeilor. 

„Thomas”. Inima i-o luă la goană la auzul numelui său 
şi strânse şi mai tare gratiile. 

— Unde e? 

— E cam ocupat în momentul ăsta, aşa că m-a trimis 
pe mine să închei nişte treburi neterminate pentru planul 
din noaptea asta. 

— Treburi neterminate? 

Ridică din sprânceană. 

— Dumneata. 

— Eu? Cuvântul ţâşni ca un țipăt. Dar nici nu ar trebui 
să fiu aici! 

— Nu, sunteţi exact acolo unde trebuie. Chesney a zis 
că sunteţi prea încăpăţânată ca să faceţi ce vi se spune. 
Expresia i se îmblânzi. Vă veţi potrivi de minune printre 
celelalte doamne Matteson. 

Sângele îi părăsi chipul. Bărbatul acesta îl cunoştea 
pe Thomas, dar, în mod clar, nu îl cunoştea la fel de bine ca 
ea dacă sugera ceva atât de imposibil cum era ca ea să 
devină una dintre doamnele Matteson. 

— Vă înşelaţi. Nu există niciun fel de înţelegere între 
mine şi Lord Chesney. Suntem doar cunoştinţe. 

Chicoti uşurel, amuzat de protestul ei. 

— Nu e de mirare că sunteţi atraşi unul de celălalt. 


Minţiţi aproape la fel de bine ca el. 

— Cum îndrăzniţi! îl mustră cu toată forţa posibilă 
având în vedere faptul că era închisă după gratii. Nu ştiu 
cine sunteţi, dar nu vă voi permite să îl denigraţi pe lordul 
Chesney. Este un erou care şi-a riscat viaţa pentru ţara sa. 
Pufni la el dispreţuitor, găsindu-l, prin comparaţie, 
neînsemnat. Ceea ce, sunt sigură, este mult mai mult decât 
se poate spune despre cineva ca dumneavoastră! 

Auzind asta, colonelul izbucni în râs. 

— Deci nu sunteţi supărată că v-am acuzat de 
minciună, ci pentru că l-am acuzat pe Chesney? Clătină din 
cap. Ah, voi doi sunteţi perfecţi unul pentru celălalt! 

— V-am spus... înghiţi în sec, nedorind ca vocea să îi 
tremure. El şi cu mine nu suntem decât cunoştinţe. 

Colonelul se aplecă spre ea până când ochii lui 
ajunseră la acelaşi nivel cu ai ei, printre gratii. 

— Ştiu cine sunteți, Josephine Carlisle. Toate 
tachinările din urmă cu doar câteva momente dispăruseră. 
Expresia îi era solemnă, dar vocea îi era plină afecţiune. 
Ştiu de ce a venit Thomas în Lincolnshire. Şi ştiu cum v-aţi 
petrecut voi doi timpul. 

Chipul i se îmbujoră de umilire. Cerule, ştia! 

— Din câte ştiu despre el şi din tot ce am văzut şi 
auzit despre dumneavoastră, îi spuse el încet, nu sunt 
împotriva intrării dumneavoastră în familie. 

El intenţionase să o liniştească, dar cuvintele lui nu 
făcură decât să taie adânc în inima ei. Un oftat ieşi din ea 
ca aerul dintr-un balon care se dezumfla, şi umerii îi căzură 
grei. În loc să se agaţe de gratii cu furie, se ţinea acum de 
ele ca să nu cadă. 

— Thomas nu vrea asta, admise ea moale, fiecare 
cuvânt părând a se smulge din ea. 

— Încă nu ştie ce vrea. 

— Ştie. Lacrimi fierbinţi de singurătate deplină îi 
umplură ochii, îşi doreşte să lucreze din nou la Ministerul de 
Război şi nu pot concura cu asta. 

— Trebuie să o faceţi. 

Clătinând cu tristeţe din cap, ştiind că el nu înţelegea, 


inspiră adânc. 

— Nu sunt destul de importantă pentru el. Ea ştia 
adevărul. Chiar dacă Thomas nu ar fi dorit să fie agent 
secret... Va fi duce, iar eu sunt or... Se opri în mijlocul 
cuvântului şi spuse în schimb, înecându-se: eu sunt un 
nimeni. 

— Fiica adoptivă a unui baron, vreţi să spuneţi? 
întrebă el molcom. O orfană. 

Ochii îi ţâşniră către ai lui. Expresia de pe chipul lui nu 
o judeca aspru şi nici nu o compătimea. 

— Credeţi-mă. O urmă de amuzament secret îi 
străluci în ochi. Familiei Matteson îi plac orfanii. lar 
dumneavoastră sunteţi departe de a fi neimportantă pentru 
el, altfel nu aş fi aici, asigurându-mă că sunteţi în siguranţă. 

Îşi dorea cu disperare să creadă că lui Thomas îi păsa 
de ea, dar dacă nu putea avea încredere în Thomas cât să îi 
spună asta, cum putea să aibă încredere în acest străin? 

Arătă către carnetul de pe pat. 

— Şi ăla? Trebuie să cred că este adevărat? Am văzut 
când l-a aruncat pe foc. L-am văzut arzând cu ochii mei. 
Cum se presupune că ar trebui să am încredere în el ori în 
dumneavoastră... sau în carnetul acela? 

— Veţi înţelege de îndată ce îl veţi deschide. Puteţi să 
aveţi încredere în mine pentru că Chesney mi-a cerut să vă 
ajut în noaptea asta, iar eu mă ţin întotdeauna de cuvânt. 
Şi puteţi avea încredere în el, o asigură încet, cu chipul 
blând, pentru că vă iubeşte. 

Inima îi bubui atât de dureros, încât îşi apăsă pieptul 
cu mâna, ca şi cum ar fi putut alunga fizic durerea vie care 
o măcina pe dinăuntru. Nu, imposibil. Thomas nu o iubea. 
Dacă ar fi iubit-o, nu ar fi ars acel carnet şi, cu siguranţă, nu 
ar fi plecat de dimineaţă la Londra. Şi totuşi, era îndeajuns 
de naivă încât să spere... 

— V-a spus el asta? 

— Bineînţeles că nu. Dar aşa e. Doar că deocamdată 
nu poate să admită faţă de el însuşi. 

închizând ochii ca să alunge căldura usturătoare a 
lacrimilor nevărsate, inspiră înfiorată. El se înşela. Deşi 


părea a-l cunoaşte bine pe Thomas, ea îl cunoştea mai bine 
decât oricine în această privinţă şi ştia că Thomas încă nu 
îşi dăruise inima, era încă hotărât să se întoarcă la 
Ministerul de Război, cu orice preţ. 

lar preţul era un viitor alături de ea. 

— Nu mai avem timp. Strecură un sac printre gratii. 
Schimbaţi-vă în hainele astea, îi porunci el, grija şi 
blândeţea pe care le văzuse cu doar câteva minute în urmă 
fiind înlocuite de o comportare solemnă, profesionistă. 
Trebuie să ne sosească vizitatori şi nu îmi pot permite să vă 
las să arătaţi atât de evident că plănuiaţi activităţi necurate 
în noaptea asta. Daţi-mi hainele acelea pe care le purtaţi 
înainte să bănuiască cineva că, în cele din urmă, nu sunteţi 
decât o doamnă bandit. 

Spunându-i mormăind să se întoarcă cu spatele ca să 
îi ofere intimitate, luă sacul şi se retrase în umbrele 
întunecate din fundul celulei. Scoase din sac o rochie din 
muselină cu imprimeu floral albastru cu galben şi cu 
dantelă albă pe margini. Una dintre rochiile ei preferate. Se 
strâmbă enervată. Desigur. 

Probabil că Thomas pătrunsese în casa lor şi se 
strecurase în dormitorul ei ca să îi ia hainele, chiar şi 
ciorapi, pantofi şi şal. Pricepu că acela fusese motivul real 
pentru care el întârziase la cină. Nu aranjase o evadare din 
închisoare, ci o spargere. Oftă frustrată în timp ce se 
schimba de hainele negre şi îşi punea rochia ei. Dacă 
Thomas o iubea, avea cu siguranţă un mod ciudat de ao 
arăta. 

— Sunt gata. Împinse sacul cu hainele negre printre 
gratii. Poftim. 

— Şi pistolul dumneavoastră. Îi aruncă o privire aspră. 
Nu aş vrea să îl împuşcaţi pe Chesney înainte de a aveao 
şansă să vă căsătoriţi cu el. Până la urmă, unele lucruri ar 
trebui lăsate pentru luna de miere. 

Îi răspunse privirii pentru un moment, uimită de 
îndrăzneala lui. Apoi, apreciindu-i spiritul de observaţie, 
care se dovedea aproape la fel de ascuţit ca al lui Thomas, 
îşi ridică fusta până la marginea ciorapilor şi la micul pistol 


pe care îl ascunsese acolo. Spre lauda bărbatului, acesta nu 
îşi dezlipi privirea de pe chipul ei. 

Îi înmână pistolul. 

— Mulţumesc. Băgă pistolul sub haină, unde ea era 
sigură că mai avea cel puţin un alt pistol şi mormăi în 
barbă: Niciodată să nu ai încredere într-o fâşneaţă cu o 
armă, asta zic mereu. 

— Să nu ai niciodată încredere într-un spion, este 
ceea ce spun eu mereu, contraatacă ea, arcuindu-şi 
sprânceana. 

El ezită şi, fără a recunoaşte în mod deschis că avea 
dreptate în ceea ce îl privea, zise tărăgănat: 

— Ciudat. Eu spun întotdeauna că singura persoană în 
care te poți încrede este un spion. Clătină din cap 
atotştiutor. O femeie drăguță care e prea deşteaptă pentru 
binele ei... o, da, vă veţi potrivi de minune în familia 
Matteson. 

Ignorând gâdilatul nesăbuit al speranţei că el ar putea 
avea dreptate, pe care îl simţea în degetele de la picioare, 
se aplecă şi îşi băgă faţa printre gratii. 

— Lăsaţi-mă să ies, vă rog! 

— lmi cer iertare, dar nu pot face asta. Ordinele lui 
Chesney. 

Se holbă, uimită. 

— Thomas v-a cerut să mă închideţi? 

— Este singura modalitate de a vă ţine în siguranţă. Îi 
adresă un rânjet strâmb de amuzament ironic. Se pare că 
nu staţi acolo unde vi se spune şi nu ne putem permite să 
ne încurcaţi. 

Lăsând-o să fumege de furie, schiţă o plecăciune, apoi 
luă sacul la subsuoară şi se retrase către uşă. 

— Domnişoară Carlisle, a fost cu adevărat o plăcere 
să vă întâlnesc. Am sentimentul că ne vom vedea mult mai 
des în viitor. Se opri, cu mâna pe clanţă. Încă un lucru. Este 
un coş cu de-ale gurii în fundul celulei dumneavoastră. Ca 
alibi pentru faptul că vă aflaţi aici. V-aţi simţit groaznic 
pentru că domnul Cooper a fost arestat, aşa că i-aţi adus un 
coş ca să îl consolaţi, apoi aţi intrat în celulă şi v-aţi încuiat 


din greşeală înăuntru. Aveţi, până la urmă, reputaţia că 
sunteţi neîndemânatică. Ochii îi luciră obraznic. Chiar şi eu 
am auzit că aţi căzut de pe cal pe High Street. 

Înghiţind o înjurătură aspră, ştiind că vina îi aparţinea 
în totalitate pentru felul în care se făcuse percepută, îl privi 
plecând. 

Se sprijini de uşă şi se încovoie. Thomas poruncise să 
fie închisă! Nu era vorba de nicio evadare din închisoare şi, 
mai mult ca sigur, nici măcar nu fusese vreodată plănuită 
una. Povestea nu fusese nimic mai mult decât un şiretlic 
irezistibil pentru a o aduce acolo cu scopul de a fi ţinută la 
distanţă de orice plănuise el pentru noaptea aceea. O 
minţise, naiba să-l ia! 

Dar, în acelaşi timp, o salvase. 

Dimineaţa, când polițistul şi oamenii săi aveau să o 
găsească încuiată în celulă, purtând rochia ei înflorată şi 
aşteptând cu un coş cu biscuiţi pregătiţi de bucătăreasă la 
picioare, nimeni nu ar fi bănuit-o că putea fi un tâlhar, 
indiferent cât de mult ar fi insistat ea. Nimeni. Niciodată. 

Închizând-o, Thomas se asigurase că nu avea să fie 
niciodată acuzată pentru jafuri, dar eliminase, în acelaşi 
timp, orice şansă pe care ar fi avut-o de a o aresta şi de a 
deveni cunoscut în Londra. Totuşi, pieptul îi ardea chinuitor. 
Faptul că nu o arestase pentru că nu îşi dorea să o vadă 
spânzurată era foarte departe de a o iubi. 

Apăsându-şi mâna deasupra inimii, se aşeză pe pat şi 
privirea îi căzu pe carnetul care zăcea alături, registrul care 
conţinea toate informaţiile de care avea nevoie pentru a 
dovedi vinovăția lui Royston. Carnetul cu lista aceea 
ciudată de nume, cel despre care Thomas îi spusese că nu 
avea voie să părăsească încăperea lui. 

Îşi închise ochii când durerea îi străpunse pieptul. 
Indiferent de ce însemna lista aceea de nume pentru el, o 
alesese în detrimentul ei cu o ferocitate care o făcuse să se 
cutremure. Tratând-o ca şi cum ar fi fost vreun soi de carte 
sfântă ori vreun document secret ori... 

„Document secret”. 

Ah, Doamne! 


Gâtlejul i se strânse şi sângele îi îngheţă în vene. Nu 
doar o listă de nume. Nu doar o listă cu bunuri 
tranzacţionate... Ah, Doamne! 

Thomas îşi dăduse seama imediat de însemnătatea 
acelei liste, dar ea fusese atât de egoistă şi îl obligase să 
aleagă între ea şi carnet, încât fusese oarbă la ceea ce 
reprezenta cu adevărat. Crezuse că el alesese lista, şi nu pe 
ea, dar acum... Ce făcuse? Ce alegere îngrozitoare îl 
obligase să facă? 

Mâinile îi tremurară când le întinse spre carnet. 

Degetele ei temătoare îl ridicară şi se încruntă. Lipsea 
coperta din spate, cotorul fusese sfâşiat la mijloc, pagini 
rupte... E 

Inima îi sări din piept. Thomas nu îi dăduse carnetul. Il 
rupsese în două şi îi dăduse ei partea din faţă! Avea în 
mâini informaţiile despre doamna Potter şi despre orfelinat, 
toate dovezile de care avea nevoie pentru a face legătura 
dintre Royston şi orfani. Dar Thomas păstrase a doua 
jumătate pentru el, registrul pe care ea nu ar fi trebuit să îl 
vadă niciodată şi care, acum ştia, le punea amândurora 
vieţile în primejdie. 

Râzând, nevenindu-i să creadă, în timp ce un iureş de 
emoţii se învolburau în sufletul ei, răsuci carnetul în mâini. 
Până la urmă el reuşise să făptuiască imposibilul... să facă 
să nu fie arestată, să îl oprească pe Royston şi să 
dovedească Ministerului de Război că era pregătit să se 
reîntoarcă. 

Dar mai presus de toate, această jumătate de carnet 
dovedea că colonelul Grey avea dreptate - Thomas o iubea. 
Nu i-o spusese, dar intrigile lui nebuneşti din noaptea aceea 
o confirmaseră. 

Totuşi, mâna îi tremură când îşi şterse lacrimile care îi 
curgeau acum liber pe obraji, iar pieptul îi ardea de durere 
şi de pierdere de neîndurat, atât de tare, încât abia putea 
respira. Pentru că, în ciuda a tot ceea ce făcuse în acea 
noapte, încă nu găsise o modalitate de a fi împreună. 


* 


— Păcat că ai venit tocmai de la Londra degeaba, 
Chesney, comentă Royston în întunericul din trăsura care 
se clătina în drum spre sat. 

In faţa lui, Thomas rămase tăcut şi îşi împreună liniştit 
mâinile între genunchi, relaxându-se pe perne. 

— Până la urmă, polițistul l-a prins pe tâlhar înaintea 
ta, iar tu nu ai făcut nimic ca să-l opreşti ori să-l vânezi, îl 
acuză el rece. Ai fi putut rămâne la Londra pentru tot binele 
pe care l-ai făcut aici. 

In afara trăsurii, noaptea era neagră. Un strat gros de 
nori ascundea stelele şi luna, iar mirosul de ploaie persista 
greu în aer. Privirea lui Thomas se aţinti afară, pe fereastră, 
la peisaj, şi recunoscu cotul pe care îl făcea drumul, 
urmând râul, care curgea acum alături de ei ca o panglică 
neagră cusută strâns de marginea drumului de pământ de 
sub roţile lor. 

— Ştii, Chesney, continuă Royston pe un ton plin de 
încredere, când te-am abordat ca să îl găseşti pe acest 
tâlhar, am avut speranţe că tu erai omul pe care mă 
puteam baza că va da de cap situaţiei ăsteia. Am fost 
asigurat de mai mulţi oameni că tu erai bărbatul de care 
aveam nevoie, cel care va duce misiunea la sfârşit şi va 
păstra tăcerea. Din nefericire, s-au înşelat în ceea ce te 
priveşte. 

Thomas nu spuse nimic. În schimb, îşi păstră expresia 
stoică în umbre, mulţumit că întunericul ascundea ura pe 
care o avea acum pentru omul acela care fusese odată un 
prieten de familie de nădejde. 

— Trebuia să mă aştept că nu vei face faţă vânătorii. 
Royston cloncăni uşor din limbă, ca şi cum s-ar fi învinovăţit 
singur. Dar Thomas ştia foarte bine încotro bătea contele şi 
îl lăsă să continue. Nu după felul în care ai fost împuşcat 
anul trecut. Toată lumea a fost surprinsă că ai supravieţuit, 
slavă Domnului! 

— Slavă diavolului, îl corectă Thomas rece. Dumnezeu 
nu avusese nimic de-a face cu ce i se întâmplase în 
noaptea aceea. 


Royston se  încruntă  întrebător, dar ignoră 
comentariul. 

— Dar nu te-ai întors acelaşi bărbat, nu-i aşa? 
Auzisem zvonuri chiar de atunci cum că Chesney îşi 
pierduse curajul, nu putea ţine drept o armă, că îşi pierduse 
plăcerea de a vâna. Făcu o pauză îngăduind cuvintelor sale 
să stăruie în aer între ei. Că devenise complet inutil. 

Thomas auzise el însuşi acele zvonuri. Mai rău chiar, 
ştia că erau adevărate. Dar asta nu îl împiedică să strângă 
pumnii. 

— Totuşi, ţi-am dat o ultimă şansă să te faci remarcat 
şi tot ce aveai de făcut era să îl găseşti pe acest tâlhar. Un 
tâlhar dintr-un sat cu mai puţin de 300 de oameni, şi nu ai 
fost în stare nici măcar asta să faci. Clătinând din cap, se 
lăsă din nou pe spătar. Sunt convins că înţelegi că nu te voi 
mai recomanda Ministerului de Război acum. 

Thomas spera din tot sufletul că nu, ţinând cont de 
faptul că Royston era un trădător. 

— De fapt, mă simt obligat să îi spun lui Bathurst 
despre îngrijorarea pe care o am în ceea ce priveşte 
comportamentul tău din ultima săptămână. Royston zâmbi 
diavoleşte în întuneric. În cele din urmă, nu ne-am dori să 
pui în pericol viaţa nimănui. 

„Josie”. Părul de pe braţe i se ridică în semn de 
avertisment şi se forţă să îşi păstreze glasul egal atunci 
când întrebă: 

— Este aceasta o ameninţare? 

Royston ridică din umeri. 

— Mâine te vei întoarce în Londra un erou ratat. lar 
Josephine Carlisle este adorabilă. Foarte adorabilă. 

Fiecare dram de stăpânire de sine din trup i se adună 
într-un nod în măruntaie şi reuşi cumva să nu se arunce în 
faţă ca să-şi pună mâinile în jurul gâtului nenorocitului. 

— Da, este. 

— Ar trebui să fiu al naibii de prost ca să nu văd că i- 
ai tras-o. 

Royston era un om mort. Cu prima ocazie, Thomas 
avea să îl ucidă, singurul lucru care îl împiedica să o facă 


acum era probabilitatea foarte ridicată ca Royston să 
poarte un cuţit în mânecă. 

— De asemenea i-ai cerut să facă şi alte lucruri 
necurate pentru tine. Am găsit-o în biroul meu prefăcându- 
se că şi-a rupt rochia. Dar tu ştii asta, nu-i aşa? Până la 
urmă, cineva i-a descuiat uşa. Din câte ştiu, i-ai sfâşiat 
chiar tu rochia înainte să o trimiţi înăuntru. 

Cu trupul încordat, gata să sară la primul semn de 
provocare fizică, Thomas păstră precaut tăcerea. 

— Poate că o fi distractivă întinsă pe spate, dar este 
un spion la fel de incompetent ca tine, pufni Royston cu o 
urmă de încântare rece, pentru că nu a dispărut nimic din 
biroul meu. 

Thomas se holbă sumbru la el. Royston nu ştia că 
găsiseră carnetul. Acelaşi pe care el îl pusese cu grijă la loc 
după întâlnirea cu Grey şi Edward şi pe care îl furase din 
nou din birou şi îl tăiase în două, chiar înainte de a intra, cu 
întârziere, în sufragerie în această noapte. 

— Indiferent care era lucrul după care ai trimis-o, nu l- 
a găsit... din fericire pentru ea. 

Thomas scrâşni din dinţi atât de tare, încât obrajii îi 
zvâcniră. 

— Las-o în pace, mârâi el un avertisment cu voce 
scăzută. 

— O să o las, ai cuvântul meu. Dacă păstrezi tăcerea. 
Se fâţâi în scaun şi trase de mânecile hainei prefăcându-se 
că le aşază, dar Thomas ştia că îşi scotea cuțitul ascuns 
către palmă. Fascinaţia ei faţă de tine va scădea când vei 
pleca şi nu va mai fi niciun motiv pentru a o implica în nimic 
altceva. Dar dacă aud o şoaptă despre acest tâlhar şi 
legătura lui cu mine, atunci va plăti pentru greşelile tale. 

Plătea deja pentru greşelile lui, se gândi Thomas, 
uitându-se pe fereastră cât să poată observa că ajunseseră 
la adăpostul pădurii. 

— E o fată drăguță şi atât de curajoasă. Royston trase 
de mănuşi. Dar nu cred că va dura mult să o îmblânzesc. 

„Nici nu ai idee”. Josephine Carlisle era cea mai 
puternică femeie pe care o întâlnise vreodată Thomas. 


— Tăcerea ta, Chesney, insistă contele, în schimbul 
siguranţei fetei. 

Ochii lui rămaseră fixaţi cu atenţie asupra lui Royston, 
dar era alert şi conştient de fiecare mişcare şi sunet din jur, 
de la scârţâitul trăsurii când trecu peste un şanţ până la 
urletul depărtat al unui câine. Noaptea era vie, bâzâind de 
electricitate, dar Royston era orb la tensiunea crescută din 
jurul lor. lar lipsa de atenţie la detalii avea să îi fie fatală. 

— Aş face orice ca să o protejez, îl asigură Thomas pe 
Royston, încet, şi credea fiecare cuvânt. Şi-ar fi dat viaţa 
pentru ea. 

Royston zâmbi, un rânjet lent şi răutăcios, plin de 
aroganță. 

— Mă bucur că eşti atât de rezona... 

Liniştea nopţii fu spartă de focuri de armă şi de 
strigăte. Trăsura se înclină pe o parte, legănându-se 
periculos pe două roţi şi obligându-i pe cei doi bărbaţi să se 
apuce de mânere ca să nu fie azvârliţi la podea. 

— Ce se întâmplă? întrebă Royston furios, lovind cu 
pumnul acoperişul ca să îl atenţioneze pe vizitiu. 

— Suntem jefuiţi, desigur, răspunse calm Thomas. 

Ochii lui Royston se lărgiră în beznă. 

— Imposibil! Cooper este încuiat într-o celulă, iar calul 
lui se află în grajdul poliţiei. 

Thomas nu spuse nimic şi îl privi pe conte printre 
umbre, lăsând evenimentele să se desfăşoare exact aşa 
cum plănuise. 

Fură înconjurați de sunete de lovituri de copite, deşi 
mai multe focuri de armă şi de urlete. Cu un strigăt din 
partea vizitiului, echipajul se opri derapând. Trăsura scârţăi 
şi trosni, oprindu-se atât de brusc, încât se clătină periculos 
pe arcuri, înainte şi înapoi. 

Ordine strigate către vizitiu şi lacheu pentru a se 
îndepărta de trăsură, cai fornăind, zgomotul încăierării... în 
mijlocul zgomotelor şi al confuziei, Thomas se holba la 
Royston, neluându-şi nici măcar o clipă ochii de la el. 

Uşa se deschise cu zgomot şi se lovi de partea 
laterală a trăsurii. Tâlharul se aplecă din şa şi îi puse lui 


Royston un pistol în piept. 

— Mâinile sus! 

— Ce înseamnă asta? explodă Royston cu o furie 
uimită. 

— Eşti jefuit, prostovane. În vocea tâlharului se simţea 
enervarea. Aşa că ridică naibii mâinile! 

Buzele lui Thomas zvâcniră. După ameninţarea iritată 
de sub masca neagră, era clar că lui Edward Westover nu îi 
plăcea rolul pe care îl juca în evenimentele din noaptea 
aceea. Dar ca fost colonel al Canaliilor Stacojii şi ca veteran 
trecut prin toate în războiul din Peninsulă, avea măiestria 
artei călăriei necesară pentru a fi un tâlhar la drumul mare 
de succes, fiind capabil să atace trăsura şi să îi conducă pe 
oamenii poliţistului într-o urmărire de-a lungul satului fără 
să fie prins ori împuşcat... 

— Dă-mi banii, naiba să te ia! 

„„dacă nu ar fi avut un temperament năvalnic. 

Thomas îşi dădu ochii peste cap. Edward nici nu se 
sinchisise să descalece, stând în schimb drept în şa şi 
aruncându-i lui Royston sacul de pânză groasă. Contele se 
scotoci în buzunare şi scoase cele câteva lucruri de valoare 
pe care le avea, aruncând în sac un pumn de bani, ceasul 
său de buzunar din aur şi inelul cu sigiliu. 

Pistolul se îndreptă apoi spre Thomas. 

— Şi acum tu, ceru Edward morocănos. 

— Eu nu, mormăi încet Thomas, care nu mai era deloc 
amuzat de bufoneriile prietenului său. 

— Mai ales tu. 

Cu o privire ucigaşă, Thomas băgă mâna în buzunarul 
interior al jachetei şi scoase banii, profitând de ocazie să 
acopere dibaci cu mâna lui mare un pistol micuţ. Aruncă 
banii în sac şi îşi aşeză liniştit mâna pe coapsă, ascunzând 
vederii arma. 

Edward îndesă sacul în desagă şi îl legă bine, apoi le 
făcu semn celor trei bărbaţi care îl însoțeau să plece. 
Aceştia îşi întoarseră caii şi o luară la galop spre pădure, 
dispărând din vedere în câteva secunde în trei direcţii 
diferite. Se îndreptă din nou în şa şi îşi vâri pistolul în toc în 


timp ce studie cu privirea drumul întunecat, care rămase 
tăcut şi liniştit. Bătând cu degetele darabana pe mânerul 
şeii, aşteptă nerăbdător în timp ce secundele se scurgeau. 

— Doamne, mormăi el, pierzându-şi răbdarea. Işi 
învârti calul într-un cerc strâns şi arătă către drum. 

— Când o să ajungă într-un final şi polițistul, spuneţi-i 
că am luat-o într-acolo! 

Işi înfipse apoi călcâiele în coastele calului, şi 
armăsarul mare, castaniu, sări în galop. Zgomotul de copite 
se pierdu în depărtare, lăsând trăsura oprită în beznă şi 
tăcere, cu vizitiul şi lacheul legaţi ca singură dovadă că 
avusese loc un jaf. 

Pe când sunetul calului lui Edward se pierdea, trei 
călăreţi se îngrămădiră pe drum, spre trăsură şi opriră din 
scurt. Polițistul aproape căzu din şa de uimire. 

— Într-acolo! Thomas arătă grăbit în direcţia în care o 
luase Edward. După el! 

— Da, domnule! Polițistul îşi înghionti calul şi o luă la 
galop după oamenii lui la o vânătoare de cai verzi pe pereţi 
pe care o plănuise Edward, una care avea să îi ducă peste 
câmpuri, departe de trăsură. 

Atunci Thomas ridică uşor pistolul către Royston. 

— Fă o mişcare bruscă şi te ucid, spuse el calm, 
observând flacăra de furie uimită din ochii contelui. Ne vom 
da jos din trăsură şi îi vei trimite pe vizitiu şi pe lacheu 
înainte, în sat, în timp ce noi vom aştepta aici să se 
întoarcă polițistul. 

— Vei fi spânzurat pentru asta, Chesney, îl ameninţă 
el. 

Buzele i se curbară într-un rânjet sumbru. 

— Imi asum şansele. Coboară din trăsură... încet, cu 
mâna la distanţă de cuțitul acela pe care îl ai ascuns în 
mânecă. 

Cu o privire furioasă, Royston făcu ce îi ordonase şi 
cobori rigid pe pământ. 

— Dezleagă-l pe vizitiu, porunci Thomas printre dinţi 
şi îl însoţi pe conte la mai puţin de trei metri, destul de 
departe, încât Royston să nu îl poată surprinde cu un pumn 


neaşteptat sau cu o lovitură de picior şi totuşi destul de 
aproape, încât să poată trage un foc ucigător, la nevoie. 
Pentru nimic în lume nu avea să îl lase pe acest trădător să 
scape, cu siguranţă nu după modul în care o ameninţase pe 
Josie. 

Royston îl eliberă pe vizitiu, apoi îl dezlegă pe 
rândaşul îmbrăcat în livrea de lângă el. 

— Sunteţi bine, domnule? Vocea bărbatului tremura 
din cauza şocului de-a fi fost jefuiţi, în timp ce vizitiul 
cercetă rapid echipajul şi trăsura. 

— Bine, răspunse Royston aspru. Ochii i se repeziră 
ucigător către Thomas, care stătea cu mâna vârâtă sub 
jachetă. Voi doi continuaţi să mergeţi spre sat. 

Cei doi bărbaţi schimbară priviri nelămurite la auzul 
ciudatului ordin. 

Ochii lui Royston se îngustară, privindu-l pe Thomas. 

— Trăsura ar putea fi stricată, minţi el rapid şi mai 
degrabă priceput, după cum observă Thomas. Voi doi 
mergeţi în sat şi aduceţi-l pe fierar să verifice. Eu şi 
Chesney vom aştepta aici să se întoarcă polițistul. 

— Dom'le, vă cer iertare, nu cre’ că e sigur... 

— Daţi-i drumul! răcni Royston. 

— Da, domnule. Vizitiul trase de marginea pălăriei 
sale, apoi îi făcu grăbit semn lacheului să îşi ocupe poziţia 
în spatele trăsurii. Fără să mai pună vreo întrebare, 
bărbatul se urcă la locul lui şi puse echipajul în mişcare. 
Zăngăniră pe drumul spre sat, lămpile luminându-le stins 
calea. 

— Ce naiba se întâmplă aici? întrebă furios Royston, 
rotindu-se spre Thomas. Ce pui la cale? 

— In noaptea asta îndrept totul. Thomas scoase 
pistolul de sub jachetă şi îl aţinti direct spre pieptul 
contelui. Începând cu arestarea ta pentru trădare. 

Royston pufni batjocoritor. 

— Cu ce dovezi? 

— Registrul pe care l-ai ascuns în biroul tău, acela 
care conţine numele agenţilor secreţi britanici pe care i-ai 
vândut inamicului şi sumele înregistrate pe care le-ai primit 


ca răsplată pentru fiecare agent pe care l-ai livrat. 

În timp ce Royston păli la auzul acuzaţiei, Thomas 
simţi un gust amar în gură şi ştiu fără nicio îndoială cât de 
mult rău făcuse contele bărbaţilor înscrişi în carnetul acela, 
Ministerului de Război şi Angliei. Cât rău i-ar fi putut face lui 
şi familiei sale. 

— Nemernicule, scuipă Thomas, furia incandescentă 
clocotindu-i în vene. Ai pus un preţ lângă fiecare nume! 
Oameni buni au murit din cauza lăcomiei tale. 

— Spioni, răspunse Royston. Nu bărbaţi buni. 

— Numele meu era pe lista ta. Sfinte Dumnezeule... în 
timp ce se forţă să vorbească, gândul îl scârbi: Familiile 
noastre au fost prietene mulţi ani. De asta nu m-ai dat pe 
mâna lor? 

Royston îl privi cu răceală. 

— Te-aş fi dat, în cele din urmă. Dar ai devenit inutil. 
Un glonţ te-a salvat. 

Clătinând uşor din cap, Thomas mormăi: 

— Nici măcar nu ai idee. Apoi ridică la gură două 
degete şi fluieră ascuţit. 

La semnalul lui, apărură din pădure patru bărbaţi 
călare, conduşi de Grey, pe impozantul său cal negru şi îi 
înconjurară cu pistoalele îndreptate către Royston. Contele 
ridică uşor mâinile. 

— Ai avut dreptate, Royston, când ai spus că nu am 
mai fost acelaşi bărbat după ce am fost împuşcat. Thomas 
îşi potrivi privirea prin cătarea pistolului drept spre inima 
rece a bărbatului. Am devenit mai bun. 

Trase piedica pistolului, clinchetul moale răsunând 
prin noapte ca un foc de tun. Royston se cutremură şi îşi 
închise ochii. 

— Grey! strigă Thomas peste umăr. la-l de aici înainte 
să îl ucid. 

— Da, domnule, răspunse Grey hotărât, apoi le făcu 
semn oamenilor săi să înainteze şi să îl aresteze pe conte. 

Apucându-l brutal de braţe, doi dintre bărbaţi îl 
ţintuiră pe Royston de un copac din apropiere, apăsându-i 
faţa în scoarţa aspră, în timp ce un al treilea bărbat îl 


percheziţionă şi îi scoase cuțitul din mânecă. Apoi îi 
apucară încheieturile şi îi puseră cătuşe din metal înainte 
de a-l smuci înspre cai şi de a-l împinge sus pe o şa. Cuo 
lovitură de copite, erau duşi, dispărând pe drum în noaptea 
neagră. 

Grey îşi vâri pistolul sub jachetă şi scoase un altul, pe 
care i-l înmână lui Thomas. 

— Acesta îi aparţine domnişoarei Carlisle. Vrei să i-l 
dai înapoi? 

Thomas îl apucă şi cu o aruncare puternică, îl azvârii 
spre râul negru cât putu de tare. Ateriză departe cu un 
pleoscăit înfundat, pierdut pentru totdeauna pe fundul 
râului. 

Grey ridică surprins din sprâncene. 

— Nu îmi plac armele, îi explică Thomas sec, 
băgându-şi propriul pistol în buzunarul hainei, apoi inspiră 
adânc şi expiră puternic ca să alunge ultima fărâmă de 
mânie ucigaşă din el. 

— Poftim, prinde! Grey îi aruncă o legătură de chei. 

O prinse cu uşurinţă cu o singură mână. 

— Atunci veţi merge direct la Londra? 

Grey clătină din cap. 

— Contele nu cred că este destul de in putere pentru 
asta şi doresc să îl livrez viu şi nevătămat. 

Gura lui Thomas se strânse într-o linie mohorâtă. 

— Ca să îl poată tortura şi apoi să îl execute? 

— Exact ce merită. Numai Dumnezeu ştie câţi dintre 
oamenii noştri au fost ucişi din cauza lui. Grey îi aruncă o 
privire grea. Şi avea şi numele tău, nu uita. Nu îmi atacă 
nimeni familia şi scapă nevătămat. 

Se aruncă cu agilitate în şa. Calul îi dansă în cerc, 
dornic să îi urmeze pe ceilalţi, dar Grey îl controlă dibaci cu 
o mână fermă pe frâie. 

— Presupun că vei mai rămâne o vreme în 
Lincolnshire. Grey rânji. Până la urmă, ai de rezolvat nişte 
treburi frumuşele. 

Thomas ignoră aluzia ironică. Era prea ocupat cu 
aceeaşi vrăjitoare micuță ca să răspundă glumei şi pur şi 


simplu clătină din cap. 

— Doar până mâine-dimineaţă. Eu şi Edward ne vom 
îngriji de toate aici, în noaptea asta şi o să vă prindem din 
urmă mâine înainte de căderea nopţii. 

Grey se aplecă şi întinse mâna. 

— Te-ai descurcat bine. 

Strânse mâna întinsă a acelui bărbat care îi devenise 
frate adevărat şi recunoscu încet: 

— Nu aş fi reuşit fără tine. 

— Al naibii de adevărat. Cu un rânjet arogant şi cu o 
strălucire în ochi, Grey se îndreptă în şa. Salut-o pe 
domnişoara Carlisle din partea mea. Şi spune-i lui Westover 
că e un tâlhar de toată jena. 

Işi apăsă călcâiele în coastele calului şi îl ridică pe 
picioarele din spate, apoi se repezi în galop pe drumul 
negru şi ieşi din raza vizuală în câteva secunde. Zgomotul 
înfundat al copitelor stărui în noapte mult după ce 
dispăruse. 

Pentru o clipă Thomas continuă să privească în beznă, 
lăsând liniştea şi încremenirea pădurii să îi pătrundă sub 
piele. Işi ţinu respiraţia şi aşteptă venirea atacului, ca 
teama aceea de beznă şi de tăcere să îi facă inima să o ia 
la goană, iar plămânii să se lupte pentru aer, ca valul acela 
de nelinişte să-i curgă prin muşchi şi să îi lase trupul 
tremurând şi stomacul îngreţoşat. Aceeaşi frică şi anxietate 
care îl paralizase aproape în fiecare noapte din noaptea 
aceea de anul trecut, în Mayfair. 

Aşteptă... şi nimic nu se întâmplă. Bătăile inimii îi 
rămaseră încete şi regulate, muşchii relaxaţi şi, cu un oftat 
din toţi rărunchii, expiră lung şi începu să respire. 

Pentru prima oară în mai bine de un an, întâmpină cu 
bucurie aerul rece al nopţii, tăcerea care îi permitea să îşi 
asculte propriile bătăi de inimă şi, cu fiecare zvâcnet, cu 
fiecare fior, se simţi viu şi în putere. Nu se mai temea 
pentru că acum noaptea îi amintea doar de un trup flexibil 
şi fierbinte care se mula după trupul lui, o voce dulce 
şoptindu-i numele ca şi cum ar fi fost singurul bărbat din 
lume, o atingere liniştitoare... şi toate astea adunate într-o 


singură femeie fascinantă, încăpăţânată, cât o mână de 
om. 

Dintre toate femeile din lume, se gândi el cu iritare, 
dar şi cu amuzament în timp ce dezlega calul care îi fusese 
lăsat în pădure după cum plănuise, femeia care îl calma era 
aceeaşi care îi făcea sângele să fiarbă. Aceea pentru care 
şi-ar fi dat viaţa era aceeaşi fără de care nu putea trăi. 

Aceeaşi care, se gândi el, strâmbându-se în timp ce 
încălecă şi îndemnă calul la galop mic spre sat, stătea în 
momentul acela încuiată în spatele gratiilor cu nimic mai 
bun de făcut decât să născocească feluri noi în care să ÎI 
chinuie. 

Era timpul să îi dea drumul. 


Capitolul 13 


Uşa închisorii se deschise brusc şi fu dată de perete 
cu un bubuit zgomotos. 

Speriată, Josie sări de pe pat şi alergă către uşa 
celulei chiar la timp pentru a-i vedea pe fraţii ei năvălind 
înăuntru, cu pumnii strânşi ameninţător, cu baronul şi 
baroneasa imediat în urma lor. Ultima venea ţopăind 
Miranda Hodgkins. 

— Ah, nu, gemu Josie cu inima cât un purice. Nu îşi 
dorise deloc să fie văzută de ei aşa... 

— lat-o! Sebastian arătă spre celulă, iar mama îşi 
acoperi gura cu mâna şi ţipă îngrozită. 

— Mama, te rog! Josie încercă să o liniştească, dar 
braţul ei întins printre gratii nu făcu decât să o înspăimânte 
şi mai tare. Este în regulă. Sunt bine. 

— Josephine, ce Dumnezeu ţi s-a întâmplat? Papa o 
luă de umeri pe mama sa, care era împietrită, şi o dădu 
blajin în grija lui Quinn, care rânjea la sora lui cu o veselie 
netulburată şi o urmă de admiraţie. Apoi papa înaintă şi 
întinse o mână printre gratii ca să îi cuprindă cu afecţiune 
faţa. 


— Miranda ne-a spus că te vom găsi aici. 

— Miranda? Împietrită de mirare, Josie o privi pe fată, 
care strălucea pur şi simplu de fericirea de a se afla în 
centrul atenţiei. 

— A fost Lord Chesney! spuse piţigăiat, Miranda, 
împreunându-şi mâinile la piept. Mi-a spus în sufragerie că 
avea încredere că voi transmite un mesaj foarte important, 
cum că vei fi aici. Dădu rapid din cap, afirmativ. M-a rugat 
să îi fac o favoare... o favoare personală. 

Josie clipi... 

— Te-a rugat pe tine, dintre toţi oamenii, să... 

— Josephine, de ce te afli aici? întrebă tatăl ei, ajuns 
la capătul răbdării. 

Evitând încruntarea dezaprobatoare a lui papa, 
iritarea lui luând locul îngrijorării acum, când ştiau că era în 
siguranţă, cobori ochii umilită de minciuna idioată pe care 
era obligată să o spună despre ea însăşi. 

— Am venit să îl vizitez pe domnul Cooper şi... m-am 
încuiat din greşeală în celulă. 

Asta îi făcu pe toţi să împietrească, fiecare holbându- 
se la ea în tăcere. Clipind de uimire. Ca şi cum ar fi 
recunoscut că dăduse, din greşeală, foc Londrei. 

— Ai făcut ce? exclamă neîncrezătoare mama ei, dând 
la o parte de pe braţul său mâna lui Quinn. 

Umerii i se încovoiară. 

— M-am încuiat din greşeală în celulă, repetă ea cu 
obrajii încinşi de jenă. M-am simţit îngrozitor că domnul 
Cooper a fost arestat, aşa că am coborât în bucătărie ca să 
umplu un coş. L-am adus aici, dar polițistul şi oamenii săi 
erau plecaţi, aşa că am căutat o modalitate de a băga coşul 
în celula lui şi, din greşeală, am închis uşa în spatele meu. 
Ah, se simţea ca prostul satului! Nu-i aşa, domnule Cooper? 

— Da, domnişoară, exact aşa, fu de acord John Cooper 
cu povestea ei, care sunase mult mai credibilă cu câteva 
minute înainte, când repetaseră împreună. 

— Aceea este mâncarea, chiar acolo. Arătă în direcţia 
coşului din fundul celulei, lăsat la vedere pentru a confirma 
cu uşurinţă falsul ei alibi. 


— Căutai o modalitate de a-i da coşul cu mâncare, 
repetă tatăl ei neîncrezător. 

— La miezul nopţii, adăugă Sebastian. 

Robert interveni: 

— În celula de alături... 

— Şi te-ai încuiat singură! Quinn termină râzând cu un 
rânjet pe faţă, ignorând porunca mamei lor de a tăcea. In 
spatele lui, Miranda chicoti. 

Josie scrâşni din dinţi, jenată. Îşi promise că, dacă 
avea să îl revadă vreodată, Thomas Matteson avea să 
plătească pentru asta. Şi încă scump. 

judecând însă după privirea suspicioasă de pe chipul 
mamei sale, Elizabeth Carlisle nu credea nicio vorbă din 
poveste. 

— O să discutăm despre asta mai târziu. Flutură 
nervoasă din mână către soţul său şi către fiul cel mai 
mare. Acum eliberaţi-o ca să putem merge acasă şi să 
terminăm odată cu noaptea asta. 

În timp ce Sebastian înaintă ca să încerce uşa cu 
gratii, zgâlţâind-o inutil, baronul cercetă prin biroul din 
centrul cămăruţei, căutând cheile. 

— Nu e nimic aici care să o descuie, mormăi tatăl ei, 
închizând cu zgomot sertarul. 

Pieptul lui josie se prăbuşi. Colonelul Grey era 
responsabil pentru asta. Bineînţeles că nu aveau să 
găsească nicio cheie pentru că mai mult ca sigur le luase 
pe toate, în eventualitatea că ar fi trecut cineva pe acolo şi 
ar fi încercat să îi dea drumul înainte ca planurile lui 
Thomas pentru noaptea aceea să fie duse la bun sfârşit. Ah, 
cât de scump avea să plătească! 

— Atunci o să luăm un baros şi o s-o scoatem afară, 
decise Robert, ceea ce îl făcu pe Quinn să rânjească şi mai 
larg şi să îşi frece voios palmele ia gândul de a dărâma 
zidul. 

Josie făcu ochii mari. Se părea că până la urmă avea 
să aibă loc o evadare în noaptea aceea. 

— Nu veţi dărâma zidul acela! exclamă mama lor. 

— Dar nu va dura mult, o asigură Robert. Câteva 


lovituri bune... 

Quinton exclamă: 

— Doar vreo două lovituri... 

— Şi o vom scoate afară, termină Sebastian. 

Mama ridică maiestuos din sprânceană. 

— Am spus nu! 

— Ce naiba! Un strigăt de surpriză sparse cearta 
gălăgioasă. 

Polițistul Rivers dădu buzna pe uşă şi se holbă 
nedumerit la cei patru bărbaţi înghesuiți în închisoarea lui. 

Apoi o văzu pe baroneasă şi, cu faţa roşie, îşi smulse 
pălăria de pe cap şi o salută politicos. Cei doi bărbaţi din 
spatele lui îl urmară. 

— Vă cer iertare, milady! 

— Rivers, scoate-o de acolo pe fiica mea, îi ceru tatăl 
ei. 

Polițistul aruncă o privire peste umăr către celula care 
ar fi trebuit să fie goală, o văzu pe Josie uitându-se la el 
printre gratii, apoi se întoarse brusc cu faţa la ea, cu 
spatele drept ca o vergea. 

— Cum Dumnezeu... domnişoara Carlisle? 

Îl salută din cap din spatele gratiilor, cu un zâmbet 
politicos. Ah, era îngrozitor de umilită! 

— Bună seara, domnule Rivers. 

— Cum... cum aţi... De ce sunteţi... 

Căscă gura la ea împietrit de uimire, deschizând şi 
închizând gura ca un peşte pe uscat. 

— S-a încuiat din greşeală în celulă, sări în ajutor 
Miranda. 

Rivers clipi nedumerit. 

— Ce aţi făcut? 

Acoperindu-şi faţa cu mâinile, jenată peste poate, 
Josie se rezemă de perete, cu obrajii fierbinţi şi cu lacrimi 
usturătoare în ochi. 

Bănuia că merita ce i se întâmpla, că aceasta era 
pedeapsa bine meritată pentru ultimii doi ani de minciună 
şi pentru că încălcase legile regelui. Şi acum ştia exact de 
ce Thomas voise să o închidă acolo, când ar fi putut la fel 


de uşor să o încuie în pivniţa de la Chestnut Hill, să o lege 
în căsuţa de vânătoare ori să fi găsit oricare alt loc dintr-o 
duzină de alte locuri în care ar fi putut să o ascundă în 
noaptea aceea, un loc unde putea fi sigur că nu avea să se 
pună în pericol ori să îi stea în cale în timp ce îşi ducea 
planul la îndeplinire. 

Nu, pricepu ea în timp ce inima îi bubuia puternic de 
umilinţă. Dorise ca ea să fie descoperită în spatele gratiilor 
de către familie pentru ca ea să meargă spre casă 
gândindu-se la cât de mult îi păsa de ei şi la cât de multo 
iubeau ei cu adevărat. Dacă se simţea umilită că familia ei 
o găsise în felul acela, după câte se presupunea în spatele 
gratiilor pentru că, în mod nevinovat, se încuiase singură 
înăuntru, atunci cât de insuportabilă ar fi fost umilinţa, 
scandalul şi compromiterea dacă ar fi fost arestată pentru 
tâlhărie? 

Şi Thomas avusese dreptate. Privindu-şi acum familia, 
toţi îngrijoraţi de siguranţa ei, niciunul dintre ei nu voia să o 
lase acolo până dimineaţă, indiferent de ce trebuiau să facă 
pentru a o elibera. Greşise atât de tare, că se îndoise de 
locul ei în vieţile lor sau de dragostea lor. O lacrimă îi curse 
pe obraji, privind când la mama sa, când la tatăl său, cu 
dragostea umplându-i pieptul şi apoi râse printre lacrimi de 
fraţii ei care încă insistau pe lângă poliţist că cel mai rapid 
mod de a o elibera era să dărâme zidul. Aceasta era familia 
ei, acum şi pentru totdeauna şi, în sfârşit, credea în adâncul 
inimii că avea să îi aibă alături mereu. 

— Am putea folosi nişte praf de puşcă să spargem 
încuietoarea, sugeră îndatoritor Quinn. 

Josie îşi acoperi gura cu dosul palmei ca să înăbuşe un 
râset plin de lacrimi. Doamne, Dumnezeule, cât de mult îi 
iubea! . 

— Fără praf de puşcă, îl dojeni papa pe Quinn. li 
ordonă apoi aspru lui Rivers: Dă-i drumul! 

Polițistul se adună şi porni spre celulă, ducând mâna 
către inelul cu chei de la brâu. 

— Desigur, Excelenţa Voastră. 

— Pe tine te învinuiesc, Rivers, continuă tatăl ei, în 


ciuda mâinii blânde puse de soţia sa pe braţul lui pentru a-i 
potoli mânia. De ce nu era nimeni de pază aici, în noaptea 
asta? 

— De obicei nu avem pe nimeni de pază pe timpul 
nopţii, milord, îi explică Rivers, zăngănind cele trei chei şi 
încercând-o pe fiecare în încuietoare, încruntându-se când 
niciuna dintre ele nu se potrivi. Nu e nevoie. 

— Dar acum eşti aici alături de toţi oamenii tăi. 

— Da. Se încruntă şi mai tare şi luă din nou la rând 
cheile. Am primit mesaj că tâlharul avea să atace din nou şi 
am fost să îl prindem. 

— Dar asta e imposibil! se piţigăi Josie. 

— Exact, imposibil, răsună repede vocea lui John 
Cooper din celula lui, atrăgând atenţia tuturor când se 
repezi către uşă, cu mâinile în jurul gratiilor şi privindu-l 
urât pe Rivers, din moment ce m-aţi închis pentru că sunt 
tâlhar. Atunci fie tâlharul nu a jefuit pe nimeni în noaptea 
asta, fie nu sunt eu tâlharul! 

Josie îşi înclină capul în timp ce-l asculta pe vechiul ei 
prieten, cu buzele întredeschise suspicios la tonul care 
părea repetat al discursului său. Ştiuse că urma să aibă loc 
o încercare de jaf în noaptea aceea. Ştiuse! Şi, cu amândoi 
zăvorâţi în spatele gratiilor, nimeni nu ar fi putut să îi 
învinovăţească pentru jafuri, pe niciunul din ei. Mulțumită 
lui Thomas, alibiurile lor fuseseră, la propriu, bine încuiate. 

Capul chel al poliţistului se înroşi. 

— A avut loc un jaf, bombăni el, renunțând pentru 
moment la uşa celulei ei şi păşind spre celula alăturată ca 
să o descuie. Insuşi contele Royston. 

Mâinile lui Josie strânseră cu putere gratiile. 

— Poftim? 

— Atunci ar fi cazul să îmi dai drumul chiar acum, 
ceru mânios Cooper, vocea lui puternică acoperind-o pe a 
ei. 

Rivers scrâşni din dinţi în timp ce descuie uşa şi o 
deschise, stând apoi faţă în faţă cu fermierul înalt şi deşirat. 

— Încă nu cred că eşti nevinovat în toată treaba asta, 
Cooper. Aveai calul acela la ferma ta. 


Josie îşi tinu respirația, cu inima  bubuindu-i 
înspăimântător, ca un ciocan, în timp ce îi privea pe cei doi 
bărbaţi studiindu-se unul pe celălalt. Aştepta ca polițistul să 
înţeleagă, în sfârşit, evenimentele care se desfăşuraseră în 
acea noapte, ca John Cooper să admită faptul că acel cal 
era al ei, ca detaliile jafurilor pe care le comisese cu atâta 
atenţie de-a lungul ultimilor doi ani să fie descoperite... ca 
viaţa ei să ia sfârşit. 

— Ţi-am spus, Rivers, insistă domnul Cooper, 
continuând să o protejeze. Calul acela a sărit gardul şi a 
alergat la jgheabul în care îmi hrănesc caii. Animalul avea 
încă şaua pusă când l-ai găsit, nu-i aşa? Crezi că sunt atât 
de prostănac încât să stric o şa şi-un căpăstru lăsându-le pe 
un cal la un loc cu alţi cai de fermă? Când fu evident că 
polițistul nu îl credea, domnul Cooper ridică mâinile în aer şi 
se încruntă. Ptiu! 

Nici polițistul, nici oamenii acestuia nu încercară să îl 
oprească când ieşi cu paşi mari din închisoare, pe uşă, în 
noapte... 

Şi chiar pe lângă Thomas Matteson care se sprijinea 
de tocul uşii, cu braţele încrucişate la piept, privind curios 
scena care se desfăşura în faţa lui. 

— Cred că pot explica, propuse el nonşalant. 


* 


Dintr-odată începură să vorbească toţi în acelaşi timp, 
ţipând şi cotcodăcind ca un cârd de găini, cu Althorpe 
înfruntându-l pe poliţist şi cerându-i să-i elibereze imediat 
fiica, polițistul încurcat, pentru că nu avea cheia potrivită, 
fraţii Carlisle întorcându-se împotriva oamenilor poliţistului 
şi mama ei dându-şi ochii peste cap, la Miranda Hodgkins, 
care bătea veselă din palme urmărind toată agitația. 

Ignorând confuzia care izbucnise în faţa lui, Thomas 
nu scoase un cuvânt şi îşi aruncă privirea prin încăpere ca 
să o prindă pe a lui Josie. Stătea nemişcată în spatele 
gratiilor, acolo unde îi spusese lui Grey să o închidă ca să o 
ţină în siguranţă. Dar văzu şi confuzia de pe chipul ei în 


timp ce îşi dădea seama de ceea ce se întâmplase în acea 
noapte, şi toate celelalte emoţii care se învolburau în 
sufletul ei. 

— Tu, spuse ea cu o uimire împietrită, vocea 
pierzându-i-se în gâlceava furioasă din jur. Tu ai făcut toate 
astea... 

Drept răspuns îi zâmbi lent, al naibii de fericit - şi din 
cale-afară de uşurat - să o vadă acolo. Se îndepărtă apoi de 
uşă şi se îndreptă încet spre ea. 

— Chesney! 

Vocea poruncitoare urlă din spatele lui, răzbătând pe 
deasupra disputei dintre familia ei şi oamenii polițistului şi 
încremenindu-l. Inspirând adânc, se opri pentru o clipă 
înainte de a-şi muta fără tragere de inimă ochii de la ea. 

Un bărbat înalt, distins, apăru în uşă, cu sprâncenele 
gri, stufoase, unite într-o încruntare dezaprobatoare sub o 
pălărie neagră din blană de castor. 

— După câte văd, situaţia ţi-a scăpat de tot din mână. 
încăperea deveni tăcută în prezenţa impunătoare a 
bărbatului. Cu spatele drept ca o vergea şi cu ochii de şoim 
cercetă încăperea înainte de a se opri la Thomas. Ca 
întotdeauna. 

— Lord Bathurst, domnule. Thomas dădu din cap 
scurt. Aţi ajuns la timp. 

— Mesajul tău spunea ora unu. Deschise capacul unui 
ceas de buzunar şi verifică ora, privindu-i apoi tăios pe 
ceilalţi şi încruntându-se. Am avut impresia că era vorba 
despre o întâlnire privată. 

— Aşa va fi, îl asigură pe bărbat. Apoi îşi plecă iar 
capul, salutând protocolar. Lord Bathurst, ministru pentru 
război şi colonii, permiteţi-mi să vi-i prezint pe Richard 
Carlisle, baron de Althorpe, şi familia. 

— Ministru pentru război? şopti Josie din spatele 
gratiilor, depărtându-se apoi când ochii lui Thomas lunecară 
în direcţia ei atunci când tatăl ei înaintă ca să îl salute pe 
conte, iar mama făcu o reverență adâncă. 

— Polițistul Rivers, continuă Thomas arătând spre 
omul împietrit, care dădu din cap fără nicio vorbă când fu 


prezentat. Domnul poliţist şi oamenii săi erau pe punctul de 
a-i conduce pe baron şi pe familia sa acasă, în siguranţă, 
nu-i aşa, Rivers? La urma urmei, avem un tâlhar liber în 
noaptea asta. 

— Da, domnule, capitulă înciudat Rivers, pleoştit. Era 
evident că nu agrea ideea de a i se ordona în propria 
închisoare. Dar era cu mult depăşit în rang şi i se reaminti 
în mod explicit de asta de încruntarea lordului Bathurst, cel 
mai puternic bărbat din ţară după prinţul regent şi după 
prim-ministru. Se înroşi apoi de ruşine. Se pare că nu am la 
mine cheia care să o elibereze pe domnişoara Carlisle. 

— Domnişoara Carlisle? Sprâncenele stufoase ale lui 
Bathurst se împreunară la auzul menţionării unei femei în 
spatele gratiilor. 

— Fiica mea, domnule. Baronul se strâmbă arătând 
spre ea. 

După expresia umilită pe care o văzuse pe chipul ei 
înainte de a se întoarce, Thomas ştiu că niciodată nu avea 
să îşi mai pună familia într-o situaţie jenantă ca aceasta. 
Bun. 

Bathurst aruncă o privire spre celulă. 

— Fiica dumitale a fost arestată, Althorpe? 

— S-a încuiat din greşeală înăuntru, îl informă repede 
Miranda. 

Ministrul îşi îngustă suspicios privirea, îndreptată din 
nou spre Thomas. 

— Aşa a făcut, nu-i aşa? 

— Da, domnule, răspunse Thomas cu ton egal. Acum 
o oră. 

— Atunci cel mai potrivit ar fi să îi dai drumul. 

— Vă cer iertare, domnule, interveni polițistul, dar va 
trebui să trimitem după fierar. Se pare că am pierdut 
cheia... 

— Nu tu. £l. lritat, Bathurst îşi subţie buzele, în timp 
ce arătă spre Thomas. Ceva îmi spune că Chesney are 
cheia. 

Ca la un semn, Thomas băgă mâna în buzunar şi o 
scoase. 


— Rivers, te rog condu-i pe baron şi pe familia sa 
acasă în timp ce eu şi ministrul o vom descuia pe 
domnişoara Carlisle. Ordinul lui era clar. Voia ca toţi să 
plece, şi nu era o rugăminte. 

Althorpe păşi înainte. 

— Nu plec fără fiica mea. 

— Mă voi asigura că va ajunge cu bine acasă, îl 
asigură Thomas. O voi escorta eu însumi la Chestnut Hill. 

Asta nu îl domoli pe tatăl ei. 

— Nu voi permite ca reputaţia ei să... 

— Dragule. Elizabeth Carlisle îşi puse delicat mâna pe 
braţul soţului său, chipul ei luminându-se de o expresie 
atotştiutoare în timp ce îl privi pe Thomas. Este în regulă. 
Sunt ferm convinsă că Lord Chesney nu ar permite cu bună 
ştiinţă să i se întâmple ceva, nici persoanei ei şi nici 
reputației ei. Ochii ei albaştri îi întâlniră pe ai lui, dar 
Thomas nu putu să îşi dea seama dacă îl obliga să facă o 
promisiune sau dacă era un avertisment. Nu-i aşa, 
domnule? 

— Aveţi cuvântul meu de gentleman, milady, promise 
el solemn. 

Răspunsul lui atrase un mormăit dezgustat din partea 
lui Robert şi un oftat greu din partea Mirandei, dar Elizabeth 
Carlisle îi zâmbi cald. Când baronul îşi conduse soţia afară 
din închisoare consimţind reticent, baroneasa rămase în 
urmă pentru a-i strânge braţul lui Thomas în semn de 
aprobare tăcută, înainte de a păşi afară, în noapte, cu cei 
trei fii şi cu Miranda în urma lor. 

Când ultimul dintre oamenii poliţistului plecă şi 
închise uşa, lăsându-i singuri pe cei trei, Thomas scutură 
mâna ministrului. 

— Vă mulţumesc mult că aţi venit, domnule. Nu eram 
sigur că o veţi face. 

— M-am gândit că îţi datorez măcar atât. 

lar Thomas se gândi că Bathurst îi datora cu mult mai 
mult pentru respingerea plină de răceală a încercărilor lui 
din trecut de a se întoarce la datorie. 

— Trebuie să recunosc că sunt foarte curios despre ce 


mi-ai scris în mesaj, continuă el, fiind vag în mod 
intenţionat, în timp ce privirea îi zbură către Josie, care îi 
privea îndeaproape pe cei doi bărbaţi. Sper că a meritat 
deranjul de a veni aici în noaptea asta. 

— Nu veţi fi dezamăgit, domnule. 

Thomas băgă mâna sub jachetă şi scoase a doua 
jumătate a carnetului. l-I dădu lui Bathurst, apoi privi în 
tăcere cum distinsul ministru răsfoia paginile, mai întâi 
rapid, apoi din ce în ce mai încet, pe măsură ce pagină 
după pagină îşi dădea seama de însemnătatea a ceea ce 
ţinea în mâini. incapabil să îşi ascundă expresia 
înspăimântată de pe chip, îşi mută privirea de la carnet la 
Thomas, apoi înapoi la carnet. Mâinile îi tremurară. 

— Doamne, Dumnezeule! Vocea îi era joasă şi 
sumbră. Răsuflă cutremurându-se. Este ceea ce cred eu că 
este? 

Thomas răspunse simplu: 

— Da. 

Thomas o privi pe Josie cu ochii îngustaţi. 

— Dacă fata aia a avut asta... 

— Nu, exclamă Thomas ferm. Ea se află în celulă ca 
să fie în siguranţă. 

— Atunci cine? întrebă el. 

— Simon Royston. 

— Royston... Contele Royston? Ochii cenuşii, cu 
sprâncene stufoase, îl priviră neîncrezători. Este imposibil. 

— Vă asigur, domnule, că este. Chipul îi deveni 
sumbru. Acuzaţia asta va fi uşor de dovedit şi cred că sunt 
şi alţii în parlament şi în cabinetul regentului care vor găsi 
interesante şi celelalte activităţi pe care le-a desfăşurat de- 
a lungul ultimilor 10 ani. 

— Unde se află acum Royston? 

— Colonelul Grey l-a arestat şi acum îl duce la Londra. 
Sunt sigur că Grey va dori să îl vâneze el însuşi pe cel care 
i-a furnizat lui Royston aceste informaţii. Ochii săi albaştri 
se îndreptară spre Josie, dar era imposibil, în umbrele 
celulei, să îi citească expresia de pe chip atunci când 
adăugă: Mâine îi voi prinde din urmă şi voi fi la dispoziţie 


pentru interogatoriu, cu permisiunea dumneavoastră, 
domnule. 

— Desigur. Bathurst  încuviinţă scurt din cap, 
preocupat, iar Thomas ştiu că asta era cel mai aproape de 
o scuză pe care putea spera să o primească de la ministru 
pentru că îl alungase după ce fusese împuşcat. Ministerul 
de Război nu era un club de socializare pentru bărbaţi şi 
niciun pic de milă nu le era oferită celor care erau incapabili 
de a-şi duce la bun sfârşit îndatoririle, dar acum nu încăpea 
îndoială că ministrul ştia că făcuse o greşeală. 

Bathurst ridică încruntat carnetul. 

— Unde este cealaltă jumătate? 

— Nu este nimic în ea care să... 

— O am eu! strigă Josie din celulă. Aruncă jumătatea 
ei din carnet printre gratii. Luaţi-o, vă rog! 

— Jo, Bathurst nu are nevoie de ea, spuse încet 
Thomas. Îi dăduse ei cealaltă jumătate a carnetului ca 
dovadă împotriva lui Royston, în cazul în care planurile lui 
pentru noaptea aceea aveau să eşueze, ca protecţie în 
cazul în care contele ar fi reuşit să îi alunece printre degete 
şi să scape. Dar mai presus de toate, i-l dăduse ca dovadă 
că îi păsa de ea şi că nu avea să se mai îndoiască de ea 
niciodată. 

Se uita cu atenţie la el, iar ochii ei plini de nefericire îi 
sfâşiară inima. 

— Ar fi totuşi mai bine, nu-i aşa, dacă ar avea întregul 
carnet? Întreaga istorie a ceea ce a făcut Royston încă de la 
început? 

— Royston este acuzat de trădare, răspunse blând 
Thomas. Dovezile împotriva lui sunt mult prea dăunătoare 
pentru a fi vreodată făcute publice. Dacă renunţi la partea 
aceea din carnet va fi îngropată odată cu restul dovezilor. 
Oamenii vor şti că a comis acte de trădare, dar nimeni nu 
va şti vreodată cum s-a folosit de copii pentru bani şi 
privilegii. 

— Dar te va ajuta să te reîntorci la Ministerul de 
Război. Vocea îi era doar o respiraţie uşoară. 

El clătină din cap, cu pieptul strâns. 


— Josephine, trebuie să ştii... 

— Lord Bathurst, vă va ajuta dacă vă dau şi jumătatea 
aceasta? insistă ea, întorcându-şi privirea către ministru. 

Cei doi bărbaţi făcură tăcut schimb de priviri sumbre, 
apoi Bathurst încuviinţă, dând lent din cap. 

— Da, va fi de ajutor. 

Thomas îşi înghiţi un blestem când ministrul luă 
jumătatea ei de carnet şi îşi bălmăji mulţumirile. Băgă sub 
haină cele două jumătăţi, apoi făcu semn către celulă. 

— Ar fi bine ca acum să o duci acasă pe domnişoara 
Carlisle, Chesney, înainte ca familia ei să dea din nou buzna 
în închisoare şi să fii obligat să spui adevărul despre 
împrejurările în care a ajuns să fie închisă în noaptea asta. 

— Da, domnule. Se strâmbă şi îi scutură mâna lui 
Bathurst. 

— Domnişoară Carlisle, a fost o adevărată plăcere să 
vă întâlnesc. Schiţă o plecăciune înainte de a se retrage 
către uşă. Chesney, ne vedem în Londra peste câteva zile. 
In timp ce trecea pragul se întoarse ca să îl privească 
pentru ultima oară pe Thomas. Şi bine ai revenit în 
Ministerul de Război. 

Uşa se închise în urma sa. 

Thomas privi spre Josie, dar ea dispăruse, retrăgându- 
se în umbrele din fundul celulei înguste. La naiba! Avea 
nevoie disperată să vorbească cu ea şi să îi explice, dar nu 
acesta era felul în care dorea să înceapă conversaţia. 
Trăgând adânc aer în piept, descuie uşa şi o deschise larg. 

Stătea în picioare în fundul celulei, privind peretele, 
cu spatele la el, cu o mână pe şoldul drept într-un gest de 
frustrare şi mânie, dar cu cealaltă mână îşi ştergea ochii. 
Mişcarea aceea neînsemnată aproape-l distruse. 

— Jo, o strigă el cu blândeţe, rupându-i-se inima că o 
făcuse să plângă, tocmai în acea noapte. 

Ea se crispă, dar nu se întoarse cu faţa către el. 

— Ironic, nu-i aşa? 

El ezită. 

— Ce anume? 

— Faptul că ai venit aici ca să îl arestezi pe tâlhar, dar 


acum mă eliberezi. Vocea i se opri în gât. Şi orice evidenţă 
care îl lega pe Royston de orfani este acum cu adevărat 
pierdută, pe vecie. 

— Nu era nevoie să îi dai lui Bathurst jumătatea ta de 
carnet. 

— Ba da. Atunci se întoarse cu faţa către el şi chiar şi 
în lumina difuză a lămpii şi a umbrelor pe care le împrăştia 
în celulă, expresia de adâncă pierdere de pe chipul ei îl tăie 
ca un cuţit. Pentru că ai nevoie de el ca să se vadă cum ai 
făcut legătura între tâlhar şi Royston, între Royston şi 
favorurile politice... până la acea listă de nume. Vocea îi 
tremură. Ai nevoie de asta ca să fii din nou spion. 

Clătină din cap pentru că ea încă nu înţelesese. 

— Nu era nevoie să-i dai... 

— Ba da, şopti ea. Apoi cuvintele năvăliră cu un oftat 
cutremurător. Pentru că te iubesc. 

Thomas îngheţă, fiecare muşchi din trup încordându- 
se. Inima i se opri. Josie îl iubea, chiar o spusese. Doamne, 
Dumnezeule... ea îl iubea. 

Când inima începu să îi bată din nou, sângele îi pulsă 
înfiorat, dându-i furnicături. Pentru întâia dată de când 
fusese împuşcat se simţea cu adevărat viu. Datorită ei. Şi 
atunci ştiu cu siguranţă că demonii şi bezna care îl 
sufocaseră nu aveau să se mai întoarcă niciodată. 

O lacrimă îi căzu pe obraz. Fără să se mai 
sinchisească să o şteargă, se prăbuşi pe pat. Trupul îi 
tremură, iar încheieturile degetelor i se albiră de cât de tare 
strângea marginea patului de sub ea. Vederea umerilor ei 
tremurând în timp ce se lupta tăcut cu lacrimile îi 
străpunseră pieptul. 

Nu, cu siguranţă nu aşa dorise să înceapă acea 
conversaţie. 

— Josephine. Se aşeză lângă ea, dar când o luă pe 
după umeri şi o trase spre el, ea îl împinse. 

— Nu, şopti ea şi se retrase. 

Luptă împotriva impulsului de a o prinde şi de ao 
îmbrăţişa, de a o săruta până avea să o lase fără suflare şi 
să facă să dispară şi cea din urmă lacrimă. Dar urma să 


facă aşa cum dorea ea şi să o lase în pace. Pentru câteva 
minute. 

— Noaptea asta nu este aşa cum crezi. Simţind nevoia 
copleşitoare de a o atinge, îşi alunecă mâna de-a lungul 
marginii patului până când degetele lui le atinseră calde pe 
ale ei. Ea tresări, dar nu se retrase. Am făcut toate astea 
pentru tine, Jo. 

— Ca să împiedici arestarea mea, ştiu. Dar mâine- 
dimineaţă pleci la Londra. 

— Da, spuse el solemn. 

— Atunci, sper... 

— De îndată ce voi vorbi cu tatăl tău ca să-i cer mâna 
ta. 

Josie se holbă la el, cu gura deschisă de şocul care o 
zdruncină. Ceaţa de sub lacrimile fierbinţi care îi umpleau 
ochii acoperi chipul lui frumos. Ah, Cerule, nu se putea ca el 
să fi spus... cu siguranţă nu voise să spună că... Spuse 
şoptit, atât de încet, încât aproape că nu se auzi niciun 
sunet pe buzele ei: 

— Ce-ai spus? 

— Că şi eu te iubesc, Josephine Carlisle. Îi cuprinse 
chipul în palme şi îşi atinse buzele de ale ei. lar în noaptea 
asta, când te voi conduce la Chestnut Hill, am de gând să îi 
cer tatălui tău permisiunea de a mă căsători cu tine. Şi cred 
că mama ta mă va ajuta să îl conving. Rânjind, îşi încolăci 
degetele în jurul degetelor ei şi îi ridică mâna la buze ca să 
i-o sărute. Mă place. 

— Dar... dar Ministerul de Război, se bâlbâi ea, la fel 
de confuză acum ca la începutul conversaţiei, când 
descuiase uşa celulei ca să o elibereze, când era sigură că 
avea să o lase în urmă, condamnând-o la o viaţă fără el. 
Acesta a fost motivul pentru care ai venit aici, pentru care l- 
ai chemat pe Lord Bathurst... îţi doreai să fii din nou agent 
secret. g 

— Mi-am dorit asta odată. li şterse blând lacrimile de 
pe obraz. Dar acum te doresc pe tine mai mult. 

— Mă doreşti... repetă ea cu sufletul la gură. Clipi, 
începând să înţeleagă încet adevărul. Tot ceea ce s-a 


petrecut în noaptea asta - evadarea din închisoare, 
colonelul Grey, jaful... 

— Toate au fost pentru ca tu să fii în siguranţă. Expiră 
lung, puternic. Până de foarte curând, chiar şi în seara asta, 
am crezut că cel mai bine pentru amândoi ar fi să te las în 
urmă, că aş putea să îmi neg sentimentele pentru tine şi să 
plec pur şi simplu. Meriţi o viaţă perfect normală, în 
siguranţă, şi mă temeam că nu aş fi putut să îţi ofer asta, 
că nu aş fi putut să te fac fericită. 

Zâmbi printre lacrimi. 

— M-ai făcut deja ferici... 

Îi puse un deget pe buze şi o reduse la tăcere, apoi 
ridică din sprâncene. 

— Am repetat asta tot drumul până în oraş, aşa că 
lasă-mă să o spun. 

Încuviinţă tăcută din cap, cu degetul lui pe buze, 
neîndrăznind să scoată niciun alt cuvânt. 

— Când te-am întâlnit, m-am simţit vindecat pentru 
prima oară de când am fost împuşcat. Aveam nevoie de 
asta - aveam nevoie de tine, Josephine. Degetul lui începu 
să îi mângâie buzele, iar privirea îi deveni intensă în timp 
ce se uită adânc în ochii ei, atât de adânc încât o trecu un 
fior cald. Încă am. Şi întotdeauna voi avea. 

Se lăsă apoi într-un genunchi în faţa ei, pe podeaua 
de piatră, luându-i ambele mâini în ale lui şi ridicându-le la 
buze pentru a le săruta. 

Ochii i se lărgiră. 

— Ce faci? 

— Te cer în căsătorie. 

— Dar suntem într-o închisoare... 

— La naiba, Jo! Îşi dădu ochii peste cap, frustrat şi 
nerăbdător, încerc să fiu romantic. Aşa că taci şi lasă-mă să 
o fac, bine? 

Dădu din cap, respirând precipitat. 

Îşi împreună degetele cu ale ei. 

— Nu am întâlnit niciodată o femeie ca tine şi ştiu că 
nici nu voi mai întâlni vreodată. Eşti cea mai fascinantă, 
încăpăţânată, hotărâtă femeie care a... 


Ea clipi. 

— Asta e romantic? 

Exceptând un zvâcnet al buzelor, îi ignoră comentariul 
şi continuă: 

— „care mi-a binecuvântat vreodată viaţa, cu o 
frumuseţe, bunătate şi loialitate fără margini. Nu îmi pot 
închipui bezna care ar fi continuat pentru mine, dacă nu te- 
aş fi întâlnit. Dar acum, nu văd nimic altceva decât o viaţă 
de fericire şi speranţă. Împreună cu tine. 

| se puse un nod în gât de emotie. 

— Thomas, şopti ea înecându-se. Lacrimi îi curseră pe 
obraji. 

Chiar şi vocea lui se frânse. 

— Te căsătoreşti cu mine? 

— Da, o voi face. Îşi încolăci braţele în jurul gâtului lui, 
căzând în îmbrăţişarea lui şi prăbuşindu-se la pământ 
alături de el. Işi îngropă în umărul lui faţa brăzdată de 
lacrimi şi nu îşi putu opri suspinele de fericire. O, da! 

O cuprinse cu braţele şi o trase mai aproape de el. 
Apoi o sărută tandru, cu atât de multă dorinţă şi dragoste, 
cu atât de mult din sufletul lui, încât o făcu să tremure. 

Se depărtă de ea doar atât cât să îi poată lua mâna 
stângă. 

— Cu tot ce trebuia făcut în noaptea asta, nu am avut 
timp să îţi cumpăr un inel de logodnă, cum se cuvine, dar 
poate că ăsta e de ajuns până ajungem la Londra. 

li strecură cu gingăşie pe mână inelul lui cu sigiliu şi 
acesta atârnă imens pe degetul ei subţirel. Se încruntă. 
Incercă inelul pe fiecare deget, unul câte unul, renunțând 
până la urmă şi strecurându-i-l pe degetul mare. 

Râzând de fericire, îi cuprinse faţa în palmele ei şi îl 
sărută cu toată dragostea pe care i-o purta. 

Asta, cugetă ea în timp ce el îşi înfăşură braţele în 
jurul ei şi o trase aproape, asta însemna să aparţii cu 
adevărat cuiva. Avea familia ei şi acum îl avea pe el şi, 
pentru întâia dată în viaţă nu se mai temu de viitor. ÎI 
întâmpina cu bucurie. 


Capitolul 14 


Lady Matteson, marchiză de Chesney, în cele din 
urmă ducesă de Chatham... soția lui Thomas. 

Josie zâmbi în sinea ei enumerând în gând, din nou, 
lista de nume. Cel mai bun dintre toate era cel din urmă. 

Prea agitată ca să poată dormi, în ciuda tuturor 
evenimentelor obositoare din ultimele câteva zile, se 
ghemui într-un scaun în faţa focului din dormitorul ei, cu 
picioarele strânse sub ea şi cu degetele de la picioare 
ieşind de sub tivul cămăşii de noapte. In jurul ei, casa 
dormea, întunecată şi tăcută, cu zorii zilei la doar câteva 
ore distanţă. 

Thomas o adusese în siguranţă înapoi la Chestnut Hill, 
aşa cum promisese şi chiar şi acum zâmbea amintindu-şi 
felul în care arăta când papa îi întâmpinase la uşa 
principală. Bărbatul acela, care era de obicei atât de 
puternic, ferm şi hotărât, era nervos ca un şcolar când ceru 
să vorbească în particular cu tatăl ei. Aruncându-i un 
zâmbet liniştitor peste umăr, fusese luată repede sus de 
mama, care o tot îmbrăţişa strâns la piept pe Josie şi îşi 
ştergea lacrimile de fericire. 

O oră mai târziu - bietul om! Papa îl torturase timp de 
o oră - auzi cum Thomas, în sfârşit, se depărta călare în 
noapte. 

Apoi papa veni în camera ei şi o întrebă simplu: 

— ÎI iubeşti pe bărbatul acesta? 

— Din toată inima, şoptise ea. 

— Draga mea fiică... Vocea i se frânse de emotie. 
Atunci aveţi binecuvântarea mea să vă căsătoriţi. 

O sărută tandru pe frunte, cu ochii sclipind şi o 
conduse pe mama afară din încăpere, căci începuse să 
plângă şi mai tare. 

Fraţii ei aveau să fie informaţi la micul dejun, deşi 
Josie bănuia că deja ştiau. Faptul că nu-l bătuseră pe 
Thomas până să-l lase lat era cu siguranţă un semn pozitiv 


legat de viitoarele reuniuni de familie. 

În ceea ce o privea, oare fericita senzaţie de 
furnicături din degetele de la picioare avea să se oprească 
vreodată? Ah, spera că nu! Pe parcursul întregii călătorii din 
sat până acasă stătuse în spatele lui pe cal, înconjurându-l 
strâns cu braţele, dar simţise că zboară. Nu crezuse 
vreodată că avea să simtă aşa ceva pentru nimeni, să îşi 
dorească să găsească o cale de a-l învălui nu numai cu 
braţele sale, ci şi cu inima ei, să îl ţină aproape, acolo, 
pentru totdeauna. 

În două săptămâni avea să fie la Londra. Până când 
detaliile contractului de căsătorie aveau să fie puse la 
punct, avea să îi cunoască familia, să plănuiască nunta şi să 
îşi cumpere trusoul de pe Bond Street, iar mama sa îi 
promisese o garderobă demnă de logodnica unui marchiz. 

Dar ei nu-i păsa de niciunul din lucrurile acelea. Tot 
ceea ce o interesa era să îl vadă din nou pe Thomas. 

— Josephine. 

Vocea adâncă se strecură în ea şi înlocui furnicătura 
de entuziasm din degetele ei de la picioare cu un alt soi de 
furnicătură, un alt fel de entuziasm. Sări în picioare şi se 
întoarse cu faţa la el, uimită să îl vadă în camera ei, 
sprijinindu-se relaxat cu spatele de uşa închisă. Inima îi sări 
în gât. Abia îndrăznea să creadă... 

— Thomas, şopti ea, zâmbind fericită în sinea ei când 
îşi dădu seama că forţase încuietoarea uşii ca să se furişeze 
în dormitorul ei. Şiretlicul acela vechi de spion... spionul ei. 

Ochii lui de safir o cercetară. 

— Gata de culcare, după cum văd. 

Cuvintele lui fuseseră o simplă constatare, cu 
siguranţă fără duble înţelesuri, dar, cu toate astea, i se făcu 
pielea de găină pe braţele goale şi pe pulpe. 

— Da. 

— Bine, şopti el. 

Ah, aceea nu fusese o simplă constatare! Acel cuvânt 
stingher se prelinse prin ea, încălzind-o pe dinăuntru şi, 
când îşi linse buzele dintr-odată uscate, îi văzu privirea 
flămândă stăruind pe gura ei. 


Se desprinse de lângă uşă şi se îndreptă ţanţoş spre 
ea. Se opri în faţa ei, aproape, dar fără să o atingă, iar ea 
înghiţi în sec, simțind deja fluturaşi în stomac de dorinţă şi 
anticipare. Pătrunsese în casa ei, furişându-se prin întuneric 
către camera ei - riscându-şi chiar viaţa dacă fraţii ei ar fi 
aflat că era acolo -, iar ea se aplecă spre el ca să se piardă 
încă o dată în puterea şi căldura lui. 

Apropierea lui era îmbătătoare şi ameţitoare şi trase 
adânc aer în piept ca să îşi liniştească inima care o luase la 
goană. 

— Am crezut că ai plecat spre Londra. 

— În curând. Îi luă bărbia şi i-o ridică ca să-i atingă 
buzele cu ale lui. Gingaş, blând, dar cu destulă promisiune, 
încât să îi stârnească excitarea jos, în pântec. Dar am vrut 
să te revăd înainte să plec. Buzele lui îi mângâiară colţul 
gurii. Până la urmă, avem de pus la punct o căsătorie. 

Inima ei începuse deja să o ia la goană, mintea să i se 
înceţoşeze, iar sărutările lui erau încă uşoare şi rapide, fără 
niciun strop din pasiunea după care tânjea ea. /ncă. 

— Dar am crezut că ai pus totul la punct cu papa. 

— Nu totul. 

Se crispă în ciuda limbii care îi explora erotic buzele şi 
se retrase destul cât să îl poată privi în ochi. 

— Mi-a spus că i-ai cerut mâna mea şi că el a 
acceptat. Se opri, străpunsă de un junghi de teamă. Te-ai 
răzgândit? 

— Doamne, nu! Locul tău este alături de mine, Jo. 
Nimic nu va opri asta. Sărutând-o rapid pe buze, îi dădu 
drumul şi îngenunche în faţa şemineului. Dar tu nu eşti 
tatăl tău, iubito. Pentru mine contează fericirea ta şi doresc 
să întocmesc contractul de căsătorie cu tine. 

Fu scuturată de un fior de încântare. Era destul de 
importantă pentru el, încât nu numai că dorea să se însoare 
cu ea, dar dorea, în acelaşi timp, să se asigure că termenii 
contractului erau exact cei pe care şi-i dorea ea, care aveau 
să o facă fericită pe ea. Îşi odihni mâna pe umărul lui, în 
timp ce el aţâţă focul şi adăugă cărbuni, până când se 
împrăştie o lumină puternică şi căldură în încăpere. 


— Lasă asta, porunci ea blând. Mugşchii lui puternici 
tresăriră sub vârfurile degetelor ei, iar mica reacţie o 
încântă. Nu dorea ca atenţia lui să fie îndreptată asupra 
focului - o voia pe toată îndreptată asupra ei. II dorea în 
braţele ei, să o sărute, să o iubească. 

— Dar cred că avem nevoie de asta, murmură el, 
ştergându-şi mâinile de praf pe coapse, pentru ceea ce 
avem de făcut în noaptea asta. 

— Ce trebuie să facem care să necesite foc? întrebă 
ea precaut. Ultima dată când fusese preocupat de foc 
crezuse că distrusese carnetul şi, odată cu el, şansele la un 
viitor împreună. 

— Ţi-am spus. Negociem căsnicia noastră. Se ridică şi 
îşi dezbrăcă jacheta, apoi o aruncă neglijent pe scaun şi îşi 
dădu jos cu îndemânare vesta. Probabil că vom dori să ne 
vedem bine unul pe celălalt când o vom face. Vocea îi 
cobori până la un mormăit seducător. Cu siguranţă vreau să 
te văd pe tine. 

Scoţându-şi cămaşa peste cap şi lăsându-se ispititor 
de gol de la brâu în sus, ea îşi dădu seama că el plănuia ca 
în noaptea aceea să facă mult mai mult decât doar să 
discute despre viitoarea lor căsătorie. Anticiparea dulce îi 
atinse degetele de la picioare. 

— Mai întâi. Aruncă la o parte cămaşa şi se aplecă să 
îşi scoată o cizmă. Când ai vrea să ne căsătorim? 

Işi plimbă fără ruşine privirea pe trupul lui şi răspunse 
un pic răguşită: 

— Cât de curând posibil. 

— Bun răspuns. Aruncă cizma pe podea şi rânji. Cât 
de curând? 

— Patru luni? 

— Două. Cu privirea înfierbântată înfiptă în a ei, îşi 
scoase şi cea de-a doua cizmă. 

— Dar mama doreşte o nuntă grandioasă şi nu pot să 
îi răpesc plăcerea pe care o va avea plănuind-o, toată 
agitația pentru detalii. 

— Trei? 

Dădu din cap, acceptând compromisul, iar el scăpă şi 


cea de-a doua cizmă pe podea. Ah, începuse să îi placă 
treaba asta cu negocierea căsniciei. Foarte mult. 

Se îndreptă şi întinse mâna către închizătoarea 
pantalonilor. 

— Londra. 

Privirea ei neruşinată cobori către talia lui şi aşteptă 
să-i zărească bărbăţia în lumina focului. 

— Poftim? întrebă ea cu vocea îngroşată. Tremura 
acum, toate lucrurile acelea făcându-i capul să plutească. 
Se minuna că putea înţelege ce-i spunea el. 

Buzele îi zvâcniră amuzate de năucirea ei, cu mâna 
oprită provocator pe pantalonii pe jumătate descheiaţi. 

— Nunta va avea loc la St. Paul. 

Îşi lăsă apoi pantalonii să-i cadă şi păşi peste ei, 
rămânând gol în faţa ei, cu trupul magnific în lumina 
focului. Umerii cu muşchi puternici, sculptați, pieptul 
presărat doar cu un praf de păr negru care cobora spre... 
vai. Înghiţi în sec. Chiar şi în semierecţie, era impresionant. 
Şi era tot al ei, în noaptea aceea şi pe vecie. 

— Vei fi atât de frumoasă în rochia de mireasă. 

Dacă i-ar fi găsit cineva atunci, împreună, ar fi fost un 
om mort odată ce fraţii ei ar fi terminat cu el, logodnic sau 
nu, iar ea ar fi plănuit o înmormântare, în locul unei nunţi. 
Dar cât era de bucuroasă că el era dornic să îşi rişte viaţa 
pentru ea în noaptea aceea. Zâmbi, mult prea păcătos 
pentru o femeie care discuta despre biserică. 

— Atunci St. Paul să fie. 

— Dar tu? Scurtă distanţă dintre ei cu un singur pas şi 
îi desfăcu cei şase nasturi de la gulerul cămăşii de noapte. 

— Eu? Îşi închise ochii când mâinile lui îi desfăcură 
cămaşa, dezgolindu-i gâtul şi umerii, începutul sânilor de 
dedesubt. Sfârcurile i se întăriseră deja dureros sub 
bumbacul moale, în aşteptarea mâinilor lui pe ea, a 
corpului său mişcându-se delicios înăuntrul ei. i 

— Ce aşteptări ai de la această căsătorie? li trase 
mâneca şi îi dezgoli sânul drept, iar ea gemu. 

— Copii, şopti ea în timp ce el trase şi cealaltă 
mânecă, cămaşa de noapte căzându-i până la coate şi 


expunând ambii sâni privirii lui flămânde. Doresc o casă 
plină de copii. 

— De acord, categoric. Ochii îi străluciră ca safirele 
când îi scoase cămaşa de pe braţe şi o lăsă să cadă pe 
podea, la picioarele ei. Stătea în faţa lui, complet expusă, la 
fel de goală şi de vulnerabilă ca şi el. Plănuiesc, cu 
siguranţă, să fac tot ce îmi stă în putinţă pentru a îndeplini 
această cerere matrimonială. Şi adesea. 

Tremură când el o privi din cap până în picioare, cu 
ochii stăruind cu o dorinţă neascunsă asupra sânilor ei şi 
asupra peticului de bucle dintre coapsele ei, unde devenise, 
chiar şi în momentul acela, fierbinte, umedă şi dornică. 

— Ce altceva pot face pentru tine, Josephine? O 
înconjură cu braţele şi o trase spre el, trup fierbinte lângă 
trup fierbinte, curbe moi lângă muşchi puternici. Ce altceva 
îţi pot oferi pentru a te face fericită? 

Ochii îi luciră de lacrimi de fericire. 

— Pe tine. 

— Aprobat. Îşi cobori capul şi o sărută, fierbinte şi cu 
gura deschisă. Nu putea fi nici urmă de îndoială în ceea ce 
privea dorinţa lui şi nevoia de ea. Cerule, tremura din cauza 
aceasta! 

Văârându-şi mâinile în părul ei şi trăgându-i capul pe 
spate ca să îi expună gâtul, îşi mută gura pe gâtul şi pe 
umărul ei, muşcând şi lingând, lăsând o urmă fierbinte şi 
umedă pe pielea ei. Îşi înghiţi un geamăt. Unghiile i se 
înfipseră în umerii lui când mâinile îi coborâră pe spinare ca 
să îi cuprindă fundul şi să o ridice pe el, cu penisul acum 
complet erect, fierbinte şi tare apăsându-i pântecul. li 
muşcă lobul urechii, iar când ea gâfâi din cauza muşcăturii 
dulci şi posesive, îşi roti limba în interiorul urechii ei şi dădu 
naştere la o cascadă de foc care se revărsă în măruntaiele 
ei. 

— Te doresc, Josephine. Mâinile lui mari îi alunecară 
către şolduri şi o urcară, mângâind-o, până când ajunseră la 
sâni şi îi prinse în palme. Degetele i se răsfirară posesiv 
asupra lor şi mârâi: în noaptea asta şi pentru totdeauna. 

Îi frământă sfârcurile între degete, iar ea gemu şi se 


arcui lipindu-se de el. Flăcări lichide ţâşniră din sânii ei 
direct spre locul acela care pulsa de durere dintre picioarele 
ei. Ah, lucrurile pe care i le putea face acest bărbat cu doar 
o simplă atingere! 

Incurajată de iubirea lui pentru ea, îşi plimbă mâinile 
peste pieptul lui către abdomenul plat, apoi mai jos. EI 
trase o gură de aer printre dinţi când mâna ei se închise în 
jurul lui şi începu să îl mângâie. Era încântată de acea 
putere pe care o avea asupra lui, de felul în care era în 
stare să îl facă să tremure şi să se vâre în ea atât de supus. 
O dorea pe ea, întreagă, şi nu se simţise niciodată atât de 
vie, atât de feminină, în viaţa ei. 

Gemu de plăcere, cuvintele devenindu-i de neînțeles 
din cauza excitaţiei. Râse uşurel, îl strânse şi îl mângâie, 
strângându-l şi mai mult. Deveni incredibil de tare în mâna 
ei, o tijă de oţel sub o piele moale, de catifea. Şi fiecare 
centimetru îi aparţinea ei. 

Ochii lui acoperiţi priviră în jos, la ea, întunecaţi de 
excitare şi nevoie, de parcă ar fi putut să o devoreze din 
priviri. Dorindu-şi ca el să facă exact asta, îşi îndoi diabolic 
ambele mâini în jurul lui şi, în timp ce palmele ei se roteau 
în jurul capului mărit, devenit alunecos datorită picăturilor 
din esenţa lui, care se adunaseră la vârf, el îşi înghiţi un 
geamăt. 

Râse fericit şi el, înainte ca ea să apuce să îl oprească, 
o luă în braţe şi o întinse pe covoraşul din faţa şemineului. 
Trupul lui se mişcă peste al ei în timp ce o sărută, adânc şi 
cu jind, iar ea îşi înfăşură braţele şi picioarele în jurul lui ca 
să îl tragă mai aproape de leagănul coapselor «i, 
nemaidorind să-i dea vreodată drumul. 

Mâna lui mângâie în jos, între ei, iar ea, drept 
răspuns, scânci. Era încântată de atingerea lui, de fiecare 
cerc înnebunitor al degetelor lui, de fiecare scufundare 
lentă în miezul ei şi se minună, din nou, de felul în care 
putea să o facă să se simtă atât de divin, atât de excitată şi 
de relaxată în acelaşi timp. 

— Căsătoreşte-te cu mine, Josephine, îi ceru el în timp 
ce se lăsă în interiorul ei şi îşi introduse complet bărbăţia 


înăuntrul căldurii ei. 

— Da... ah, da. Cu braţele încleştate în jurul umerilor 
lui, închise ochii şi îşi roti capul neputincioasă pe covor, 
când el o mângâie înăuntru, fiecare retragere şi afundare 
adâncă fiind o minunată tortură. 

Buzele i se plimbară pe gâtul ei. 

— Vino să îmi fii soţie şi să trăieşti cu mine pentru 
totdeauna. 

— Da, şopti ea, o voi face. 

Intensitatea cu care împingea crescuse. Sprijinindu-se 
pe antebraţ deasupra ei, îi apucă gamba şi îi ridică piciorul 
până când genunchiul îi fu îndoit între ei, lăsându-se peste 
ea cu tot trupul, schimbând unghiul penetrării ca să o poată 
pătrunde şi mai adânc. Cu un scâncet uşor îşi îngropă 
vârfurile degetelor în umerii lui şi se agăţă de el, ca pentru 
a-l ţine aşa, aproape, pentru totdeauna. 

— Te voi proteja, îi şopti uşor lângă tâmplă, 
continuându-şi alunecarea fierbinte în şi din pliurile ei 
netede, aţâţându-i căldura crescândă din pântec. Te voi 
iubi, te voi preţui şi voi avea întotdeauna grijă de tine. Nu 
va mai exista nimeni altcineva, nici în inima şi nici în patul 
meu. Fără să se oprească din ritmul constant în care făcea 
dragoste cu ea, îi susţinu privirea în lumina focului, cu ochii 
arzând şi luminoşi. Vei fi doar tu, Josephine. 

Işi cobori capul ca să îşi treacă buzele peste obrajii ei, 
ştergându-i cu sărutări lacrimile care îi curgeau din ochi şi 
înghiţindu-i bucuria. 

Apoi, atât de încet încât abia îl auzi... 

— Imi dedic viaţa ţie. 

Cuvintele lui o străfulgerară, dragostea lui umplând 
fiecare centimetru din ea. Trupul i se frânse în jurul lui, nu 
cu un strigăt pasional, ci şoptindu-i blând numele, în timp 
ce îşi îngropă faţa în pieptul lui. Dragostea pe care i-o purta 
o copleşea şi abia se putu ţine de el, simțind că pluteşte, 
prin tavan şi prin plapuma de stele de deasupra, purtându-l 
în braţele ei. 

Impinse adânc în ea, apoi îşi apăsă puternic trupul 
asupra ei în timp ce îşi dădu drumul în ea, cu un geamăt 


profund. Îşi vărsase esenţa vieţii în ea şi, odată cu ea, 
sufletul. 

Rămase nemişcat deasupra ei, iar ea îşi menţinu 
braţele strâns înfăşurate în jurul gâtului şi umerilor lui, 
trupurile lor fiind înlănţuite încă delicios împreună. Incet, 
ritmul accelerat al inimilor lor se linişti, respiraţiile le 
deveniră stabile şi ea îi dădu drumul fără tragere de inimă, 
pentru ca el să se poată întinde pe covor, lângă ea, şi să o 
tragă în braţe. 

Îşi ghemui trupul gol lângă al lui şi se cuibări în golul 
dintre umărul lui şi coaste, aceleaşi coaste însemnate 
pentru totdeauna de glonţul care aproape îi curmase viaţa. 
Acelaşi glonţ pe care soarta îl folosise ca să i-l aducă ei. 

— Vreau să schimb unul dintre aranjamentele 
căsătoriei noastre, îi spuse ea desenând leneş cercuri pe 
pielea caldă a pieptului lui cu vârful degetului. _ 

— Atâta timp cât nu este cea legată de a avea copii. li 
ridică bărbia pentru a depune un sărut lung, languros, pe 
buzele ei. După noaptea asta, s-ar putea dovedi a nu mai 
putea fi negociabil. 

O căldură luă naştere jos, în pântecul ei, la 
posibilitatea că ar fi putut rămâne însărcinată cu pruncul 
lui. Copilul lui Thomas în pântecul ei! Gândul o copleşi cu o 
fericire pură. 

— De fapt, mă gândeam la o alta. 

— Hmm? Îşi trecu buzele peste fruntea ei. 

Zorii se apropiau, iar el trebuia să plece, dar pentru 
moment era în întregime al ei. Fără veste, se rostogoli 
peste el, încălecându-i talia şi ţintuindu-i umerii la podea. 
Privi în jos la el şi zâmbi. 

— Trei luni e pur şi simplu prea mult de aşteptat. 

Cu un rânjet desfrânat, îşi ridică uşor capul să o 
sărute. 

— De acord. 


Epilog 


Chestnut Hill 
1 mai 1820 


Trei bărbaţi stăteau umăr lângă umăr la poalele 
dealului şi râdeau la femeile care alergau spre ei, desculţe 
în iarba de sub fustele lor foşnitoare şi cu copiii care le 
ţineau strâns de mână alături. Soarele după-amiezii 
strălucea auriu şi cald în timp ce alergau, întrecându-se, 
către panglica roz, lată, întinsă la poalele dealului şi în jurul 
lor stăruia, în aerul primăverii târzii, mirosul de caprifoi şi 
flori de piersic. 

Edward o privea drăgăstos pe Kate plonjând în josul 
dealului, cele trei fiice tinere înconjurând-o şi ţinând-o de 
mână şi de fustă. Boneta îi căzuse, lăsând la vedere un păr 
roşu care lucea în soare ca focul. Il surprinse privind-o de 
pe pajişte şi îi zâmbi strălucitor, râzând de fericire şi de 
dragoste. 

— E un înger, comentă Grey de lângă el. 

Edward clătină din cap, rânjind. 

— Cu părul ăla? E un diavol. 

— Nu soţia ta, colonele. Arătă cu capul către Emily, 
care venea din urmă cu fiul lor de patru ani alergând liber 
pe lângă ea şi cu fetiţa lor în braţe. Ochii i se aprinseră de 
dragoste. A mea. 

Când fetiţa începu să plângă, Emily se opri să o 
liniştească, legănând-o în braţe, renunțând de tot la cursă. 
Imediat, mătuşa lui Edward, Augusta, se ridică de la masa 
de ceai de sub ramurile umbroase ale castanilor din 
apropiere şi se grăbi să o ajute, în timp ce băiatul continuă 
să alerge, uitând că ţinta îi era panglica şi gonind în schimb 
spre Grey, care îşi prinse fiul şi îl aruncă pe umeri. Când 
Emily li se alătură, o sărută pasional, chiar acolo, în mijlocul 
jocurilor de May Day şi o făcu să se îmbujoreze. 

La jumătatea dealului, o fetiţă blondă, într-o rochie 
albastră ca cerul, le făcu cu mâna celor trei unchi ai ei în 
timp ce fraţii Carlisle ţineau panglica la poale şi îi strigau să 
alerge către ei. 


— Fugi, Clara! îşi încurajă Thomas fiica adoptată, în 
vârstă de şase ani. 

Buclele aurii îi săltară în timp ce încetini şi începu să 
topăie, întorcându-se ca să îi zâmbească senin - acelaşi 
zâmbet pe care îl folosea în mod constant ca să scape de 
pedeapsa grijuliului ei tată când făcea vreo boacănă. In 
spatele ei, Josie se legăna cât putea de repede, cu mâna 
ţinându-şi protector pântecul mare, rotund, de sub rochie. 

Fiica cea mai mică a lui Edward dădu drumul fustei lui 
Kate şi se clătină nesigură pentru un moment, apoi se 
prăbuşi în iarbă cu o privire încruntată de consternare 
înverşunată pe chip, care o făcea atât de tare să semene cu 
Edward, încât Thomas şi Grey izbucniră amândoi într-un 
hohot de râs. 

Edward alergă în sus, pe deal, şi o ridică în braţe pe 
fiica sa, coborând cu fetiţa care chicotea râzând, până la 
linia de sosire şi prin panglică. Apoi, fiicele lui gemene 
trecură linia, săriră pe tatăl lor şi îl puseră la pământ sub 
ele, râzând toate, fericite, în timp ce se rostogoleau 
împreună în iarbă. Când Kate se arătă deasupra lor, 
încruntându-se sever la comportamentul lor, Edward o 
apucă de mână şi o trase în jos, în grămada lor. Râsul ei 
răsună în grădină. 

Thomas îi privi pe toţi, şi pieptul i se umflă - Edward şi 
Kate sărutându-se în iarbă... Emily şi Grey ţinându-şi în 
braţe copiii... şi frumoasa lui, strălucitoarea Josie, care se 
apăra de încercările bine intenţionate ale Mirandei 
Hodgkins de a o ajuta să se aşeze pe un scaun. 

— Am reuşit, Grey, comentă senin Thomas, 
bucurându-se de toată veselia şi fericirea care îi înconjura, 
de căminul sigur pe care cei trei bărbaţi îl creaseră pentru 
ei înşişi şi pentru familiile lor, departe de strigătele 
gălăgioase de război, şi plini de dragostea pe care 
luptaseră atât de mult să şi-o asigure. Fuseseră cu toţii 
răniţi, marcați de cicatrice, dar rănile se vindecaseră, 
lăsându-i mai puternici decât fuseseră înainte şi pregătiţi 
pentru restul vieţii alături de femeile pe care le iubeau. 

— Da, am reuşit. Grey îşi puse afectuos mâna pe 


umărul lui Thomas. Cu siguranţă, am reuşit. 


Sfârşit 


